
ÎNTÂLNIRILE LUI AL-RAȘID 
PE PODUL DIN BAGDAD 


(continuare) 


După care, Al-Raşid se întoarse înspre cel de al trei- 
lea ins, care era preacinstitul şeic cel cu mâna darnică, 
şi îi spuse: 

— O, şeicule, te-am întâlnit ieri pe podul Bagdadului, 
şi ceea ce am văzut din filotimia, din chibzuinţa şi din 
umilinţa ta dinaintea lui Allah, m-a îmboldir să te cu- 
nosc mai de aproape. Şi sunt încredinţat că mijloacele 
de care i-a plăcut Atoateîmpărţitorului să se slujească spre 
a te cinsti cu darurile sale trebuie să fie cu totul osebite. 
Sunt ispitit până peste poate a le afla chiar de la tine; şi 
anume spre a mă împărtăşi din această plăcere am po- 
runcit să vii aici. Vorbeşte-mi, aşadar, cu inima deschisă, 
spre a mă bucura şi eu, luând parte la fericirea ta cu mai 
deplină cunoaştere. Şi să fii încredințat că, orice-ar fi să 
spui, eşti dintru început coperit de năframa ocrotirii şi 
a oblăduirii mele! 

Iar şeicul cel cu mâna darnică răspunse, după ce să- 
rută pământul dintre mâinile califului: 

— O, emire al drept-credincioşilor, am să-ți deştern 
istorisirea întocmai a tot ce este vrednic de istorisit din 
viața mea. Iar dacă povestea mea este uluitoare, puterea 
şi slava Străpânului lumii este încă şi mai uluitoare! 

Şi istorisi precum urmează: 

POVESTEA ŞEICULUI CU MÂNA DARNICĂ 


Află, o, doamne al meu şi doamne al tuturor facerilor 
de bine, că eu, la viaţa mea, am meşterit în meseria de 
biet frânghier, răsucind cânepa, aşa cum o răsuciseră 
înainte de mine tătânele meu şi moşii mei. lar ceea ce 
dobândeam din meșteşugul acela de-abia ajungea să mă 
ajute a ne hrăni pe mine, pe soția mea şi pe copiii mei. 
Ci, din lipsă de pricepere la altă meserie, mă mulţu- 
meam, fără să prea cârtesc, cu puţinul pe care ni- -] menea 
Atoateîmpărțitorul şi nu dam vina sărăciei mele decât pe 
lipsa mea de pricepere şi pe neiscusinţa minţii mele. Şi, 
în privința aceasta, nu mă înşelam; sunt dator să mărtu- 
risesc cu toată umilința dinaintea Srăpânului înţelepciu- 
nii. Ci, o, doamne al meu, înțelepciunea nu a fost vreodată 
harul frânghierilor, care răsucesc cânepa, iar locaşul ei de 
seamă nu putea să fie sub turbanul unui frânghier, care 
răsucește cânepa. Pentru aceea, oricum ar fi fost, nu 
aveam decât să mănânc pâinea lui Allah fără a mă ispiti 
de doruri mai de neimplinit decât de-a păşi dintr-o sări- 
tură peste vârful muntelui Kaf. 

Or, într-o bună zi, cum stam în dugheana mea, cu 
o funie de cânepă prinsă pe după degetul cel gros de la 
picior, şi pe care tocmai o isprăvisem de răsucit, văzui 
doi oameni bogaţi din mahala, care aveau obiceiul de-a 
veni să stea pe laviţa de dinaintea prăvăliei mele spre a 
tăifăsui de una şi de alta, bucurându-se de reveneala 
serii. Iar aceşti doi fruntaşi din mahalaua mea erau buni 
prieteni şi le plăcea să tăinuiască între ei ba de una, ba de 
alta, depănându-şi mătăniile de chihlimbar. Ci nicio- 
dată nu li se întâmplase, în focul taifasului lor, să ros- 
tească vreo vorbă cu glas mai tare, ori să se depărteze 
de buna-cuviinţă pe care, în legăturile vieţii, prietenii 
sunt datori să o aibă faţă de prietenii lor. Ba chiar dim- 
potrivă! Când unul vorbea, celălalt asculta, şi tot aşa 

mereu. Ceea ce făcea ca tăifăsuiala lor să fie totdeauna 
cuminte, şi până şi eu, cu toată puţinătatea deşteptă- 
ciunii mele, izbuteam să mă aleg cu un ce câştig, de la 
nişte vorbe atâta de cuminţi. 

Iar în ziua aceea, de îndată ce îmi deteră salamalecul 
lor, iar eu li-l întorsei precum se cuvenea, îşi luară locul 
obişnuit, dinaintea dughenei mele, şi îşi urmată o tăi- 
nuială pe care o începuseră încă de pe când se preum- 
blau. Şi unul dintre ei, pe care îl chema Si Saad, îi spuse 
celuilalt, pe care îl chema Si Saadi: 

— O, prietene Saadi, nu ca să te înfrunt, ci, pe Allah! 
un om nu poate fi fericit în lumea aceasta decât numai 
atâta cât are nişte bani şi nişte avuţii mari spre a trăi 
slobod de orice neajuns. Şi-apoi, săracii nu sunt săraci 
decât numai pentru că s-au născut în sărăcie, din tată în 
fiu, ori pentru că, născuţi în avuţii, le-au pierdut în ri- 
sipe, în chiolhanuri, în vreo daravelă proastă ori numai 
în vreo năpastă dintre acelea față de care omul este ne- 
putincios. Oricum, o, Saadi, părerea mea este că săracii 
nu sunt săraci decât din pricină că nu izbutesc să adune 
o sumă de bani îndeajuns de mare ca să le îngăduie, 
prin vreo treabă negustorească pornită la vreme prielni- 
că, să se îmbogăţească pe totdeauna. lar socotința mea 
este că dacă, ajungând în felul acesta bogaţi, ar da avu- 
ţiei lor o folosinţă potrivită, nu numai că ar rămâne bo- 
gaţi, ci ar ajunge chiar nemărginit de bogaţi, cu timpul. 

La care Si Saadi răspunse, zicând: 

— O, prietene Saad, nu ca să te înfrunt, ci, pe Allah! 
îmi pare rău că nu sunt de părerea ta. Şi-apoi, este neîn- 
doielnic că-i mai bine, îndeobşte, să trăieşti în avuţie 
decât în sărăcie. Însă avuţia, prin ea însăşi, nu are nimic 
ce ar putea să ispitească un suflet lipsit de patimi. Ea 
cel mult este de folos spre a face focimii împrejurul 
nostru. Da câte neajunsuri nu are! Au nu ştim noi, pe 
chiar pielea noastră, vreo câteva, noi, care în fiece zi 

avem atâtea necazuri şi atâtea supărări? lar soarta prie- 
tenului nostru, Hassan, frânghierul de colea, nu-i ea, 
oare, mai de dorit decât a noastră, la urma urmei? 
Şi-apoi, o, Saad, calea pe care o arăţi tu spre a face ca un 
sărac să ajungă bogat nu mi se pare tot atâta de limpede 
ca ţie. Socot, într-adevăr, că această cale este tare supusă 
întâmplării, întrucât ţine de o mulțime de împrejurări 
şi de nişte noroace tot atâta de întâmplătoare ca şi ea, şi 
despre care ar fi cam prea mult de vorbit. Din parte-mi, 
socot că un om sărac, lipsit de la început de orice bun, 
are măcar tot atâtea putinţe de a ajunge bogat ca şi când 
ar avea ceva parale; vreau să zic că ar putea, fără vreun 
cheag bănesc dintr-un început, să ajungă nemăsurat de 
bogat de la o zi la alta, fără a se trudi deloc, numai dacă 
aşa i-a fost scrisă lui ursita. Drept aceea, găsesc că este 
tare zadarnic să agoniseşti mereu, cu gândul la niscaiva 
zile rele, întrucât zilele cele rele, ca şi cele bune, tot de 
la Allah ne vin, şi-i foarte rău a căuta să te zgârceşti cu 
bunurile pe care ni le meneşte Atoatedătărorul zi de zi, 
străduindu-te să pui prisosul de-o parte. Prisosul, o, 
Saad, dacă este, trebuie să meargă la sărmanii lui Allah; 
iar a-l păstra numai pentru tine înseamnă a fi lipsit de 
credinţă în dărnicia Aroateimpărţitorului. În ceea ce mă 
priveşte, o, prietene, nu se află zi să nu mă scol din somn 
zicându-mi: „Bucură-te, ya Saadi, căci cine ştie care va 
să fie astăzi binefacerea Srăpânului tău!“ Şi niciodată 
credinţa în Atoatedătătorul nu mi-a fost înşelată. Şi, 
drept aceea, niciodată în viața mea nu am muncit şi nici 
nu m-am îngrijat de ziua de mâine. Şi-aceasta-i socotin- 
ţa mea. 

Auzind vorbele prietenului său, preacinstitul Si Saad 
răspunse: 

— O, Saadi, văd bine că astăzi ar fi cu adevărat zadar- 
nic să stăruiesc a-mi sprijini părerea împotriva ta. Drept 
aceea, în loc de-a ne ciorovăi fără de nădejde, mai 

degrabă am să fac o încercare ce poate că are să te încre- 
dințeze de temeinicia felului meu de a privi viaţa. Vreau, 
aşadar, să pornesc fără de zăbavă în căutarea unui om 
într-adevăr sărac, născut dintr-un părinte tot atâta de 
calic ca şi el, căruia să-i dau, ca dar necântărit, o sumă 
mare de bani, care să-i slujească de cheag pentru înce- 
put. Şi, întrucât omul pe care am să-l aleg va trebui să-şi 
fi dovedit cinstea, încercarea mea va să ne dovedească 
cine dintre noi doi are dreptate: dacă vei avea tu, cel ca- 
re aştepţi toate numai de la noroc, ori dacă voi avea eu, 
cel care socot că trebuie să-ți zideşti singur casa. 
Şi Si Saadi răspunse: 

„— Chiar aşa, o, prietene! Şi, spre a-l găsi pe insul cel 
sărac şi cinstit despre care vorbeşti, nu avem trebuință 
să mergem prea departe. Iacătă-l pe prietenul nostru, 
Hassan frânghierul, care chiar că îndeplineşte toate în- 
suşirile cerute. lar dărnicia ta nici n-ar putea să cadă pe 
un cap mai vrednic... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a opt sute şaizeci şi noua noapte 
Urmă: 


... Hassan frânghierul, care chiar că îndeplineşte toa- 
te însuşirile cerute. Iar dărnicia ta nici n-ar putea să ca- 
dă pe un cap mai vrednic. 

Iar Si Saad răspunse: 

— Pe Allah! drept spui. Şi numai uitarea din parte-mi a 
făcut să vreau a căuta aiurea ceea ce aveam la îndemână. 

Pe urmă se întoarse înspre mine şi îmi spuse: 

— Ya Hassan, cunosc că ai o casă grea, cu multe guri 
şi cu mulţi dinţi, şi că niciunul dintre cei cinci copii cu 

care te-a hărăzit Atoatedătătorul nu este încă la vârsta 
de a te ajuta nici cât de cât. Cunosc, pe de altă parte, că 
şi în cazul în care nu este prea scumpă cânepa, la pre- 
țurile de-acuma din suk, tot trebuie să ai ceva parale ca 
s-o cumperi. Şi, ca să ai parale, trebuie să le fi agonisit. 
lar agoniselile nu sunt cu putinţă la o gospodărie ca a ta, 
unde veniturile sunt mai slabe decât cheltuielile. Aşa că, 
ya Hassan, spre a te ajuta să ieşi deasupra nevoii, vreau 
să-ţi dăruiesc două sute de dinari din aur, care să-ți slu- 
jească de cheag spre a-ți lărgi neguțătoria de frânghier. 
Spune-mi, dar, dacă socoţi că ai putea, cu aceşti două 
sute de dinari, s-o scoţi la capăt, făcând să rodească ba- 
nul cu dibăcie şi cu chibzuinţă! 

Iar eu, o, emire al drept-credincioşilor, răspunsei: 

— O, stăpâne al meu, alungească-ţi Allah viața şi facă 
EI să capeţi însutit îndărăt ceea ce îmi dăruie mărinimia 
ta! Şi, întrucât te îndupleci a mă întreba, cutez să-ţi spun 
că sămânţa, pe pământul meu, cade într-un ogor al rod- 
niciei şi că, fără a mă umfla prea tare în pene asupra 
putinţelor mele, chiar şi cu mult mai puţini bani în mâ- 
nă, mi-ar fi destul nu numai să ajung tot atâta de bogat 
ca şi cei mai de vază frânghieri din isnaful meu, da şi să 
ajung mai bogat, eu însumi, decât sunt laolaltă toți 
frânghierii din cetatea Bagdadului, cât de plină de lume 
şi cât de mare este ea — dacă şi Allah m-o ajuta, de bună 
seamă — inşallah! 

lar Si Saad, tare mulțumit de răspunsul meu, îmi 
spuse: 

— Am mare nădejde în tine, ya Hassan! 

Şi scoase din sân o pungă pe care mi-o înmână şi îmi 
zise: i 

— Ia punga aceasta. Ín ea se află cei două sute de dinari. 
Şi ajute-ne Allah să le dai folosință norocită şi chibzuită, 
şi să găseşti în ei sămânța bogăției! Şi să ştii bine că eu şi 
cu prietenul meu, Si Saadi, am fi peste măsură de bucuroşi 

să auzim într-o zi că ai ajuns, în îmbelşugare, mai fericit 
decât eşti în neajutorinţe! 

Eu atunci, o, doamne al meu, luând punga, fusei pâ- 
nă peste marginile năboiurilor de bucurie. Iar tulbura- 
rea mea fu atâta de mare, că nici nu mai izbutii să-mi fac 
limba a rosti vorbele de mulțumire, ce era de cuviință 
să le rostesc într-o împrejurare precum aceea; şi abia 
dovedii să am baremi atâta minte cât să mă plec până 
la pământ şi să iau pulpana mantiii binefăcătorului meu 
şi să mi-o duc la buze şi la frunte. Ci el se grăbi s-o tragă 
îndărăt cu gingăşie şi să-şi ia rămas-bun de la mine. Şi, 
însoţit de prietenul său, Si Saadi, se ridică spre a-și urma 
preumblarea. 

În ceea ce mă priveşte, după ce ei se depărtară, gân- 
dul cel dintâi, care îmi veni în chip firesc în minte, fu 
să caut unde aş putea să pun mai bine punga cu cei 
două sute de dinari, ca să fie în deplină pază. Şi, întru- 
cât în căsuţa mea amărâtă, alcătuită numai dintr-o 
odaie, nu aveam nici dulap, nici mirosnă de dulap, nici 
sipet, nici ladă, nici nimic de soiul acesta unde să as- 
cund un lucru de ascuns, rămăsei cu totul nedumerit şi 
mă gândii o clipă să mă duc şi să îngrop banii aceia în 
vreun loc pustiu, afară din cetate, până oi găsi mijlocul 
de a-i face să rodească. Da mă răzgândii, cugetând că 
s-ar putea ca ascunzătoarea, din vreo năpastă, să fie di- 
buită de careva, ori chiar eu s-ar putea să fiu văzut de 
vreun plugar. Şi numaidecât îmi veni gândul că tot ce 
îmi rămânea mai bun de făcut era să ascund punga 
aceea în răsuciturile de la turbanul meu. Şi, pe clipă pe 
dată, mă sculai, închisei uşa de la dugheană și îmi des- 
făşurai turbanul cât era de lung. Şi, dintru-ntâi, scosei 
din pungă zece gălbiori, pe care îi pusei deoparte spre 
cheltuială, iar pe ceilalți, cu pungă cu tot, îi învăluii în 
răsuciturile cearceafului, punându-i taman la capătul 
lui. Şi strângând capătul acela, cu punga înnodată în 

el, împrejurul cealmalei, îmi întocmii turbanul la loc, în 
patru rotocoale desăvârşit răsucite. Şi-atunci, putui să 
răsuflu mai în largul meu. 

Or, după ce sfârşii treaba, deschisei iarăşi uşa de la 
dugheană şi zorii să mă duc la suk ca să mă rostuiesc cu 
toate de câte aveam trebuinţă. Începui dintru-ntâi cu a 
cumpăra o grămadă straşnică de cânepă, pe care o adu- 
sei la dugheană. După care, cum trecuse o bună bucată 
de vreme de când în casa mea nu se mai pomenise pic 
de carne, mă dusei la măcelărie şi cumpărai o spată de 
miel. Şi luai calea către casă, spre a-i duce nevesti-mii 
spata aceea de miel, să ne-o gătească deci cu pătlăgele 
roşii. Şi mă bucuram mai dinainte de bucuria copiilor 
când au să vadă bucatele acelea gustoase. 

Ci, o, doamne al meu, mândria mea era prea făloasă 
ca să rămână nepedepsiră. Căci îmi pusesem spata aceea 
pe cap şi mergeam bălăbănind din mâini, cu gândurile 
răpite de visele mele de bogăţie. Şi iacătă că un erete 
flămând se repezi deodată pe spata de miel şi, până să 
apuc eu să ridic mâna ori să fac vreo mişcare, mi-o şi în- 
şfăcă, dimpreună cu turbanul şi cu tot ce se afla în turban, 
şi îşi luă zborul, ducând spata în plisc şi turbanul în 
gheare. 

Iar eu, când văzui aşa, începui să scot nişte ţipete atâ- 
ta de înfricoşate, încât şi oamenii, şi muierile, şi copiii de 
prin preajmă fură cuprinşi de tulburare şi îşi adăugară 
răcnetele lor la ale mele, spre a-l speria pe tâlhar şi a-l fa- 
ce să lase prada. Ci țipetele noastre, în loc de-a izbândi, 
nu făcură decât să-l stârnească pe erete a-şi spori bătăile 
din aripi. Şi pieri numaidecât în văzduhuri, cu avutul şi 
cu norocul meu. 

Iar eu, tare pâclişit şi mohorât, fusei nevoit a mă ho- 
tări să cumpăr alt turban, lucru care aduse încă un scă- 
zământ în dinarii din aur, pe care avusesem grijă să-i 
scot din pungă, şi care acuma erau toată averea mea. 

Or, cum şi apucasem să cheltuiesc o bună parte din ei 
cu târguiala cânepii, ceea ce îmi mai rămăsese era depar- 
te de a-mi ajunge spre a mă îmbia să visez de aci înainte 
vreo nădejde mai temeinică în privinţa îmbogăţirii mele 
de mâine. Ci, hotărât, ceea ce îmi pricinui necazul cel 
mai mare şi îmi înnegură lumea dinaintea ochilor fu 
gândul că binefăcătorul meu, Si Saad, jalnică mulțumi- 
re are să mai încerce că şi-a ales atâta de rău omul căruia 
să-i încredinţeze rodirea banului său şi izbânda cercetă- 
rii râvnite. Şi îmi ziceam, pe deasupra, că atunci când 
are să afle de nenorocirea pățaniei mele, are s-o soco- 
tească, poate, ca pe o născocire din parte-mi şi are să mă 
învăluie cu dosada lui. 

Oricum, o, doamne al meu, atâta cât mă mai ajutară 
cei câţiva dinari ce-mi rămăseseră de la furtişagul ere- 
telui, nu avuserăm ce ne plânge prea tare în casă. Da 
când şi cei mai de pe urmă gologani se sfârşiră, repede 
căzurăm iarăşi în sărăcia de mai înainte şi mă pomenii 
iar în neputinţă de a mai scăpa din starea mea. Ci mă 
păzii cu mare grijă să cârtesc împotriva judeţelor celui 
Preaînalt şi gândeam: „O, bietule, Atoateîmpărţitorul 
ţi-a dăruit avere într-un ceas când o aşteptai cel mai pu- 
ţin şi ţi-a luat-o aproape tot atunci, întrucât aşa i-a plăcut 
lui şi întrucât averea aceea era a lui! Pleacă-te dinaintea 
județelor sale şi supune-te vrerii lui!“ Şi pe când eu ru- 
megam asemenea gânduri, femeia mea, faţă de care nu 
putusem a mă opri să-i destăinuiesc pierderea ce-o avu- 
sesem şi pe ce cale îmi venise, era cu totul de neîmpăcat. 
Şi ca vârf la toată pacostea, întrucât, tot aşa, în tulbu- 
rarea în care mă aflam, scăpasem să le spun şi vecinilor 
că odată cu pierderea turbanului pierdeam şi preţul a o 
sută nouăzeci de dinari din aur, vecinii mei, care îmi 
ştiau de multă vreme sărăcia, nu făcură decât să-şi râdă 
de vorbele mele, dimpreună cu copiii lor, încredinţaţi că 
pierderea turbanului îmi scrântise mințile. lar muierile, 

la trecerea mea, rosteau râzând: „a uite-l pe ăla care a 
lăsat să-i zboare şi minţile odată cu turbanul!“ 

Şi-aşa! 

Or, o, emire al drept-credincioşilor, trecuseră vreo 
zece luni din ziua în care eretele îmi pricinuise nenoro- 
cirea aceea, când cei doi prealuminaţi prieteni, Si Saad 
şi Si Saadi, socotiră să vină şi să-mi ceară veşti despre 
folosinţa pe care o dasem celor două sute de dinari. Şi pe 
când veneau înspre mine, Si Saad îi spunea lui Si Saadi: 

— Mă gândeam mai în urmă cu vreo două zile la pri- 
etenul nostru, Hassan, făcându-mi o mare plăcere de 
mulțumirea pe care o voi avea când am să te pun mar- 
tor la izbânda cercetării noastre! Ai să vezi la el o schim- 
bare, de de-abia avem să-l mai cunoaștem. 

Şi cum şi ajunseră aproape de tot de dugheană, Si 
Saadi răspunse, zâmbind a râde: 

— Mi se pare, pe Allah! o, prietene Saad, că mănânci 
cam de crud castravetele. În ceea ce mă priveşte, eu cu 
chiar ochiul meu îl şi zăresc pe Hassan stând, ca de obi- 
cei, cu cânepa dată pe după degetul cel gros de la picior, 
ci niciun fel de schimbare vădită nu-mi bate la ochi în 
făprura lui. Întrucât iacără-l tot atâta de sărăcăcios îm- 
brăcat ca şi în trecut, şi singura osebire pe care o văd la 
el este că turbanu-i ceva mai greţos şi mai jegos decât 
acuma şase luni. De altminteri, uită-te şi tu şi ai să vezi 
că ceea ce spun nu poate fi tăgăduit. 

Cu asta, Si Saad, care se şi afla dinaintea prăvăliei 
mele, mă cercetă şi văzu şi el că starea mea era fără de 
nicio schimbare, şi că înfăţişarea mea era fără de nicio 
îmbunătăţire. Iar cei doi prieteni intrară la mine şi, 
după salmalecurile obişnuite, Si Saadi îmi spuse: 

— Ei, Hassane, pentru ce ai fața aceasta abătută şi 
chipul posomorâr? Fără de îndoială că daravelile îți 
aduc zbucium, şi schimbarea vieţii te mohorăşte oleacă! 

Iar eu, cu ochii în pământ, răspunsei: 

— O, stăpânii mei, Allah alungească-vă viaţa! ci ur- 
sita-i vrăjmaşa mea necontenit, iar năprasnele vremii 
de-acuma sunt mai rele decât ale trecutului. Cât despre 
încrederea pe care stăpânul meu, Si Saad, şi-a pus-o în 
robul său, apoi aceea a fost înşelată, nu, ce-i drept, din 
vina robului, ci din vina potrivniciei ursitei! 

Şi le istorisii păţania mea pe de rost, aşa precum 
ţi-am istorisit-o, o, emire al drept-credincioşilor. Ci nu 
este de niciun folos s-o mai spunem încă o dată. 

Când sfârşii cu povestea, văzui că Si Saadi mustăcea 
viclean, uitându-se la Si Saad cel tare dezamăgit. Și ur- 
mă un răstimp de tăcere, după care Si Saad îmi spuse: 

— Hotărât, izbânda nu este aceea la care mă aştep- 
tam. Ci nu am a-ţi face nicio mustrare, măcar că poves- 
tea cu eretele este cam ciudată, şi aş putea, pe drept 
temei, să n-o cred şi să te bănuiesc a te fi veselit, a fi ben- 
chetuit şi a te fi ospătat cu banii pe care ţi-i dasem spre 
cu totul altă folosinţă. Oricum, vreau să mai fac o Ta 
încercarea cu tine şi să-ți mai dau alți dinari, tot atâţia 
cât şi întâia oară. Căci nu vreau ca prietenul meu, Saadi, 
să mă învingă chiar de la cea dintâi ispitire! 

Şi, rostind acestea, îmi numără două sute de dinari, 
spunându-mi: 

— Îmi place să socot că de data aceasta nu ai să mai 
ascunzi banii în turban... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a opt sute şaptezecea noapte 
Urmă: 


— Îmi place să socor că de data aceasta nu ai să mai 
ascunzi banii în turban. 

Şi cum îl şi prinsesem de mâini spre a le duce la bu- 
zele mele, mă părăsi şi plecă împreună cu prietenul său. 

Or, eu nu mă mai apucai de lucru după plecarea lor, 
ci încuiai degrabă prăvălia şi mă întorsei la mine acasă, 
ştiind că la ceasul acela nu era primejdie s-o găsesc pe 
nevastă-mea sau pe copii acolo. Şi pusei deoparte zece 
dinari din aur, din cei două sute, iar pe ceilalți o sută 
nouăzeci îi înfăşurai într-o basma pe care o înnodai. Şi 
nu mai urma decât să găsesc un loc temeinic unde să as- 
cund comoara. Şi-aşa că, după ce chibzuii îndelung, mă 
hotărâi s-o pun în fundul unei oale cu tărâțe, în care 
chitii că nimănuia nu are să-i dea prin cap să caute. Şi, 
după ce aşezai găvanul la loc în ungherul lui, plecai, pe 
când nevastă-mea se întorcea acasă să gătească de cină. 
Şi îi spusei, la plecare, că mă duc să târguiesc nişte câne- 
pă, da că am să mă întorc până la ceasul mesei. 

Or, pe când eu mă aflam la suk spre a face târguiala, 
un negustor de prafuri, din cele cu care îşi spală părul 
muierile când se duc la hammam, tocmai trecea pe uliţă 
şi făcea zarvă cu strigătele lui. lar muierea mea, care de 
multă vreme nu se mai lăiase, îl chemă pe neguţător. 
Ci, întrucât nu avea niciun gologan, nu ştia cum să facă 
să plătească şi gândi, zicându-şi în sinea ei: „Oala ceea 

e tărâţe, care zace colea de multă vreme, nu ne este de 
niciun folos până una alta. Așa că am să i-o dau negu- 
ţătorului în schimb pe praful de spălat pe cap.“ Şi-aşa 
făcu. lar neguțătorul, învoindu-se cu trocul, tocmeala 
fu încheiată. Şi luă găvanul, cu tot ce se afla în el. 

lar eu, la vremea cinei, mă întorsei împovărat cu 
cânepă, atâta câtă puteam să car, şi o pusei într-o chiţi- 
mie pe care anume o întocmisem în casă. Pe urmă mă 
repezii, fără a mă da de gol, să arunc o ocheadă înspre 
chiupul în care se aflau noroacele mele. Şi văzui ce văzui. 
Şi o întrebai cu năprasnă pe muierea mea pentru ce luase 
chiupul de la locul lui obişnuit. Iar ea îmi răspunse 

liniştită, istorisindu-mi schimbul cu pricina. Şi, dintr-odată, 
moartea cea roşie intră în sufletul meu. Şi căzui lat la 
pământ, ca un om cuprins de ameţeală. Şi strigam: 

— Alungat să fie Cel-bătur-cu-pietre, o, femeie! Ai 
schimbat şi soarta mea, şi soarta ta, şi soarta copiilor 
noştri, pe oleacă de praf de lăiat pe cap. De data aceasta 
suntem pierduţi fără de mântuire! 

Şi în puţine vorbe îi povestii cum sta treaba. Iar mu- 
ierea, în deznădejdea ei, începu să se văicărească, să se 
bată peste piept, să-şi smulgă părul şi să-şi rupă hainele. 

Şi ţipa: 

— O, nenorocirea noastră din vina mea! Am vândut 
norocul copiilor noştri neguțătorului de prafuri de lăut, 
şi de care habar nu am cine e. Întrucât acuma a trecut 
întâia oară pe uliţa noastră şi nu am cum să-l mai găsesc 
vreodată, mai ales că o fi şi dat de punga noastră. 

Pe urmă, chibzuind oleacă, începu să mă mustre 
pentru lipsa mea de încredere în ea, într-o treabă atâta 
de grea ca aceea, spunându-mi că nenorocirea de bună 
seamă că ar fi fost ocolită dacă i-aş fi împărtăşit taina. 
Şi, de altminteri, ar fi prea lung, o, doamne al meu, 
să-ţi deapăn ţie, care prea bine ştii ce iscusită-i limba 
muierilor la necaz, toate câte i le aducea durerea atuncea 
în gură. Şi nu ştiam ce să mai fac ca s-o potolesc. Şi-i 
zise: 

— O, fiică a socrului meu, domoleşte-te, rogu-te! Nu 
vezi că ai să-i stârneşti pe toţi vecinii cu ţipetele şi cu 
bocetele tale, şi chiar că nu este de nicio trebuință să 
mai afle şi ei de-a doua năpastă a noastră, când şi aşa nu 
le mai ajung vorbele de batjocură şi hlizelile de zeflemea 
şi de luat peste picior, din pricina eretelui? Și, de data 
aceasta, chiar că are să li se facă de două ori mai mare 
bucuria de a-şi râde de prostia noastră! Incât este mai 
bine pentru noi, care am şi gustat din râsetele lor, să 
ținem tăinuită pierderea de-acuma şi s-o îndurăm plini 

de răbdare, supunându-ne judeţelor celui Preaînalt. 
Şi-apoi să-l binecuvântăm că a binevoit să ne ia îndărăt 
din darurile sale numai o sută nouăzeci de galbeni, lă- 
sându-ni-i pe aceştia zece, a căror folosinţă nu are să ză- 
bovească a ne aduce oareşicare uşurare. 

Ci, oricât de bune să fi fost judecăţile mele, muierea 
degeaba se tot străduia să se lase în seama lor. Şi numai 
încetişor-încetişor izbutii s-o alin, spunându-i: 

— Suntem săraci, dreptu-i! Ci, la urma urmei, bogatii 
ce au de la viaţă mai mult ca noi? Au nu răsuflăm şi noi 
tot din aburul pe care îl sorb ei? Au nu ne bucurăm tot 
de un cer şi tot de o lumină ca şi ei? Şi nu mor şi ei, pâ- 
nă la urmă, ca şi noi? 

Şi tot vorbind aşa, o, doamne al meu, izbutii nu nu- 
mai s-o liniştesc, ci să mă liniştesc şi pe mine. Şi îmi 
văzui de munca mea, cu un cuget tot atâta de limpede 
ca şi cum cele două afurisite de năpaste nici nu ni s-ar 
fi întâmplat. 

Ci tot mai rămânea un lucru ce mă râcâia: mă cu- 
prindea spaima ori de câte ori mă întrebam cum am să 
dau faţă cu Si Saad, binefăcătorul meu, atunci când 
avea să vie şi să-mi ceară samă de cum am folosit cei 
două sute de dinari din aur. lar gândul acesta înnegura 
lumea și viaţa dinaintea ochilor mei. 

Într-un sfârșit, sosi şi ziua cea atâta de înfricoşată, 
care mă punea de față cu cei doi prieteni. lar Si Saad, 
dacă zăbovise atâta să vină şi să afle veşti despre mine, 
fără de nicio îndoială că, pesemne, i-o fi zis lui Si Saadi: 
„Să nu ne grăbim a merge la Hassan frânghierul. Căci 
cu cât avem să amânăm aceasta, cu atât are să fie el mai 
bogat şi cu atâta multumirea mea are să fie mai mare.“ 
lar Si Saadi presupun că trebuie să-i fi răspuns: „Pe 
Allah! nu doresc nimic mai mult decât să fiu de un 
gând cu tine. Numai că tare socot că bietul Hassan are 

să mai aibă cale lungă de străbătut până ce să ajungă la 
locul unde îl aşteaptă belşugul. Da iacătă-ne că am 
ajuns. Şi are să ne spună chiar el cum stă cu daravelile!“ 

Or, eu, o, emire al drept-credincioşilor, eram atâta 
de năuc, încât nu aveam decât un dor, şi-anume acela 
de-a o lua la fugă spre a mă ascunde de ochii lor; şi do- 
ream din toate puterile să văd pământul cum se cască şi 
cum mă înghite. Aşa că, atunci când ajunseră dinaintea 
prăvălii, mă prefăcui că nu-i văd și lăsai mai departe să 
se pară că aş fi tare prins cu munca de frânghier. Şi nu 
ridicai ochii să mă uit la ei decât după ce îmi deteră 
salamalecul şi fusei nevoit să le răspund. Şi pentru ca 
ocara şi osânda mea să nu dureze mai mult, nu vrusei 
nici măcar să aştept ca ei să mă întrebe, ci mă întorsei 
înspre Si Saad şi îi istorisii, dintr-o răsuflare, cea de-a 
doua năpastă pe care o păţisem, adică trocul pe care fe- 
meia mea îl făcuse cu oala de tărâte în care ascunsesem 
punga, pe oleacă de praf de lăut. Şi, după ce mă uşurai 
întrucâtva astfel, lăsai ochii în jos, mă aşezai la locul 
meu şi mă apucai iar de munca mea, petrecând iarăşi 
sculul de cânepă pe după degetul cel gros de la piciorul 
meu cel stâng. Şi gândeam: „Am spus ce aveam de spus. 
Şi numai Allah ştie ce are să urmeze!“ 

Or, departe de a se supăra sau de a mă afurisi, făcân- 
du-mă de mincinos şi de om de rea-credinţă, Si Saad 
izbuti să se stâpânească, fără a da în vileag nimica din 
ciuda ce-l fierbea văzând că ursita îi făcea în necaz cu 
atâta dârzie. Şi se mulțumi să-mi spună: 

— La urma urmei, Hassane, este cu putinţă ca tot 
ceea ce îmi băsmeşti să fie adevărat, şi-i chiar cu putință 
ca şi punga cea de-a doua să se fi dus, întocmai aşa cum 
s-a dus şi sora ei. Ci chiar că este oarecum de mirare că 
eretele şi neguțătorul de praf de lăut s-au brodit taman 
la ceasul anume când tu erai pierdut în visare ori taman 
când lipseai de acasă, spre a înşfăca astfel ceea ce era 

ascuns atâta de bine. Oricum, eu de-acuma mă las pă- 
gubaş de-a mă mai ispiti cu vreo altă încercare! 

Pe urmă se întoarse spre Si Saadi şi îi spuse: 

— Ci, o, Saadi, nu stăruiesc mai puţin a gândi că fără 
de bani nimica nu este cu putinţă, şi că un sărac tot 
sărac rămâne, câtă vreme cu munca lui n-a silit ursita 
să-i fie prielnică. 

Ci Si Saadi răspunse: 

— Mare greşeală săvârşeşti, o, preadarnicule Saad! Nu 
ai şovăit, spre-a face să izbândească părerea ta, să arunci 
patru sute de dinari, jumătate la un erete şi jumătate la 
un neguțător de pahir de spălat pe cap. Ei bine, din 
parte-mi, eu nu am să fiu tot atâta de darnic ca tine. Ci 
nu vreau decât, la rându-mi, să încerc a-ți dovedi că sin- 
gur numai jocul ursitei este legea vieţii noastre, şi că 
singure numai judeţele soartei sunt temeiurile norocu- 
lui ori ale nenorocului, pe care putem noi să ne bizuim. 

Pe urmă se întoarse înspre mine şi, arătându-mi o 
bucăţoaie de plumb, pe care o ridicase mai înainte de pe 
jos, îmi spuse: 

— O, Hassane, tu cel de care norocul a fugit până 
acuma, tare aş vrea să-ți viu în ajutor, aşa cum a cut 
prietenul meu cel darnic, Si Saad. Ci Allah nu m-a bla- 

oslovit cu atâtea avuții, şi tot ceea ce pot să-ţi dau este 
a aceasta de plumb, pe care fără de îndoială că a 
pierdut-o vreun pescar târându-şi pe jos năvoadele. 

La vorbele lui Si Saadi, prietenul său, Si Saad, începu 
să râdă cu hohote, gândind că acela vrea să-mi facă vreo 
şolticărie. Ci Si Saad nu luă seama şi îmi întinse cu un 
chip falnic bucata de plumb, zicându-mi: 

— Ia-o, şi lasă-l pe Si Saad să râdă. Întrucât are să 
vină o zi când bucata aceasta de plumb, dacă aşa are să 
fie voia soartei, ţi se va dovedi mai de folos decât tot 
argintul din zăcători. 

lar eu, ştiindu-l ce om de bine era Si Saadi, şi cât de 
mare era înţelepciunea lui, nu vrusei să-l supăr cumva 

făcând vreo împotrivire cât de cât. Şi luai bucata de 
plumb, pe care mi-o întindea, și o băgai cu grijă la chi- 
mirul meu gol de orice gologan. Şi nu pregetai să-i mul- 
țumesc fierbinte şi pentru urările, şi pentru gândurile 
lui bune. Şi-apoi cei doi prieteni mă părăsiră, spre a-şi 
urma preumblarea, pe când eu mă apucam iarăşi de 
munca mea. 

Şi seara, când mă dusei acasă şi când după cină mă 
dezbrăcai să mă culc, simţii deodată ceva care se rosto- 
goli pe jos. Şi, după ce îl căutai şi îl găsii, văzui că era 
bucata de plumb, care alunecase din chimir. Şi fără a-i 
da nici cea mai mică luare-aminte, o pusei la întâmplare 
unde nimerii şi mă întinsei pe saltea, nezăbovind mult 
până ce... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a opt sute şaptezeci şi una noapte 
Urmă: 


... şi mă întinsei pe saltea, nezăbovind mult până ce 
să adorm. 

Or, în noaptea aceea, trezindu-se la un ceas tare de- 
vreme, cum îi era obiceiul, un pescar dintre megieşii 
mei, când îşi cercetă năvoadele, până a le lua în spinare, 
văzu că le lipsea o bucată de plumb, tocmai într-un loc 
unde lipsa plumbului era o lipsă tare păcătoasă pentru 
buna folosire a sculei lui de muncă. Şi cum nu avea alta 
la îndemână de pus în loc, şi cum nu era nici vreme de 
mers să cumpere din suk, dat fiind că toate prăvăliile 
erau închise, se văzu la mare ananghie, sandind că, dacă 
nu pleacă la pescuit cu două ceasuri până în ziuă, nu o 
să aibă cu ce să-şi îndestuleze a doua zi casa. Şi-atunci, se 
hotărî a-i spune nevesti-sii să se ducă, în pofida ceasului 

nepotrivit şi a supărării ce avea s-o pricinuiască, să-i 
scoale pe vecinii mai apropiați şi să le arate care-i neca- 
zul, rugându-i să-i caute vreo bucată de plumb, ca s-o 
pună în locul celei ce lipsea de la năvodul lui. 

Şi cum noi eram taman vecinii cei mai apropiaţi ai 
pescarului, femeia veni să bată mai întâi la poarta noas- 
ură, gândind în sine-şi, de bună seamă: „Hai să încerc să 
cer plumb de la Hassan frânghierul, măcar că ştiu de 
amar de vreme că anume chiar la el trebuie să re duci 
atunci când nu ai trebuință de nimic.“ Şi bătu la poartă 
mai departe, până ce mă deşteptai. Şi strigai: 

— Cine-i la poartă? 

Ea răspunse: 

— Eu sunt, fata socrului pescarului Cutare, vecinul 
tău! O, Hassane, mi-e obrazul mohorât că te scol în fe- 
lul acesta din somn, da-i vorba de unealta de muncă a 
tatălui copiilor mei şi mi-am silit sufletul la fapta aceas- 
ta lipsită de cuviinţă. lartă-ne, rogu-te! şi spune-mi, ca 
să nu te ţin prea mult afară din patul tău, nu cumva ai 
vreo bucată de plumb s-o împrumuţi soţului meu ca 
să-şi dreagă năvoadele? 

Şi pe dată îmi adusei aminte de plumbul ce mi-l dă- 
duse Si Saadi, şi gândii: „Pe Allah, n-aş avea cum să mă 
folosesc mai bine de el decât făcându-i un bine vecinu- 
lui meu, tatăl copiilor.“ Şi-i răspunsei vecinei că aveam 
chiar o bucată ce s-ar putea potrivi, şi mă dusei să caut 
pe pipăite bucata cu pricina, şi o dădui nevesti-mii ca 
să i-o ducă chiar ea vecinei. 

Şi biata femeie, bucuroasă că nu venise degeaba şi că 
nu se întorcea acasă fără de izbândă, îi spuse femeii mele: 

— O, vecină a noastră, mare bine ne-a făcut în noap- 
tea aceasta şeicul Hassan. Încât, în schimb, tot peştele 
pe care omul meu are să-l tragă la cea dintâi aruncătură a 
năvoadelor are să fie scris întru norocul vostru, şi-avem 
să vi-l aducem mâine. Pe capul nostru! 

Şi dete fuga să-i ducă bucata de plumb vecinului 
nostru pescarul, care numaidecât îşi drese cu el năvoa- 
dele şi plecă la pescuit, cu două ceasuri până-n ziuă, 
după obiceiul lui. 

Or, cea dintâi aruncătură de năvod întru norocul 
nostru nu-i aduse decât numai un peşte. Da peştele 
acela era lung de mai bine de un cot, şi gras pe măsură. 
Şi ni-l puse A în coșul lui și îşi văzu mai departe 
de pescuit. Ci, dintre toţi peştii pe care îi mai scoase, 
niciunul nu fu pe potriva celui dintâi, ca frumuseţe şi 
ca mărime. Şi-aşa că, atunci când îşi isprăvi pescuitul, 
grija lui cea dintâi, până a se duce să vândă în suk roada 
pescuitului, fu de a pune pe un strat de iarbă înmiresma- 
tă peştele menit nouă şi de a ni-l aduce, spunându-ne: 

— Facă-vi-l Allah cât mai plăcut şi cât mai gustos! 

Şi adăugă: 

— Mă rog vouă să primiţi darul acesta, măcar că nu 
este destul de falnic şi de potrivit. Şi iertaţi-ne pentru 
puţinătatea lui, o, vecinilor! Întrucât acesta-i norocul 
vostru şi-atâta a fost aruncătura mea dintâi de năvod. 

Iar eu răspunsei: 

— Acesta-i un târg, din care tu ieşi păgubit, o, vecine! 
Întrucât acuma-i întâia oară când se vinde un peşte de 
frumuseţea şi de preţul acesta pe o bucată de plumb, 
care de-abia dacă face un gologănuţ de aramă. Ci îl pri- 
mim ca pe un dar din partea ta şi ca să nu te supărăm, 
întrucât ni-l aduci cu inima prietenoasă şi darnică. 

Şi mai schimbarăm câteva politeţuri de-acestea, apoi 
se duse. Iar eu îi dădui soției mele peştele de la pescar, 
spunându-i: 

— Vezi tu, o, femeie, că Si Saadi n-a greşit când mi-a 
spus că o bucată de plumb ar putea să-mi fie mai de 
folos, dacă vrea Allah, decât tot aurul din Sudan? Ia uite 
un peşte cum nici emirii şi nici sultanii n-au văzut 
vreodată pe tablalele lor! 

Iar soția, măcar că tare bucuroasă la vederea peştelui, 
nu mă lăsă fără răspuns: 

— Aşa-i, pe Allah! Dar cum să fac să-l gătesc? Că noi 
nu avem nici grătar, şi nu avem nici baremi vreun vas 
îndestul de mare spre a-l găti întreg. 

Iar eu zisei: 

— Nu este nimica, noi tot avem să-l mâncăm, fie în- 
treg, fie bucăţit! Așa că nu-ţi mai face griji să-i jertfeşti 
înfăţişarea cea de pe dinafară, şi nu te sfii să-l tai în bu- 
căţi ca să ni-l găteşti cu sos. 

Iar femeia, după ce îl despică pe din două, îi scoase 
măruntaiele şi văzu în mijlocul lor ceva ce strălucea cu 
o lumină vie. Şi scoase lucrul acela de acolo, îl spălă în 
găleată şi văzurăm că era o bucată de sticlă, mare cât un 
ou de porumbel, şi străvezie ca apa de izvor. Şi după ce 
ne uitarăm la ea o vreme, o dete copiilor, să se joace cu 
ea şi ca să n-o mai stânjenească pe mama lor, care gătea 
peştele cel minunat. 

Or, seara, la ceasul cinei, femeia mea băgă de seamă 
că, măcar că încă nu aprinsese opaițul, o lumină, pe ca- 
re nu ea o aprinsese, lumina odaia. Şi se uită în toate 
părțile să vadă de unde venea lumina aceea, şi văzu că 
se revărsa din oul de sticlă, pe care copiii îl lăsaseră pe 
jos. Şi luă oul acela şi-l puse pe marginea prichiciului, 
la locul obişnuit al lămpii. Şi stam până peste fire de 
minunaţi, când văzurăm puterea luminii ce se revărsa 
din ea, şi strigai: 

— Pe Allah! o, fiică a socrului meu, iacătă că bucata 
de plumb a lui Si Saadi nu doar că ne hrăneşte, dar ne 
şi luminează, şi are să ne cruţe de-acuma înainte de 
cumpăratul uleiului pentru opaiţ. 

Şi, la lumina vrăjită a oului de sticlă, mâncarăm peş- 
tele cel gustos, sporovăind despre îndoitul chilipir din 
ziua aceea binecuvântată, şi preamărindu-l pe Atoate- 
împărţitorul pentru binefacerile sale. Şi ne culcarăm, în 

noaptea aceea, mulțumiți de soarta noastră şi nedo- 
rindu-ne nimic mai mult decât ca lucrurile să ţie tot aşa. 

Or, a doua zi, zvonul despre sticla luminătoare, pe 
care o găsisem în pântecele peştelui, nu zăbovi, datorită 
limbii celei lungi a fiicei moşului meu, să se împrăștie 
în mahala. Şi nu peste mult soția mea se pomeni că vine 
la ea o evreică, vecină de-a noastră, al cărei soţ era giu- 
vaiergiu în suk. Şi, după salamalecurile şi urările de da- 
tină dintr-o parte şi din cealaltă, evreica, după ce măsură 
îndelung, oul de sticlă, îi spuse nevesti-mii: 

— O, vecină Aişah, mulţumeşte lui Allah că m-a abă- 
tut azi pe la tine. Căci, dat fiind că îmi place bucata 
aceasta de sticlă, şi că mai am una aproape la fel cu care 
mă împodobesc uneori şi care ar face pereche cu aceasta 
de-aici, aş dori să ţi-o cumpăr, şi îţi dau pe ea, fără a mă 
precupeţi, o grămadă de bani: zece dinari din aur noi! 

Ci copiii noştri, când auziră că e vorba să li se vândă 
jucăria, se puseră pe plâns, rugându-se de mama lor să 
ţină oul pentru ci. ar ea, ca să-i potolească şi întrucât, 
de asemenea, oul acela ne ţinea loc de lampă, nu primi 
preţul cel atât de ispititor, spre marea ciudă a evreicei, 
care plecă tare mohorâtă. 

Estimp, mă întorsei şi eu acasă de la munca mea, iar 
soţia îmi povesti toate câte se petrecuseră. Şi-i răspunsei: 

— Hotărât, o, fiică a lui moşu-meu, dacă oul nostru 
de sticlă nu ar avea un anume preţ, fiica aceea de evrei 
nu ne-ar fi ispitit cu cei zece dinari ai ei. Aşa că mie mi 
se năzare gândul că are să se întoarcă iar cu ispita şi are 
să ne dea şi mai mult. Ci, urmând cele ce am să văd, am 
să mă ţin tare, ca să facă să ridice preţul. 

Şi acestea mă făcură să mă gândesc la vorbele lui Si 
Saad, care îmi prorocise că o bucată de plumb ar putea îm- 
plini neabătut avuţia unui om, dacă așa i-ar fi ursita. Şi aş- 
teptai cu toată nădejdea ca ursita mea să se arate, într-un 
sfârşit, după ce fugise de la mine atâta amar de vreme. 

Or, chiar în seara aceea, întocmai precum prepuse- 
sem, evreica, soţia giuvaiergiului, veni iarăşi la soția 
mea; şi, după salamalecurile şi urările îndătinate, îi zise: 

— O, vecină Aişah, cum de poţi să arunci darurile 
Atoateimpărţitorului? Că oare nu-i a le arunca, dacă nu 
vrei să primeşti pâinea pe care ţi-o întind pentru o bu- 
cată de sticlă? Ci întrucât este spre binele copiilor tăi, 
află că i-am spus soţului meu despre oul vostru, iar el, 
întrucât sunt însărcinată şi nu se cade ca dorinţa unei 
femei însărcinate să se întoarcă în ea neîmplinită, s-a 
învoit să mă lase a-ţi plăti douăzeci de dinari din aur, 
din aur nou, ca preț pe bucata ta de sticlă! 

Ci soţia mea, pe care o povăţuisem în privința aceas- 
ta, răspunse: 

— Eh, uallah! o, vecină, ru mă faci să mă întorc eu în 
mine. Ci eu nu am niciun cuvânt în casă, numai fiul so- 
crului meu este stăpân aici, şi peste tot ce se află aici, şi 
cu el se cade să vorbeşti. Aşteaptă-l, dară, să se întoarcă 
şi să-i spui preţul tău! 

Şi-aşa că, atunci când mă întorsei acasă, evreica îmi 
spuse şi mie ceea ce îi spusese soției mele, şi adăugă: 

— Îţi aduc pâinea copiilor tăi, bre omule, pentru o 
bucată de sticlă. Ci dorinţa mea de femeie însărcinată 
se cuvine să fie împlinită, iar soţul meu nu vrea să-și 
împovăreze cugetul cu dorinţa unei femei însărcinate. 
Pentru aceea s-a învoit să mă lase a face târguiala şi vân- 
zarea aceasta, cu aşa o pierdere mare pentru el. 

lar eu, o, doamne al meu, după ce o lăsai pe femeie 
să-mi înşiruie tot ce avusese de înşiruit, îmi luai un ră- 
gaz spre a-i răspunde şi sfârşii, drept orice răspuns, cu 
a mă uita la ea fără să rostesc vreo vorbă, clătinând nu- 
mai din cap. 

Când văzu aşa, femeia se îngălbeni de tot la obraz, 
se uită la mine cu nişte ochi plini de iscodeli şi îmi zise: 

— Roagă-te întru Profetul tău, o, musulmanule! 

lar eu răspunsei la fel: 

— Asupra-i fie rugăciunea şi pacea, o, necredincioaso, 
şi milele cele mai alese ale unuia singur Dumnezeu! 

Şi ea iarăşi: 

— Pentru ce ochiul acesta gol, o, părinte de copii, şi 
clătinarea aceasta din cap a neprimirii, dinaintea dărni- 
ciilor Atoateîmpărţitorului asupra casei tale, prin mijlo- 
cirea noastră? 

Eu răspunsei: 

— Dărniciile lui Allah asupra drept-credincioşilor lui, 
o, fiică de necredincioşi, sunt de mult dincolo de orice 
preţ! Preamărit fie El, fără de mijlocirea acelora ce rătă- 
cesc afară din calea cea dreaptă! 

lar ea îmi zise: 

— Atunci, nu vrei cei douăzeci de dinari din aur? 

Şi, după ce eu făcui iarăși semnul de nevrere, îmi spuse: 

— Atunci, o, vecine, îţi dau pentru sticla ta cincizeci 
de dinari din aur! Eşti mulțumit? 

Şi iarăşi, cu chipul meu cel mai senin, dădui din cap 
a neprimire. Şi mă uitai... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a opt sute şaptezeci şi doua noapte 
Urmă: 


... şi din nou, cu chipul meu cel mai senin, dădui 
din cap a neprimire. Şi mă uitai în altă parte. 

Atunci, soţia giuvaiergiului îşi strânse vălurile, ca a 
plecare, porni înspre uşă, făcu mişcarea de a deschide şi, 
parcă răzgândindu-se dintr-odată, se întoarse înspre mi- 
ne şi îmi zise: 

— Ultimul cuvânt! O sută de dinari din aur! Şi nici 
baremi nu ştiu dacă soţul meu are să vrea să-mi dea atâ- 
ta amar de băner! 

lar eu, atunci, catadicsii a-i răspunde şi îi spusei, nu 
fără o strâmbătură de adâncă nepăsare: 

— Nu că vreau să te văd cum pleci nemulțumită, o, 
vecină, da eşti tare departe de socoteală. Întrucât oul 
acesta de sticlă, pe care îmi dai preţul acela de râs, de o 
sută de dinari, este un lucru năzdrăvan, iar povestea lui 
este tot atâta de năzdrăvană ca şi el. Drept aceea, şi nu- 
mai ca să vă fac plăcere, ţie şi vecinului nostru, şi ca nu 
care cumva să întorc dorinţa unei femei însărcinate, mă 
mărginesc să cer, ca preţ pentru oul de lumină, numai 
o sută de mii de dinari din aur, nici unul mai mult, nici 
unul mai puţin. Şi nu ai decât să-l iei ori să-l laşi, întru- 
cât alţi giuvaiergii au să-mi dea şi mai mult, fiind mai 
ştiutori decât soțul tău asupra prețului adevărat al lu- 
crurilor frumoase fără de pereche. Iar în ceea ce mă pri- 
veşte, mă jur dinaintea lui Allah Atoateştiutorul că nu 
am să mai întorc prețăluirea de-acuma, fie spre-a o 
spori, fie spre-a o scădea. Uassalam! 

Când auzi vorbele mele şi când le pricepu tâlcul, 
femeia nu mai găsi nimic de răspuns şi îmi zise, ple- 
când: 

— Eu nu vând şi nici nu cumpăr. Ci bărbatul meu 
este capul. Dacă târgul o să-l ispitească, are să-ţi vor- 
bească. Numai făgăduieşte-mi că o să ai răbdare, mai 
înainte de-a porni vreo tocmă cu alţii, să aştepţi până 
vede şi el oul de sticlă! 

Şi îi dădui făgăduinţa. Și plecă. 

Or, eu, o, emire al drept-credincioşilor, după toc- 
meala aceea, nu mă mai îndoii că oul, pe care îl soco- 
team a fi de sticlă, n-ar fi vreo gemmă de mare, căzută 
din cununa vreunui sultan de sub ape. Şi, de altminteri, 

ştiam şi eu, ca toată lumea, ce comori zac în adâncuri, 
cu care se împodobese fetele mării şi domniţele mării. 
Şi chilipirul ce nimerise peste mine era spre a mă întări 
în credința mea. Şi îl preamări pe Aroateimpărţitorul 
carele prin mijlocirea peştelui pescarului pusese în mâi- 
nile mele acel lucru minunat din podoabele copilelor 
mărilor. Şi hotărâi să nu mă clintesc de la preţul de o su- 
tă de mii de dinari, pe care i-l hotărâsem soţiei evreului, 
da gândeam că mai bine aş fi făcut să nu mă fi grăbit a 
hotărî aşa prețăluiala mea, când poate că aş fi A sie să 
dobândesc şi mai mult de la giuvaergiu. Ci întrucât 
hotărâsem preţul cu atâta juruinţă, nu vrusei să mă 
dezic cumva şi mă legai să mă ţin de ceea ce hotărâsem. 

Şi, aşa cum socotisem, însuşi giuvaiergiul nu zăbovi 
să se înfățişeze acasă la mine. Şi avea un chip mohorât, 
care chiar că nu-mi prorocea nimica bun, şi mai degra- 
bă mă prevestea că puiul de lele avea să se slujească de 
toată viclenia lui spre a-mi fitui gemma ca pe nimica. 
Iar eu, la rându-mi, stam cu ochii în patru, da cu chipul cel 
mai zâmbitor şi cel mai binevoitor, şi îl rugai să şadă jos 
pe rogojină. Şi, după salamalecurile şi urările îndătinate, 
îmi zise: 

— Nădăjduiesc, o, vecine, că la vremea aceasta cânepa 
nu este prea scumpă şi că neguţătoriile prăvăliei tale 
sunt binecuvântate! 

lar eu, pe acelaşi glas, răspunsei: 

— Binecuvântarea lui Allah nu este de lipsă la drept- 
credincioşii săi, o, vecine. Ci nădăjduiesc că neguţăto- 
riile din sukul giuvaiergiilor îţi sunt prielnice. 

lar el îmi spuse: 

— Pe viaţa lui Ibrahim şi a lui lacub, o, vecine, se cla- 
tină! se clatină! Şi de-abia dacă avem cu ce să mâncăm 
o bucată de pâine şi-un pic de brânză. 

Şi vorbirăm mai departe aşa, o bună bucată de vreme, 
fără a pomeni de lucrul care numai la el ne era gândul, 


30 O mie şi una de nopți 


până ce evreul, văzând că nu scoate nimic de la mine pe 
calea aceasta, sfârşi cu a-mi spune, el cel dintâi: 

— Fiica socrului meu, bre vecine, mi-a vorbit despre 
un oarecare ou de sticlă, de altminteri fără mare preţ, ce 
slujeşte de jucărie copiilor tăi, şi ştii şi tu că unei femei, 
când este însărcinată, aşa cum este a mea, îi vin nişte 
dorinţe așa ciudate şi anapoda. Ci beleaua-i că suntem 
nevoiţi a îndeplini asemenea marafeturi, măcar şi când 
ar fi de neîmplinit, alrmintrelea lucrul jinduit ar putea 
să se pecetluiască pe trupul copilului şi să-l pocească. 
Şi, la întâmplarea de faţă, întrucât pofta soției mele s-a 
îndreptat asupra oului vostru de sticlă, tare mă tem că 
dacă nu i-o împlinesc am să văd oul cum se tipăreşte 
cu toată grosimea lui asupra nasului copilului nostru, la 
naştere, ori asupra altei cutare părți încă şi mai gingaşe, 
şi pe care buna-cuviinţă nu-mi îngăduie să-i zic pe nu- 
me. Mă rog, dar, ţie, o, vecine, să-mi arăţi mai întâi oul 
de sticlă şi, dacă am să văd că nu îmi este cu putință să 
cumpăr unul la fel din suk, să binevoieşti a mi-l vinde, 
plătindu-ţi-l cu un preţ cumpătat, pe care să mi-l spui, 
fără a te bucura prea tare de împrejurare. 

Iar eu, la vorbele giuvaiergiului, răspunsei: 

— Ascult şi mă supun. 

Şi mă sculai şi mă dusei la copiii mei, care se jucau pe 
bătătură cu oul, şi li-l luai din mâini, în pofida ţipetelor 
şi a plânsetelor lor. Pe urmă mă întorsei în odaie, unde 
giuvaiergiul mă aştepta stând jos pe rogojină, şi închisei 
uşa şi ferestrele, aşa fel ca să fac un întuneric cât mai 
deplin, da cerându-mi iertăciune pentru purtarea mea. 
Şi după ce făcui aşa, scosei oul din sân şi îl pusei cât mai 
la vedere pe un tăbuiaș, dinaintea evreului. 

Şi pe dată odaia se lumină, de parcă s-ar fi aprins 
patruzeci de făclii. Iar evreul, la priveliştea aceea, nu se 
putu opri să nu strige: 

— Asta-i gemma lui Soleiman ben Daud, una dintre 
cele ce-i împodobesc cununa! 

Şi după ce se minună în felul acesta, îşi dete seama 
că spusese prea mult şi o întoarse, adăugând: 

— Da am mai avut una la fel în mâinile mele. Şi în- 
trucât nu era lesne de vândut, m-am grăbit s-o dau în 
pierdere! Oh, vai, de ce-o fi trebuind acuma ca fiica so- 
crului meu să fie însărcinată şi să mă silească să târguiesc 
un lucru care nu se poate vinde? 

Pe urmă îmi spuse: 

— Cât ceri, bre vecine, spre vânzarea oului acesta de 
mare? 

Şi răspunsei: 

— Nu este de vânzare, bre vecine! da aş putea să ţi-l 
dau, spre a nu o face cumva pe fiica socrului tău să se 
întoarcă în sineşi! Şi am şi hotărât preţul de vânzare. Şi 
nu am să-l mai întorc, martor mi-e Allah! 

Iar el îmi spuse: 

— Fii om cuminte, bre fecior de oameni de treabă, şi 
nu-mi prăpădi casa! Că de mi-aş vinde eu şi prăvălia, şi 
casa, şi de m-aş vinde şi pe mine în sukul telalilor, cu 
nevasta şi cu copiii mei la un loc, şi tot n-aş ajunge să 
încherb aşa o groază de bănet cât ai hotărât tu, de bună 
seamă că numai în chip de glumă! O sută de mii de di- 
nari din aur, ya Allah? o sută de mii de dinari din aur, 
o, şeicule, nici unul mai mult, nici unul mai puţin? Păi 
tu ceri moartea mea! 

lar eu, deschizând iarăși uşa şi ferestrele, răspunsei li- 
niştit: 

— O sută de mii de dinari, nici unul mai mult! de-aş 
ridica prețul, ar fi necinstit. Dar nici unul mai puţin! 
Ori iei oul, ori îl laşi! 

Şi adăugai: 

— Ba, de ştiam că oul acesta minunat este o gemmă 
dintre gemmele de mare din cununa lui Soleiman ben 

Daud — asupra-le fie rugăciunea şi pacea! —, nu o sută 
de mii de dinari ţi-aș fi cerut, ci de zece ori o sută de mii 
şi, pe deasupra, şi niscaiva gherdane şi giuvaieruri din 
prăvălia ta, ca dar pentru soţia mea, care a stârnit dara- 
vela dând în vileag lucrul găsit de noi. Așa că socoteşte-te 
tare norocos că scapi cu preţul acesta de râs, bre omule, 
şi du-te de adu aurul! 

Iar giuvaiergiul, cu nasul tare alungit, văzând că nu 
mai are nimic de făcut, chibzui o vreme, pe urmă se ui- 
tă la mine cu hotărâre şi spuse, scoțând un oftat lung; 

— Aurul este la poartă! Dă-mi gemma! 

Şi, rostind acestea, scoase capul pe fereastră şi strigă 
la un rob arap, ce sta în uliţă ţinând de căpăstru un ca- 
târ încărcat cu nişte saci: 

— Hei, Mubarak! suie sacii şi cântarul aici! 

Iar arapul sui în casa mea sacii plini cu dinari, şi evre- 
ul îi spintecă unul după altul şi îmi cântări cei o sută de 
mii de dinari, atâta cât cerusem, nici unul mai mult, nici 
unul mai puţin. Iar fiica socrului meu goli lada noastră 
cea mare de scândură, că numai atâta aveam, de toate 
catrafusele ce se aflau în ea, şi ne-o umplurăm cu aurul 
de la evreu. Şi-atunci numai scosei din sân, unde o pu- 
sesem în bună pază, gemma cea solomonică și i-o dădui 
evreului, spunându-i: 

— Deie Allah s-o vinzi de zece ori mai scump decât 
ai cumpărat-o! 

Iar el începu să râdă cu gura până la urechi, spunân- 
du-mi: 

— Pe Allah! o, şeicule, nu este de vânzare. Este menită 
să împlinească pofta soției mele însărcinate. 

Şi îşi luă rămas-bun de la mine şi îmi arătă numai- 
decât lățimea spetelor. 

Şi-atâta cu el! 

Dar în ceea ce îi priveşte pe Si Saad, pe Si Saadi şi 
norocul meu prin mijlocirea peştelui, iacătă! 

În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a opt sute şaptezeci şi treia noapte 
Urmă: 


... Dar în ceea ce îi priveşte pe Si Saad, pe Si Saadi 
şi norocul meu prin mijlocirea peştelui, iacătă! 

Când mă văzui aşa, de la o zi la alta, cu mult mai 
bogat decât şi-ar fi jinduit sufletul meu, şi înotând în 
aur şi în îmbelşugare, nu uitai nicidecum că nu eram, 
până la urma urmei, decât un fost frânghier sărac, fiu de 
frânghier, şi mulțumii Atoateîmpărţitorului pentru da- 
rurile sale, şi cugetai ce folosință se cădea să dau de aci 
înainte bogățiilor mele. Ci dintru-ntâi aş fi vrut să mă 
duc şi să sărut pământul dintre mâinile lui Si Saadi, spre 
a-i dovedi îndatorinţa mea, şi tot aşa să fac şi faţă de Si 
Saad, căruia, la urma urmelor, şi măcar că nu izbutise 
ca Si Saadi în gândurile cele bune, pe care mi le nutrise, 
tot lui îi datoram a fi ceea ce eram. Ci mă opri sfiala; şi, 
de altminteri, nici nu ştiam tocmai bine unde şedeau cu 
casa niciunul dintre ei doi. Fapt pentru care lăsai să-i 
aştept a veni aduşi de chiar îndemnul inimii lor spre a 
afla veşti despre frânghierul Hassan cel sărac — aibă-l 
Allah întru mila sa pe acela, dat fiind că iacătă-l răposat 
şi dat fiind că tinerețea lui a fost tare ticăloasă! 

Şi aşteptându-i, hotărâi să dau cea mai bună între- 
buinţare cu putință averii ce-mi fusese scrisă. lar fapta 
mea cea dintâi nu fu de a-mi cumpăra niscaiva haine 
făloase, ci de a mă duce să-i strâng pe toți frânghierii cei 
săraci din Bagdad, care trăiau tot în starea de ticăloșie 
în care trăisem şi eu atâta amar de vreme, şi după ce îi 
adunai la un loc, le spusei: 

— lacătă că Atoateimpărţitorul mi-a scris belşug şi 
mi-a trimis milosârdiile sale, atunci când eram cel mai 
nevrednic de ele. Şi drept aceea, o, fraţilor musulmani, 
ţin ca huzmeturile celui Preaînalr să nu rămâie strânse 
numai asupra unui cap, ci să puteți a vă bucura şi voi de 
ele, după trebuinţele voastre. Încâr, începând de astăzi, 
vă iau pe toţi în slujba mea, punându-vă să lucraţi pen- 
tru mine la treburile de frânghierie, încredințându-vă că 
aveți să fiți plătiți larg, după iscusința voastră, la sfârşitul 
zilei de muncă. În felul acesta, aveţi încredințarea de-a 
câştiga din belşug pâinea alor voştri, fără a A vreodată 
înfricoşaţi de ziua de mâine. Şi iacătă pentru ce v-am strâns 
aici. Şi aceasta-i ceea ce aveam a vă spune. Ci cel mai 
darnic şi cel mai filotim numai unul Allah este! 

Iar frângbhierii îmi mulțumiră şi mă preamăriră pen- 
tru gândurile mele bune față de ei şi primiră cele ce le fä- 
găduiam. Şi de-atunci trudesc pe seama mea netulburaţi 
şi bucuroşi că viaţa lor şi a copiilor lor este la adăpost. lar 
eu însumi, datorită isnafului acesta al nostru, nu făcui 
decât să-mi sporesc câştigurile şi să-mi chibzuiesc şi mai 
temeinic starea. 

Or, trecuse oarecare vreme din ziua în care părăsisem 
căsuţa mea cea veche şi săracă spre a mă așeza în alta pe 
care o ridicasem cu multă cheltuială în mijlocul unor 
grădini, când Si Saad şi Si Saadi se gândiră, într-un sfâr- 
şit, să vină să mai afle veşti despre săracul de frânghier 
Hassan pe care îl ştiau. Iar uimirea lor fu până peste poa- 
te când îi întrebară pe vecinii noştri, văzând prăvălia mea 
închisă, de parcă aş fi murit, şi când aceştia îi vestiră că nu 
numai că sunt tot în viață, ci şi că ajunsesem unul dintre 
neguţătorii cei mai bogaţi din Bagdad, că stau într-un 
sarai minunat, împrejmuit de grădini, şi că nu mi se mai 
spune Hassan frânghierul, ci Si Hassan cel Măreţ. 


A opt sute şaptezeci şi treia noapte 35 


Atunci, după ce dobândiră ştirile de trebuinţă despre 
locul unde se afla satul meu, porniră într-acolo şi nu 
peste mult ajunseră dinaintea porţii celei mari, care da 
înspre grădini. Iar portarul îi pofti să străbată un crâng 
de portocali şi de lămâi împovăraţi de roadă şi care își 
aveau rădăcinile scăldate într-o apă vie, ce curgea ne- 
curmat printr-un şănţuleţ ce-şi avea obârşia la pârâu. 
Iar când ajunseră în sala de primire, se şi aflau sub vraja 
revenelii, a umbrei de frunzare, a susurului de apă şi a 
cântecului de păsări. 

lar eu, de îndată ce unul dintre robii mei mă vesti 
despre venirea lor, dădui fuga să le ies înainte şi vrusei 
să-i apuc de pulpana mantiei şi să le-o sărut. Ci nu mă 
lăsară şi mă sărutară de parcă aş fi fost frate cu ei, iar eu 
îi poftii atunci să ia loc în chioşcul ce se alungea înspre 
grădină, rugându-i să şadă la locul de cinste, ce le era 
datorat. lar eu şezui mai la o parte, aşa cum se cuvine. 

Şi după ce poruncii să li se aducă sorbeturi şi răco- 
ritoare, le povestii tot ce mi se întâmplase, punct cu 
punct, fără a uita nici cel mai mic amănunt. Ci nu este 
de folos să le mai spunem pe toate încă o dată. Şi Si 
Saadi, peste măsură de bucuros, se întoarse înspre prie- 
tenul său şi îi spuse: 

— lacătă, o, Si Saad! 

Şi nu-i mai zise nimic. 

Şi încă nu se desmeticiseră din minunarea în care îi 
aruncase istorisirea mea, când doi dintre copiii mei, ce 
se jucau prin grădină, intrară deodată ţinând în mâini 
un cuib mare de pasăre, pe care îl dăduse jos, la rugă- 
mintea lor, din vârful unui curmal, robul ce le veghea 
jocurile. Şi rămaserăm tare uimiţi când văzurăm că acel 
cuib, în care se aflau câțiva pui de erete, era întocmit 
într-un turban. Iar eu, după ce cercetai mai îndeaproape 

turbanul, cunoscui, fără putinţă de îndoială, că era chiar 
turbanul pe care mi-l şterpelise odinioară eretele cel hoț. 
Şi mă înturnai înspre oaspeţii mei şi le spusei: 

-0O, stăpânii mei, mai ţineţi minte turbanul pe care 
îl purtam în ziua în care Si Saad mi-a dăruit cele dintâi 
două sute de dinari? 

Iar ei răspunseră: 

— Nu, pe Allah! nu prea-l mai ţinem minte! 

lar Si Saad adăugă: 

— Da eu hotărât că am să-l cunosc dacă cei o sută 
nouăzeci de dinari s-ar afla în el! 

lar eu răspunsei: 

— O, stăpânii mei, să n-aveţi nicio îndoială! 

Şi ridicai puişorii, pe care îi dădui copiilor, şi des- 
prinsei cuibul, şi desfăşurai turbanul în toată lungimea 
lui. Şi la capăt de tot, neatinsă şi înnodată întocmai 
cum o înnodasem eu, atârna punga lui Si Saad cu di- 
narii în ea. 

Şi cei doi oaspeţi ai mei încă nu-şi veniseră în fire din 
uluială, când unul dintre grăjdarii mei intră ţinând în 
mâini o oală de tărâțe, pe care o cunoscui numaidecât 
a fi oala pe care soţia mea o dăduse odinioară neguţăto- 
rului de prafuri de lăut pe cap. Şi grăjdarul îmi spuse: 

— O, stăpâne al meu, oala aceasta, pe care am cum- 
părat-o astăzi din suk, din pricină că uitasem să iau cu 
mine tainul calului pe care călăream, are în ea un săcuţ 
înnodat, pe care îl aduc în mâinile tale. 

Şi cunoscurăm cea de-a doua pungă a lui Si Saad. 

Şi din ziua aceea, o, emire al drept-credincioşilor, 
trăim tustrei ca prieteni, încredinţaţi de aci înainte de 
puterea ursitei şi minunaţi de căile de care se slujeşte ea 
spre a-şi împlini județele. 

Şi întrucât bunurile de la Allah se cuvine să ajungă 
la săracii săi, nu pregetai să mă folosesc de ele spre a fa- 
ce milele şi pomenile arătate la Sfånta Carte. Şi drept 

aceea m-ai văzut dând pomană cerşetorului, pe podul 
Bagdadului. 


Şi-aceasta-i povestea mea! 


După ce califul auzi istorisirea aceasta a şeicului cel 
filotim, îi spuse: 

— Hotărât, o, şeicule Hassan, căile ursitei sunt pline 
de minuni şi, ca dovadă în sprijinul celor ce mi-ai isto- 
risit, vreau să-ți arăt ceva! 

Şi se întoarse înspre vizirul vistieriei şi îi spuse câteva 
vorbe la ureche. Şi vizirul ieşi, ci spre a se întoarce iar 
peste câteva clipe, cu o cutioară în mână. Şi califul luă 
cutioara, o deschise şi îi arătă ce se afla în ea șeicului, ca- 
re cunoscu pe dată gemma cea solomonică, pe care o 
vânduse giuvaiergiului. Şi Al-Raşid îi spuse: 

— Gemma a intrat în vistieria mea, chiar în ziua în 
care i-ai vândut-o giuvaergiului. 

Pe urmă se întoarse spre al patrulea ins, care era das- 
călul de şcoală cel beteag şi cu gura ruptă, şi îi spuse: 

— Povesteşte ceea ce ai să ne povesteşti. 

Şi omul, după ce sărută pământul dintre mâinile 
califului, spuse: 


POVESTEA DASCĂLULUI DE ŞCOALĂ 
OLOG ȘI CU GURA RUPTĂ 


În ceea ce mă priveşte, află, o, emire al drepr-credin- 
cioşilor, că eu am intrat în viaţă ca dascăl de şcoală şi 
aveam sub mâna mea optzeci de băieţi. Iar pățania mea 
cu băieții aceia este de-a mirările. 

Sunt dator să încep cu a-ţi spune, o, doamne al meu, 
că eram aspru față de ei până peste marginile asprimii, 
şi crunt, şi neînduplecat, până într-atâta, încât chiar şi 
în recreaţie le ceream să-şi urmeze munca şi nu le dam 
drumul acasă decât la vreme de un ceas după asfinţitul 

soarelui. Şi chiar şi-atunci nu pregetam să-i priveghez, 
ținându-mă pe urmele lor prin sukuri şi prin mahalale, 
spre a nu-i lăsa să se joace cu haimanalele care să-i fi 
stricat. 

Or, tocmai asprimea aceea fu pricina ce trase asupra 
capului meu năpastele, precum ai să vezi, o, emire al 
drept-credincioşilor. 

Într-adevăr, într-o bună zi, intrând în sala de cetire, 
la ceasul când toți şcolarii mei erau strânşi acolo, îi văzui 
deodată cum se ridică toţi în picioare şi cum se minu- 
nează într-un glas: 

— O, învățătorule, ce galben eşti astăzi la chip! 

lar eu rămăsei tare nedumerit; ci întrucât nu sim- 
țeam niciun rău lăuntric, ce-ar fi putut să-mi gălbenească 
chipul, nu fusei tulburat prea peste măsură de ştirea 
aceea şi începui lecţia ca de obicei, strigând la copii: 

— Incepeţi, o, puşlamalelor! este ceasul de muncă! 

Ci iacătă că şcolarul priveghetor veni la mine cu o 
față tare îngrijorată şi îmi zise: 

— Pe Allah! o, învăţătorule, eşti tare galben la obraz 
astăzi, şi alunge Allah orice rău! Mai bine să ţin eu lecţia 
în locul tău astăzi, dacă eşti bolnav rău. 

Şi, totodată, şcolarii toţi, cu chipurile pline de mare 
îngrijorare, se uitau la mine cu milă, de parcă stam să-mi 
şi dau sufletul. Iar eu, până la urmă, mă simţii tare 
tulburat şi îmi zisei în sine-mi: „O, Cuzare, pesemne că 
trebuie să-ți fie tare rău fără să-ţi dai seama. Iar bolile 
cele mai rele sunt tocmai acelea ce intră în trup pe furiş, 
fără ca ivirea lor să se dea în vileag cu vreo greutate prea 
vădită.“ Şi mă ridicai pe clipă pe dată, încredinţai clasa 
şcolarului priveghetor şi intrai în haremul meu, unde 
mă culcai iar, spunându-i soției mele: 

— Pregăteşte-mi ceea ce se pregăteşte spre a mă dof- 
torici de boala gălbenelii! 

Şi rostii acestea scoțând nişte ofuri amarnice şi ge- 
mând, de parcă chiar aş fi fost sub puterea tuturor ciu- 
melor şi a tuturor bolilor năprasnice. 

Estimp, şcolarul priveghetor bătu la uşă şi ceru îngă- 
duință să intre. Şi îmi înmână optzeci de drahme, spu- 
nându-mi: 

— O, învăţătorule, şcolarii tăi cei cuminţi au pus mâ- 
nă de la mână spre a-ţi face darul acesta, pentru ca däs- 
călița noastră să poată să te îngrijească în toată înlesnirea, 
fără a se gândi la cheltuială. 

lar eu mă simţii tare înduioşat de purtarea învăță- 
ceilor mei şi, spre a le arăta mulțumirea mea, le dădui o 
zi de vacanţă, negândind că povestea are să mai fie ticlu- 
ită şi altă dată. Da cine poate să ghicească toată răutatea 
ce se ascunde în inima copiilor? 

În ceea ce mă priveşte, îmi petrecui toată ziua în 
spaime, măcar că vederea banilor ce-mi veniseră într-un 
chip atâta de neaşteptat îmi aducea oarecare mângâiere. 
lar a doua zi şcolarul priveghetor veni iar să mă vadă şi, 
când mă zări, strigă: 

— Izgonească Allah de la tine orice rău, o, dascăle al 
nostru! Da tu eşti încă şi mai galben astăzi decât ieri! 
Odihneşte-te! odihneşte-te! Şi nu te mai îngrija de ni- 
mic!... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a opt sute şaptezeci şi patra noapte 
Urmă: 


— Izgonească Allah de la tine orice rău, o, dascăle al 
nostru! Da tu eşti încă şi mai galben astăzi decât ieri! 
Odihneşte-te! odihneşte-te! Şi nu te mai îngrija de nimic! 

Iar eu, tare tulburat de vorbele ticălosului de copil, î îmi 
zisei în mine: „Îngrijeşte-te bine, o, dascăle, îngrijeşte-te 
bine, pe cheltuiala învăţăceilor tăi!“ Şi cugetând aşa, îi 
spusei monitorului: 

— Ai să ţii tu lecţia, ca şi cum aş fi eu acolo! 

Şi mă pornii să gem şi să mă văicăresc de mila mea. 
Iar băiatul, lăsându-mă în starea aceea, dete fuga la cei- 
alți şcolari ca să le spună cum stă treaba. 

lar starea aceea de lucruri dăinui o săptămână în- 
treagă, după care privighetorul îmi mai aduse alte opt- 
zeci de drahme, spunându-mi: 

— lacătă obolul şcolarilor tăi cei cuminţi, pentru ca 
dăscăliţa noastră să poată să te îngrijească bine. 

lar eu mă simțţii încă şi mai înduioşat decât întâia 
oară şi zisei în sine-mi: „O, Cutare, boala ta este boală 
binecuvântată, într-adevăr, dacă îţi aduce atâta bănet 
fără de trudă şi fără de necaz, şi dacă, la urma urmei, nu 
te face să înduri nimic. Deie Alllah s-o ţii cât mai mult, 
spre folosul tău cel mai mare!“ 

Şi din ceasul acela hotărâi să mă prefac cuprins de 
boală, încredinţat în cele din urmă că lăuntrurile mele 
nu erau cu adevărat atinse, şi zicându-mi: „Niciodată 
lecţiile tale nu au să-ți aducă atâta cât boala de-acum.“ 
Şi, începând din clipita aceea, fu rândul meu să-i fac pe 
ceilalți să creadă în ceea ce nu era. Şi de fiecare dată 
când priveghetorul venea să mă vadă, îi spuneam: 

— Am să mor de nemâncare, întrucât stomahul meu 
nu vrea să primească hrana! 

Or, lucrul nu era deloc adevărat, întrucât niciodată 
nu mai mâncasem cu atâta poftă şi nu-mi fusese mai 
bine. 

Şi trăii mai departe aşa un răspas de vreme, până 
când un şcolar intră peste mine taman în clipita în care 
mă pregăteam să mănânc un ou. Şi cea dintâi mişcare 
a mea, când îl văzui, fu aceea de a ascunde oul în gură, 

de teamă că, găsindu-mă taman mâncând, să nu dibă- 
cească adevărul şi să-şi dea seama de făţărnicia mea. lar 
oul, care era fierbinte, mă făcea să îndur nişte dureri de 
neîndurat. lar afurisitul de copil, care fără de nicio în- 
doială că trebuia să fi priceput cum stă treaba, în loc să 
plece, stărui să se uite la mine cu o privire plină de milă 
şi spunându-mi: 

— O, învăţătorule, ce umflat eşti la obraz şi ce rău 
trebuie să te doară! De bună seamă că acolo trebuie să 
fie un buboi. 

Pe urmă, cum îmi ieşeau ochii din cap de-atâta chin, 
şi nu răspundeam nimic, îmi zise: 

— Trebuie să-l spargem! Trebuie să-l spargem! 

Şi se repezi la mine, dând să-mi înfingă un ditamai 
acul în obraz. Ci eu atunci sării degrabă în picioare şi o 
luai la fugă înspre bucătărie, unde scuipai oul, care îmi și 
arsese năprasnic obrazul. Şi ca urmare a arsurii aceleia, o, 
emire al drept-credincioşilor, se îmboboti o umflătură 
de-adevăratelea în obrazul meu, de mă făcu să văd 
moartea roşie. Şi trimisei după bărbier, care îmi crestă 
obrazul, ca să stoarcă băşica. Şi în urma acelei tăieturi 
am rămas cu gura ruptă şi strâmbă. 

Şi-aşa a fost cu această ruptură şi cu poceala gurii 
mele. Da în ceea ce priveşte ologirea mea, iacătă! 

Când mă mai întremai oleacă de urmările arsurii, 
mă întorsei la şcoală, unde, mai abitir ca oricând, fusei 
aspru şi crâncen faţă de şcolarii mei, a căror răzmeriţă 
trebuia curmată. Și când purtarea vreunuia dintre ei lăsa 
cât de cât de dorit, nu pregetam să-l pedepsesc cu bătaia 
cu varga. Aşa că sfârşii prin a-i deprinde să mă cinsteas- 
că până într-atâta, încât, dacă mi se întâmpla să strănut, 
îşi lăsau numaidecât cărțile şi caietele, ridicându-se smir- 
nă în picioare, cu mâinile încrucişate, şi se temeneau di- 
naintea mea până la pământ, strigându-mi într-un glas: 

— Binecuvântarea! Binecuvântarea! 

Iar eu răspundeam, cum se cuvine: 

— lar asupra-vă iertarea! lar asupra-vă iertarea! 

Şi-i mai învăţai, tot aşa, o mulţime de alte lucruri, 
care de care mai de folos şi tot pe atâta de pilduitoare. 
Căci nu voiam ca să se cheltuiască zadarnic banii pe 
care părinţii mi-i dădeau pentru dăscălirea lor. Şi nădăj- 
duiam că astfel am să fac din ei oameni de treabă şi 
neguţători de vază. 

Or, într-o zi îi dusei la preumblare, în ziua menită 

reumblării, oleacă mai departe decât de obicei. Şi dat 
find că umblasem cam mult, eram toţi amarnic de în- 
setați. Şi cum tocmai ajunsesem la un puț, mă hotărâi 
să cobor spre a-mi stinge setea cu apa proaspătă din fân- 
tână şi să scot, dacă voi putea, şi o găleată pentru şcolari. 

Şi-aşa, dat fiind că puţul nu avea frânghie, luai toate 
turbanele învățăceilor şi, întocmind o frânghie îndeajuns 
de lungă, mă legai cu ea pe după mijloc şi le poruncii 
şcolarilor să mă coboare în fântână. lar ei mă ascultară 
numaidecât. Şi mă văzui atârnat la gura puţului. Iar ei 
mă coborâră cu grijă mare, de frică să nu mă lovesc de 
ghizduri cu capul. Şi iacătă că trecerea de la căldură la ră- 
coare şi de la E mină la întuneric mă făcu să strănut! Şi 
nu putui să-mi opresc strănutul. Iar învăţăceii mei, fie 
fără de voie, fie din deprindere, fie din răutate, dădură 
toți deodată drumul coardei şi, aşa cum făceau la şcoală, 
îşi încrucişară braţele pe piept şi strigară toţi laolaltă: 

— Binecuvântarea! Binecuvântarea! 

Ci eu nu putui să le mai răspund, în împrejurarea 
aceea, dat fiind că mă prăbuşeam greu în afundul 
puţului. Şi cum apa nu era prea adâncă, nu mă înecai, 
da îmi frânsei picioarele amândouă şi umărul, pe când 
şcolarii, înspăimântați de fapta lor rea sau de necugeta- 
rea lor, nu ştiu bine, o luară la fugă slobozindu-şi pi- 
cioarele în vânt. Iar eu scoteam nişte urlete de durere 
atâta de năprasnice, încât nişte drumeţi, abătându-se 
înspre partea aceea, mă traseră afară din puț. Şi cum 

eram într-o stare jalnică, mă puseră pe un măgar şi mă 
aduseră acasă, unde gogii vreme multă. Ci nu mă mai 
zviduii de betegelile mele. Şi nu putui să mă mai apuc 
de meseria de Tscăl de şcoală. 

Şi pentru aceea, o, emire al drept-credincioşilor, am 
fost nevoit să cerşesc, spre a-i ajuta să-și ție zilele feme- 
ia și copiii mei. 

Şi-aşa ai putut să mă vezi tu şi să mă miluieşti atâta 
de darnic pe podul Bagdadului. 


Şi-aceasta-i povestea mea! 


Şi după ce dascălul de şcoală cel calicit şi cu gura 
pocită sfârşi de istorisit pricina ologirii şi a beteşugurilor 
sale, Massrur spătarul îl ajută să se întoarcă la locul lui. 
Iar orbul care cerea să fie bătut pe pod veni pe pipăitele 
dinaintea califului şi, la porunca ce i se dete, istorisi şi 
el ceea ce avea de istorisit. Şi spuse: 


POVESTEA ORBULUI CARE CEREA 
SĂ FIE PĂLMUIT PE POD 


Află, o, emire al drept-credincioşilor, că, în ceea ce 
mă priveşte, eu, pe vremea tinereţelor mele, eram cămi- 
lar. Şi, datorită trudei şi a strădaniilor mele, izbutisem să 
ajung stăpân pe optzeci de cămile, toate bunuri ale mele. 
Şi le dam cu chirie în caravane, pentru daraveli neguță- 
toreşti prin țări străine, ori la vremea hagialâcului, ceea 
ce îmi aducea câştiguri mari şi făcea să-mi sporească an 
de an averea şi câştigurile. Şi, zi de zi, dorința mea de a 
ajunge şi mai bogat creştea odată cu agoniselile, şi nu 
mă mai gândeam la nimic decât cum să ajung cămilarul 
cel mai bogat din Irak. 

Or, într-o bună zi, pe când mă întorceam de la 
Bassra fără nimic pe cele optzeci de cămile ale mele, cu 
care drumeţisem la cetatea aceea, ducând mărfuri către 

țara Indului, şi făcând popas la o oază spre a le adăpa şi 
a le lăsa să pască prin preajmă, văzui că vine înspre mine 
un derviş. Şi dervişul acela mă întâmpină cu o față prie- 
tenoasă şi, după salamalecurile dintr-o parte şi din cea- 
altă, şezu jos lângă mine. Şi puserăm metrindele noastre 
laolaltă şi, după datinile pustiei, luarăm cina împreună. 
După care ne apucarăm să tăifăsuim ba de una, ba de 
alta, şi să ne cercetăm asupra drumurilor noastre şi unde 
ne călătoream. Şi îmi spuse că se ducea la Bassra, iar eu 
îi spusei că mă duceam la Bagdad. Şi, când încrederea 
se înstăpâni între noi, îi spusei despre rosturile şi despre 
agoniselile mele, şi îi povestii despre visurile mele de 
bogăţie şi de îmbelşugare. 

lar dervişul, lăsându-mă să vorbesc până la capăt, se 
uită la mine zâmbind şi îmi zise: 

— O, stăpâne al meu, Baba-Abdallah, câte strădanii 
mai risipeşti spre a ajunge la un cap atâta de puţin pe 
măsura sudorilor, când uneori este destul o cotitură de 
drum pentru ca ursita să te facă, într-o clipeală de ochi, 
nu doar mai bogat decât toți cămilarii din Irak, ci mai 
puternic decât toți sultanii de pe pământ la un loc! 

Pe urmă adăugă: 

— O, stăpâne al meu, Baba-Abdallah, ai auzit vreo- 
dată povestindu-se despre comori ascunse şi despre bo- 
găţiile de pe sub pământ? 

lar eu răspunsei: 

— De bună seamă, o, dervişule, am auzit ades poves- 
tindu-se despre comori ascunse şi despre bogăţiile de 
pe sub pământ. Și toţi ştim că oricare dintre noi poate 
într-o zi, dacă aşa-i judeţul soartei, să se trezească mai 
avut decât toți sultanii. Şi nu se află plugar care, plugă- 
rindu-şi ogorul, să nu viseze că are să vie o zi când să 
nimerească şi el peste piatra pecetluită a vreunei comori 
straşnice, şi nu se află pescar care să nu ştie, când îşi 
aruncă în apă năvoadele, că are să vie o zi când are să 

scoată şi el mărgăritarul ori gemma de mare, ce are să-l 
facă să răzbată până peste marginile belşugului. Aşa că, 
o, dervişule, nu sunt nicidecum neștiutor, dar sunt în- 
credinţat, de altminteri, că oamenii din breasla ta cu- 
nosc taine şi vorbe de o putere mare! 

Iar dervişul, la vorbele acestea, încetă de a mai răscoli 
nisipul cu cârja lui, se uită iarăşi la mine şi îmi spuse: 

— O, stăpâne al meu, Baba-Abdallah, mă cam chitesc 
că astăzi nu ai avut o întâlnire tocmai proastă, când 
m-ai întâlnit, şi socot că ziua aceasta este pentru tine 
chiar ziua întorsăturii de drum când te afli dinaintea 
ursitei. 

Iar eu îi spusei: 

— Pe Allah! o, dervişule, am s-o întâmpin cu dârjie şi 
cu ochii plini şi, orice-ar fi să-mi aducă, am să primesc 
cu inimă mulțumitoare! 

El îmi spuse: 

— Atunci, ridică-te, o, săracule, şi vino după mine! 

Şi se sculă în picioare şi porni înaintea mea. lar eu 
mă luai după el, gândind: „Hotărât, chiar că aceasta este 
ziua soartei mele! De când o tot aştept!“ Şi ajunserăm, 
peste un ceas de mers, într-o vale destul de lungă, cu o 
intrare atâta de strâmtă, încât cămilele mele de-abia pu- 
teau să treacă prin ea una câte una. Ci în curând locul 
se lărgi odată cu valea şi ne pomenirăm la poalele unui 
munte atâta de peste putință de trecut, încât nu era a ne 
teme că vreo făptură omenească ar putea vreodată să 
ajungă la noi prin partea aceea. lar dervişul îmi spuse: 

— lacătă-ne că am ajuns acolo unde trebuia să ajun- 
gem. Opreşte-ţi cămilele şi pune-le să se culce pe burtă, 
pentru ca, atunci când are să vină ceasul de a le împo- 
văra cu ceea ce ai să vezi, să nu ne mai canonim cu ele. 

Iar eu răspunsei că ascult şi că mă supun, şi mă apu- 
cai să îndemn cămilele să se culce pe burtă, toate, una 
câte una, în ocolul cel larg, ce se întindea la poalele 

muntelui. După care pornii după derviş şi îl găsii cu un 
amnar în mână, dând foc la o grămadă de vreascuri 
uscate. Şi, de îndată ce flacăra izbucni din grămada de 
vreascuri, dervişul aruncă în foc un pumn de tămâie 
tare, rostind nişte vorbe din care nu înţelesei niciun 
tâlc. Şi numaidecât se ridică în văzduh un stâlp de fum, 
pe care dervişul îl despică în două cu cârja. Şi pe dată o 
stâncă mare, dinaintea căreia ne aflam, se despărți în 
două şi ne lăsă să vedem o deschizătură largă, acolo 
unde, în clipa de mai înainte, fusese zid neted şi înalt... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a opt sute şaptezeci şi cincea noapte 
Urmă: 


„.. o stâncă mare, dinaintea căreia ne aflam, se des- 
părți în două şi ne lăsă să vedem o deschizătură largă, 
acolo unde, în clipa de mai înainte, fusese zid neted şi 
înalt. 

Iar înlăuntru se înşiruiau nişte movile din aur bătut 
de nestemate, ca movilele de sare ce se văd pe malul 
mării. Iar eu, la vederea acelei comori, mă repezii la cel 
dintâi morman de aur, cu iuţeala şoimului când se repe- 
de pe porumbel, şi începui să umplu un sac pe care îl 
şi înşfăcasem. Ci dervişul începu să râdă şi îmi zise: 

— O, săracul de tine! te apuci de o treabă nu tocmai 
bine răsplătită! Au tu nu vezi că dacă îți umpli sacii cu 
bani din aur ai să-i faci prea grei ca povară pentru că- 
milele tale? Umple-i mai degrabă cu grămezile acelea 
de nestemate, pe care le vezi ceva mai încolo, şi din care 
numai una preţuieşte mai mult decât fiecare dintre 

mormanele de aur, fiind totodată de o sută de ori mai 
uşoară decât un galben de acesta. 

Iar eu spusei: 

— Nu am nimica împotrivă, o, dervişule! 

Întrucât văzusem cât era de întemeiată mustrarea 
lui. Şi, unul câte unul, îmi umplui sacii cu nestematele 
acelea şi-i încărcai doi câte doi pe spinarea cămilelor 
mele. Și, după ce încărcai în felul acesta optzeci de că- 
mile, dervişul, care se uita zâmbind la ce făceam, fără a 
se clinti din loc, se ridică şi îmi zise: 

— Nu mai avem decât să încuiem vistieria şi să ple- 
căm. 

Şi, rostind acestea, intră pe după stâncă şi îl văzui 
cum se îndreaptă înspre un chiup mare din aur meşte- 
şugit, ce se afla pe un sprijin din lemn de sandal. Şi în 
sinea mea îmi ziceam: „Pe Allah! mare păcat că nu am 
cu mine optzeci de mii de cămile, să le încarc pe toate 
cu nestematele şi cu galbenii, şi cu argintăriile de aici, 
în locul celor numai optzeci câte am!“ 

Or, aşadar, îl văzui pe derviş că se apropie de chiupul 
cel scump şi îi saltă capacul. Şi ia din el o ulcică din aur, 
pe care şi-o pune în sân. Şi, întrucât mă uitam la el cu 
un fel de întrebare în ochi, îmi spuse: 

— Asta-i un nimic! E nişte alifie pentru ochi! 

Şi nu-mi mai spuse altceva. Şi, întrucât îmboldit de 
ispită voiam la rându-mi să mă duc să iau şi eu din alifia 
aceea bună pentru ochi, el mă opri, spunând: 

— Pentru astăzi, este destul, şi-i vremea să ieşim de aici. 

Şi mă împinse înspre ieşire, şi rosti nişte vorbe pe 
care nu le pricepui. Şi numaidecât cele două părți ale 
stâncii se alipiră iar şi, pe locul deschizăturii căscate, se 
făcu un perete tot atâta de neted, de parcă ar fi fost tăiat 
chiar din piatra muntelui. 

Şi dervişul se întoarse înspre mine şi îmi spuse: 

— O, Baba-Adballah, acum avem să ieşim din valea 
aceasta. Şi, de îndată ce avem să ajungem la locul unde 
ne-am întâlnit, avem să împărţim pleanul între noi, du- 
pă deplină dreptate, şi avem să ne luăm fiecare partea 
frăţeşte. 

Şi cu asta îmi îndemnai cămilele să se scoale. Şi ne 
strecurarăm în bună rânduială pe acolo pe unde intra- 
sem în vâlcea, şi merserăm împreună până la drumul de 
caravane, unde urma să ne despărțim spre a pleca fie- 
care în drumul său, eu înspre Bagdad, iar dervişul în- 
spre Bassra. Ci, pe drum, îmi ziceam, gândindu-mă la 
împărțeala cu pricina: „Pe Allah! dervişul acesta cere 
cam prea mult pentru cât a făcut. Dreptu-i că el mi-a 
dezvăluit comoara şi că el a deschis-o, mulţumită ştiin- 
tei lui vrăjitoreşti, pe care Sfânta Carte o aturiseşte! Da 
fără irnilele mele ce-ar fi putut să facă? Ba poate că şi 
fără mine de față treaba nu ar fi izbândit, întrucât co- 
moara de bună seamă că trebuie să fie scrisă întru nu- 
mele, întru norocul şi întru ursita mea! Mă gândesc, 
dar, că, dacă-i dau patruzeci de cămile încărcate cu nes- 
tematele acestea, sunt pungăşit de chilipirul meu, eu, 
care m-am ostenit să încarc sacii, pe când el se hodinea 
zâmbind; şi, până la urma id Bă eu sunt stăpânul 
cămilelor. Nu sunt dator, aşadar, să-l las să facă împăr- 
ţeala cum vrea el. Şi-am să mă cam pricep eu să-i bag 
minţile în cap.“ 

Încât, atunci când veni ceasul împărțelii, îi spusei 
dervişului: 

— O, sfinte dervişule, tu, cel care, după chiar porun- 
cile isnafului tău, trebuie să te îngrijezi tare puţin de 
bunurile lumeşti, ce-ai să faci cu patruzeci d. cămile 
încărcate cu povara pe care o ceri cam pe nedrept ca 
preţ pentru Elăuzelile tale? 

Şi dervişul, departe de a se supăra de vorbele mele, 
sau a se mohori, cum mă aşteptam, îmi răspunse cu 
glas liniştit: 

— Baba-Abdallah, adevăr grăieşti când spui că sunt 
dator a fi un om ce se îngrijeşte tare puţin de bunurile 
acestei lumi. Încât, nu pentru mine cer partea ce mi se 
cade dintr-o împărțeală dreaptă, ci spre a o dărui, stră- 
bătând lumea, pe la toți săracii şi pe la toți dezmoşte- 
niţii. În ce priveşte ceea ce numești nedrept, cugetă, ya 
Baba-Abdallah, că, şi cu de-o sută de ori mai puţin de- 
cât ceea ce ţi-am dat, tot ai fi omul cel mai bogat din 
Bagdad. Şi uiţi că nimica nu mă silea să-ţi pomenesc 
despre comoară, şi că puteam să țin taina numai pentru 
mine? Lasă, dar, la o parte lăcomia şi mulțumeşte-te cu 
ce ţi-a dat Allah, fără a căuta să mai cârteşti asupra înţe- 
legerii noastre! 

Eu atunci, măcar că încredinţat de strâmba temeini- 
cie a lăcomiei şi neîndoindu-mă de urâciunea jindurilor 
mele, schimbai tâlcul şi la față, şi la dos, şi răspunsei: 

— O, dervişule, m-ai dumirit în ceea ce priveşte gre- 
şeala mea. Ci îngăduie-mi a-ţi aduce aminte că tu eşti 
un derviş desăvârşit, care nici habar nu ai de meșteșugul 
de a mâna cămilele, şi nu ştii decât să-l slujeşti pe cel 
Preaînalt. Uiţi, dar, la ce năpaste te primejduieşti voind 
să mâni atâtea cămile dedate cu glasul stăpânului lor. 
Dacă mi-ai da crezare, ai lua cât mai puţine cu putinţă, 
chiar de-ar fi să te întorci mai târziu la comoară, şi să le 
încarci iar cu nestemate, de vreme ce poţi să descui şi să 
încui intrarea în peşteră când îţi place. Aşa că ascultă-mi 
sfatul şi nu-ţi primejdui sufletul cu osteneli şi cu griji cu 
care nu eşti deprins. 

Iar dervişul, de parcă nu s-ar fi văzut în stare să nu-mi 
îndeplinească vreo voie, răspunse: 

— Mărturisesc, o, Baba-Abdallah, că nu m-am gândit 
deloc dintru-ntâi la ceea ce îmi aduci tu aminte acuma, 
și iacătă-mă până peste poate de îngrijorat asupra ur- 
mărilor acestei călătorii, singur cu toate cămilele acelea. 
Alege, dar, dintre cele patruzeci de cămile ce mi se cuvin, 

pe cele douăzeci pe care ţi-o plăcea să le alegi şi lasă-mi-le 
pe celelalte douăzeci care rămân. Apoi du-te sub ocro- 
tirea lui Allah! 

lar eu, măcar că tare uluit de-a vedea la derviş o atâta 
de mare uşurinţă în a se lăsa dus cu vorba, mă repezii 
să aleg mai întâi cele patruzeci de cămile ce mi se cuve- 
neau de la împărţeală, apoi pe celelalte douăzeci pe care 
dervişul îmi îngăduia să le iau. Şi, după ce îi mulțumii 
pentru tot binele ce-mi făcuse, îmi luai rămas-bun de la 
el şi pornii la drum înspre Bagdad, pe când el îşi îndem- 
na cele douăzeci de cămile înspre Bassra. 

Or, nici nu făcusem câţiva paşi pe drumul Bagdadului, 
că Şeitan îmi şi suflă zavistia şi cârteala în inimă. Şi în- 
cepui să deplâng pierderea celor douăzeci de cămile, şi 
încă şi mai mult avuţiile ce le aveau încărcate pe spină- 
rile lor. Şi îmi zisei: „Pentru ce mă păgubeşte de cele 
douăzeci de cămile ale mele dervișul acesta afurisit, 
când este stăpân pe comoară şi când poate să scoată din 
ea toate bgăţiile pe care le doreşte?“ Şi, dintr-odată, îmi 
oprii vitele şi o luai la fugă după derviş, strigându-l din 
toate puterile, şi făcându-i semne să-şi oprească vitele şi 
să mă aştepte. Iar el îmi auzi glasul şi se opri. Şi, când 
ajunsei lângă el, îi spusei: 

— O, dervişule, fratele meu! nu pot să te las aşa de 
uşor, întrucât sunt mohorât foarte în privinţa ta, din 
pricina grijii ce-o am pentru tihna ta. Şi nu am vroita mă 
hotărî să mă despart de tine fără a te ruga să mai chib- 
zuieşti încă o dată cât de anevoie sunt de mânat douăzeci 
de cămile încărcate cu povară, mai cu seamă atunci când 
eşti, ca tine, o, dervişule, fratele meu, un om nedeprins cu 
meseria şi cu astfel de treburi. Crede-mă, mult mai bine 
ţi-ar veni dacă nu ai păstra cu tine decât cel mult zece 
cămile, descotorosindu-te de celelalte zece asupra unui 
ins ca mine, care nu trudeşte mai mult dacă are grijă de 
o sută ori numai de una! 

lar vorbele mele chiar că dobândiră tocmai izbânda 
la care jinduiam, întrucât dervişul, fără de nicio împo- 
trivire, îmi îngădui să iau cele zece cămile pe care i le ce- 
ream, în aşa fel că nu-i mai rămaseră decât zece, iar eu 
mă văzui stăpân pe şaptezeci de cămile cu poverile lor, 
care întreceau ca bogății averile tuturor sultanilor de pe 
pământ la un loc. 

Or, după asta, s-ar socoti, o, emire al drept-credin- 
cioşilor, că ar fi urmat să am de ce să fiu mulțumit. Eh, 
ba deloc! Iar ochiul meu rămase gol ca şi mai înainte, 
dacă nu şi mai rău, iar lăcomia mea nu făcu alta decât 
să sporească odată cu agoniselile. Şi mă apucai să-mi 
îndoiesc cererile, rugăminţile şi sâcâielile, spre a-l dăuli 
pe derviş să pună capac dărniciei sale, înduplecându-l 
să-mi lase şi cele zece cămile ce-i mai rămăseseră. Şi îl 
îmbrăţişai, şi îi sărutai mâinile, şi făcui atâtea şi-atârea, 
până ce el nu avu tăria să se împotrivească şi mă vesti că 
sunt ale mele toate, spunându-mi: 

— O, Baba-Abdallah, fratele meu, dă o folosință bu- 
nă bogățiilor care îţi vin de la Atoateimpărțitorul şi 
adu-ţi aminte de dervişul ce te-a întâlnit la cotitura 
soartei tale... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a opt sute şaptezeci şi şasea noapte 

Urmă: 

— O, Baba-Abdallah, fratele meu, dă o folosinţă bu- 
nă bogățiilor care îţi vin de la Atoateimpărţitorul şi 


adu-ţi aminte de dervişul ce te-a întâlnit la cotitura 
soartei tale. 

Or, eu, o, doamne al meu, în loc de a fi până peste 
poate de mulțumit că ajunsesem stăpân pe toată saxa- 
naua de nestemate, fusei îmboldit de lăcomia ochiului 
meu să mai cer încă şi altceva. Şi tocmai altceva acesta 
avea să-mi prilejuiască prăpădul. Într-adevăr, îmi veni 
în minte că ulcica de aur în care se afla alifia şi pe care 
dervişul, înainte de a ieşi din peşteră, o scosese din chiu- 
pul cel scump, trebuia să fie şi ea, ca toate celelalte, tot 
a mea. Întrucât îmi ziceam: „Cine ştie ce puteri o avea 
alifia aceea! Și-apoi am tot dreptul să iau ulcica, întrucât 
dervişul poate să-şi ia din peşteră altele la fel oricând 
i-o plăcea!“ Şi gândul acesta mă hotări să-i vorbesc. 
Şi-aşa că, pe când venea să mă sărute luându-și bun-ră- 
mas de la mine, îi zisei: 

— Allah fie cu tine! o, fratele meu, dervişule, da ce 
vrei tu să faci cu ulcica aceea de alifie, pe care ţi-ai as- 
cuns-o în sân? Şi cam ce-ar putea face cu alifia aceea un 
derviş care, de obicei, nu se foloseşte nici de alifii, nici 
de mireasmă de alifii, nici de umbră de alifii? Dă-mi 
mai bine ulcica aceea mie, ca s-o duc laolaltă cu cele- 
alte, drept amintire de la tine! 

Or, de data aceasta, mă aşteptam ca dervişul, înciu- 
dat de stăruința mea, să nu mai vrea a-mi da şi ulcica. 
Iar eu stam gata să mă prilejuiesc de nevrerea lui spre a 
i-o lua cu sila, dat fiind că eram mai tare decât el, şi încă 
cu mult. lar dacă s-ar fi împotrivit, îl zdrobeam nu- 
maidecât acolo în pustietatea aceea. Ci, impotriva ori- 
cărei aşteptări, dervişul îmi zâmbi cu bunătate, scoase 
ulcica din sân şi mi-o întinse cu gingăşie, spunându-mi: 

— Ține, iacătă ulceaua, o, Abdallah, fratele meu, şi 
deie Allah ca ea să izbutească a-ţi sătura dorința cea de 
pe urmă! De altminteri, dacă socoți că mai pot face şi 
altceva pentru tine, nu ai decât să vorbeşti, şi iacătă-mă-s 
gata să te mulțumesc. 

Or, eu, de cum mă väzui cu ulceaua în mână, o des- 
chisei şi, privind ce se află în ea, îi spusei dervişului: 

— Allah fie cu tine, o, dervişule, fratele meu, împli- 
neşte-ți dărniciile şi spune-mi care-s foloasele şi însuşirile 
alifiei acesteia, pe care eu nu o cunosc! 

Şi dervişul răspunse: 

— Cu tot dragul inimii! 

Şi adăugă: 

— Află, dar, de vreme ce aşa îmi ceri, că alifia aceasta 
a fost plămădită de degetele ginnilor cei de sub pământ, 
care au pus în ea o vrajă năzdrăvană. Într-adevăr, dacă 
se unge cineva cu oleacă din alifie împrejurul ochiului 
stâng şi pe pleoapă, unsoarea face ca să i se arate dina- 
inte toate tainiţele în care se află comorile pământului. 
Da dacă ungerea cu alifia s-a făcut, din nenorocire, pe 
ochiul cel drept, dintr-odată insul acela rămâne orb de 
amândoi ochii deodată. Iacătă care este puterea şi care 
este folosinţa acestei alifii, o, Baba-Abdallah, fratele 
meu! Uassalam! 

Şi, grăind aşa, dete iarăşi să-şi ia bun-rămas de la mi- 
ne. Ci eu îl prinsei de mânecă şi îi spusei: 

— Pe viaţa ta! Mai fă-mi cel de pe urmă bine şi unge-mă 
chiar tu cu alifia pe ochiul stâng, întrucât ştii să faci 
lucrul acesta mai bine ca mine, şi sunt până peste poate 
de nerăbdător de-a pune la încercare puterea unsorii pe 
care am ajuns stăpân. 

Iar dervişul nu voi să se lase cumva prea mult rugat 
şi, tot binevoitor şi liniştit, luă oleacă de alifie pe vârful 
degetului şi mi-o unse împrejurul ochiului stâng și pe 
pleoapa stângă, spunându-mi: 

— Acuma deschide ochiul acesta stâng și închide-l pe 
cel drept! 

Şi deschisei ochiul stâng, cel oblojit, o, emire al drept- 
credincioşilor, şi îmi închisei ochiul drept. Şi numaidecâr 
toate lucrurile cele văzute ochilor mei obişnuiţi pieriră, 

spre a face loc la nişte privelişti puse unele peste altele, 
cu peşteri de sub pământ şi cu peşteri de sub ape, cu 
trunchiuri de copaci uriași scobiţi la rădăcina lor, cu în- 
căperi săpate în stâncă, şi cu tainiţe de toate soiurile. Şi 
toate erau pline cu comori de pietre rare, de gherdane, 
de giuvaieruri, de năstrăpate, de argintării, de toate culo- 
rile şi de toate felurile. Şi văzui metalurile în zăcămintele 
lor, argintul neprihănit şi aurul nepipăit, pietrele de cleş- 
taruri în zăcătorile lor, şi vinele cele scumpe, cu care este 
încins pământul. Şi nu contenii să mă tot uit şi să mă tot 
minunez decât atunci când simţii că ochiul meu cel 
drept, pe care eram silit să-l ţin închis, ostenise şi-mi ce- 
rea să-l deschid. Atunci, îl deschisei şi numaidecât lucru- 
rile priveliştii dimprejur veniră de se aşezară singure 
iarăşi la locul lor obişnuit, şi toate vedeniile datorate pu- 
terii alifiei magiceşti pieriră depărtându-se. 

Şi încredinţându-mă astfel de adevărul în privința 
puterii năzdrăvane a alifiii, când ar fi unsă pe ochiul 
stâng, nu putui a mă împiedica să mă îndoiesc în pri- 
vinţa puterii ungerii ei pe ochiul drept. Şi îmi zisei în 
sinea mea: „Tare socot că dervişul este plin de şiretenie 
şi de fățărnicie, şi că nu a fost atâta de filotim cu mine 
şi atâta de binevoitor decât ca să mă înşele la urmă. Căci 
nu este cu putinţă ca o alifie să dovedească două puteri 
atâta de potrivnice, folosind-o la fel, numai schimbând 
locul.“ Şi, râzând, îi spusei dervişului: 

— Hei, uallah! o, taică al şiretlicurilor, tare socot că 
râzi de mine acuma! Căci nu este cu putinţă ca o alifie 
să dovedească nişte puteri atâta de potrivnice una față 
de cealaltă. Ci mai degrabă chitesc, de vreme ce tu chiar 
nu le-ai încercat asupra ta, că, ungând ochiul drept, 
alifia aceasta ar avea puterea de a-mi aduce la îndemână 
comorile pe care mi le-ar arăta ochiul cel stâng. Ce zici? 
Poţi să vorbeşti deschis. Şi, de altminteri, fie că-mi dai 
dreptate, fie că ba, eu tot vreau să pun la încercare pe 

ochiul meu puterea dreptace a alifiei, ca să nu mai am 
bănuieli. Te rog, dară, să mi-o ungi pe ochiul cel drept, 
fără de zăbavă; întrucât trebuie să pornesc la drum 
până-a amurgi soarele. 

Ci, pentru întâia oară de la întâlnirea noastră, dervi- 
şul avu o mişcare de supărare şi îmi zise: 

— Baba-Abdallah, rugămintea ta este nesăbuită şi vă- 
tămătoare, iar eu nu mă pot hotărî să-ţi fac rău, după ce 
ţi-am făcut bine. Nu mă sili, aşadar, cu îndărătnicia ta, să 
te ascult într-o treabă de care ai să te căieşti toată viața! 

Şi adăugă: 

— Să ne despărţim, aşadar, ca frații şi fiecare să se du- 
că în drumul lui. 

Ci eu, o, doamne al meu, nu-l slăbii deloc şi fusei tot 
mai încredinţat că împotrivirile ce le făcea nu aveau alt 
rost decât să mă împiedice de-a avea sub mâna mea, în 
deplină stăpânire, comorile pe care puteam să le văd cu 
ochiul stâng. Şi îi zisei: 

— Pe Allah, o, dervişule, dacă nu vrei să mă despart 
de tine cu inima rău mohorâtă, şi numai dintr-o pricină 
atâta de lesnicioasă, după toate cele atâta de scumpe 
câte mi-ai dăruit, nu ai decât să mă ungi la ochiul drept 
cu alifia, întrucât eu nu ştiu cum să fac. Şi, de altmin- 
teri, nu am să-ţi dau drumul decât cu învoiala aceasta. 

Atunci, dervişul păli cu totul la chip, iar obrazul lui 
căpătă o înfăţişare de o asprime pe care nu i-o ştiam, şi 
îmi zise: 

— Te orbeşti cu chiar mâna ta. 

Şi luă oleacă de alifie şi mi-o unse împrejurul ochiu- 
lui drept şi pe pleoapa dreaptă. Şi nu mai văzui decât 
neguri cu amândoi ochii mei, şi ajunsei orbul pe care îl 
vezi, o, emire al drept-credincioşilor! 

Şi, simţindu-mă în starea aceasta înfricoşată, îmi ve- 
nii deodată în minţi şi strigai, întinzând mâinile înspre 
derviş: 

— Mântuieşte-mă de orbie, o, fratele meu! 

Ci nu căpătai niciun răspuns. lar el rămase surd la 
rugăminţile mele fierbinţi şi la țipetele mele, şi îl auzii 
cum pornea cămilele la drum şi cum se depărta, ducând 
ceea ce fusese partea şi soarta mea. 

Eu, atunci, mă lăsai să cad la pământ şi şezui pră- 
buşit un lung răstimp de vreme. Şi de bună seamă că aş 
fi murit de durere şi de tulburare pe locul acela, dacă o 
caravană care se întorcea a doua zi de la Bassra nu m-ar 
fi cules şi nu m-ar fi dus la Bagdad. 

Şi de-atunci, după ce am văzut trecând pe sub mâna 
mea norocul şi puterea, m-am văzut adus la starea aceas- 
ta de cerşetor pe căile milei. Iar căința pentru lăcomia 
şi pentru nechibzuinţa mea față de binefacerile Atoate- 
împărțitorului mi-a intrat în inimă şi, spre a mă pedepsi 
singur, mi-am hotărât osânda de-a fi plătit cu câte o 
palmă de mâna oricărui ins ce şi-ar face pomană cu 
mine. 

Şi-aceasta-i povestea mea, o, emire al drept-credin- 
cioşilor. Şi ţi-am istorisit-o fără a ascunde nimic din ne- 
legiuirea mea şi din ticăloşia patimilor mele. Şi iacătă-mă 
gata să primesc o palmă de la mâna fiecăruia dintre 
preacinstiţii aci de față, măcar că aceasta nu este nicide- 
cum o pedeapsă îndestulă. Ci milos fără de margini este 
singur numai unul Allah! 


După ce ascultă istorisirea aceasta a orbului, califul 
îi spuse: 

- O, Baba-Abdallah, hotărât! nelegiuirea ta este o 
nelegiuire mare, iar nesaţul ochiului tău este un nesaț de 
neiertat! Ci eu gândesc că pocăința şi umilinţa ta dina- 
intea celui Preamilos ţi-au şi adus iertarea. Şi, pentru 
aceea, doresc ca de acuma înainte, spre a nu te mai ve- 
dea cum înduri osânda obştească, pe care ţi-ai hotărât-o, 
să-ţi fie viaţa pusă la adăpost din vistieria mea. Şi, drept 

aceea, vizirul vistieriei are să-ţi dea în fiecare zi câte 
două drahme din haznaua mea, spre a-ţi duce zilele. Şi 
aibă-te Allah întru mila lui! 

Şi porunci ca tot atâta să i se verse şi dascălului cel 
beteag şi cu gura ruptă. Şi-i opri lângă sine spre a-i cinsti, 
potrivit cinului lor, cu toată fala ce se cuvenea, pe tână- 
rul stăpân al iepei bălane, şeicul Hassan, şi pe călărețul 
pe urma căruia se cântau cântece indieneşti şi chine- 
zeşti. 


— Ci să nu cumva să crezi, o, mult-norocitule sultan, ur- 
mă Şeherezada, că povestea aceasta ar fi de asemuit, mai de 
aproape ori mai de departe, cu cea a domniței Zuleica! 

[ar sultanul Şahriar necunoscând povestea aceea, Șeherezada 
spuse: 


POVESTEA CU DOMNIȚA ZULEICA 


i s-a povestit, o, doamne al vremilor, că se afla în 
4 scaunul de domnie al califilor, la Damasc, un 
sultan din neamul omeiazilor, care avea de vizir un om 
dăruit cu înțelepciune, cu pricepere şi cu harul vorbirii, 
şi care, citind cărțile celor de demult şi hronicele şi scri- 
erile poeţilor, ţinea minte tot ce citea, şi ştia, când tre- 
buia, să-i povestească stăpânului său povestirile ce fac 
viaţa dulce şi vremea desfătătoare. Or, într-o bună zi, 
văzând că sultanul, stăpânul său, era cam mohorât, se 
hotări să-l înveselească şi îi spuse: 

— O, doamne al meu, m-ai întrebat adesea despre 
întâmplările din viaţa mea şi despre cum am trăit până 
a nu fi ajuns rob al tău şi vizir al puterii tale. Iar până 
acuma am tot ocolit să răspund, de teamă să nu par prea 
băgăreţ sau plin de înfumurare, şi ţi-am istorisit mai de- 
grabă lucruri ce li s-au întâmplat altora, nu mie. Astăzi 
însă aş vrea, măcar că buna-cuviinţă ne opreşte a ne da 
de pildă pe noi înşine, să-ţi povestesc întâmplarea ciu- 
dată care mi-a pecetluit toată viața şi de pe urma căreia 
datorez faptul de-a fi răzbătut până la pragul măreției 
tale. 

Şi, văzând că stăpânul său se şi arăta plin de luare- 
aminte, istorisi astfel povestea, spunând: 


M-am născut, o, doamne şi cunună a capului meu, în 
cetatea aceasta preafericită a Damascului, dintr-un tată 
pe care-l chema Abdallah, şi care era unul dintre negus- 
torii cei mai de vază din toată ţara Șamului. Şi nimica 

nu s-a precupețit pentru învățătura mea, întrucât am 
luat învățătură de la dascălii cei mai iscusiţi în cercetarea 
teologiei, a legilor, a algebrei, a poeziei, a astronomiei, 
a caligrafiei, a aritmeticii şi a datinilor credinţei noastre. 
Şi tot aşa am învăţat toate limbile câre se vorbesc în 
cuprinsul stăpânirii tale, de la o mare până la cealaltă, aşa 
ca, dacă aş străbate într-o zi lumea, din dorul de-a călători, 
să-mi poată fi de folos prin ţările oamenilor. Şi astfel am 
învăţat eu, pe lângă toate graiurile limbii noastre, şi vor- 
birile persanilor, ale grecilor, ale tătarilor, ale kurzilor, 
ale indienilor şi ale chinezilor, şi când, datorită trudei 
desăvârşite a dascălilor mei, îmi întipării în minte tot 
ceea ce învățasem, mă dădeau drept exemplu şcolarilor 
leneşi... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a opt sute şaptezeci şi şaptea noapte 


Micuța Doniazada se sculă de pe chilimul unde sta ghe- 
muită şi o sărută pe soră-sa şi îi zise: 

— O, Şeherezada, mă rog ţie, grăbeşte de ne istoriseşte 
povestea pe care ai început-o, cea cu domniţa Zuleica. 

Iar Şeherezada spuse: 

— Cu tot dragul inimii şi ca pe o cinstire datorată sul- 
tanului nostru dăruit cu purtări alese. 

Şi spuse: 


Vizirul sultanului de la Damasc își urmă astfel isto- 
risirea pe care o povestea stăpânului său: 

După ce, o, doamne al meu, mulțumită osârdiei das- 
călilor mei, învăţai toate ştiinţele de pe vremea mea, şi 
graiurile limbii noastre, precum şi vorbirile persanilor, 
ale grecilor, ale tătarilor, ale kurzilor, ale indienilor şi 

ale chinezilor, şi când, datorită trudei desăvârşite a 
dascălilor mei, îmi întipării în minte tot ceea ce învăța- 
sem, părintele meu, liniştit în privinţa soartei mele, 
văzu fără de amărăciune cum i se apropie ceasul scris 
ca soroc oricărei făpturi. Şi, până a se săvârşi întru mila 
Domnului, mă chemă lângă sine şi îmi grăi: 

— O, fiul meu, iacătă că Atoatedespărţitoarea are să 
reteze legătura mea cu viaţa, iar tu ai să rămâi fără de un 
cap călăuzitor pe marea întâmplărilor. Ci, lăsându-te 
singur, mă mângâi cu gândul că, mulţumită creşterii pe 
care ai căpătat-o, ai să ştii cum să zoreşti apropierea ur- 
sitei prielnice. Ci, o, copilul meu, niciunul dintre fiii 
lui Adam nu poate să ştie ce-i păstrează soarta şi nicio 
chibzuinţă nu poate să înfrunte hotărârile din Cartea 
Ursitei. Dacă, dar, o, fiul meu, are să vină o zi când vre- 
mile s-ar întoarce împotriva ta şi când viaţa ţi s-ar înne- 
gura rău, nu ai decât să te duci în grădina acestei case 
şi să te agăţi de creanga cea mai groasă din copacul cel 
bătrân, pe care îl ştii. lar ea are să te mântuie! 

Şi tatăl meu, după ce rosti aceste cuvinte ciudate, 
muri în pacea Domnului, fără a avea vreme să-mi spună 
mai multe ori a mai lămuri în vreun fel o atare povaţă. 
Iar eu, cât ţinură zilele de înmormântare şi de jale, nu 
contenii să tot cuget la cuvintele acelea atâta de neaş- 
teptate din partea unui om înţelept şi temător de Allah, 
cum fusese părintele meu în toată viaţa lui. Şi mă tot în- 
trebam: „Cum de s-a putut ca tatăl meu să mă sfătuias- 
că, împotriva poruncilor Cărții celei Sfinte, să-mi dau 
moartea prin ştreang, în caz de năpastă, mai degrabă 
decât să mă încredinţez în seama Stăpânului tuturor 
făpturilor? Acesta-i un lucru ce trece dincolo de orice 
înţelegere.“ 

Pe urmă, încet-încet, amintirea acestor cuvinte mi 
se şterse din minte şi, cum îmi plăceau petrecerile şi 
risipa, de cum mă văzui în fruntea moştenirii bogate, de 

care aveam parte, nu zăbovii să mă dedau la toate ispi- 
tele. Şi trăii un şir de ani în dârdora nebuniei şi a risi- 
pelor, până într-atâta că sfârşii prin a-mi toca toată 
averea părintească, şi într-o zi mă trezii gol cum ieşisem 
din pântecele maicii mele. Şi îmi zisei, muşcându-mi 
degetele: „O, Hassane, fiu al lui Abdallah, iacătă-te 
ajuns la ticăloşie din vina ta şi nu din răutatea vremilor. 
Şi nu-ţi mai rămâne, drept orice bun, decât casa aceasta 
cu grădina ei. Şi ai să fii silit să le vinzi, ca să-ţi mai ţii 
zilele o vreme. După care ai să ajungi la cerşetorie, în- 
trucât prietenii tăi au să te părăsească şi niciunul nu are 
să dea vreun împrumut cuiva care şi-a irosit avutul cu 
chiar mâinile lui!“ 

Şi atunci, îmi adusei aminte de vorbele cele de pe 
urmă ale părintelui meu, vorbe pe care, de data aceasta, 
le găsii chibzuite, zicându-mi: „Hotărât! este mai bine 
să mor spânzurat decât să cerşesc milă pe drumuri!“ 

Şi, cugetând astfel, luai o frânghie groasă şi coborâi 
în grădină. Şi, hotărât să mă spânzur, mă îndreptai înspre 
copacul pomenit, căutai creanga cea mai groasă şi, când 
ajunsei la ea, aşezând două pietre mari la rădăcina po- 
mului cel bătrân, legai frânghia de ea cu un capăt. lar 
cu celălalt capăt întocmii un laţ pe care mi-l petrecui pe 
după gât; şi, cerând iertare de la Allah pentru fapta mea, 
mă aruncai în jos de pe cele două pietre. Şi mă bălăn- 
găneam spânzurat, când creanga, îndoindu-se de greu- 
tatea mea, trosni şi se rupse de la trunchi. Şi căzui la 
pământ împreună cu ea, mai înainte ca viaţa să-mi fi 
părăsit trupul. 

Şi când mă trezii astfel din leşinul în care mă aflam, 
şi când pricepui că nu eram mort, mă simții tare umilit 
că irosisem atâta încordare de voinţă ca să ajung la ne- 
izbânda aceasta de la urmă. Și mă şi ridicam ca să iau de 
la capăt fapta mea nelegiuită, când văzui o piatră cum 
cade din pom, şi luai seama că piatra aceea strălucea pe 

pământ ca un cărbune aprins. Şi, spre uluirea mea cea 
mare, băgai de seamă că, acolo unde mă prăbuşisem, 
pământul era aşternut cu pietre de-acestea sclipitoare, şi 
din care încă mai cădeau din pom, chiar de acolo de 
unde se rupsese creanga. Și mă suii iarăși pe cele două 
pietroaie şi mă uitai mai îndeaproape la ciot. Şi văzui că 
în locul acela creanga nu era întreagă, ci era scorboroşită, 
iar din scorbură lunecau pietrele acelea ce erau numai 
diamante şi smaralde şi alte nesremate de toate culorile. 

La priveliştea aceea, o, doamne al meu, pricepui tâl- 
cul cel limpede al cuvintelor părintelui meu şi mi le re- 
petai în gând cu înţelesul lor cel adevărat, aducându-mi 
aminte că tătâne-meu, departe de-a mă sfătui să mă 
spânzur, mă povăţuise numai să mă agăţ de creanga cea 
groasă a copacului, ştiind de la bun început că ea are să 
se rupă sub greutatea mea şi că are să dea la iveală co- 
moara pe care chiar el, gândind la niscaiva zile rele, o 
grămădise anume pentru mine în trunchiul cel gol al 
copacului bătrân. 

Şi, cu inima plină de bucurie, dădui fuga în casă să 
caut un topor şi să despic mai larg ruptura. Şi văzui că 
tot trunchiul urieşesc al copacului cel bătrân era scobit 
şi era umplut până la rădăcină cu diamante, şi rubine, 
şi peruzele, şi mărgăritare, şi smaralde, şi cu toate nea- 
murile de gemme de pe pământ şi din ape. 

Eu, atunci, după ce îl preamării pe Allah pentru bine- 
facerile sale, şi după ce binecuvântai în inima mea 
pomenirea tatălui meu, a cărui înţelepciune cugetase la 
nebuniile mele şi îmi pusese deoparte mântuirea aceasta 
nenădăjduită, mă scârbii de viaţa mea de mai înainte şi 
de năravurile mele, şi de chiolhanuri şi de risipe, şi mă 
hotărâi să mă fac om de omenie şi de chibzuială. Şi, 
dintru-ntâi, nu vrusei să mai trăiesc într-o cetate ce fusese 
martoră la toate trăsnăile mele şi mă hotărâi să mă duc în 

împărăţia Persiei, înspre care mă trăgea cu o ispită de 
neînfrânt cetatea cea vestită a Şirazului, despre care ade- 
seori îl auzisem pe tatăl meu povestind ca despre o cetate 
în care erau îngemănate toate strălucirile minţii şi toate 
dulceţile vieții. Şi îmi zisei: „O, Hassane, în cetatea aceea 
a Şirazului ai să te aşezi ca negustor de pietre scumpe şi ai 
să cunoşti oamenii cei mai plăcuţi de pe pământ. Şi, cum 
ştii să vorbeşti persienește, nu are să-ţi fie deloc greu!“ 

Şi făcui numaidecât ceea ce hotărâsem să fac. Şi Allah 
îmi scrise bună pace şi, după o călătorie lungă, ajunsei 
fără de necazuri la cetatea Şiraz, unde domnea sultanul 
cel mare, Sabur-Şah. 

Şi descălecai la hanul cel mai bine ţinut din cetate, 
unde luai cu chirie o odaie frumoasă. Şi, fără a-mi mai 
lăsa răgaz să mă odihnesc, îmi schimbai îmbrăcămintea de 
drum cu nişte haine noi şi tare frumoase şi plecai să mă 
preumblu pe ulițele şi prin sukurile cetăţii aceleia stră- 
lucite. 

Or, pe când tocmai ieşeam din geamia cea mare de 
farfuriu, care îmi bucurase inima cu frumuseţea ei şi 
mă cufundase în focul rugăciunii, zării un vizir dintre 
vizirii sultanului Sabur-Şah venind înspre mine. Şi mă 
zări şi el, şi se opri dinaintea mea, privindu-mă vrăjit, 
de parcă aş fi fost un înger. Pe urmă se apropie de mine 
şi îmi spuse: 

— O, tu, cel mai frumos dintre flăcăi, din ce ţară eşti? 
Întrucât văd de pe hainele tale că eşti străin în cetatea 
noastră! 

Iar eu răspunsei, temenindu-mă: 

— Sunt de la Damasc, o, stăpâne al meu, şi am venit 
la Şiraz spre a mă şlefui pe lângă locuitorii săi! 

Iar vizirul, auzind vorbele mele, se bucură nemăr- 
ginit şi mă strânse în braţe şi îmi zise: 

— O, ce vorbe frumoase ai în gura ta, o, fiul meu! 
Câţi ani ai? 

lar eu răspunsei: 

— Robul tău are şaisprezece ani! 

Iar el se bucură încă şi mai mult, întrucât se trăgea 
dintre soţii lui Loth, şi îmi spuse: 

— Frumoşi ani, o, copilul meu! frumoşi ani! lar dacă 
nu ai altceva mai bun de făcut, vino cu mine la sarai să 
te înfăţişez sultanului nostru, căruia îi plac chipurile 
frumoase, şi are să te căftănească printre cămăraşii lui. 
Şi, hotărât! ai să fii fala cămăraşilor şi cununa lor! 

Iar eu spusei: 

— Pe capul şi pe ochii mei, ascult şi mă supun! 

Atunci, el mă prinse de mână. Şi făcurăm drumul 
împreună, tăifăisuind ba de una, ba de alta. Şi tare se mai 
mira când mă auzea cum vorbesc persieneşte, limbă 
care nu era a mea, uşor şi curat. Şi se minuna de înfăţi- 
şarea şi de hainele mele strălucite. Şi îmi spuse: 

— Pe Allah! dacă toţi tinerii din Damasc sunt ca tine, 
cetatea aceea este un colț de rai, iar bucata de cer de 
deasupra Damascului este chiar raiul! 

Şi ajunserăm în felul acesta la saraiul sultanului 
Sabur-Şah, şi mă duse dinaintea sultanului, şi chiar că 
sultanul zâmbi la vederea mea şi îmi spuse: 

— Obrazul acesta de la Damasc fie binevenit în sara- 
iul meu! 

Şi mă întrebă: 

— Cum te cheamă, o, flăcău frumos? 

lar eu răspunsei: 

— Robul tău, Hassan, o, doamne al vremilor! 

Şi dacă mă auzi vorbind în felul acesta, se bucură şi 
se lumină, şi îmi grăi: 

— Niciun nume nu s-ar fi potrivit mai bine cu un 
chip ca al tău, o, Hassan! 

Şi adăugă: 

-Te căftănesc cămăraş al meu, pentru ca ochii mei să 
se bucure în fiecare dimineaţă de vederea ta! 

lar eu sărutai mâna sultanului şi îi mulțumii pentru 
bunătatea pe care mi-o dovedea. Iar vizirul mă luă şi mă 
duse să-mi schimb hainele, şi mă îmbrăcă chiar el cu 
haine de cămăraș. Şi îmi dete cea dintâi învățătură de 
cum să mă port în slujba mea cea nouă de copil de casă. 
Şi nu ştiam cum să-i mărturisesc îndatorința mea pentru 
toată grija ce-mi arăta. Şi mă luă sub oblăduirea lui. Şi 
ajunsei prietenul său. Şi, la rându-le, toți ceilalți copii de 
casă, care erau toți tineri şi tare frumoşi, se împrieteniră 
cu mine. Iar viața mea se vestea dulce în saraiul acela, 
care îmi şi dăduse atâta bucurie şi îmi făgăduia atâtea 
gingaşe desfătări. 

Or, până atunci, o, doamne al meu, femeia nu în- 
semnase chiar nimic în viaţa mea. Ci avea să-şi facă în 
curând ivirea. Şi, odată cu ea, avea să se ivească în viața 
mea... 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a opt sute şaptezeci şi opta noapte 
Urmă: 


... Or, până atunci, o, doamne al meu, femeia nu 
însemnase chiar nimic în viaţa mea. Ci avea să-şi facă 
în curând ivirea. Şi, odată cu ea, avea să se ivească şi în- 
curcătura în viața mea. 

Într-adevăr, trebuie să mă grăbesc a-ţi mărturisi, o, 
doamne al meu, că ocrotitorul meu îmi spusese, încă 
din prima zi: 

— Află, o, scumpul meu, că este oprit tuturor cămă- 
raşilor de la cele douăsprezece odăi, ca şi tuturor dregă- 
torilor de la sarai, şi musaipilor, şi paicilor, să preumble 
noaptea prin grădinile saraiului, de la un anume ceas. 

Întrucât, începând de la ceasul acela, grădinile sunt hă- 
răzite numai pentru femeile din harem, ca să poată să 
vină acolo să se bucure de reveneală şi să tăifăsuiască în- 
tre ele. Şi dacă vreunul, spre nenorocirea lui, ar fi prins 
în grădină la ceasul acela, şi-ar primejdui capul. 

lar eu mă chibzuisem straşnic să nu alerg niciodată 
după o primejdie ca aceea. 

Or, într-o seară, furat de răcoarea şi de dulceaţa adi- 
erii, mă lăsai răpit de somn pe o bancă din grădină. Şi 
nu ştiu câtă vreme şezui ațipit acolo. Iar în somnul meu 
auzeam nişte glasuri de femei care spuneau: „Of! e un 
înger! e un înger! e un înger! Of, ce frumos e! ce frumos 
e! ce frumos e!“ Şi mă trezii deodată. Şi nu văzui nimic, 
decât beznă. Şi pricepui că visasem. Şi mai pricepui că, 
dacă aş fi prins la ora aceea în grădini, tare m-aş pri- 
mejdui să-mi pierd capul, în pofida bunăvoinţii ce stâr- 
nisem în sufletul sultanului şi al vizirului său. Şi, plin de 
spaimă la gândul acesta, sării în picioare, spre a fugi la 
sarai până a nu apuca să fiu zărit în locurile acelea opri- 
te. Ci iacătă că un glas de femeie ieşi deodată din ne- 
gură şi din tăcere, spunându-mi cu un tremur de râs: 

— Incotro, încotro, o, frumosule trezit? 

lar eu, mai tulburat decât dacă aş fi fost fugărit de 
toate străjile de la harem, dădui să-mi slobozesc picioa- 
rele în vânt, negândind decât să ajung degrabă la sarai. 
Ci, până să fac câţiva paşi la cotitura unei cărări, sub 
luna ce ieşea dintr-un nor, văzui ivindu-se o femeie nu- 
mai frumuseţe şi strălucire, stând în picioare dinaintea 
mea şi zâmbind, cu doi ochi mari de gazelă îndrăgos- 
tită. Iar înfăţişarea ei era falnică, precum împărătească 
îi era privirea. Iar luna ce strălucea pe cerul lui Allah nu 
era atâta de strălucitoare ca fața ei. 

lar eu, dinaintea acelei iviri, din rai coborâtă, fără 
de îndoială, nu putui să fac altminteri decât să mă 
opresc. Şi, plin de tulburare, lăsai ochii în jos şi şezui cu 

o înfăţişare cuminte. lar ea îmi spuse, cu glasul ei ispi- 
titor: 

— Íncotro te duceai aşa de grăbit, o, lumină a ochi- 
lor? Şi cine te poate sili să fugi aşa? 

lar eu răspunsei: 

— O, domniță! dacă eşti din saraiul acesta, nu ai cum să 
nu ştii temeiurile ce mă împing a mă depărta atâta de grab- 
nic de locurile acestea. De bună seamă, ştii, într-adevăr, că le 
este oprit bărbaţilor să întârzie în grădini, peste un anu- 
me ceas, şi că este cu primejdia pierderii capului a încălca 
această popreală. Lasă-mă, dar, rogu-te fierbinte, să mă 
depărtez, până nu apucă paznicii să mă zărească! 

lar tânăra domniţă, râzând întruna, îmi spuse: 

— O, răcoare a inimii, te-ai trezit cam târzior să pleci! 
Ceasul despre care vorbeşti a trecut de mult. Şi, în loc 
de-a căuta să fugi, ai face mai bine să-ţi petreci aici cât 
ţi-a mai rămas din noapte, şi are să-ți fie o noapte bine- 
cuvântată, o noapte de lumină! 

Ci eu, încă şi mai tulburat, şi tremurând şi mai tare, 
nu mă gândeam decât la fugă şi mă văicăream, spu- 
nând: 

— O, pierirea mea-i fără de scăpare! O, fiică de oa- 
meni buni, o, stăpână a mea, oricine ai fi, nu-mi prici- 
nui moartea cu ispita farmecelor tale! 

Şi dădui să scap. Ci ea mi se aşeză în cale, întinzând 
mâna stângă, iar cu mâna dreaptă îşi trase iaşmacul cu 
totul la o parte şi îmi spuse, oprindu-se din râs: 

— Uită-te, aşadar, la mine, o, tinere fără de minte, şi 
spune-mi dacă poţi să întâlneşti în orice seară una mai 
frumoasă ori mai tânără ca mine? Da-abia am împlinit 
optsprezece ani şi niciun bărbat nu m-a atins. Iar obra- 
zul meu, care nu-i chiar urât la privire, niciun bărbat 
până la tine nu a putut să se laude că l-ar fi întrezărit. 
Aşa că m-ai batjocori amarnic dacă tot ai mai căuta să 
fugi de mine. 

lar eu îi spusei: 

— O, sultana mea, hotărât! tu eşti luna plină a frumu- 
seţii şi, măcar că noaptea pizmaşă ascunde ochilor mei o 
parte dintre farmecele tale, atâta cât întrezăresc ajunge 
ca să mă vrăjească! Ci, te rog fierbinte, pune-te o clipă în 
starea mea şi ai să vezi cât de jalnică şi de gingaşă-i. 

lar ea îmi răspunse: 

— Mă învoiesc cu tine, o, miez al inimii, că, într-ade- 
văr, starea ta-i gingaşă; ci gingăşia ei nu vine nicidecum 
de la primejdia pe care o înfrunţi, ci chiar de la făptura 
care o pricinuieşte. Întrucât tu habar nu ai cine sunt 
eu, nici care este cinul meu la sarai! Iar în ceea ce pri- 
veşte primejdia pe care o înfrunţi, apoi primejdia aceea 
ar fi pentru oricare altul afară de tine, de vreme ce te iau 
sub apărarea şi sub ocrotirea mea. Spune-mi, aşadar, 
cum te cheamă, cine eşti şi care sunt slujbele tale la 
sarai! 

Iar eu răspunsei: 

— O, stăpâna mea, sunt Hassan din Damasc, cămă- 
raşul cel proaspăt al sultanului Sabur-Şah şi oblăduirul 
vizirului sultanului Sabur-Şah. 

lar ea se minună: 

— A! tu eşti preafrumosul Hassan, cel care i-a sucit 
minţile urmaşului lui Loth! O, ce fericire să te am în 
noaptea aceasta numai pentru mine, o, iubitule! Vino, 
inima mea, vino! Şi încetează de-a mai otrăvi ceasurile 
de dulceaţă şi de har cu negrele gânduri! 

Şi după ce grăi aşa, copila cea frumoasă mă trase cu 
putere înspre ea, şi îşi alintă obrazul de al meu, şi îşi lipi 
buzele de buzele mele, cu patimă. Iar eu, o, doamne al 
meu, măcar că atunci pentru întâia oară mi se întâmpla 
o atare treabă, simţii la atingerea aceea cum viază nă- 
prasnic în mine copilul tătâne-său şi, cuprinzând-o cu 
zvâcnet în braţe pe fetişcana pierită, luai puiul şi-l 
adusei dinaintea cuibului. Ci, la vederea lui, în loc să se 

cutremure luând foc, copila mi se smulse dintr-odată 
din braţe şi mă împinse repezit, dând un țipăt de spai- 
mă. Şi de-abia apucai să-mi trag puiul acasă, că şi văzui 
pe dată cum ies dintr-un tufiş de trandafiri zece copi- 
landre care alergară înspre noi, râzând să moară. 

Şi, la ivirea lor, o, doamne al meu, înţelesei că văzuseră 
tot şi că auziseră tot, şi că tânăra cu pricina se veselise pe 
seama mea, şi că nu se slujise de mine decât în bătaie de 
joc, cu scopul vădit de-a le face să râdă pe soațele sale. Şi, 
de altminteri, într-o clipeală de ochi, toate fetişcanele se 
şi aflau împrejurul meu, chicotind şi țopăind ca nişte 
căprioare neastâmpărate. Şi, în potopul hohotelor lor de 
râs, se uitau la mine cu nişte ochi sclipind de vicleșug şi 
de ispită, şi-i spuneau celei ce mă amăgise: 

— O, Kaiiria, sora noastră, ai fost grozavă! Oh, ai fost 
grozavă! Şi ce frumos mai era copilandrul! şi ce vioi! 

lar alta spuse: 

— Şi iute! 

Iar alta spuse: 

— Şi zgondos! 

Iar alta spuse: 

— Şi gingaş! 

Iar alta spuse: 

— Şi frumos! 

Iar alta spuse: 

— Şi fălos! 

Iar alta spuse: 

— Şi arătos! 

Iar alta spuse: 

— Şi zorit! 

Iar alta spuse: 

— Şi uluitor! 

Iar alta spuse: 

— Un sultan. 

Şi, totodată, se porniră pe nişte hohote lungi de râs, 
pe când eu stam până peste poare de stânjenit și de tul- 
burat. Întrucât, o, doamne al meu, eu în viaţa mea nu 

rivisem o femeie în faţă şi nici nu mă aflasem în tovă- 
răşia femeilor. Iar acelea de-acolo erau de o nerușinare şi 
de o lipsă de sfiiciune ce nu-şi aveau seamăn în hronicile 
neobrăzării. Şi stam acolo, în vâlvora chicotelilor lor, des- 
cumpănit, ruşinat şi cu nasul alungit până la picioare, ca 
un năvleg. 

Ci, deodată, din tufişul de trandafiri, ieşi, ca luna la 
răsăritul ei, o a douăsprezecea copilandră, a cărei ivire fā- 
cu să se curme numaidecât toate râsetele şi toate glumele. 
Iar frumuseţea sa era sultană şi făcea să se plece la trecerea 
ei toate florile. Şi veni înspre ceata noastră, care se desfăcu 
la apropierea ei; se uită la mine îndelung şi îmi spuse: 

— Hotărâr, o, Hassan din Damasc, cutezanţa ta este 
o cutezanță mare, iar năvălirii tale asupra tinerei dom- 
niţe de aici i se cade pe drept osânda. Şi, pe viaţa mea! 
ce păcat de tinereţea şi de Parca ta! 

Atunci, fetişcana care numai ea fusese pricina întâm- 
plării aceleia, şi pe care o chema Kaiiria, veni şi sărută 
mâna celei ce rostise asemenea vorbe, şi îi zise: 

— O, Zuleica, stăpână a noastră, pe viaţa ta cea scum- 
pă! iartă-i pornirea de adineoari, care nu-i decât dovada 
năvălniciei lui. Iar soarta îi este în mâinile tale! Așa încât 
se cade a-l părăsi, ori a-i aduce mântuire acestui prea- 
frumos năvălitor, acestui făptuitor de tâlhării asupra 
tinerelor fete fecioare! 

Iar cea pe care o chema Zuleica şezu o clipă pe gân- 
duri şi răspunse: 

— Bine, de data aceasta să-l iertăm, de vreme ce chiar 
tu, care ai suferit încercarea de tâlhărie, pui mărturie 
pentru el. Să-i fie lăsat capul şi să fie slobozit de primej- 
dia în care se află! Ba chiar, spre a le ţine minte pe fetele 
ce l-au slobozit, se cade să ne străduim a-i face oleacă mai 

dulce păţania din noaptea aceasta. Să-l luăm, aşadar, cu 
noi şi să-l ducem în iatacurile noastre, pe care până 
acuma niciun bărbat nu le-a prihănit cu suflarea lui. 

Şi, grăind astfel, făcu semn uneia dintre fetele ce-o 
însoțeau, care pieri îndată, uşoară, pe sub chiparoşi, 
spre a se întoarce peste o clipită, aducând în braţe o gră- 
madă de mătăsării. 

Şi desfăcu la picioarele mele mătăsurile acelea, care 
alcătuiau o rochie minunată de femeie; şi, cu toatele, 
mă ajutară s-o petrec peste hainele mele. Şi, străvestit 
aşa, mă cufundai frumos în ceata lor. Și, trecând printre 
copaci, ajunserăm la iatacurile haremului. 

Or, când intrarăm în sala de primire a haremului, 
toată numai din marmură străcurată şi învârstată cu 
mărgăritare şi cu peruzele, fetele îmi spuseră la ureche 
că sala aceea era încăperea în care fata sultanului avea 
obicei să-şi primească musafirele şi prietenele. Şi, tot 
aşa, îmi dezvăluiră că fata sultanului nu era alta decât 
chiar domniţa Zuleica. 

Şi băgai de seamă că în mijlocul acelei săli atâta de 
frumoase şi atâta de goale se aflau douăzeci de preşuri 
mari de atlaz, aşezate roată peste chilimul cel mare. Şi 
toate fetişcanele, care nu conteniseră o clipă să-mi facă 
pe furiş tot felul de ispiteli şi să-mi arunce nişte ocheade 
pârjolize, se duseră să şadă rânduite frumos pe acele pre- 
şuri de atlaz, poftindu-mă să şed şi eu în mijlocul lor, 
faţă în Faţă cu chiar Zuleica, domniţa, care mă privea cu 
nişte ochi ce-mi străpungeau sufletul. 

Atunci, Zuleica porunci răcoritoarele, şi şase alte 
roabe, tot atât de frumoase şi de bogat îmbrăcate, se 
iviră într-o clipită şi începură a ne împărţi nişte ştergare 
de mătasă pe nişte tipsii din aur, pe când altele zece ve- 
neau pe urma lor cu nişte farfuriuri mari, care şi numai 
cu înfăţişarea lor erau o răcoreală. 

În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a opt sute şaptezeci şi noua noapte 
Urmă: 


..„ pe când altele zece veneau pe urma lor cu nişte 
farfuriuri mari, care şi numai cu înfăţişarea lor erau o 
răcoreală. 

Şi ne puseră dinainte farfuriurile în care se aflau sor- 
beturi cu gheaţă, lapte prins, dulceţuri de chitră, felii 
de castraveți şi lămâi. lar domniţa Zuleica gustă ea mai 
întâi şi, tot cu lingurița de aur pe care o dusese la buzele 
sale, mă îmbie cu un pic de dulceaţă şi cu o felie de chi- 
tră, apoi cu încă o linguriţă de lapte prins. Pe urmă lin- 
gurița aceea trecu de mai multe ori din mână în mână, 
până ce toate fetele se înfruptară din bunărăţurile acelea 
minunate, în mai multe rânduri, cât nu mai rămase ni- 
mic în farfuriuri. Şi atunci, roabele ne aduseră o apă 
bună, în nişte cupe de cleştar. 

Iar taifasul nu zăbovi a se încinge, de parcă am fi bă- 
ut toate soiurile de vinuri. lar eu mă minunam de cu- 
tezanţa vorbelor de pe buzele acelor copile, care râdeau 
în hohote ori de câte ori vreuna dintre ele slobozea vreo 
năzdrăvănie straşnică şi vârtoasă pe socoteala copilului 
tătâne-său, a cărui vedere le înveselise peste măsură. lar 
nurlia de Kaiiria, asupra căreia fusese îndreptată râlhăria 
mea, de vreme ce fusese tâlhărie, nu-mi mai păstra nicio 
umbră de supărare şi se aşezase faţă în faţă cu mine. Şi 
se uita la mine surâzând, şi îmi da de înţeles prin graiul 
ochilor că mă ierta pentru năvălnicia mea din grădină. 
lar eu, la rându-mi, îmi ridicam ochii înspre ea din 
vreme în vreme, pe urmă îi coboram repede, de îndată 
ce băgam de seamă că ea avea privirile asupra mea; căci, 

în pofida tuturor strădaniilor ce le încercam spre a face 
să mi se ivească oarecare linişte pe faţă, tot mai păstram, 
înconjurat de acele fetişcane fără seamăn, o stânjenenlă 
tare supărătoare. lar domniţa Zuleica şi soaţele sale, care 
vedeau limpede starea mea, încercau la rându-le, cu tot 
soiul de zâmbre, să-mi stârnească îndrăzneala. ar Zuleica, 
până la urmă, zise: 

— Oare când, o, prietene al nostru, Hassan din 
Damasc, ai să iei o faţă mai slobodă şi mai voioasă? Au 
crezi cumva că fetele acestea neprihănite sunt nişte 
mâncătoare de carne de om? Şi nu ştii că nicio primej- 
die nu te paşte în iatacurile fetei sultanului, unde niciun 
hadâmb nu ar cuteza vreodată să intre fără de îngădu- 
ință? Uită, aşadar, pe-o clipă, că vorbeşti cu domniţa 
Zuleica şi închipuie-te la o clacă de taclale cu nişte fete 
de rând ale vreunor neguţători din Şiraz. Aşa că saltă 
fruntea, o, Hassane, şi priveşte-le în faţă pe toate aceste 
tinerele minunate. Şi, după ce ai să le cercetezi cu cea 
mai mare luare-aminte, grăbeşte de ne spune, cu toată 
slobozenia şi fără a te teme că ne-ai supăra, care-i aceea 
dintre noi care îți place cel mai mult! 

Or, vorbele acestea ale domniţei Zuleica, o, doamne 
al vremilor, în loc să-mi dea inimă şi suflet, nu făcură 
decât să-mi sporească tulburarea şi fâstâceala, şi nu mă 
pricepui decât să îngaim nişte cuvinte bâlbâire, simțind 
roşeaţa sfiiciunii cum mi se suie în obraz. Şi aş fi vrut, 
în clipita aceea, să se caşte pământul şi să mă înghită. lar 
Zuleica, văzându-mi zăpăceala, îmi spuse: 

— Văd, o, Hassane, că ţi-am cerut un lucru care te pu- 
ne în încurcătură. Întrucât, fără de nicio îndoială, te temi 
că, mărturisindu-ţi plăcerea pentru una, să nu le superi 
pe toate celelalte şi să le stârneşti împotriva ta. Ei bine, 
greşeşti, dacă o teamă ca aceasta îţi întunecă gândurile. 
Află, aşadar, că eu şi cu soaţele mele suntem atâta de prie- 
tene, şi că între noi sunt nişte legături sufleteşti atâta de 

strânse, încât un bărbat, orice-ar face cu vreuna dintre noi, 
nu ar putea să ne strice prietenia. Aşa că alungă-ţi din 
inimă temerile care o fac atâta de chibzuită, cercetează-ne 
cu toată slobozenia şi, chiar dacă ai voi să rămânem toate 
goale dinaintea ta, spune-ne fără de sfială şi avem să ne 
supunem, pe capetele şi pe ochii noştri! Ci numai gră- 
beşte de ne spune care-i cea aleasă de tine. 

Eu atunci, o, doamne al meu, chemai în ajutor cât 
mi se mai întorsese din bărbăţie după atâtea îmbărbă- 
tări şi, măcar că soaţele Zuleicăi erau desăvârşit de fru- 
moase şi i-ar fi fost cam anevoie până şi ochiului cel 
mai priceput să facă vreo osebire între ele, şi măcar că, 
pe de altă parte, domniţa Zuleica era ea însăşi pe puţin 
tot atâta de minunată ca şi fetişcanele sale, inima mea 
jinduia fierbinte după aceea care, cea dintâi, o făcuse să 
bată atâta de năprasnic în grădină, sclipitoarea şi dulcea 
Kaiiria, mult-iubitoarea de copilul tătâne-său. Ci mă 
ferii straşnic, în pofida oricărei ispite, să-mi dezvăluiesc 
simţămintele acelea, care, cu toare vorbele liniştitoare 
ale Zuleicăi, tare ar mai fi putut să tragă asupra capului 
meu ciuda celorlalte fecioare. Și mă mulțumii, după ce 
le cercetai pe toate cu cea mai mare luare-aminte, să mă 
întorc înspre domniţa Zuleica şi să-i spun: 

— O, stăpână a mea, se cade să încep cu a-ţi spune că 
nu aş putea să asemui farmecele tale cu cele ale soațelor 
tale, căci nu se asemuie strălucirea lunii cu sclipirea ste- 
lelor. Şi-aşa-i frumuseţea ta, față de care ochii nu ar 
putea să aibă priviri decât pentru ea. 

Şi, rostind cuvintele acestea, nu putui să mă opresc 
a nu repezi o aruncătură de ochi plină de înţeles înspre 
Kaiiria cea dulce, în aşa fel ca s-o fac să priceapă că nu- 
mai buna-cuviinţă îmi şoprea măgulirea aceea fața de 
domniţă. 

lar după ce auzi răspunsul meu, Zuleica îmi spuse 
zâmbind: 


76 O mie şi una de nopți 


— Ai fost strălucit, o, Hassane, măcar că linguşeala este 
vădită. Aşa că acuma, când eşti mai slobod la grai, gră- 
beşte de ne dezvăluie afundul inimii tale, spunându-ne 
care este, dintre toate aceste fete, aceea ce te ispiteşte 
cel mai mult! 

Şi, la rându-le, fetişcanele îşi împreunară rugămin- 
tile cu cea a domniţei, spre a mă îndemna să le dezvă- 
luiesc gândul meu. Şi, dintre toate, tocmai Kaiiria se 
arăta cea mai înflăcărată de dorința de a mă face să vor- 
besc, ea, cea care îmi ghicise gândurile tainice. 

Eu atunci, o, doamne al meu, alungând şi ce-mi mai 
rămăsese din toată sfiiciunea, mă înduplecai față de 
atâtea stăruinţe sporite ale fetelor şi ale stăpânei lor, mă 
întorsei înspre Zuleica şi îi spusei, arătând-o cu o miş- 
care de mână pe tânăra Kaiiria: 

— O, sultana mea, iacătă, chiar aceasta-i cea pe care 
o râvnesc! Aşa, pe Allah! chiar înspre dulcea Kaiiria 
merge dorul meu cel mai mare. 

Or, nici nu sfârşisem eu bine de rostit vorbele aces- 
tea, că toate fetele şi izbucniră laolaltă în nişte hohote 
lungi de râs, fără ca pe feţele lor înflorite să se ivească 
nici cel mai mic semn de ciudă. Şi gândeam în sufletul 
meu, privindu-le cum îşi dedeau coate şi mureau de râs: 
„Ce poveste ciudată mai este şi povestea aceasta! Oare 
acestea-s femei ca toate femeile şi fete ca toate fetele? 
Oare de când au deprins făpturile de felul lor atâta ne- 
părtinire şi atâta virtute, ca să nu se gelozească şi să nu 
se zgârie pe ochi dinaintea izbânzii uneia dintre seme- 
nele lor? Pe Allah! nişte surori nu s-ar purta cu atâta 
gingăşie şi cu atâta lipsă de zavistie față de surorile lor. 
Iacătă un lucru ce întrece priceperea mea.“ 

Ci domniţa Zuleica nu mă lăsă prea mult cufundar 
în această nedumerire şi îmi zise: 

~ Minunat! minunat! o, Hassan din Damasc! Pe viaţa 
mea! tinerii din ţara ta au gust ales, ochi iscusit şi pricepere. 

Şi sunt tare bucuroasă, o, Hassane, că i-ai dat întâietate 
prietenei mele, Kaiiria. Ea este prietena inimii mele şi-i 
cea mai îndrăgită. Şi n-ai să te căieşti de alegerea ta, o, 
craiule! De altminteri, nici nu ai de unde să ştii tot 
prețul și toată însemnătatea celei alese, căci noi toate, 
aşa cum ne vezi, n-am putea năzui, nici pe de aproape, 
nici pe de departe, să fim asemuite cu ea întru frumu- 
seţi, întru desăvârşirile trupului şi întru farmecele min- 
ţii. Şi chiar că noi suntem roabele ei, măcar că din ce se 
vede s-ar putea amăgi cineva. 

Pe urmă toate la rând începură s-o firitisească pe 
prea minunata de Kaiiria şi s-o laude pentru biruința pe 
care o dobândise. Iar ea nu se dovedi nicidecum neaju- 
torată la vorbă, ci dete la fiecare dintre soaţele sale răs- 
punsul cuvenit, pe când eu eram până peste măsură de 
uluit. 

După care Zuleica luă o alăută din preajma sa şi o 
puse în mâinile preaiubitei sale Kaiiria, spunându-i: 

— Suflet din sufletul meu, se cade să-i arăţi drăguţu- 
lui tău un pic din ceea ce ştii, ca nu cumva să socoată 
că ţi-am fi înflorit noi harurile. 

Şi mult-dulcea Kaiiria luă alăuta din mâinile Zuleicăi, 
o struni şi, după un început vrăjitor, cântă încetişor, 
însoţindu-se de sunetul strunelor: 


Sunt ucenica dragostei. Nebună, 

M-a învățat gingaşele alinturi 

Și a binevoit cu drag să pună 

Comori de vise-n sujletu-mi, şi jinduri, 
Pe care să le-nchin acum buimacă, 
Orice-ar fi scris din veci să mi se-ntâmple, 
Acestui căprior care mă seacă 

Cu scorpionii negri ce se joacă 

În jurul preafrumoaselor lui tâmple. 


Cât voi trăi sub soare şi sub stele, 
Am să-l iubesc cum n-au iubit crăiese, 

Căci port credință-n veci iubirii mele, 
Flăcăului ce inima-l alese. 

O, voi îndrăgostiţi, să nu-și deșerte 
Iubirea voastră frunza fermecată! 
Păstrați-o pururi tânără şi verde — 

Un bun pierdut, pe veci de veci se pierde 
Și nu se mai găseşte niciodată. 


Cât despre mine, fac mărturisirea 

Că sunt pe veci de veci îndrăgostită 

De căprioru-acesta ca iubirea 

Ivindu-se din vis, desăvârşită, 

Ca din șoptirea unui zvon de frunze. 

Şi nu mai ştiu nici temeri, nici prefaceri. 
Privirea lui cu străluciri ascunse 

Până-n adâncul inimii-mi pătrunse 
Precum tăișul paloșului ager. 


Pe tânăra lui frunte de lumină 
Condeiul frumusetii înseși scrise 
Încondeiata vrăjilor deplină 

În floarea unor linii nedezise. 

Iar ochii lui, blagosloviți de soartă, 

Sunt plini de-un farmec fără-asemănare, 
Că inima de vraja lor stă moartă 

Sub arcul nemilos, care se-ncoardă 

Cu negrele-i săgeți ucigătoare. 


O, tu, cel fără care n-am putere 

Să mai trăiesc, şi nu mai am cu cine 

În suflet să te schimb, că mi te cere 
Sufletu-mi tot, bai la hammam cu mine, 
Să te slujesc cu dor, iubitul meu, 

Sub străluciri de marmură albastră! 

Să ardă narduri în cătui mereu, 

Să umple sala aburii, iar eu 

Pe pieptul tău să cânt iubirea noastră. 

Când sfârşi de cântat, întoarse ochii înspre mine cu 
atâta duioşie, încât, uitându-mi dintr-odată şi de întreaga 
sfială, şi de faptul că se aflau de față fiica sultanului şi 
soaţele ei cele chicotitoare, mă aruncai la picioarele 
Kaiiriei, potopit de iubire şi până peste marginile desfă- 
tării. Şi, dacă simţii mireasma ce se revărsa din hainele 
ei moi, şi căldura trupului ei deasupra mea, mă năpădi 
o beţie, de-o cuprinsei deodată în braţe şi începui s-o 
sărut peste tot pe unde puteam, cu năprăsnicie, în vre- 
me ce ea se alinta ca o turturică. Şi nu-mi venii în fire 
decât când auzii chicotelile de râs, pe care le scoteau fe- 
tele văzându-mă dezlănţuit ca un berbec pus la posteală 
din ceasul berbeciei lui... 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a opt sute optzecea noapte 
Urmă: 


... nu-mi venii în fire decât când auzii chicotelile de 
râs, pe care le scoteau fetele văzându-mă dezlănţuit ca 
un berbec pus la posteală din ceasul berbeciei lui. 

După asta, începură să mănânce şi să bea, şi să spună 
la nebunii, şi să-şi facă pe dedesubt tot soiul de semne 
şi de şotii, până ce intră o roabă bătrână, care dete de 
veste întregei liote că în curând avea să se lumineze de 
ziuă. Şi toate răspunseră laolaltă: 

— O, doică a stăpânei noastre, vestea ce ne-ai adus-o 
este asupra capului şi a ochilor noştri! 

lar Zuleica se ridică, spunându-mi: 

— Este vremea, o, Hassane, să mergem la odihnă. Iar 
tu poţi să te bizui pe ocrotirea mea spre a ajunge să te 
bucuri de iubita ta, căci nu am să precupeţesc nimic spre a 

te ajuta să ajungi la împlinirea dorurilor tale. Ci, până 
una alta, avem să te ajutăm să ieși fără zarvă din harem. 

Şi şopti câteva vorbe la urechea bătrânei sale mance, 
care mă privi o clipită în ochi şi mă luă de mână spu- 
nându-mi să merg după ea. lar eu, după ce mă temenii 
dinaintea acelui stol de porumbiţe, şi după ce repezii o 
aruncătură de ochi pătimaşă înspre dulcea Kaiiria, mă 
lăsai călăuzit de bătrână, care mă duse printr-un şir de 
bolte şi printr-o sumedenie de cotituri, şi mă scoase la 
o portiţă de la care avea cheia. Şi deschise portiţa aceea. 
Şi mă strecurai afară, şi văzui că mă aflu dincolo de îm- 
prejmuirile saraiului. 

Or, se şi luminase de ziuă, iar eu grăbii să mă întorc 
la sarai pe poarta cea mare, de-a dreptul, în aşa fel ca să 
fiu zărit de străjeri. Şi dădui fuga în odaia mea, unde, 
de cum trecui pragul, îl văzui pe oblăduitorul meu, vizi- 
rul cel coborâtor din Loth, care mă aştepta până peste 
poate de nerăbdător şi de îngrijorat. Şi se ridică repede 
când mă văzu intrând, şi mă strânse în braţe şi mă să- 
rută cu drag, spunându-mi: 

— O, Hassane, inima mea era cu tine, şi eram tare 
tulburat în privinţa ta. Şi n-am închis ochii deloc roată 
noaptea, gândindu-mă că, străin cum eşti în Şiraz, în- 
frunţi primejdiile de noapte din partea puşlamalelor 
care colcăie pe ulițe. Of, scumpule, unde ai fost, departe 
de mine? 

lar eu mă ferii cu grijă să-i povestesc întâmplarea ori 
să-i spun că îmi petrecusem noaptea cu nişte femei, şi 
mă mulțumii numai să-i răspund că mă întâlnisem cu 
un negustor de la Damasc, aşezat la Bagdad, care toc- 
mai pleca la Bassra cu toată casa lui, şi că mă oprise la 
el toată noaptea. Iar oblăduitorul meu fu nevoit să-mi 
dea crezare şi se mulţumi să scoată câteva oftaturi şi să 
mă mustre prieteneşte. Şi-atâta cu el! 

Cât despre mine, îmi simțeam inima şi mintea lega- 
te de farmecele nurliei de Kaiiria, şi îmi petrecui toată 
ziua aceea şi toată noaptea prefirându-mi prin minte 
până şi cele mai mici amănunte ale întâlnirii noastre. 
Iar a doua zi încă mai eram cufundat în amintirile mele, 
când un hadâmb veni să bată la uşa mea şi să-mi spună: 

— Aici locuieşte, oare, domnia sa, Hassan din Damasc, 
cămăraşul stăpânului nostru, sultanul Sabur-Şah? 

lar eu răspunsei: 

— La el te afli! 

El, atunci, sărută pământul dintre mâinile mele şi 
se ridică apoi spre a-şi scoate din sân un sul de hârtie, 
pe care mi-l înmână. Şi plecă precum venise. 

lar eu, numaidecât, desfăşurai hârtia şi văzui că pe 
ea se aflau aceste rânduri, însemnate cu o scriitură şer- 
puită: 

„Dacă tânărul căprior din tara Şamului va veni în 
noaptea aceasta, pe lumină de lună, să se preumble mlă- 
diu pe sub ramuri, are să dea ochii cu o tânără căprioa- 
ră, zaifä de iubire, topită toată de dorul lui, care-i va 
spune, în graiul său, cât de tulburată este în inima ei că 
a fost cea aleasă dintre căprioarele pădurii, şi cea mai do- 
rită dintre soațele sale. “ 

Şi, o, doamne al meu, la citirea acelei scrisori mă 
simţii beat fără de vin. Întrucât, măcar că pricepusem, 
din cea dintâi seară, că ispititoarea de Kaiiria avea o 
anume pornire spre mine, nu mă aşteptam nicidecum 
la o dovadă ca aceasta din partea dragostei sale. Aşa că, 
de îndată ce izbutii să-mi stăpânesc fiorii, mă înfățișai 
dinaintea vizirului, oblăduitorul meu, şi îi sărutai 
mâna. Şi, după ce dobândii în felul acesta bunăvoința 
lui, îi cerui îngăduinţa de a mă duce să-l văd pe un 
derviş din ţara mea, de curând sosit de la Mecca, şi care 
mă poftise să-mi trec noaptea cu el. Şi, după ce mi se 

dete îngăduinţa, mă întorsei în odaia mea şi alesei 
dintre nestematele ce le aveam smaraldele cele mai fru- 
moase, rubinele cele mai curate, diamantele cele mai 
albe, mărgăritarele cele mai mari, peruzelele cele mai 
gingaşe, safirele cele mai desăvârşite şi, pe un fir din aur, 
le întocmii într-un şirag de mătănii. Şi, de îndată ce 
noaptea se așternu peste grădini, mă înmiresmai cu 
mosc curat şi mă dusei fără de niciun zgomot la crân- 
guri, pe portiţa cea tainică, pe unde ştiam drumul şi pe 
care o găsii deschisă anume pentru mine. 

Şi ajunsei la chiparoşii sub care mă lăsasem furat de 
somn în seara dintâi, şi aşteptai cu sufletul sugrumat 
venirea mult-iubitei. Iar aşteptarea îmi ardea sufletul, 
iar ceasul întâlnirii noastre mi se părea că nu are să mai 
vină. Şi iacătă că deodată, sub razele de lună, o albeață 
uşoară lunecă printre chiparoşi, iar Kaiiria cea ispiti- 
toare se ivi dinaintea ochilor mei răpiți. Şi mă închinai 
la picioarele ei, cu faţa la pământ, fără a putea să rostesc 
un cuvânt, şi şezui aşa până ce, cu glasul ei de izvor şop- 
tit, îmi spuse: 

— O, Hassan al dragostei mele, ridică-te şi, în locul 
acestei tăceri dulci şi pătimaşe, dă-mi dovezi adevărate 
despre iubirea ta pentru mine! Este, oare, cu putință, 
o, Hassane, ca tu chiar să mă fi găsit mai frumoasă şi 
mai vrednică de dorit decât pe toate însoţitoarele mele, 
fetele acelea dulci, mărgăritarele acelea neatinse, şi chiar 
decât pe domniţa Zuleica? Ar trebui să mai aud încă o 
dată din gura ta toate acestea spre a-mi crede urechilor. 

Şi, grăind astfel, se plecă înspre mine şi mă ajută să 
mă ridic. Iar eu îi luai mâna şi o dusei la buzele mele 
pătimaşe, şi îi spusei: 

— O, sultană a sultanelor, iată mai întâi pentru tine 
un şirag de mătănii din ţara mea, să-i depeni pietrele 
de-a lungul zilelor tale de viaţă fericită, aducându-ţi amin- 
te de robul ce ţi l-a dăruit. Şi, odată cu şiragul acesta de 

mătănii, un biet dar mărunt, primeşte şi mărturia dra- 
gostei pe care stau gata să o sf legiuită dinaintea ca- 
diului şi a martorilor. 

lar ea îmi răspunse: 

— Ce bucuroasă sunt că ţi-am stârnit atâta dragoste, o, 
Hassane, pentru care îmi supun sufletul la primejdiile 
acestei nopţi. Ci, vai, nu ştiu dacă inima mea se cade să 
se bucure de biruința ei, ori dacă n-ar trebui să privesc 
întâlnirea noastră ca pe începutul unor năpaste şi al 
unor necazuri în viaţa mea. 

Şi, grăind astfel, îşi plecă fruntea pe umărul meu, în 
vreme ce suspinele îi scuturau pieptul. Şi îi spusei: 

— O, stăpâna mea, pentru ce vezi lumea atâta de nea- 
gră dinaintea ochilor tăi, în noaptea aceasta de lumină? 
Și pentru ce chemi asupra capului tău năpastele, izvo- 
dind atâtea presimţiri greşite? 

lar ea îmi spuse: 

— Deie Allah, o, Hassane, ca aceste presimţiri să fie 
greşite! Ci să nu cumva să socoți că ar fi neîntemeiată 
teama care, în ceasul acesta al întâlnirii noastre atâta de 
dorite, vine să ne tulbure bucuria. Of, spaimele mele 
sunt mult prea temeinice. 

Şi tăcu un răstimp, apoi îmi spuse: 

— Află, aşadar, o, tu, cel mai iubit dintre iubiţi, că 
domniţa Zuleica te îndrăgeşte tainic şi că e gata să-ţi 
mărturisească dintr-o clipă în alta dragostea ei. Or, cum 
ai să întâmpini tu o mărturisire ca aceea? lar dragostea 
pe care spui că o ai pentru mine va putea ea să dureze 
împotriva falei de-a o avea ca iubită pe cea mai frumoa- 
să şi pe cea mai falnică fiică de sultan? 

Ci eu îi curmai vorba, spre a mărturisi: 

— Da, pe viaţa ta! o, ispititoare Kaiiria, tu ai să fii pu- 
rurea mai presus decât domniţa Zuleica în inima mea! 
Şi de-ar da Allah să ai o potrivnică încă şi mai falnică, ai 
vedea atunci că nimic nu ar putea să clatine statornicia 

inimii mele robite de frumusețea ta! Şi chiar dacă sulta- 
nul Sabur-Şah, tatăl domniţei Zuleica, nu ar avea niciun 
fiu care să-l moștenească, şi i-ar lăsa scaunul de domnie 
al Persiei aceluia ce s-ar însura cu fata lui, eu ţi-aş jertfi 
un noroc ca acela, o, tu, cea mai vrednică de iubit din- 
tre toate fecioarele! 

lar Kaiiria se minună, spunând: 

— O, Hassan, bietule, ce orbire pe tine! Au tu uiţi că 
eu nu sunt decât o roabă în slujba domniţei Zuleica? 
Dacă la mărturia ei de dragoste tu ai să răspunzi cu o 
neprimire, ai să tragi supărarea ei asupra capului meu şi 
asupra capului tău, şi amândoi avem să fim pierduţi fără 
de scăpare. Aşa că este mai bine, spre folosul nostru, să 
te supui celei mai tari. Aceasta-i singura cale de scăpare. 
lar Allah are să-şi pună balsamul pe inima mâhniţilor. 

Iar eu, departe de a mă învoi cu povaţa ei, mă simţii 
până peste poate de supărat de-a fi măcar bănuit de atâ- 
ta nevolnicie, încât să mă dau biruit faţă de nişte soco- 
teli ca acelea, şi mă răzvrătii, strângând-o pe ispititoarea 
Kaiiria în braţele mele: 

— O, rod al darurilor cele mai alese ale Atoatezidito- 
rului, nu-mi chinui sufletul cu vorbe atâta de grele. Şi, 
de vreme ce primejdia atârnă asupra capului tău vrăji- 
tor, hai să fugim amândoi în ţara mea. Acolo se află 
nişte pustietăţi unde nimeni n-ar mai putea să ne afle 
urmele. Iar eu, datorită Atoateîmpărţitorului, sunt des- 
tul de bogat spre a te ţine să trăieşti în toate strălucirile, 
fie şi la capătul lumii celei locuite de oameni! 

La vorbele acestea, iubita mea se lăsă dulce să cadă 
în braţele mele şi îmi spuse: 

— Ei bine, Hassane, nu mă mai îndoiesc de dragostea 
ta şi vreau să te scot din amăgirea în care anume te-am 
lăsat să aluneci spre a-ţi pune la încercare simțămintele. 
Află, aşadar, că nu sunt nicidecum aceea pe care o crezi 
tu, nu sunt nicidecum Kaiiria, prietena domniţei Zuleica. 

Domnița Zuleica sunt chiar eu, iar aceea pe care o cre- 
deai a fi domniţa Zuleica este chiar prietena mea, 
Kaiiria. Şi nu am ticluit acest vicleşug decât spre a mă 
încredința şi mai bine de dragostea ta. De altminteri, 
vei avea numaidecâr adeverirea spuselor mele. 

Şi, după vorbele acestea, rosti o chemare, şi din umbra 
chi suo se ivi aceea pe care o credeam a fi domnița 
Zuleica, şi care, de fapt, era prietena ei de inimă, Kaiiria. 
Şi veni să-i sărute mâna stăpânei sale, şi să se temenească 
dinaintea mea precum cere datina. lar domniţa cea ispi- 
titoare îmi spuse: 

— Acum, o, Hassane, dacă ştii că mă cheamă Zuleica 
şi nicidecum Kaiiria, ai să mă mai iubeşti tot atâta şi vei 
mai avea tu pentru o domniţă simţăminte tot atâta de 
dulci cum aveai pentru o prietenă de rând de-a dom- 
niței? 

lar eu, o, doamne al meu, nu pregetai să dau răs- 
punsul de cuviinţă... 


În clipita aceasta a istorisiri sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a opt sute optzeci şi una noapte 
Urmă: 


.. Iar eu, o, doamne al meu, nu pregetai să dau răs- 
punsul de cuviință, spunându-i Zuleicăi că nu puteam 
pricepe potopul de fericire ce mă copleşea şi nici pe ce 
cale mi se putuse cuveni ca ea să binevoiască a-şi cobori 
privirile până la robul de mine, şi, în felul acesta, să-mi 
facă soarta mai de pizmuit decât cea a fiilor celor mai 
mari sultani. Ci ea îmi curmă vorba, spre a-mi spune: 

— O, Hassane, să nu te minunezi deloc de ce am fä- 
cut pentru tine. Oare nu te-am văzut eu cum dormitai 
noaptea sub pomi, în lumina lunii? Or, din ceasul acela, 

inima mea a fost înrobită de frumuseţea ta şi nu mai 
pot, fără a-mi zdrobi zborul inimii, să fac altceva decât 
să fiu a ta. 

Cu asta, și în vreme ce preabuna Kaiiria se preumbla 
nu departe de noi spre a veghea împrejurimile locului, 
dădurăm zăgazuri slobode râului înflăcărării noastre, ci 
fără ca nimica nelegiuit să se petreacă. Şi ne trecurăm 
noaptea sărutându-ne şi stând de vorbă drăgăstos, până 
ce prietena veni să ne dea de ştire că era vremea să ne 
despărțim. Ci, până a nu pleca, Zuleica îmi spuse: 

— O, Hassane, să te gândeşti mereu la mine! Îţi făgă- 
duiesc că am să-ţi arăt în curând cât îmi eşti de drag. 

lar eu mă aruncai la picioarele ei spre a-i mărturisi 
îndatorinţa mea faţă de toate hatârurile ce-mi dăruia. Şi 
ne despărțirăm cu lacrimile simţirii în ochi. Şi ieşii din 
grădină prin aceleaşi întortocheturi ca şi întâia oară. 

Or, a doua zi, nădăjduiam cu tot sufletul un semn 
de la mult-iubita mea, care să-mi dea temei a mă bizui 
pe o nouă întâlnire în grădini. Ci ziua trecu fără a aduce 
împlinirea nădejdii mele celei mai scumpe. Şi nu izbutii 
să închid ochii în noaptea aceea, neştiitor cum eram 
asupra pricinii acelei tăceri. Şi, în ziua următoare, în 
ciuda faptului că se afla lângă mine oblăduitorul meu, 
ce se străduia să ghicească pricina frământărilor mele, şi 
în pofida vorbelor pe care mi le spunea ca să mă vese- 
lească, vedeam numai negru dinaintea ochilor şi nu 
vrusei să mă ating de niciun fel de mâncare. Şi, la lăsarul 
serii, coborâi înspre grădini, până când ceasul de po- 
prire încă nu sosise, şi, spre marea mea nedumerire, 
văzui că toate crângurile erau pline de străjeri şi, gân- 
dindu-mă la vreo întâmplare năprasnică, dădui fuga în- 
dărăt în odaia mea. Şi când ajunsei acolo, îl găsii pe 
hadâmbul domniţei aşteptându-mă. Şi tremura tot, şi 
nu avea o înfăţişare deloc liniştită că se afla în odaia 
mea, de parcă din toate colțurile urmau să sară nişte 

inşi înarmaţi spre a-l face bucățele. Şi îmi dete repede 
un sul de hârtie, asemeni cu cel pe care mi-l mai adu- 
sese, şi plecă zorit. 

Iar eu desfăşurai sulul şi citii cele ce urmează: „Află, 
o, miez de duioşie, că tânăra căprioară era să fie prinsă de 
vânători, după ce s-a despărțit de căpriorul ei cel frumos. lar 
acuma este păzită de vânătorii care au năpădit toată 
pădurea. Aşa că ia bine seama să nu care cumva să te duci 
noaptea, pe lumină de lună, să-ți cauţi căprioara. Ci mai 
degrabă caută-ți scăparea şi Jereşte-te de vicleşugurile prigo- 
nitorilor noştri. Şi, mai ales, nu te lăsa cuprins de deznă- 
dejde, orice-ar fi să se întâmple şi orice-ai putea să auzi zilele 
acestea. Și nici măcar moartea mea să nu care cumva să 
te facă să-ți pierzi judecata şi să ajungi să uiţi chibzuinţa. 
Uassalam!“ 

La citirea acelei scrisori, o, doamne al vremilor, spai- 
ma şi grijile mele ajunseră până peste fire, şi mă lăsai 
cuprins de vălmăşagul gândurilor zbuciumate. Încât 
atunci când, a doua zi, se răspândi în sarai zvonul, ca o 
bătaie de aripi de cucuvea, despre moartea pe cât de re- 
pede, pe-atâta de greu de priceput a domniţei Zuleica, 
durerea mea şi ajunsese până peste margini şi, fără de 
nicio vorbă, mă prăbuşii leşinat în braţele oblăduitoru- 
lui meu, cu capul lunecându-mi înaintea picioarelor. 

Şi rămăsei într-o stare soră cu moartea, vreme de 
şapte zile şi şapte nopţi, după care, mulţumită îngriji- 
rilor pline de luare-aminte, pe care nu mi le precupeţi 
oblăduitorul meu, mă întorsei la viaţă; ci cu sufletul 
plin de jale şi cu inima cuprinsă pe totdeauna de sila 
de viață. Şi neputând să îndur a mai rămâne în saraiul 
acela cernit de jalea morţii mult-iubitei mele, mă hotă- 
râi să fug în taină, la cel dintâi prilej, spre a mă afunda 
în sihăstriile unde nu se află nicio suflare în afară de cea 
a lui Allah şi de iarba cea sălbatică. 

Şi, de îndată ce se aşternură negurile nopţii, strânsei 
tot ce aveam mai de preţ, ca diamante şi nestemate, 
gândind: „Mai bine-ar fi fost să fi vrut ursita să mor 
spânzurat de creanga copacului cel bătrân, la Damasc, 
în grădina părintelui meu, decât să trăiesc o viaţă de jale 
şi de durere mai amară ca smirna!“ Şi mă folosii de o 
lipsă a oblăduitorului meu spre a mă strecura afară din 
sarai şi din cetatea Şirazului, căutând singurătăţile, de- 
parte de sălaşurile oamenilor. 

Şi mersei fără de oprire toată noaptea aceea, şi toată 
ziua următoare, până ce, spre seară, la un popas pe care 
îl făcui pe marginea drumului, la un şipot de apă, auzii 
în urma mea un galop de cal și văzui la câţiva paşi, so- 
sind lângă mine, un călăreț tânăr, cu o față care, lu- 
minată de roşeaţa soarelui în asfinţit, mi se păru mai 
frumoasă decât a îngerului Radwan. Şi era îmbrăcat cu 
nişte haine strălucite, cum nu poartă decât emirii şi fiii 
de crai. Şi se uită la mine, făcându-mi numai din mână 
semnul de bun-întâlniş al cuviinţei, fără a rosti şi vor- 
bele îndătinate ale salamalecului obişnuit între musul- 
mani. Iar eu, întorcându-i în acelaşi fel semnele, gândeam: 
„Ce păcat că tânărul acesta minunat este un necredin- 
cios!“ Şi, în pofida gândurilor acestea, îl poftii să se 
odihnească şi să-şi dre calul, spunându-i: 

- Doamne, fie-ți prielnică răcoarea serii, iar apa 
aceasta fie-i pläcută ostenelii calului tău de soi ales! 

Iar el zâmbi a râde la cuvintele acestea şi, sărind din 
şa, îşi legă calul cu frâul lângă şipotul de apă, veni înspre 
mine şi, deodată, mă cuprinse în braţe şi mă sărută cu 
o patimă nespusă. lar eu, uluit, mă uitai la el mai cu 
luare-aminte şi dădui un strigăt mare când cunoscui în 
flăcăiandrul acela pe mult-iubita mea Zuleica, pe care 
o credeam sub piatra mormântului. 

Şi acuma, o, doamne al meu, cum aş putea să-ţi 
spun bucuria ce-mi umplu sufletul când o găsii iarăşi pe 

Zuleica? Întrucât mai degrabă mi-ar crește părul pe lim- 
bă până să apuc a-ţi da o părere despre tăria voioşiei ce 
ne umplu inimile în acele clipe fericite. Ci să mă mărgi- 
nesc a-ţi spune că, după ce şezurăm îndelung unul în 
brațele celuilalt, Zuleica îmi povesti toate câte se petre- 
cuseră, în toate zilele acelea ale durerii mele proaspete. 
Şi atunci, pricepui că, fiind pârâtă la sultan, tatăl său, se 
văzuse pusă sub o pază aspră şi că, atunci, hotărâtă să 
îndure orice în locul vieţii ce i se rânduise, se prefăcuse 
moartă şi, cu ajutorul tainic al prietenei sale de inimă, 
izbutise să fugă din sarai, să-mi pândească toate dru- 
murile, să mă urmeze de departe şi, încredinţată astfel 
pentru totdeauna de iubirea mea, voia să trăiască îm- 
preună cu mine, departe de măreții, şi să se dăruiască 
întru totul numai slujirii fericirii mele. Şi atunci, ne pe- 
trecurăm noaptea noastră în dulceaţa împărtăşită, sub 
ochiul cerului. Şi-a doua zi încălecarăm amândoi pe 
acelaşi cal şi luarăm drumul ce ducea înspre ţara mea. 
Şi Allah ne scrise bună pace, şi ajunserăm bine-sănătoşi 
la Damasc, unde soarta mă aduse dinaintea ta, o, 
doamne al vremilor, şi mă ajută să ajung vizirul măririi 
tale. Şi-aceasta-i povestea mea. lar Allah este mai ştiutor! 


— Ci să nu care cumva să socoţi, o, preafericitule sultan, 
urmă Șeherezada, că povestea aceasta a domniței Zuleica ar 
putea să fie asemuită cât de cât cu istorisirile scoase din 
Divanurile cele nurlii ale tinereţii zurlii. 

Şi, fără a-i lăsa vreme sultanului Şahriar să-şi dea părerea 
despre povestea cu domnița Zuleica, spuse: 


DIVANURILE NURLII 
ALE TINEREŢII ZURLII 


FLĂCĂIAŞUL CEL CĂPĂŢÂNOS 
ŞI SORA LUI CEA CU PICIOR MIC 


e povesteşte — ci numai unul Allah este atoateşti- 
Sefi Utor — că într-un sat ca toate satele, dintr-o ţară 
ca toate țările, trăia un om cinstit şi supus vrerii Celui 
Preaînalt, şi care avea o soţie minunată şi temătoare de 
Cel Arotputernic, şi de la care dobândise — datorită 
binecuvântării — doi copii, un băiat şi o fată. Iar băiatul 
se născuse cu un cap îndărătnic şi pietros, iar fata, cu un 
suflet dulce şi cu nişte picioruşe tare gingaşe. lar când 
amândoi copiii ajunseră la o vârstă, tatăl lor muri. Ci, 
la ceasul morţii, o chemase pe soţia sa şi îi spusese: 

— O, Cutărică, te povăţuiesc cu toată stăruința să ve- 
ghezi asupra băiatului, lumina ochilor noştri, să nu care 
cumva să-l bombăni, orice-ar face, să nu care cumva să-l 
înfrunți, orice-ar spune, şi mai cu seamă să-l laşi totdea- 
una să facă aşa cum o vrea, în orice împrejurare ar fi din 
viaţa lui — fie-i ea cât mai lungă şi cât mai îmbelşugată! 

Şi, după ce soția îi dete făgăduinţa, plângând, bărba- 
tul muri fericit şi nemaidorindu-şi nimica. 

lar mama nu pregetă să se poarte întocmai după po- 
vaţa cea din urmă a soţului ei, răposatul. Şi, la oarecare 
vreme, se culcă şi ea să moară — că numai unul singur 
Allah este pururea viu! — şi o chemă pe fiică-sa, sora bä- 
iatului, şi îi spuse: 

— Fata mea, să ştii că răposatul tată-tău — aibă-l 
Atoatemilosârdnicul întru mila sa! — m-a pus să jur, când 
a murit, că nu am să înfrunt niciodată voile fratelui tău. 

Or, juruieşte-mi-te şi tu, la rându-ți, ca să mor liniştită, 
că ai să urmezi povața aceasta! 

Iar fata făcu legământul faţă de maică-sa, care muri 
mulţumită, întru tihna Domnului ei. 

Or, de îndată ce mama fu îngropată, băiatul se duse 
la soră-sa şi îi spuse: 

— Ascultă, o, fiică a tatălui meu şi a mamei mele! 
Vreau pe clipă şi pe dată să strângem în casă tot ceea ce 
avem ca bunuri sub mâna noastră, toate lucrurile, toate 
roadele, toți bivolii, toate caprele şi, într-un cuvânt, tot 
ce ne-a lăsat tatăl nostru, şi să dăm foc la toată casa, cu 
tot ce se află în ea. 

Iar fata, plină de spaimă, făcu ochii mari şi se rugă, 
uitând de povață: 

— O, frăţioare, păi dacă ai să săvârşeşti una ca asta, 
noi ce ne facem? 

Iar el răspunse: 

— Ce-mi pasă mie! 

Şi făcu precum zisese. Grămădind totul în casă, puse 
foc. Şi arse tot avutul, se prăpădi tot, până-n temelie. Iar 
băiatul, băgând de seamă că soru-sa izbutise să mai ascun- 
dă felurite lucruri pe la vecini, spre a le scăpa de pârjol, 
porni să scotocească toate casele acelea, pe care le dibăci 
ţinându-se de urmele lăsate de picioarele cele micuţe ale 
soră-sii. Şi, găsind lucrurile, le dete foc, unul după altul, şi 
lor, şi la tot ce se afla în ele. Ci gospodarii, cu ochii bulbu- 
Caţi, se înarmară cu furci şi se repeziră şi după frate, şi după 
soră, să-i ucidă. Iar fata, moartă de frică, îi spuse: 

— Vezi, o, fratele meu, ce-ai făcut? Să fugim! of, să fu- 
gim! 

Şi o luară amândoi la fugă, slobozindu-şi picioarele 
în vânt. 

Şi fugiră ei vreme de o zi şi-o noapte, şi izbutiră să 
scape de cei care le voiau moartea. Şi ajunseră la o moşie 
mare, unde secerătorii strângeau roadele. Şi, spre a-şi 

câștiga pâinea, amândoi se rugară să fie primiţi a ajuta 
la secerat; şi, după feţele lor luminoase, fură primiţi. 

Or, peste vreo câteva zile, băiatul, văzându-se rămas 
singur acasă cu cei trei copii ai vătafului moşiei, îi luă 
pe aceştia cu un potop de alinturi spre a se împrieteni 
cu ei şi le spuse: 

— Haideţi pe arie să ne jucăm de-a îmblăcitul grâului! 

Şi plecară, tuspatru, ținându-se de mână, la aria cu 
pricina. Iar băiatul, spre a începe joaca, se făcu el mai 
întâi a fi grâul, iar copiii se veseliră îmblăcindu-l, ci fără 
a-i face vreun rău, numai atâta cât să se poată juca jocul. 
Şi-acuma veni şi rândul lor să fie grâu. Şi se făcură grâu. 
Iar băiatul îi luă la îmblăcit chiar ca pe nişte grâne. Şi 
îi îmblăci atâta de straşnic, până ce-i făcu zob. Şi muri- 
ră, pe arie acolo. Şi gata cu ei! 

Câr despre fată, sora băiatului, apoi aceasta, când 
băgă de seamă lipsa fratelui său, se gândi că acela, pe- 
semne, era în dârdora săvârșirii vreunei fapte stricăcioa- 
se. Şi începu să-l caute, şi până la urmă îl găsi desăvârşind 
zobeala celor trei copii, fiii vătafului. 

Şi, când văzu treaba, fata îi spuse: 

— Repede, să fugim, o, fratele meu, repede, să fugim! 
lacătă ce-ai făcut iar! Şi tare bine o mai duceam pe mo- 
şia aceasta! Da hai repede, să fugim! să fugim! 

Şi, înşfăcându-l de mână, îl sili s-o ia la fugă împre- 
una cu ea. Şi, întrucât acuma băiatul îşi venise în min- 
tile lui, se lăsă târât. Şi porniră. lar când tatăl copiilor 
se întoarse acasă şi, căutându-și copiii, îi găsi făcuţi zob 
pe arie, şi când băgă de seamă că fratele și sora pieriseră, 
strigă, întorcându-se înspre argaţii lui: 

— Trebuie să dăm fuga după ticăloşii aceia doi, care 
iacătă cum au mulțumit facerii de bine şi găzduirii 
noastre, omorându-mi tustrei copiii! 

Şi se înarmară cumplit cu săgeți şi cu bâzdoace, şi por- 
niră pe urmele fratelui şi ale surori-sii, ţinând aceleaşi 

cărări ca şi ei. Şi, la căderea nopţii, ajunseră la un copac 
grozav de mare şi de înalt, sub care se culcară, ca să 
aştepte să se facă ziuă. 

Or, fratele şi sora se aciuaseră chiar în vârful acelui 
copac. Şi, când se deşteptară, în zori, văzură sub copac 
toți inşii care se luaseră după ei şi care încă mai dor- 
meau. Iar băiatul îi spuse soră-sii, arătându-i-l pe vătaf, 
părintele celor trei copii: 

— Îl vezi pe găliganul ăla care doarme colo? Eh, am 
să-mi fac nevoile pe capul lui! 

Iar sora, în spaima ei, îşi dete un dos de palmă peste 
gură şi spuse: 

- O, pieirea noastră-i fără de scăpare! Să nu faci una 
ca asta, frățiorul meu! Ei încă nu ştiu că suntem ascunși 
deasupra capetelor lor şi, dacă stai cuminte, au să se du- 
că şi avem să scăpăm. 

Ci el zise: 

— Ba! 

Şi adăugă: 

— Trebuie să-mi fac cheful asupra capului găliganu- 
lui ăla! 

Şi se ciuci pe creanga cea mai de sus, şi făcu ce făcu 
peste fața vătafului, pe care îl năclăi. Şi-aşa! 

lar omul, simțind treaba, sări din somn şi îl zări în 
vârful pomului pe băiatul care se ştergea liniştit cu niște 
frunze. Şi, până peste marginile mâniei, înşfăcă arcul şi 
îşi slobozi săgețile înspre frate și înspre soră-sa. Ci, în- 
trucât copacul era tare înalt, săgețile nu ajungeau până 
la băiat, că se opreau prin ramuri. Atunci, îşi trezi oa- 
menii şi le spuse: 

— Tăiaţi copacul! 

Iar fata, când auzi vorbele acelea, îi spuse băiatului, 
fratele său: 

— Vezi? Suntem pierduţi! 

El întrebă: 


A opt sute optzeci şi doua noapte 95 


— Cine ţi-a spus? 

Ea răspunse: 

— O, ce chinuri avem să îndurăm, din pricina celor 
ce-ai făcut! 

El spuse: 

— Incă nu suntem în mâna lor! 

Şi, tot atunci, o pasăre uriaşă rokh, care trecând pe 
acolo îi zărise, se repezi asupra-le şi îi luă pe amândoi în 
gheare. Şi îşi văzu k zbor cu ei, în vreme ce copacul se 
prăvălea sub loviturile de secure, iar vătaful, păcălit, 
plesnea de turbare şi de mânie înfundată. 

Cât despre pasărea rokh, apoi ea se ridică mai depar- 
te în văzduhuri, ţinându-i în gheare pe frate şi pe soră. 
Şi tocmai se pregătea să se ducă să-i lase jos pe vreun loc 
mai la îndemână, așteptând pentru aceasta numai să 
străbată un braț de mare, peste care zbura, când băiatul 
îi spuse fetei, sora lui: 

— Soro, am s-o gâdilesc pe pasărea aceasta la coadă! 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a opt sute optzeci şi doua noapte 
Urmă: 


.. băiatul îi spuse fetei, sora lui: 

— Soro, am s-o gâdilesc pe pasărea aceasta la coadă! 

lar fata, cu inima zvâcnind de spaimă, strigă cu glas 
tremurat: 

— O, te rog fierbinte, frăţiorul meu, să nu faci una ca 
asta, să nu faci una ca asta! Că are să ne lase din gheare 
şi avem să ne prăbuşim! 

El spuse: 

— Am mare poftă s-o gâdil pe pasărea aceasta la coadă! 

Ea spuse: 

— Avem să murim! 

E] zise: 

— Trebuie! Şi gara! 

Şi făcu întocmai precum spusese. lar pasărea, gâdi- 
lată, făcu o tumbă în lături, atâta de neplăcută îi fu po- 
vestea, şi dete drumul la ceea ce ţinea în gheare, adică 
fratelui şi surorii. 

Şi amândoi căzură în mare. Şi se duseră până la fun- 
dul mării, care era cumplit de adâncă. Da cum ştiau să 
înoate, izbutiră să se ridice iar la faţa apei şi să ajungă 
la țărm. Ci nu vedeau nimic şi nu desluşeau nimic, de 
parcă s-ar fi aflat în toiul unei nopți negre. Întrucât țara 
în care se aflau era ţara beznelor. 

lar băiatul, fără a şovăi, căută pe pipăite nişte pietre 
şi izbi două una de alta, până ce începură să scapere. Şi 
strânse o mulțime de vreascuri, şi le făcu o grămadă ma- 
re, pe care o aprinse cu ajutorul celor două pietre. Şi când 
toată grămada luă foc, văzură limpede. Ci, tot atunci, 
auziră un muget înfricoşător, ca dintr-un potop de gât- 
lejuri de bivoli împreunate într-un singur glas. Şi, la lu- 
mina focului, văzură că venea înspre ei, năprasnică, o 
gulă neagră şi urieşească, răcnind din toată beregata ei 
căscată ca o genună: 

— Cine-i acela care s-a încumetat să facă lumină în 
ţara pe care eu am menit-o beznelor? 

Şi tare frică-i mai fu surorii de aceasta. Şi-i spuse cu 
glas stins băiatului, fratele ei: 

— O, fiu al tatălui meu şi al mamei mele, hotărât că 
de data aceasta avem să murim. Oh, mi-e tare frică de 
gula asta! 

Şi se ghemuui în el, gata să moară şi leşinată de tot. Ci bă- 
iatul, fără a-şi pierde firea o clipită, se ridică în picioare, 
puse piept gulei şi luă una câte una crengile aprinse din 
jăratic şi începu să le arunce drept în gura cea larg des- 
chisă a gulei. Şi după ce, în felul acesta, aruncă şi cea 

mai de pe urmă bucată de jăratic, gula cea înfricoşătoare 
plesni pe din două. Şi soarele străluci iarăşi peste țara 
aceea menită beznelor. Căci numai gula, înturnându-şi 
spatele cel urieşesc înspre soare, îl oprea să lumineze 
pământul. Şi iacă-aşa cu spinarea gulei! 

Ci în ceea ce îl priveşte pe sultanul acelor pământuri, 
iacătă! Când sultanul ce domnea peste acele pământuri 
văzu iarăși soarele strălucind, după atâţia ani trecuţi în 
beznă neagră, pricepu că gula cea cumplită este moartă 
şi ieşi din saraiul lui, urmat de străjeri spre a se duce 
să-l caute pe viteazul ce scăpase ţara de sub împilare şi 
de sub întuneric. Şi, ajungând la țărmul mării, văzu de 
departe grămada de lemne fumegând încă şi își îndrepră 
paşii într-acolo. Iar sora, dacă văzu cum venea toată oas- 
tea aceea înarmată, în frunte cu Măria Sa, sultanul, stră- 
lucind, fu cuprinsă de o mare spaimă şi îi spuse lui 
frate-său: 

— O, fiu al tatălui meu şi al mamei mele, să fugim! 
Of, să fugim! 

Iar el întrebă: 

— Pentru ce să fugim? Şi cine ne ameninţă? 

Ea spuse: 

— Allah fie asupra-ţi! haide repede, până nu ne ajung 
oamenii aceia, care vin înspre noi! 

Ci el spuse: 

— Iaca ba! 

Şi nici nu se clinti. 

Iar sultanul ajunse cu ceata lui la grămada fume- 
gândă şi găsi gula făcută fărâme. Şi văzu lângă ea un 
papucel mititel de fetiță. Or, acela era papucul pe care 
sora îl scăpase din picioruş când fugise să se adăposteas- 
că lângă frate-său, pe după o stâncărie, unde băiatul se 
dusese să se culce spre a se odihni oleacă. Iar sultanul le 
spuse oamenilor săi: 

— De bună seamă, acesta este papucul aceluia care a 
ucis-o pe gulă şi ne-a scăpat de întunericime! Căutaţi-l 
bine şi aveţi să-l găsiţi! 

Iar fata auzi vorbele acelea şi se încumetă să iasă de 
după movilă şi să se ducă înspre sultan. Şi se aruncă la 
picioarele lui, cerându-i semnul de ocrotire. lar sultanul 
văzu în piciorul ei papucul pereche cu cel pe care îl gă- 
sise. Şi o ridică pe fă, şi o sărută, şi îi zise: 

- O, copilă În ecuva ncut chiar tu ai ucis gula cea 
cumplită? 

Ea răspunse: 

— Ba fratele meu, o, Măria Ta! 

El întrebă: 

— Şi unde-i voinicul acela? 

Ea răspunse: 

— Nu are să-i facă nimenea niciun rău? 

El spuse: 

— Dimpotrivă! 

Atunci, fata se duse în spatele stâncii şi îl luă de mâ- 
nă pe băiat, care se lăsă îndrumat de ea. Iar fata îl aduse 
dinaintea sultanului, care îi spuse: 

— O, frunte a vitejilor şi cunună a lor, ţi-o dau pe sin- 
gura mea fată de soţie, iar eu o iau de soţie pe fetişcana 
aceasta cu picior mititel, al cărei papuc l-am găsit aici. 

lar băiatul spuse: 

— Nu stă nimica împotrivă! 

Şi toți văcuiră în desfături, în bucurii şi în huzururi. 


Pe urmă Şeherezada spuse: 
BELCIUGUL DE LA GLEZNĂ 


Se zice, între cele câte se zic, că erau odată într-o ce- 
tate trei fete tinerele, surori după tată, dar nu şi după 
mamă, şi care trăiau împreună torcând in spre a-şi ţine 

zilele. Şi tustrele erau ca nişte lune, da cea mică era cea 
mai frumoasă, şi cea mai dulce, şi cea mai fermecătoare, 
şi cea mai dibace ca îndemânare, întrucât ea singură 
corcea mai mult decât amândouă surorile celelalte la un 
loc, iar ceea ce torcea era mai bine lucrat şi mai fără de 
cusur cel mai adesea. Şi toate acestea le făceau zavis- 
tioase pe cele două surori ale ei, care nu-i erau surori 
după mamă. 

Or, într-o zi, se duse la suk şi, cu banii pe care-i pu- 
sese de-o parte de pe urma vânzării inului ei, îşi cum- 
pără o glastră micuță de alabastră, pe care-o găsise pe 
plac, ca să şi-o pună dinainte, cu o floare în ea, atunci 
când îşi toarce inul. Da când se întoarse acasă cu ghi- 
vecelul în mână, cele două surori începură să-şi râdă şi 
de ea, şi de cumpărătura ei, făcând-o de risipitoare şi 
de zăpăcită. lar ea, tare tulburată şi tare ruşinată, nu 
ştiu ce să spună şi, spre a-şi potoli ciuda, luă un tran- 
dafir şi-l puse în ghivecel. Şi şezu jos dinaintea ghiveciu- 
lui şi a trandafirului, şi începu să-şi toarcă inul. 

Or, glăstruța de alabastră, pe care o cumpărase torcă- 
toarea cea tinerică, era o glăstruţă năzdrăvană. lar când 
stăpâna sa voia să mănânce, glăstruţa îi rostuia nişte 
bucate gustoase; iar când voia să se îmbrace, îi da nişte 
haine minunate; iar când avea vreo dorinţă cât de cât, 
i-o împlinea. Ci copila, de frică să nu le facă şi mai piz- 
maşe pe surorile sale, care nu-i erau surori după mamă, 
se feri cu mare grijă să le dezvăluie puterile ghiveciului 
ei de alabastră. Şi, faţă de ele, se prefăcea că trăieşte la 
fel ca ele şi că se îmbracă la fel ca ele, ba chiar şi mai să- 
răcăcios. Da când surorile nu erau acasă, se închidea în 
odaia ei, singurică, îşi punea ghivecelul de alabastră 
dinainte, îl mângâia încetişor şi-i spunea: 

— O, ghivecelul meu! o, ghivecelul meu! astăzi vreau 
cutare şi cutare lucru! 

Şi numaidecâr glăstrița de alabastră îi făcea rost de 
tot ce-i ceruse, şi rochii frumoase, şi tot felul de zaha- 
ricale. Şi, singură-singurică, numai cu ea, copila se îm- 
brăca în rochii de mătase şi de zarafir, se împodobea cu 
giuvaieruri, îşi punea inele pe toate degetele, brățări la 
încheieturile mâinilor şi la gleznele picioarelor, şi mânca 
nişte zumaricale tare bune. După care ghivecelul de 
alabastră făcea să piară totul. Iar copila îl punea la loc 
iarăși şi se apuca să-şi toarcă inul faţă de surorile ei, cu 
ghivecelul dinainte, şi cu trandafirul. 

Şi trăi aşa o bună bucată de vreme, săracă faţă de su- 
rorile ei pizmaşe, şi bogată față de sine însăşi. 

Or, într-o bună zi, sultanul cetăţii, cu prilejul prăz- 
nuirii lui, dete nişte ospeţe mari la saraiul său, la care 
fură poftiţi toţi locuitorii. Iar cele trei fete fură şi ele pof- 
tite. Iar cele două surori mai mari se împodobiră cu tot 
ce aveau mai acătărea, şi îi spuseră surorii lor mai mici: 

— Tu să stai aici, ca să păzeşti casa. 

Ci, de cum plecară ele, copila se duse în odaia ei şi 
îi spuse ghiveciului de alabastră: 

— O, ghivecelul meu, în seara aceasta vreau de la tine 
o rochie de mătase verde, o hăinuță de mătase roşie şi 
o mantie de mătase albă, tot ce ai tu mai strălucit şi mai 
vrăjitor, şi nişte inele frumoase pentru degetele mele, şi 
nişte verigi cu peruzele pentru mâinile mele, şi nişte 
belciuge cu diamante pentru picioarele mele. Și mai 
dă-mi, de asemenea, tot ce trebuieşte ca să fiu cea mai 
frumoasă la sarai, în seara aceasta. 

Şi căpătă tot ce ceruse. Şi se dichisi, şi se duse la sa- 
raiul sultanului, şi intră în harem, unde nişte ospeţe 
aparte erau orânduite femeilor. Şi copila fu ca luna în 
mijlocul stelelor. Şi nimenea nu o cunoscu, nici măcar 
surorile ei, până într-atâta strălucirea hainelor îi sporise 
frumuseţea firească. Și toate femeile veneau să se mi- 
nuneze dinaintea ei, şi se uitau la ea cu nişte ochi pieriți. 

lar ea le primea minunările ca o domniţă, cu dulceaţă 
şi cu gingăşie, aşa fel că vrăji inimile şi le făcu pe toate 
femeile să se îndrăgostească de ea. 

Ci când sărbătoarea fu aproape de sfârşit, copila, ne- 
voind ca surorile să ajungă acasă înaintea ei, se folosi de 
o clipită, când cântăreţele atrăseseră toată luarea-aminte 
înspre ele, şi se strecură afară din harem şi ieși din sarai. 
Ci, în graba fugii, îi căzu, din goană, unul dintre bel- 
ciugele cu diamante de la glezne într-un jgheab ca un 
şanţ, ce slujea la adăpatul cailor sultanului. Iar ea nu bă- 
gă de seamă pierderea acelei verigi de la gleznă, şi se în- 
toarse acasă, unde sosi înaintea surorilor sale. 

Or, a doua zi... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a opt sute optzeci şi treia noapte 
Urmă: 


.... Or, a doua zi, când grăjdarii duseră caii fiului 
sultanului să-i adape la adăpătoare, niciunul dintre caii 
fiului sultanului nu voi să se apropie de adăpătoare. Şi, 
toţi la fel, se traseră îndărăt speriaţi, cu nările umflate şi 
sforăind amarnic. Căci văzuseră ceva ce strălucea şi 
arunca stele pe fundul apei. lar grăjdarii îi mânară iar să 
se apropie de apă, fluierându-le stăruitor, ci fără a izbuti 
să-i înduplece; întrucât caii trăgeau îndărăt de frânghie, 
închiondorându-se şi zvârlind din copite. Atunci, grăj- 
darii cercetară adăpătoarea şi deteră de veriga cu dia- 
mante, care căzuse de la glezna copilei. 

Iar fiul sultanului, care după obiceiul lui priveghea 
la îngrijirile ce se dădeau cailor săi şi la ţesălatul lor, 
când cercetă veriga cu diamante, pe care i-o arătaseră 

grăjdarii, se minună de gingăşia gleznei pe care veriga 
trebuia s-o înconjoare şi gândi: „Pe viața capului meu! 
nu se află gleznă de femeie atâta de gingaşă, încât să fie 
cuprinsă într-o verigă atâta de mică!“ Şi suci veriga în 
toate chipurile, şi văzu că nestematele erau atâta de fru- 
moase, încât până şi cea mai mică dintre ele preţuia cât 
toate gemmele ce împodobeau cununa sultanului, pă- 
rintele său. Şi îşi zise: „Pe Allah! trebuie s-o iau de soție 
pe făptura care are o gleznă atâta de vrăjită şi care-i stă- 
pâna acestei brățări.“ Şi se duse pe clipă pe dată să-l 
scoale pe tatăl său și să-i arate brățara, spunându-i: 

— Vreau s-o iau de soție pe făptura care are o gleznă 
atâta de vrăjită şi care-i stăpâna acestei brățări. 

Şi sultanul îi răspunse: 

— O, fiul meu, nu stă nimica împotrivă. Da treaba 
aceasta o priveşte pe mama ta și se cade să vorbeşti cu 
ea. Întrucât eu nu mă pricep deloc, iar ea se pricepe! 

Şi fiul sultanului se duse la maică-sa şi, după ce îi 
arătă veriga şi îi povesti cum stă treaba, îi spuse: 

— Numai tu, o, maică a mea, poţi să mă însori cu 
făptura care are o gleznă atâta de vrăjită, şi de care mi 
s-a legat inima. Întrucât tatăl meu mi-a spus că te pri- 
cepi, şi că el nu se pricepe! 

lar maică-sa îi răspunse: 

— Ascult şi mă supun. 

Şi se sculă în picioare, şi îşi chemă femeile, şi plecă 
împreună cu ele s-o caute pe stăpâna brățării. 

Şi străbătură toate casele din cetate, şi intrară în toa- 
te haremurile, încercând pe picioarele tuturor femeilor 
şi ale tuturor fetelor belciugul acela pentru gleznă. Ci 
toate picioarele se dovediră prea mari pentru strâmteţea 
podoabei. Şi, după cincisprece zile de căutări zadarnice 
şi de încercări, ajunseră la casa celor trei surori. Şi sulta- 
na, cu chiar mâinile sale, încercă brăţara de diamante la 

gleznele celor trei fete, şi dete un țipăt mare de bucurie 
când văzu că brăţara se potrivea de minune la glezna 
surorii celei mici. 

Şi sultana o sărută pe copilă; iar celelalte jupâniţe, 
care o însoțeau pe sultană, o sărutară şi ele. Și o luară de 
mână şi o duseră la sarai, unde nunta ei cu fiul sulta- 
nului fu hotărâtă numaidecât. Şi se sărbători nunta, care 
avea să dureze patruzeci de zile şi patruzeci de nopți. 

Or, în ziua cea din urmă, după ce copilandra fu dusă 
la hammam, surorile sale, pe care le luase cu ea ca să-şi 
împartă cu ele bucuria şi ca să le facă jupâniţe mari la sa- 
rai, o îmbrăcară şi o pieptănară. Şi cum fata, crezătoare 
în dragostea pe care i-o arătau, le dezvăluise taina şi 
puterile ghivecelului de alabastră, nu le fu anevoie să ca- 
pete de la ghiveciul cel năzdrăvan toate rochiile, toate 
podoabele şi toate giuvaierurile ce trebuiau spre a o îm- 
podobi pe proaspăta mireasă cum nu mai fusese împo- 
dobită vreodată o fară de crai ori de sultan. Şi, când 
sfârșiră de-a o pieptăna, îi prinseră în pletele cele frumoa- 
se nişte ace mari de diamant, ca nişte pene albe de erodiu. 

Or, nici nu apucară ele bine să pună şi cel de pe ur- 
mă ac la locul lui, că tânăra mireasă se şi preschimbă 
deodată într-o turturea cu un mop pe cap. Şi îşi luă zbo- 
rul cu bătăi de aripi pe fereastra saraiului. Întrucât acele 
pe care surorile i le înfipseseră în păr erau nişte ace 
vrăjitoreşti, dăruite cu puterea de a preschimba fetele 
în turturele. Şi numai zavistia le făcuse pe cele două su- 
rori să ceară asemenea ace de la ghivecelul de alabastră. 

Iar cele două surori, care la ceasul acela fuseseră sin- 
gure cu mezina lor, se feriră să-i povestească fiului sulta- 
nului adevărul. Şi se mulţumiră să-i spună că sora lor 
ieşise pe-o clipită din odaie şi că nu se mai întorsese. Iar 
fiul sultanului, văzând că mireasa lui nu se mai iveşte, 
puse să fie căutată în toată cetatea şi în toată împărăţia. 
Ci căutările nu duseră la nimic. Iar pieirea copilandrei îl 

cufundă în jale şi în amărăciune. Şi iacă-aşa cu necăjitul 
fecior de sultan, mistuitul de dor! 

Iar turtureaua venea în toate dimineţile şi în toate 
serile şi se aşeza la fereastra soțului ei cel tânăr, şi îngur- 
luia cu glas trist, îndelung, îndelung. Iar feciorului sulta- 
nului i se părea că îngurluitul ei răspundea la jalea lui; 
şi o îndrăgi cu o dragoste mare. Şi, într-o zi, văzând că 
turturica nu-şi ia zborul când se apropie de ea, întinse 
mâna şi o prinse. lar ea începu să se zbuciume în mâinile 
lui şi să se scuture îngurluind mai departe cu jale. Iar el 
începu s-o mângâie încetişor, să-i netezească penele şi 
s-o alinte pe cap. Şi iacătă că simţi sub degetele lui, pe 
când o alinta pe cap, nişte bolduri mici şi tari, ca nişte 
capete de ace. Şi le scoase încetişor, unul câte unul, de 
sub moţul turturelei. Şi, când trase şi cel mai de pe urmă 
ac, turturica se scutură şi se făcu iar fată. 

Şi trăiră amândoi în huzururi, mulţumiţi şi înflo- 
ritori. lar cele două surori rele muriră de pizmă şi de o 
aprindere a sângelui. Iar Allah le dărui celor doi îndră- 
gostiţi o puzderie de copii, tot atâta de frumoşi ca şi 
părinţii lor. 


lar Șeherezada, în noaptea aceea, mai spuse: 
POVESTEA CU TAPUL ŞI CU FATA SULTANULUI 


Se povesteşte, printre câte se povestesc, că a fost oda- 
tă într-o cetate din ţara Indului un sultan pe care Allah, 
carele este singur mare şi darnic, îl făcuse tată a trei 
domniţe ca nişte lune, desăvârşite din toate privinţele şi 
o desfătare pentru ochiul celui ce se uita la ele. Iar sulta- 
nul, părintele lor, care le îndrăgea până peste fire, gândi, 
de cum ajunseră la vremea măritişului, să le găsească niş- 
te soţi care să fie vrednici a le preţui cum li se cuvenea 

şi să le facă fericite. Şi, drept aceea, o chemă pe sultană, 
soția lui, şi îi spuse: 

— Iată că fetele noastre tustrele, mult-iubitele tatălui 
lor, au ajuns la vremea măritişului, iar atunci când po- 
mul se află la primăvara lui se cuvine ca, sub primejdia 
de a nu se usca, să se încunune cu flori vestitoare de roa- 
de frumoase. Drept aceea, ni se cade să găsim pentru 
fetele noastre nişte soţi care să le facă fericite. 

Iar sultana spuse. 

— Gândul este minunat! 

Şi după ce se sfătuiră între ei asupra celor mai bune 
căi de a ajunge la acel scop, hotărâră să-i pună pe prista- 
vii obşteşti să dea de ştire, peste tot întinsul împărăției, 
cum că cele trei domniţe se aflau la anii de măritat şi că 
toţi feciorii de emiri şi de mai-mari, ba şi de oameni fără 
dregătorii, ori chiar şi de oameni de rând, erau chemaţi 
să se înfățişeze, la zi hotărâră, sub ferestrele saraiului. 
Întrucât sultana îi spusese soțului ei: 

— Norocul în căsnicie nu ţine nici de bogăţie, nici de 
obârşie, ci numai de judeţul Celui Atorputernic. Mai 
bine-i, aşadar, să lăsăm soarta să aleagă chiar ea pe soții 
fetelor noastre. Iar ele nu vor avea, atunci când va veni zi- 
ua să aleagă, decât să-şi arunce fiecare năframa pe fereas- 
tră, peste grămada de peţitori. Iar cei peste care au să cadă 
cele trei năframe au să fie soții celor trei fete ale noastre. 

lar sultanul răspunsese: 

— Gândul este minunat! 

Şi-aşa făcură. 

Încât, atunci când ziua pristăvită de crainicii dom- 
neşti veni, şi când meidanul ce se întindea sub zidurile 
saraiului se umplu de mulţimea de peţitori, fereastra se 
deschise şi fata cea mare a sultanului, ca o lună, se ivi 
cea dintâi cu năframa în mână. Şi fata aruncă năframa. 
Iar vântul o duse şi o lăsă pe capul unui emir tânăr, stră- 
lucit de frumos. 

Pe urmă, cea de-a doua fată a sultanului se ivi la fe- 
reastră, ca o lună, îşi aruncă năframa, care căzu pe capul 
unui crai tânăr, tot atâta de zarif şi tot atâta de cilibiu 
ca şi cel dintâi. 

Iar cea de-a treia fată a sultanului de la Ind îşi aruncă 
şi ea năframa asupra mulțimii. lar năframa se roti o cli- 
pită, şi-apoi cobori spre a se agăța drept în coarnele unui 
ţap, ce se vânzolea şi el printre peţitori. Ci sultanul, mă- 
car că o făgăduise cu inteni pe fiică-sa oricui o fi să 
fie de față şi asupra căruia avea să cadă năframa, socoti 
încercarea ca neimplinită şi porunci să fie luată de la 
capăt. Şi tânăra domniţă îşi aruncă iarăşi în văzduh 
basmaua care, după ce se opri între două adieri de vânt, 
deasupra meidanului, căzu cu iuţeală şi de-a dreptul 
iarăşi pe coarnele ţapului. Iar sultanul, până peste poate 
de nedumerit, socoti ca neîmplinit şi acest al doilea 
judeţ al soartei, şi o puse pe fiică-sa să ia de la capăt ia- 
răşi încercarea. lar năframa, a treia oară, se roti o vreme 
în văzduh, şi se duse apoi de se lăsă drept pe capul cel 
încornorat al ţapului... 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a opt sute optzeci şi patra noapte 
Urmă: 


„.. Iar năframa, a treia oară, se roti o vreme în văzduh, 
şi se duse apoi de se lăsă drept pe capul cel încornorat 
al ţapului. 

La priveliştea aceea, ciuda sultanului, părintele 
copilei, ajunse până peste poate, şi Măria Sa strigă: 

— Nu, pe Allah! mai degrabă s-o văd că îmbătrâneşte 
fecioară în saraiul meu decât s-o văd cum ajunge soția 
unui țap împuțit! 

Ci, la vorbele acestea ale tatălui său, copila începu să 
plângă; şi lacrimile curgeau şiroaie pe obrajii ei; şi, până 
la urmă, spuse, între două suspine: 

— De vreme ce aşa mi-e ursita, o, părinte al meu, 
pentru ce vrei s-o opreşti din calea ei? Pentru ce te aşezi 
între mine şi orânda mea? Au nu ştii că fiecare făptură 
îşi poartă ursita legată la gât? lar dacă soarta mea este 
legată de acest ţap, pentru ce mă opreşti să-i fiu soție? 

Şi, la rându-le, cele două surori ale ei, care pe sub 
ascuns erau tare zavistioase pe ea, din pricină că era cea 
mai tânără şi cea mai frumoasă, îşi împreunară nemul- 
ţumirea cu a ei, chitind că măritişul copilei cu acel țap 
avea să le răzbune până peste aşteptările lor. Şi tustrele 
făcură atâta zarvă, că sultanul, tatăl lor, îşi dete până la 
urmă îngăduința la un măritiş atâta de ciudat și de 
anapoda. 

Şi se dete poruncă numaidecâr ca nunțile celor trei 
domniţe să fie făcute cu toată vâlva cerută şi urmând 
făloşiile îndătinate. Şi toată cetatea fu luminată şi îm- 
podobită, vreme de patruzeci de zile şi patruzeci de 
nopţi, cât se deteră petreceri mari şi ospeţe falnice, cu 
danţuri şi cu cântece. Şi bucuria nu mai contenea să 
stăpânească în inimile toate, şi ar fi fost deplină dacă 
fiecare oaspete nu ar fi fost oleacă îngândurat de urmă- 
rile unei atare uniri, între o domniţă fecioară şi un țap 
cu o înfăţişare de țap mai amarnic decât toți ţapii. Şi, în 
răstimpul zilelor acelea de pregătire a nopţii de nuntă, 
sultanul şi soția sa, la fel ca şi femeile vizirilor şi ale dre- 
gătorilor, îşi trudiră limba, vrând s-o facă pe copilă să-şi 
schimbe gândul de a-şi săvârşi măritişul cu o dihanie 
atâta de urât mirositoare, cu ochiul de foc şi cu beleaua 
înfricoşătoare. 

Ci domnița, la toți şi la toate, răspundea de fiecare 
dată cu vorbele acestea: 

— Fiecare îşi poartă ursita legată la gât, iar dacă ursita 
mea este de a fi soția unui țap, nimenea nu va putea să 
se pună împotrivă. 

Or, când veni şi noaptea de împlinire, domniţa fu 
dusă, cu surorile ei, la hammam. După care fură împo- 
dobite, meremetisite şi pieptănate. Şi fiecare fu dusă în 
odaia de nuntă, ce-i fusese pregătită. Şi fu poftit după 
fiecare domniță soţul ce-i fusese scris de ursitoare. Şi se 
petrecu ce se petrecu, cu amândouă surorile mai mari! 

Ci, în ceea ce-i priveşte pe domniţa cea mică şi pe 
tap, soul ei, iacără! De îndată ce ţapul fu poftit în odaia 
copilei şi fu închisă uşa după el, ţapul sărută pământul 
dintre mâinile soţiei sale şi, scuturându-se deodată, îşi 
lepădă blana de ţap şi se preschimbă într-un flăcău fru- 
mos ca îngerul Harut. Şi veni lângă fată şi o sărută între 
ochi, pe urmă pe vârful bărbiei, pe urmă pe gât, pe 
urmă cam mai peste tot şi îi spuse: 

— O viaţă a sufletelor, să nu care cumva să încerci a 
afla cine sunt! Ajungă-ţi să ştii că sunt mai puternic şi 
mai bogat decât tatăl tău, sultanul, și decât cei doi soți, 
fiii socrilor celor două surori ale tale. Şi-i multă vreme 
de când dragostea de tine sălăşluia în inima mea, şi nu 
am izbutit decât acuma să ajung până la tine. Şi dacă 
mă găseşti potrivit ţie, şi dacă vrei să mă păstrezi, nu ai 
decât să-mi faci o făgăduinţă! 

Iar copila, care îl găsi pe flăcăul cel frumos întru to- 
tul potrivit şi întocmai pe gustul ei, răspunse: 

— Şi care este făgăduinţa ce trebuie să-ţi fac? Spune-mi-o, 
iar eu am s-o îndeplinesc oricât de grea ar fi să fie, din 
dragoste pentru ochii tăi. 

El spuse: _ 

— Lucrul este lesne, ya setti. Își cer numai să-mi făgă- 
duieşti că nu ai să dezvăluieşti niciodată nimănuia puterea 
pe care o am de a mă schimba cum îmi place. Întrucât 
dacă vreodată cuiva numai i-ar trece prin minte că eu 

sunt când țap, când făptură omenească, aş pieri pe dată 
şi ți-ar fi anevoie să mai dai de urma mea. 

Iar copila îi făgădui, cu toată încredințarea, şi adă- 
ugă: 

— Mai bine să mor decât să pierd un soţ atâta de fru- 
mos ca tine! 

Atunci, nemaiavând nicio pricină întemeiată de a 
sta bănuielnici, se lăsară să lunece pe şleaul pornirii lor 
fireşti. Şi se iubiră cu o iubire mare, şi petrecură, în 
noaptea aceea, o noapte de binecuvântare, buză pe buză 
şi picior pe picior, în desfătări curate şi în schimburi 
vrăjite. Şi nu-şi curmară zbegurile şi trudele decât odată 
cu ivirea zorilor. lar flăcăul se ridică dintre albiturile 
copilei şi îşi luă iarăşi chipul său dintâi de ţap bărbos, 
cu coarne, cu copite despicate, cu belea năprasnică şi cu 
tot ce mai urmează. Şi din toate câte se petrecuseră nu 
mai rămase nimic, afară de câteva picături de sânge pe 
ştergarul cinstei. 

Or, dimineaţa, când veni, cum e datina, să afle veşti 
despre copila sa şi să cerceteze cu chiar ochiul ei şterga- 
rul cinstei, mama domniţei rămase până peste măsură 
de uluită văzând că cinstea fetei era zugrăvită pe ştergar 
şi că împlinirea trebii era vădită. Şi văzu că fiică-sa era 
dulce și fericită, şi că la picioarele ei, pe covor, sta ţapul 
şi rumega înţelepțeşte. Şi, dacă văzu aşa, dete fuga să-l 
aducă şi pe sultan, soţul ei, părintele domniţei, care 
văzu ceea ce văzu şi nu rămase întru nimica mai puţin 
uluit ca sultana. Şi îi spuse fiicei sale: 

— O, copila mea, adevăratu-i? 

Ea răspunse: 

— Adevăratu-i, tată! 

El întrebă: 

— Şi nu ai murit de ruşine şi de durere? 

Ea răspunse: 

— Pe Allah! pentru ce să fi murit, când soţul meu a 
fost atâta de gingaş şi atâta de dulce? 

lar mama domniţei întrebă: 

— Şi atunci, nu ai a te plânge de nimic? 

Ea spuse: 

— De nimic! 

Atunci, sultanul spuse: 

— De vreme ce nu se plânge de soţul ei, înseamnă că 
este fericită cu el. Şi asta-i tot ce putem să-i dorim fetei 
noastre! 

Şi o lăsară să trăiască în tihnă cu ţapul, soţul ei. 

Or, peste o bucată de vreme sultanul, cu prilejul 
praznicului său, orândui o întrecere mare pe câmpul 
meidanului, sub ferestrele saraiului. Şi-i pofti la întrece- 
rea aceea pe toţi dregătorii de la saraiul său, precum şi 
pe cei doi soți ai fetelor sale. Ci pe ţap sultanul nu-l pofti, 
ca să nu se facă batjocura privitorilor. 

Şi întrecerea începu. Iar călăreţii, pe bidiviii lor, care 
mâncau pământul, năvăliră răcnind amarnic şi zvâr- 
lindu-şi geridele. Iar cei ce se dovediră mai presus de 
toţi fură cei doi soţi ai domniţelor. Şi mulțimea privi- 
torilor îi şi preamărea cu urale de-a valma, când intră pe 
meidan un călăreț strălucit, care numai cu înfăţişarea 
lui şi îi şi făcea să-şi plece fruntea pe toți luptătorii. Şi 
îi chemă la întrecere, unul după altul, pe cei doi emiri 
biruitori şi, de la cea dintâi lovitură cu geridul, îi şi 
trânti jos din şa. Şi fu slăvit de uralele mulțimii, ca bi- 
ruitor în ziua aceea. 

Şi-aşa, când tânărul călăreț trecu pe sub ferestrele 
saraiului, salutându-l pe sultan cu geridul său, cum cere 
obiceiul, cele două domniţe îi aruncară niște priviri 
pline de ură. Cea mai mică însă, cunoscând în el pe 
Chiar soțul său, nu lăsă a i se ivi nimic pe față, spre a 
nu-şi da taina în vileag; ci luă un trandafir din plete şi 

i-l aruncă. Iar sultanul şi sultana, cât şi surorile o văzură 
şi rămaseră până peste poate de supăraţi. 

Iar în cea de-a doua zi, întrecerea se urmă iarăşi pe 
meidan. Şi iarăşi tinerelul cel frumos şi necunoscut fu 
biruitorul zilei. Şi, când trecu pe sub ferestrele saraiului, 
cea mai mică dintre domniţe îi aruncă fățiş o iasomie, 
pe care şi-o luase din păr. Iar sultanul şi sultana, precum 
şi cele două surori o văzură şi rămaseră peste măsură de 
sugrumați. Iar sultanul îşi zise în sine: „lacătă că acuma 
nerușinata aceasta de fată îşi mărturiseşte în ochii tutu- 
rora simțămintele față de un venetic, şi nu se mulțu- 
meşte că ne-a făcut să vedem neagră lumea, măritându-se 
cu ţapul pierzaniei!“ Iar sultana îi aruncă niște priviri 
poncişe. lar cele două surori îşi scuturară hainele, de 
silă, uitându-se la ea. 

Iar în cea de-a treia zi, când biruitorul în cea de pe 
urmă înfruntare, care fusese tot călăreţul cel frumos, 
trecu pe sub ferestrele saraiului, tânăra domniţă, soţia 
ţapului, îşi luă din păr, spre a i-o arunca, o floare de 
tamariscă. Întrucât nu putuse a se stăpâni văzându-l pe 
soțul ei atâta de strălucitor. 

La priveliştea aceea, mânia sultanului şi nemulţumi- 
rea sultanei, dar şi ciuda celor două surori răbufniră cu 
năprăsnicie. lar ochii sultanului se făcură roşii, şi ure- 
chile îi tremurară, şi nările i se umflară. Și o luă pe fiică-sa 
de plete şi voi s-o omoare şi s-o spulbere de pe pământ. 
Şi zbieră la ea: 

— A, dezmăţată afuristă, nu te-ai mulţumit numai să 
aduci un ţap în neamul meu, ci iacătă că acuma îi stâr- 
neşti față de toată lumea pe venetici şi le ațâţi dorințele 
după tine. Mori, dară, şi izbăveşte-ne de ticăloşia ta! 

Şi se pregătea să-i sfarme capul de lespezile de mar- 
mură. Şi săraca domniță, cuprinsă de spaimă văzându-şi 
moartea dinaintea ochilor, nu se putu opri, aşa de scump 
lucru şi drag este sufletul, să nu strige: 


112 O mie şi una de nopti 


— Am să spun adevărul! Cruţă-mă şi am să spun ade- 
vărul! 

Şi, fără a-şi mai trage sufletul, povesti lui tătâne-său, 
mumână-sii şi surorilor tot ce i se întâmplase cu ţapul, 
şi ce era cu ţapul, şi cum era ţapul când tap, când făp- 
tură omenească. Şi le spuse că era chiar soţul ei călărețul 
acela frumos, ce ieşise biruitor la întreceri. 

Şi-aşa! 

Iar sultanul, şi soţia sultanului, şi cele două fete ale 
sultanului, surorile tinerei domnițe, rămaseră năuci de 
uimire şi se minunară de ursita fetei. Şi-atâta cu ei! 

Ci în ceea ce îl priveşte pe țap, apoi acesta pieri. Şi 
nu mai fu nici ţap, nici flăcău frumos, nici mireasmă de 
tap, nici pomeneală de flăcău. Iar tânăra domniţă, după 
ce îl aşteptă în zadar zile în şir şi nopţi în şir, pricepu că 
el nu are să se mai ivească, şi umbla tot tristă, şi îndure- 
rată, plânsă şi fără de nădejde... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a opt sute optzeci şi cincea noapte 
Urmă: 


„.. Ci în ceea ce îl priveşte pe țap, apoi acesta pieri. 
Şi nu mai fu nici ţap, nici flăcău frumos, nici mireasmă 
de ţap, nici pomeneală de flăcău. Iar tânăra domnită, 
după ce îl aşteptă în zadar zile în şir şi nopţi în şir, pri- 
cepu că el nu are să se mai ivească, şi umbla tot tristă, 
şi îndurerată, plânsă şi fără de nădejde. 

Şi trăi ea aşa o bună bucată de vreme, în bocete ne- 
curmate şi în istovire, nevoind să primească nicio mân- 
gâiere şi nicio tihnă. Şi răspundea la toţi câţi încercau 
s-o facă să-şi uite amarul: 

= Degeaba, că sunt făptura cea mai năpăstuită, şi am 
să mor, de bună seamă. 

Ci, până a nu muri, voi să ştie singură de se mai află 
pe toată întinderea pământului lui Allah o femeie la fel 
de părăsită de soartă ca ea, şi la fel de năpăstuită. Şi ho- 
tări dintru-ntâi să plece la drum şi să le iscodească pe 
toate femeile din toate cetăţile pe unde avea să umble. 
Pe urmă părăsi gândul acesta dintâi şi puse să se zideas- 
că, cu cheltuieli mari, un hammam strălucit, ce nu-şi 
avea seamăn în toată împărăţia Indului. Şi trimise crai- 
nici să dea de veste în toată împărăţia că intrarea la ham- 
mam avea să fie fără de plată pentru toate femeile câte 
vor vrea să vină să se scalde acolo, ci numai dacă fiecare 
femeie ce se va prileji de această treabă îi va povesti fetei 
sultanului, spre a o însenina, nenorocirea cea mai mare 
sau jalea cea mai mare, ce-i va fi întunecat viaţa. Cât 
despre cele ce nu aveau nimic de felul acesta spre poves- 
tit, apoi acelea nu aveau îngăduinţa de a intra în ham- 
mam. 

Încât nu zăboviră a începe să curgă înspre hamma- 
mul domniţei toate necăjitele din împărăție, toate pără- 
sitele de soartă, năpăstuitele de toare culorile, nevol- 
nicele de toate soiurile, cele ce erau văduve şi cele ce erau 
despărțite, şi toate câte fuseseră lovite, într-un chip ori 
într-alvul, de răutatea vremilor ori de prăpădurile vieții. 
Şi fiecare, înainte de a se scălda, îi povestea fetei sulta- 
nului tot ce îndurase mai jalnic în viaţa ei. Unele îi po- 
vestiră cu câte lovituri le cinsteau soții lor, iar altele 
vărsau lacrimi înşiruind povestea văduviei lor, pe când 
altele îşi spuneau amărăciunea de a-și vedea soțul cum 
îndrăgeşte pe vreo potrivnică de-a lor, cumplită şi bătrâ- 
nă, ori pe vreo arăpoaică cu buze de cămilă; ba unele 
găsiră nişte vorbe tare înduioşătoare spre a înşira po- 
vestea morţii vreunui fiu singur la părinți, ori a vreunui 
soț tare iubit. Şi un an se scurse astfel la hammam, în 

dârdora istorisirilor negre şi a bocetelor. Ci domniţa nu 
găsi nicio femeie, în mulțimea de femei pe câte le vă- 
zuse, a cărei jale să poată fi asemuită cu a ei ca tărie şi 
ca adâncime. 

Şi tot mai mult se cufunda în jale şi în deznădejde. 

Şi iacătă că într-o zi intră în hammam o biată bătrâ- 
nă, tremurând sub răsuflarea morții, şi care se sprijinea 
într-o cârjă spre a păşi. Şi veni la fata sultanului, şi îi 
sărută mâna, şi îi spuse: 

— Necazurile mele, ya setti, sunt mai multe decât 
anii câţi i-am trăit, şi mi s-ar usca limba până să apuc a 
sfârşi să ţi le istorisesc. Drept care nu am să-ți spun de- 
cât necazul cel mai din urmă, care mi s-a întâmplat, şi 
care, de altminteri, este cel mai mare dintre toate, întru- 
cât numai lui nu i-am priceput nici tâlcul, nici pricina. 
Iar necazul acesta mi s-a întâmplat chiar ieri, pe cale. Şi 
dacă tremur aşa dinainta ta, ya setti, tremur numai din 
pricină că am văzut ce-am văzut. Or, iacără. Află, ya setti, 
Că toată averea pe care o am nu este decât numai cămaşa 
aceasta albastră de stambă, pe care o vezi pe mine. Şi 
cum era de trebuinţă să fie numaidecât spălată, spre 
a-mi fi cu putinţă să mă înfăţişez într-un chip cuviin- 
cios la hammamul milei tale, mă gândii să mă duc pe 
malul vreunei ape curgătoare, în vreun loc pustiu, unde 
să-mi fie îngăduit a mă dezbrăca fără a fi zărită de ci- 
neva, şi să-mi spăl cămaşa. lar treaba se petrecu fără de 
necazuri, şi îmi isprăvisem de spălat cămașa şi o întin- 
sesem pe pietroaie la soare, când văzui cum venea înspre 
mine un catâr fără catârgiu, încărcat cu două burdufuri 
pline cu apă. Iar eu, socotind că şi catârgiul are să se 
ivească numaidecât, zorii să mă îmbrac iarăşi cu cămaşa 
care nu era decât pe jumătate zvântată, şi lăsai catârul 
să treacă. Ci întrucât nu vedeam nici catârgiu, nici um- 
bră de catârgiu, rămăsei tare nedumerită, gândindu-mă 
la catârul acela fără de stăpân, ce se ducea bălăngănind 

din cap pe ţărmul râului, neabătut de la drumul şi de la 
ţinta lui. Şi mă împinse ispita să mă scol în picioare şi 
să mă iau pe urmele lui, de departe. Şi ajunse dinaintea 
unei măguri, nu departe de malul apei, şi se opri să bară 
în pământ cu copita. Şi de trei ori bătu aşa cu copita de 
la piciorul lui al drept. Şi, la cea de a treia bătaie, mă- 
gura se întrecrăpă, iar catârul o luă în jos pe o vale dul- 
ce, înspre miezul măgurii. Iar eu, cu toată uluiala mea 
până peste poate, nu putui să-mi opresc sufletul de a se 
lua după catârul acela. Şi intrai pe urma lui în hruba 
de sub pământ. Şi nu avusei mult până ce să ajung 
într-o bucătărie mare, care pesemne că era, fără de nicio 
îndoială, bucătăria vreunui sarai de sub pământul acela. 
Şi văzui nişte cratiţe roşii şi frumoase, rânduite cu grijă 
pe plitele cuptoarelor, şi care cântau revărsând o mireas- 
mă de cea mai aleasă, ce-mi umflă toate jindurile inimii 
şi îmi înfioră nările. Şi o poftă mare îmi răscoli lăun- 
trurile, iar sufletul meu fu amarnic momit să guste din 
bucatele acelea minunate. Şi nu putui să-mi înfrân jin- 
durile sufletului. Şi, cum nu vedeam nici bucătar, nici 
ajutor de bucătar, nici pe nimeni de la care să cer ceva 
în numele lui Allah, mă dusei la cratiţa ce revărsa mi- 
reasma cea mai plăcută şi-i săltai capacul. Şi un abur 
tare mirositor mă învălui; ci un glas strigă la mine 
deodată din fundul cratiţei: „Hei, hei! Hei, hei! aceasta-i 
pentru stăpâna noastră! Nu pune mâna, că mori!“ lar 
eu, cuprinsă de spaimă, lăsai capacul să cadă la loc pe 
cratiţă şi fugii din bucătărie. Şi ajunsei în altă sală, olea- 
că mai mică, unde pe nişte tăvi erau orânduite tot felul 
de dulciuri alese, şi nişte plăcinte plăcut aromitoare, şi 
o grămadă de alte lucruri de cel mai ales soi, numai 
bune de mâncat. lar eu, nemaiputând să-mi înfrân în- 
demnurile sufletului, întinsei mâna spre o tavă şi luai o 
plăcintă, caldă încă, şi moale. Şi iacătă că mă lovi ceva 
peste mână, şi lăsai plăcinta; iar un glas care ieşea din 

mijlocul tăvii strigă la mine: „Hei, hei! hei, hei! acestea-s 
pentru stăpâna noastră! Nu pune mâna, că mori!“ lar 
înfricoşarea mea ajunse până peste fire, şi o luai la fugă 
drept înainte, tremurând toată pe picioarele mele cele 
bătrâne, care se topeau sub mine. Şi, după ce trecui 
printr-un şir de săli, şi-apoi prin alt şir de săli, mă po- 
menii dintr-odată într-o sală mare, zidită boltit, de-o 
mândreţe și de-o bogăţie ce nu avea nimica de pizmuit 
nici la saraiurile sultanilor, ba dimpotrivă! Şi, în mij- 
locul acelei săli, era un havuz mare plin cu apă străcu- 
rată. lar împrejurul havuzului erau patruzeci de jeţuri, 
dintre care unul era mai înalt şi mai strălucit decât 
celelalte. Şi nu văzui pe nimenea în sala aceea, în care 
nu se afla decât răcoare şi desăvârşire. Şi şedeam acolo 
de-o bună bucată de vreme, minunându-mă de toată 
frumuseţea aceea, când, în toiul tăcerii, urechile-mi 
tresăriră la o zarvă ca aceea pe care o fac copitele unui 
ciopor de capre pe pietre. Şi, neştiind cam ce treabă s-ar 
fi putut să fie, mă ghemuii degrabă pe după un divan 
ce se afla lângă un perete, în aşa fel ca să pot să văd fără 
ca să fiu văzută. lar zarva de copite tocănind pe podea 
se apropie de sală, şi văzui în curând cum intrară în 
încăpere patruzeci de ţapi cu nişte bărbi lungi. Iar ţapul 
cel de la urmă era călare pe cel de dinaintea lui. Şi se 
duseră cu toţii de şezură rânduiți frumos, fiecare dina- 
intea câte unui jeţ, împrejurul havuzului. Iar cel care 
călărea pe soţul său se dete jos din spinarea celui care îl 
purta, şi se duse de şezu dinaintea jețului cel mare. Pe 
urmă toţi ţapii se temeniră înaintea lui, cu capul pe 
podea, şi şezură aşa un timp, fără a se mişca. Pe urmă 
se sculară iarăşi cu toţii deodată şi, odată cu căpetenia 
lor, se scuturară de trei ori. Şi tot atunci blănile lor de 
tapi căzură de pe ei. Şi văzui patruzeci de feciori ca nişte 
lune, iar cel mai frumos dintre ei era căpetenia. Şi in- 
trară în havuz, cu căpetenia lor în frunte, şi se scăldară 

în apă. Şi ieşiră de acolo cu nişte înfățişări ca de iasomie, 
care îl binecuvântau pe Zămislitorul lor. Şi se duseră de 
şezură în jeţuri, goi toți cu frumuseţea lor. Şi, pe când 
eu mă uitam la flăcăul ce şedea pe jeţul cel mare, și mă 
minunam în inima mea de înfăţişarea lui, văzui deodată 
nişte lacrimi mari cum îi picurau din ochi. Şi nişte 
lacrimi la fel cădeau şi din ochii celorlalți feciori, da nu 
chiar atâta de multe. Şi toți începură să ofteze, spunând: 
„O, stăpâne al nostru! o, stăpâne al nostru!“ Iar flăcăul, 
căpetenia lor, suspina: „O, domniţă a gingăşiei şi a fru- 
museţii!“ Pe urmă auzii nişte gemete ce ieşeau din 
pământ, se revărsau din boltă, răzbăteau din ziduri, din 
uşi şi din toate lucrurile, rostind cu jale şi cu durere tot 
vorbele astea: „O, stăpână a noastră! o, sultană a gingă- 
şiei şi a frumuseţii!“ Şi, după ce plânseră şi suspinară, şi 
oftară vreme de un ceas, flăcăul se ridică şi spuse: „Când 
ai să vii? Că eu nu pot să ies! O, sultana mea, când ai să 
vii, întrucât eu nu pot să ies?“ Și cobori de pe jeţul său 
şi intră iarăşi în blana lui de ţap. Şi toți la fel coborâră 
de pe jeţurile lor şi intrară iarăşi în pieile lor de ţapi. Şi 
se duseră aşa cum veniseră. Iar eu, când nu mai auzii pe 
lespezi zgomotul copitelor lor, mă sculai din ascunză- 
toare şi plecai şi eu precum venisem. Şi nu putui să ră- 
suflu în voie decât când mă văzui afară de sub pământ. 
Şi-aceasta-i, o, domniţă, povestea mea. Or, ea este ne- 
norocirea cea mai mare din viaţa mea. Întrucât nu nu- 
mai că nu am putut să-mi satur din cratiţe şi de pe 
tablale ispitele, ci nici n-am priceput nimic din toate 
minunăţiile câte le-am văzut acolo sub pământ. Şi toc- 
mai aceasta-i nenorocirea cea mai mare din viața mea! 

Iar când baba îşi sfârşi astfel povestea, fata sultanu- 
lui, care o ascultase cu inima zvâcnind, nu se mai îndoi 
că ţapul care călărea pe tovarășul său, şi care era flăcăul 
cel mai frumos, n-ar fi cumva mult-iubitul ei, şi era să 

moară de tulburare. Şi când, într-un sfârşit, izbuti să 
vorbească, îi spuse bătrânei: 

— O, maică a mea, Allah cel Milosârdnic nu te-a 
mânat aici decât pentru ca bătrâneţele tale să-ți fie feri- 
cite de pe urma mea. Întrucât de-acuma înainte ai să-mi 
fii ca o maică a mea, şi tot ceea ce stăpâneşte mâna mea 
va fi şi sub mâna ta. Ci, fie-ți milă! dacă ai vreo 
îndatorință faţă de binefacerile lui Allah asupra capului 
tău, ridică-te pe clipă pe dată şi du-mă la locul unde 
l-ai văzut pe catâr intrând cu cele două burdufuri. Şi 
nu-ţi cer să vii cu mine, ci numai să-mi arăţi unde este 
locul! 

lar bătrâna răspunse că ascultă şi că se supune. Și, 
când luna se ridică peste terasa hammamului, plecară 
amândouă şi se duseră pe malul râului. 

Şi văzură în curândă vreme catârul ce venea înspre 
ele, încărcat cu cele două burdufuri ale lui pline cu apă. 
Şi se luară după el, de departe, şi îl văzură cum bătea cu 
copita la poala măgurii, şi cum se afundă în hruba de 
sub pământ, deschisă dinainte-i. Iar fata sultanului îi 
spuse bătrânei: 

— Tu aşteapră-mă aici! 

Ci bătrâna nu voi nicicum s-o lase să intre singură în 
hrubă, şi se ţinu după ea, în pofida spaimei. 

Şi intrară în hruba de sub pământ, şi ajunseră în bu- 
cătărie. Şi din toate cratiţele cele roşii şi mândre, orân- 
duite frumos pe plite, şi care cântau cu dulceaţă, se 
revărsau nişte miresme de soiul cel mai ales, care umflau 
foalele inimii, înfiorau nările şi risipeau grijile din sufle- 
tele necăjite. Iar capacele cratiţelor se ridicau singure la 
trecerea lei şi nişte glasuri răsunau voioase, zicând: 

— Bun venit stăpânei noastre, bun venit! 

Iar în cea de-a doua sală văzură tablalele orânduite, în 
care se aflau dulciuri minunate, şi clătite presărate cu 
zahăr, şi nişte lucruri atâta de bune şi atâta de ispititoare, 

încât îl săturau numai cu înfăţişarea lor pe cel ce le privea. 
Şi din toate tăvile şi din afundul căpisterelor cu pâinea 
proaspătă nişte glasuri voioase se învălurau la trecerea lor: 

— Bun venit! bun venit! 

Şi până şi aerul dimprejurul lor parcă ridica nişte 
freamăte de fericire şi răsuna de strigăte de bucurie. 

lar bătrâna, dacă văzu şi auzi toate acestea, îi spuse 
ferei sultanului, arătându-i intrarea înspre bolțile ce du- 
ceau la sala cea mare: 

— O, stăpâna mea, iată pe aici trebuie să intri. lar eu 
am să te aştept colea, căci locul slujnicelor este la bucătărie 
şi nu în sălile scaunului împărătesc! 

lar domniţa porni singură, prin acele bolte, şi ajunse 
în sala cea mare, pe care i-o zugrăvise bătrâna, în vreme 
ce la trecerea ei glasurile făceau să se audă nişte cântări 
de bun venit. Şi în loc să se ascundă pe după divan, 
cum făcuse... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a opt sute opizeci şi şasea noapte 
Urmă: 


... Iar domniţa porni singură, prin acele bolte, şi 
ajunse în sala cea mare, pe care i-o zugrăvise bătrâna, în 
vreme ce la trecerea ei glasurile făceau să se audă nişte 
cântări de bun venit. Şi în loc să se ascundă pe după di- 
van, cum făcuse bătrâna, domniţa se duse de şezu pe 
jeţul cel falnic, ce se înălța la locul de cinstire, pe mar- 
ginea havuzului. Şi nu mai făcu nimic alta decât îşi trase 
iaşmăcuţul peste faţă. 

Or, de-abia se aşezase ea astfel, ca o sultană în jeţul 
său, că un vuiet tare dulce se auzi, nicidecum ca de nişte 
copite bocănind pe podele, ci ca un pas uşor, ce venea 

în fugă vestindu-l pe stăpânul său. Şi, ca un diamant, 
intră voinicul. 

Şi se petrecu ceea ce se petrecu. 

Iar în inimile celor doi îndrăgostiţi bucuria urmă 
după vârtejuri. Şi se îmbrăţişară aşa cum un iubit se îm- 
brăţişează cu iubita lui, pe când din boltă şi din ziduri, 
şi din toate ungherele sălii răsunau dulce cânturile, şi se 
înălțau glasurile slujnicelor întru slava fetei sultanului. 

Şi, după o bucată de vreme petrecută de cei doi în- 
drăgostiţi în desfături şi în huzururi vrăjite, se întoarseră 
la saraiul sultanului, unde sosirea lor fu întâmpinată cu 
bucurie, şi de rudele lor, ca şi de toţi cei mici şi cei mari, 
în vâlvora chiuiturilor şi a cântecelor, şi a împodobirii 
întregii cetăți de către târgoveţii ei. 

Şi de-atunci trăiră mulțumiți şi înfloritori. Ci numai 
unul singur Allah este cel mai mare! 


lar Şeherezada, întrucât nu se simţea obosită în noaptea 
aceea, mai spuse: 


POVESTEA CU FIUL SULTANULUI 
ŞI CU BROASCA-ȚESTOASĂ 


Se povesteşte, între câte se povestesc, că în vechimea 
vremilor şi în curgerea veacurilor şi a clipelor a fost un 
sultan puternic, pe care Atoareîmpărţitorul îl dăruise cu 
trei copii. Şi pe aceşti trei copii, care erau nişte flăcăi 
neînfricați şi nişte luptători viteji, îi chema: pe cel mai 
mare, Şater-Ali; pe cel de al doilea, Şater-Hossein; iar pe 
cel mai mic, Şater- Mohammad. lar acesta, cel mai mic, 
era de departe cel mai frumos, cel mai viteaz şi cel mai 
mărinimos dintre cei trei frați. Iar tatăl lor îi iubea cu o 
dragoste la fel, într-atâra că hotărâse să le lase la fiecare, 
după moartea lui, o parte aşijderea din bunurile şi din 

împărăția sa. Întrucât era om drept şi cinstit. Şi nu voia 
să-l căpătuiască pe unul în paguba celorlalți. 

lar când flăcăii ajunseră la vârsta de însurătoare, 
sultanul, părintele lor, rămase încurcat şi şovăind, şi, 
spre a se sfătui cu careva, îl chemă pe vizirul său, un om 
înţelept, cinstit şi plin de socotinţă, şi îi spuse: 

— O, vizire al meu, tare aş vrea să găsesc nişte soții 
pentru cei trei feciori ai mei, care sunt la vârsta de a se 
însura, şi te-am chemat ca să capăt un sfat de la tine în 
privinţa aceasta. 

Iar vizirul cugetă vreme de un ceas, pe urmă săltă 
capul şi răspunse: 

— O, doamne al vremilor, asta-i o treabă tare gingaşă! 

Pe urmă adăugă: 

- Norocul şi nenorocul sunt învăluite în nevăzut; şi 
nimenea nu ar putea să siluiască judeţele ursitei. Drept 
aceea gândul meu este că tustrei feciorii stăpânului nos- 
tru, sultanul, să lase în seama soartei lor de a le alege 
soțiile. Şi, pentru aceasta, tot ceea ce au mai bun de fă- 
cut cei trei coconi este de a se sui pe terasa palatului, cu 
arcurile şi cu săgețile lor. Şi, acolo, să fie legaţi la ochi, şi 
să fie puşi să se învârtească pe loc de mai multe ori. După 
care, fiecare dintre ei să tragă cu o săgeată înspre partea 
faţă de care s-a oprit. Iar casele pe care au să cadă săgețile 
să fie cercetate; iar stăpânul nostru, sultanul, să cheme 
pe fiecare dintre stăpânii acelor case şi să le ceară de soție 
fata pentru coconul cu săgeata, dat fiind că fata aceea i-a 
fost scrisă astfel întru norocul său de către ursită. 

Când auzi vorbele acestea ale vizirului său, sultanul 
îi spuse: 

— O, vizire al meu, sfatul tău este un sfat minunat, 
iar povaţa ta este primită. 

Şi trimise numaidecât după cei trei fii ai săi, care toc- 
mai se întorceau de la vânătoare, îi vesti de înțelegerea 

hotărâtă în privinţa lor între el şi vizir şi se sui cu ei pe 
terasa palatului, urmat de toți vizirii şi de toți dregătorii. 

Iar cei trei coconi, care se suiră pe terasă ducându-și 
fiecare arcurile şi tolbele, îşi aleseră câte o săgeată şi îşi 
apucară arcurile. Şi fură legaţi la ochi. 

Şi, cel dintâi, fiul cel mai mare al sultanului, după ce 
fu pus să se învârtească pe loc, îşi aţinti săgeata înspre 
partea față de care se afla întors. Iar săgeata zvârlită din 
coarda slobozită năprasnic zbură prin văzduhuri şi ajun- 
se de căzu pe casa unui emir mare. 

Şi, la rându-i, cel de-al doilea fiu al sultanului îşi slo- 
bozi săgeata, care ajunse de căzu pe terasa baş-căpeteniei 
oștilor împărăției. 

Iar cel de-al treilea fiu al sultanului, care era beizadea 
Şater- Mohammad, îşi slobozi săgeata înspre partea spre 
care se afla întors. Şi săgeata ajunse de căzu pe o casă pe 
al cărei stăpân nu-l ştia nimenea. 

Şi plecară să cerceteze cele trei case cu pricina. Şi se 
văzu că fata emirului cel mare şi fata capului oştirii erau 
două fetişcane ca nişte lune. Iar părinţii lor fură peste 
măsură de bucuroşi să le mărite cu cei doi feciori ai 
sultanului. Ci când se duseră să cerceteze şi casa cea 
de-a treia, care era casa unde căzuse săgeata lui Şater- 
Mohammad, văzură că nu era locuită decât de o broască- 
țestoasă mare şi singuratică. 

lar sultanul, părintele lui Şater-Mohammad, și toți 
vizirii şi emirii, şi musaipii se uitară la broasca aceea 
mare, care trăia singură-singurică în casa aceea, şi se 
minunară ca de-o minune. Ci, întrucât nici nu era de 
visat măcar o clipită de a i-o da de soţie lui beizadea 
Şarer- Mohammad, sultanul hotărî că trebuie să se ia de 
la cap iarăşi încercarea. Şi, ca urmare, coconul cel tânăr 
se sui iarăşi pe terasă, ducându-şi pe umăr arcul şi tolba, 
şi, dinaintea tuturor celor de faţă, îşi slobozi a doua oară 

săgeata asupra norocului său. Şi săgeata, dusă de ursită, 
ajunse de căzu taman chiar pe casa locuită de broasca 
aceea mare şi singuratică. 

La priveliştea aceasta, sultanul rămase până peste fire 
de nedumerit şi îi spuse beizadelei: 

— Pe Allah, o, fiul meu, mâna ta nu are astăzi asupra-i 
binecuvântarea. Roagă-te întru Prorocul! 

Iar coconul cel tânăr răspunse: 

— Mântuirea şi binecuvântările, şi toate milele să fie 
asupra lui, asupra soților lui şi asupra drept-credincio- 
şilor lui! 

Iar sultanul adăugă: 

— Cheamă în ajutor numele lui Allah şi slobozeşte-ţi 
săgeata pentru cea de-a treia încercare! 

Iar coconul cel tânăr spuse: 

— În numele lui Allah cel fără de margini Milosârdnic, 
Atoatefăcătorul-de-bine! 

Şi, încordându-şi arcul, slobozi a treia oară săgeata, 
care ajunse, dusă de ursită, de căzu încă o dată tot pe ca- 
sa în care trăia, în singurătate, broasca aceea mare. 

Când văzu, fără putinţă de tăgadă, că încercarea era 
atâta de limpede şi de vădită în folosul broaştei-estoase, 
sultanul hotărî ca fiul său, beizadea Şater-Mohammad, 
să rămână neînsurat. Şi îi zise: 

— O, fiul meu, întrucât broasca aceasta nu este nici 
de neamul, nici de soiul, nici de legea noastră, este mai 
bine ca tu să nu te însori deloc, până ce Allah are să ne 
trimită milele sale! 

Ci Şater-Mohammad strigă spunând: 

— Pe harurile Prorocului — cu el fie rugăciunea şi pa- 
cea! —, vremea burlăciei mele a trecut; şi, întrucât broasca- 
ţestoasă mi-a fost scrisă de ursită, primesc să mă însor 
cu ea. 

Iar sultanul, până peste măsură de uluit, răspunse: 

— Hotărât, o, fiul meu, broasca aceea ţestoasă ţi-a fost 
scrisă de ursită; ci de când, oare, fiii lui Adam își iau de 
soții broaşte-țestoase? Acesta-i un lucru de-a mirărilea! 

Ci beizadeaua răspunse: 

— Eu pe broasca aceasta o vreau de soţie şi pe niciuna 
alta! 

Iar sultanul, care îşi iubea feciorul, nu voi să-l supere 
cumva, nici să-i facă vreun necaz, şi, schimbându-și 
hotărârea, îşi dete învoirea la căsătoria aceea ciudată. 

Şi se porniră nişte petreceri mari, şi nişte ospeţe mari, 
şi nişte zaiafeturi mari, cu danţuri şi cu cântece, în 
cinstea nunţii coconilor Şater-Ali şi Şater-Hossein, cei 
doi fii mai mari ai sultanului. Iar când cele patruzeci de 
zile şi patruzeci de nopți cât ţinură petrecerile pentru 
fiecare nuntă se scurseră, cei doi coconi intrară în iata- 
curile soțiilor lor, pentru noaptea de nuntă, şi îşi împli- 
niră însurătoarea cu deplină fericire şi bărbăţie. 

Ci, când fu rândul nunţii coconului cel mic, Şater- 
Mohammad, cu soţia lui, broasca-ţestoasă cea singurati- 
că, amândoi fraţii mai mari, şi amândouă soțiile celor 
doi fraţi, şi părinţii, şi toate femeile emirilor şi ale dre- 
gătorilor nu voiră să vină la sărbătorire, şi nu cruţară 
nimic spre a face acea sărbătoare cât mai jalnică şi mai 
mohorâtă. Încâr coconul cel mic fu umilit în sufletul 
său şi îndură tot felul de jigniri, atât de la privirile, cât 
şi de la rânjetele şi întoarcerile de spate ale tuturora. Ci 
în ce priveşte ceea ce se petrecu în noaptea nunții, când 
domnişorul intră la soţia sa, nimeni nu putu să ştie ni- 
mic. Întrucât totul se petrecu sub vălul pe care numai 
ochii lui Allah pot să-l străbată. Şi tot aşa fu şi în noap- 
tea următoare şi, de altminteri, în toate celelalte nopți. 
Şi toată lumea se minuna că o legătură ca aceea putuse 
să se înfăptuiască! Şi nimenea nu pricepea cum un fiu 
de-al lui Adam putea să sălășluiască alături de o broască- 
ţestoasă, fie ea chiar şi mare cât un chiup de cel mai 

mare. Şi iacă-aşa cu nunta lui beizadea Șater- Mohammad 
cu soţia sa, broasca-ţestoasă. 

Ci iacătă că anii, grijile domniei şi tulburările de tot 
felul, fără a mai socoti şi durerea ce-i pricinuise însură- 
toarea fiului său cel mic, îi gârboviră sultanului spinarea 
şi îi subţiară oasele. Și slăbi, şi se gălbeji, şi îşi pierdu 
pofta de mâncare. lar vederea i se topi odată cu puterile; 
şi ajunse aproape orb de-a binelea. 

Când cei trei fii, care îl iubeau pe părintele lor aşa 
cum îl iubeau, văzură starea în care se afla sultanul, 
chibzuiră să nu mai lase grija sănătății sale în seama fe- 
meilor din harem, care erau nişte neştiutoare și nişte 
bântuite de eresuri; şi se sfătuiră asupra căilor cele mai 
bune de folosit spre a-i întoarce tatălui lor puterile, 
odată cu sănătatea. Şi veniră la el şi, după ce îi sărutară 
mâna, îi spuseră: 

— O, taică la nostru, iacătă că faţa ta îngălbeneşte, şi 
că pofta ta de mâncare scade, şi că vederea îţi slăbeşte. 
Jar dacă lucrurile au să urmeze tot aşa, nu o să mai avem 
decât a ne sfâşia hainele, în durerea noastră de a ne pier- 
de şi noi odată cu tine, care eşti sprijinul şi îndrumarea 
noastră! Se cade, dar, să asculți de sfatul nostru, întrucât 
suntem fiii tăi, iar tu eşti părintele nostru. Or, noi am 
chibzuit ca de-aci înainte soțiile noastre să-ți gătească 
mâncarea, şi nicidecum femeile din haremul rău. Căci 
soțiile noastre sunt tare pricepute la bucătăreală și au să-ţi 
facă nişte bucate care să-ţi întoarcă pofta de mâncare, şi 
odată cu pofta să-ţi întoarcă puterile, şi odată cu puterile, 
sănătatea, şi odată cu sănătatea să-ţi aducă îndărăt stră- 
lucirea vederii şi tămăduirea ochilor tăi bolnavi. 

Iar sultanul fu nespus de înduioșat de grija aceasta a 
fiilor săi şi le răspunse: 

— Reverse-şi Allah asupra-vă milele sale, o, fii ai tă- 
tânelui vostru! Da treaba aceasta are să fie o supărare 
cam prea mare pentru soțiile voastre... 

În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a opt sute optzeci şi şaptea noapte 
Urmă: 


— Reverse-şi Allah asupra-vă milele sale, o, fii ai tă- 
tânelui vostru! Da treaba aceasta are să fie o supărare 
cam prea mare pentru soțiile voastre. 

Ci ei strigară, spunând: 

— Cum supărare? Da, oare, nu sunt ele roabele tale? 
Şi ce altceva au de făcut mai degrabă decât să gătească 
bucatele pentru întremarea ta? Şi ne-am gândit, o, tată, 
că pentru tine ar fi cel mai bine ca fiecare dintre ele să-ți 
facă o tavă cu bucate, gătite de ele, aşa ca sufletul tău să 
poată să-şi aleagă dintre tăvi pe aceea ce-ţi va fi cea mai 
pe plac ca înfăţişare, ca mireasmă şi ca gust. Şi, în felul 
acesta, sănătatea are să ţi se întoarcă, iar ochii au să ți se 
zviduiască. 

Iar sultanul îi sărută şi le spuse: 

— Voi ştiţi mai bine decât mine ceea ce mi se cuvine! 

Şi, ca urmare a acestei înțelegeri care îi bucură până 
peste marginile bucuriei, cei trei coconi se duseră la so- 
țiile lor şi le porunciră să pregătească, fiecare, câte o ta- 
vă cu bucate care să fie minunate ca înfăţişare şi ca 
mirosnă. Şi fiecare dintre ei stârni mândria soției sale, 
spunându-i: 

-Trebuie ca tatăl nostru să aleagă bucatele gătite în 
casa noastră, şi nu pe cele gătite în casa fraţilor mei! 

Şi, estimp, cei doi fraţi mai mari nu conteneau să-și 
râdă de fratele lor mezin, întrebându-l cu mare batjocu- 
ră cam ce-ar putea să trimită soția lui, broasca-ţestoasă, 
spre a face să se întoarcă pofta de mâncare a tatălui lor 

şi spre a-i îndulci cerul gurii. Ci el nu răspundea la în- 
vrebările şi la iscodelile lor decât cu un zâmbet cuminte. 

Cât despre soţia lui Şater-Mohammad, care era 
broasca-țestoasă cea singuratică, apoi ea nu aștepta 
decât un prilej ca acela spre-a arăta de ce era în stare. Şi, 
pe clipă pe dată, se apucă de lucru. Şi începu cu a o 
trimite la soția fiului cel mai mare al sultanului pe sluj- 
nica sa de credinţă, cu sarcina de a-i cere să binevoiască 
a strânge, pentru ea, broasca, toate căcărezele de şobo- 
lani şi de şoareci de prin casă, dat fiind că ea, broasca, 
avea numaidecât trebuinţă de ele spre-a drege orezul, 
umpluturile şi celelalte bucate, şi că ea niciodată nu se 
folosea de alte mirodenii decât de acestea. Iar soţia lui 
Şarer-Ali, când auzi una ca asta, îşi zise: „Nu, pe Allah! 
ferească-mă sfântul să dau căcărezele de şobolani şi de 
şoareci, pe care mi le cere afurisita aceea de broască- 
ţestoasă. Întrucât o să pot să mă cam folosesc şi eu de 
ele, ca mirodenii, mai bine decât ea!“ Şi îi răspunse 
slujnicei: 

— Îmi pare rău să răspund cu un refuz. Ci, pe Allah! 
căcărezele pe care le am de-abia dacă îmi ajung mie! 

Şi slujnica se întoarse acasă, aducând răspunsul 
acesta stăpână-sii, broasca-ţestoasă. 

Atunci, broasca se puse pe râs; şi se cutremură de 
bucurie. Şi o trimise pe slujnica de credinţă şi la soţia 
celui de-al doilea fiu al sultanului cu sarcina de a-i cere 
tot găinaţul de la găini şi de la porumbei, pe care îl avea 
la îndemână, întrucât, chipurile, ea, broasca, ar fi având 
o grabnică trebuinţă de aşa ceva spre a presăra bucatele 
ce le gătea pentru sultan. Ci slujnica se întoarse la stăpâ- 
nă-sa cu mâna goală şi cu nişte vorbe jignitoare pe lim- 
bă, din partea soţiei lui Şater-Hossein. lar broasca, dacă 
o văzu pe slujnică cu mâna goală, şi dacă auzi vorbele 
cele jignitoare, pe care le aducea pe limbă din partea 
soţiei celui de-al doilea fiu al sultanului, se înfioră de 

voioşie şi de mulțumire, şi se puse pe un râs, de se pră- 
buşi pe spate. 

După care găti bucatele, aşa cum ştia ea, le orândui 
pe tavă, puse tava într-un coş de răchită şi acoperi totul 
cu un ştergar de in mirosind a trandafir. Şi o trimise pe 
slujnica ei de credință să ducă tava la sultan, pe când, la 
rândul lor, cele două soţii ale beizadelor îşi trimiteau 
tăvile lor cu nişte roabe. 

Şi iacătă că veni şi ceasul mesei; iar sultanul şezu jos 
dinaintea celor trei tablale; ci, de îndată ce fu ridicat 
capacul de pe tava celei dintâi domniţe, o miasmă se 
revărsă, spurcată şi siloasă, de căcăreze de şoarece, în 
stare să-l înăbuşe şi pe un elefant. Iar sultanul fu atâta 
de rău izbit de miasma aceea, încât îşi întoarse capul şi 
se prăbuşi ameţit, cu picioarele sub barbă. Iar fiii lui se 
repeziră împrejurul său, şi îl stropiră cu apă de tran- 
dafiri, şi îl vânturară, şi izbutiră a-l face să-şi vină în fire. 
Şi-atunci, aducându-și aminte de pricina ameţelii sale, 
nu putu să se oprească a-şi lăsa mânia să răbufnească 
împotriva noră-sii şi s-o copere cu toate afurisirile. 

Şi, de la o vreme, ajunseră de-l domoliră, şi făcură 
câte şi mai câte până ce îl înduplecară să guste şi din ta- 
va a doua. Ci, de îndată ce o dezveliră, o miasmă cruntă 
şi împuţită umplu sala, de parcă s-ar fi ars acolo găina- 
çul tuturor orătăniilor din cetate. Și miasma aceea 
pătrunse în beregăţile, în nasul şi în ochii bolnavi ai pră- 
păditului de sultan, care gândi că de data aceasta avea 
să ajungă orb de-a binelea şi să-şi dea duhul. Ci toți se 
repeziră să deschidă ferestrele şi să ducă de-acolo tabla- 
ua, pricină a răului întreg, și să aprindă tămâie şi smirnă 
spre a curăța aerul şi a risipi miasma aceea urâtă. 

lar după ce sultanul îngreţoşat trase oleacă de aer 
curat în piept şi izbuti să grăiască, strigă: 

— Da ce rău le-am făcut eu soțiilor voastre, o, copiii 
mei, de-l chinuie aşa pe un bătrân şi-i sapă groapa de 
viu? Aceasta-i o nelegiuire neiertată la Allah! 

Şi cei doi coconi, soții celor care gătiseră tablalele, îşi 
Jăsară nasul în jos şi răspunseră că aceasta-i o treabă care 
trece de înțelegerea lor. 

Şi, estimp, coconul cel tânăr, Şater-Mohammad, 
veni să-i sărute mâna părintelui său şi îl rugă să-şi uite 
silele ce simţise, spre a nu se mai gândi decât la plăcerea 
pe care avea s-o aibă de la cea de a treia tavă. Iar sulta- 
nul, când auzi aşa, fu cuprins de o mânie şi de o supăra- 
re până peste poate, şi strigă: 

— Au ce spui tu, o, Șater-Mohammad? Şi tu-ţi baţi 
joc de părintele tău bătrân? Eu acuma să mă ating de 
bucatele gătite de broasca-ţestoasă, când şi cele gătite de 
nişte degete de femei sunt atâta de grețoase şi atâta de 
înfricoșătoare? Văd bine că v-aţi jurat tustrei să faceţi să 
se verse fierea din mine şi să mă faceţi să-mi sorb moar- 
tea dintr-o înghițitură. 

Ci ului mic se aruncă la picioarele părintelui 
său şi îi jură, pe viaţa lui şi pe adevărul cel sfânt al cre- 
dinţei, că tablaua cea de-a treia are să-l facă să-şi uite 
necazurile, şi că el, Şater-Mohammad, se leagă să înghi- 
tă toate bucatele dacă n-au să fie pe placul tatălui său. 
Şi îl rugă fierbinte, şi îl îndemnă, şi stărui cu atâta căl- 
dură şi cu atâta smerenie să-i facă hatârul de a se uita la 
tavă, că sultanul, până la urmă, se lăsă înduplecat şi-i 
făcu semn unuia dar robi să ridice capacul de pe cea 
de a treia tablă, rostind însă rugăciunea: „Mă adăpostesc 
întru Allah cel Aroareocrotitorul!“ 

Ci iacătă că, odată capacul ridicat, se revărsă de pe 
tablaua broaştei o aromă închipuită din cele mai dulci 
mirosne de bucătărie, şi-atâta de aleasă, şi-atâta de plă- 
cut pătrunzătoare, că, tot atunci, se şi deznodară băieri- 
le inimii sultanului, şi i se deschiseră florile boşogilor, 
şi i se înfiorară vânturătoarele nărilor, şi i se întoarse 
pofta de mâncare, cea de atâta vreme pierită, şi i se des- 
chiseră ochii, şi i se limpezi vederea. Şi ca trandafirul i 

se făcu obrazul, şi hodinită icoana chipului. Şi se porni 
să mănânce fără de răgaz, vreme de un ceas. După care 
bău dintr-un sorbet minunat cu mosc şi cu îngheţată 
mărunţită, şi, de plăcere, râgâi de câteva ori nişte râgâ- 
ieli pornite din afundul pântecelui său mulţumit. Şi, 
simțindu-se până peste poate de voios şi de îndestulat, 
îi mulțumi Aroateîmpărţitorului pentru darurile sale, 
zicând: „Al Gamdu lillah!“ 

Şi nu mai ştia cum să-i mărturisească fiului său cel mic 
mulţumirea ce-o avea de la bucatele gătite de broasca- 
ţestoasă, soţia acestuia. Iar Şater-Mohammad primi lau- 
dele sfios, spre a nu-i face pizmaşi pe fraţii lui şi a-i 
stârni împotrivă-i. Şi îi spuse tatălui său: 

— Aceasta, o, tată al meu, nu este decât o parte din 
harurile soției mele! Ci, cu voia lui Allah, are să vină o 
zi când soţiei mele are să-i fie dat să-şi merite şi mai 
bine firiviselile tale! 

Şi îl rugă, de vreme ce era mulțumit, să îngăduie ca 
pe viitor numai broasca-ţestoasă să aibă grija de a-i pre- 
găti tăvile cu bucate, în fiecare zi. Iar sultanul primi, 
spunând: 

— Din toată inima mea părintească şi plină de dra- 
goste, o, copilul meu! 

Şi cu mâncărurile acelea se întremă iarăşi pe deplin. 
lar ochii i se zviduiră şi ei. 

Şi, spre a sărbători vindecarea sa şi întoarcerea vede- 
rii, sultanul dete o petrecere mare la sarai, cu un ospăț 
falnic, la care îi pofti pe toţi cei trei fii ai săi cu soțiile 
lor. lar domniţele se gătiră cât putură mai bine, ca să se 
arate dinaintea sultanului într-un chip care să facă fala 
soţilor şi să le lumineze obrazul dinaintea părintelui lor. 

Iar broasca-țestoasă se găti şi ea spre a-i lumina obrazul 
soțului ei în faţa lumii, cu frumuseţea podoabelor şi cu 
hainele-i zarife. Şi, după ce fu dichisită întocmai precum 
voise, o trimise pe slujnica ei de credință la cumnată-sa 

cea mare s-o roage să-i împrumute, ei, broaştei-ţestoase, 
gâsca cea mai mare, pe care o avea în poiată, întrucât 
dorea, ea, broasca, să se ducă la sarai călare pe acea pasăre 
bună de călărit. Ci domniţa îi dete răspuns, prin mijlo- 
cirea limbii slujnicei, că dacă ea, domnița, ar avea o gâscă 
atâta de frumoasă, s-ar folosi ea însăşi de o asemenea pa- 
săre. lar broasca, la răspunsul acesta, se prăvăli pe spate 
de râs şi o trimise pe slujnică la cea de-a doua domniţă, 
cu sarcina de a-i cere, numai cu împrumut pe-o zi, țapul 
cel mai mare, pe care îl avea. Ci slujnica se întoarse la 
stăpână-sa aducându-i pe limbă un refuz însoţit de vorbe 
amare şi de cleveteli neplăcute. Și broasca se stâlci şi se 
cutremură de râs, şi fu până peste poate de înveselită şi 
de bucurată. 

Şi, când veni ceasul petrecerii, şi când femeile sulta- 
nului se rânduiră frumos, sub porunca stăpânei lor, 
dinaintea uşii celei mari de la harem, spre a le întâmpi- 
na pe cele trei soții ale fiilor sultanului, văzură deodată 
un nor de pulbere, ce se apropia cu mare repeziciune. 
Şi, din mijlocul acelui nor, se ivi în curând o gâscă urie- 
şească, ce zbura la faţa pământului, cu picioarele zvâc- 
nind, cu gâtul întins şi cu aripile zbărute, şi ducând-o 
cocoţată amarnic în spinare-i, şi cu faţa răvăşită de spai- 
mă, pe cea dintâi domniţă. Şi, numaidecâr după ea, 
călare pe un ţap ce behăia şi zvârlea din copite, îngălată 
şi colbuită toată, se ivi şi cea de-a doua domniţă. 

Şi, la priveliştea aceea, şi sultanul, şi soția sa rămaseră 
până peste poate de îmbufnaţi, şi se făcură vineţi la 
chip, de ruşine şi de supărare. lar sultanul izbucni îm- 
potriva lor în boscorodeli și în mustrări, spunându-le: 

— Iacătă-vă că nu sunteţi mulțumite de a-mi fi voit 
moartea prin greață şi otrăvire, mai vreți să mă faceți şi 
de râsul lumii, şi să ne umiliți şi să ne necinstiţi pe toți 
în ochii norodului! 

Iar sultana, şi ea, le primi cu nişte vorbe scorțoase şi 
cu niște ochi poncişi. Şi nu se ştie ce s-ar fi întâmplat, 
de nu s-ar fi dat de veste chiar atunci de apropierea ala- 
iului celei de-a treia domniţe. Iar inima sultanului şi a 
soţiei sale se umplură de spaimă; întrucât îşi ziceau: 
„Dacă aşa a fost alaiul celor două domniţe dintâi, care-s 
de spiţa noastră de făpturi omeneşti, cum are să fie 
alaiul celei de-a treia, care-i din neamul broaştelor-ţes- 
toase?“ Şi chemată într-ajutor numele lui Allah, zicând: 
„Nu este ajutor şi mântuire decât întru Allah, carele este 
mare şi puternic!“ Şi aşteptară năpasta, ţinându-şi răsu- 
flarea... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a opt sute optzeci şi opta noapte 
Urmă: 


.. Şi aşteptară năpasta, ţinându-şi răsuflarea. 

Şi iacără că ceata celor dintâi vestitori se ivi pe meidan, 
dând de ştire sosirea soţiei coconului Şater- Mohammad. 
Şi îndată se şi văzură patru saizi frumoşi, îmbrăcaţi cu 
atlazuri şi cu nişte mantii strălucite, cu mânecile flu- 
turând, care veneau, cu nişte vergele lungi în mână, 
strigând: 

— Faceţi loc domniţei! 

Şi palanchinul, acoperit cu stofe scumpe şi frumos 
colorate, se ivi purtat pe umeri de nişte arapi tuciurii, 
şi veni de se opri în josul scării de la intrare. Şi cobori 
din el o domniţă înveşmântată în strălucire şi în frumu- 
seţe, pe care nimeni nu o cunoştea. Şi, cum se aşteptau 
să vadă coborând tot aşa şi broasca-ţestoasă, crezură că 
domniţa aceea era însoţitoarea broaştei. Da dacă o văzură 


A opt sute optzeci şi opta noapte 133 


că suie numai ea scara şi că palanchinul se îndepărtează, 
fură cam nevoiţi să cunoască în ea pe soţia lui Şater- 
Mohammad, şi s-o întâmpine cu toate cinstirile dato- 
rate cinului ei şi cu toată dragostea cuvenită. lar inima 
sultanului se umflă de drag la vederea frumuseţii, a 
gingăşiei, a iscusinţei, a purtării ei alese şi a farmecului 
a tot ce se revărsa din ea, şi până şi din paşii ori din miş- 
cările ei cele mai mărunte. 

Şi, întrucât venise ceasul de a se așeza la ospăț, sulta- 
nul îi pofti pe fiii săi şi pe soțiile fiilor săi să ia loc îm- 
prejurul lui şi al sultanei. Şi începu masa. 

Or, felul cel dintâi de bucare aduse pe tablale fu, 
precum este datina, o tavă mare de orez fiert în unt. Ci, 
până a avea vreme careva să ia o înghițitură, domnia 
cea frumoasă apucă tava şi şi-o turnă pe toată în cap. Şi, 
tot atunci, toate boabele de orez se preschimbară în măr- 
găritare, care se revărsară de-a lungul pletelor domniţei 
şi se împrăştiară împrejurul ei, şi căzură pe podea cu un 
zuruit vrăjit. 

Şi, până să apuce cei de față să se dezmeticească din 
uluiala lor dinaintea unei minuni atâta de strălucite, dom- 
niţa luă un castron mare, plin cu nişte ciorbă verde şi grasă 
de mulukhia, şi şi-o turnă de-a valma pe cap. lar ciorba cea 
verde se preschimbă pe dată într-un potop de smaralde 
precum cea mai frumoasă apă, ce se revărsară de-a lungul 
pletelor şi al hainelor ei şi ajunseră de se împrăştiară 
împrejuru-i, îngemănându-şi culorile lor frumoase cu 
albeața neprihănită a mărgăritarelor de pe podea. 

Iar priveliştea acelor minuni îi ului până peste poate 
pe sultan şi pe musafirii săi. Iar slujnicele se repeziră 
să aducă la masă alte tablale cu orez şi cu ciorbă de 
mulukhia. Iar celelalte două domniţe, îngălbenind de-a 
binelea de pizmă, nu voiră să rămână cumva atâta de 
şterse sub izbânda cumnatei lor şi apucară şi ele, la rân- 
du-le, farfuriurile cu bucate. lar cea mai mare apucă 

tava cu orez, pe când cea de-a doua luă castronul cu 
ciorba cea verzuie. Şi şi le turnară fiecare pe cap. lar 
orezul rămase orez în părul uneia și începu să se scurgă 
greţos pe capul pe care îl îngălă cu unt. Iar ciorba cea 
verde rămase ciorbă şi se scurse pe părul şi pe faţa, şi pe 
hainele celei de-a doua, învăluind-o pe toată într-o 
năclăială verde, ca într-o ocară de vacă, scârboasă și 
cleioasă, până peste poate. 

lar sultanul, la priveliştea aceea, rămase îngrețoşat 
până peste marginile îngrețoşării şi ţipă la cele două nu- 
rori mai mari ale sale să se scoale de acolo şi să iasă din 
sală, departe de ochii lui. Şi le dete de înţeles că nu mai 
voia să le vadă de-aci înainte, nici măcar să nu le mai 
simtă mireasma. lar ele se sculară, pe clipă pe dată, şi 
plecară din faţa lui, cu soţii lor, ruşinate, umilite şi si- 
loase. Şi-atâta cu ele! 

Ci în ceea ce îi priveşte pe domniţa cea minunată şi 
pe beizadea Şarer-Mohammad, soţul ei, apoi aceştia 
rămaseră numai ei în sală cu sultanul, care îi sărută şi îi 
strânse la piept cu bucurie, şi le spuse: 

— Numai voi sunteți copiii mei! 

Şi dori să-şi scrie pe dată scaunul de domnie pe nu- 
mele fiului său cel mic, şi porunci să se adune toți emirii 
şi toţi vizirii, şi scrise de față cu ei scaunul de domnie 
pe capul lui Şater-Mohammad, ca lăsată şi ca moşteni- 
re, singur lui, fără ceilalți urmași ai sultanului. Şi le spu- 
se celor doi: 

— Voiesc ca de aici înainte să locuiti cu mine, în sarai, 
întrucât fără voi aş muri numaidecât. 

lar ei răspunseră: 

— A asculta înseamnă a ne supune! lar dorința ta este 
asupra capului şi asupra ochilor noştri! 

lar domnița cea năzdrăvană, ca nu care cumva să fie 
ispitită a-şi mai lua vreodată chipul de broască-ţestoasă, 
care ar fi putut să işte vreo tulburare neplăcută bătrânului 

sultan, dete poruncă slujnicei sale să-i aducă pe dară 
carapacea pe care o lăsase acasă. Şi când avu carapacea 
în mâinile sale, o arse şi o făcu cenușă. Şi de-atunci ră- 
mase pe totdeauna sub chipul de domnită. Şi slavă lui 
Allah, carele a dăruit-o cu un trup fără de cusur, minu- 
ne a ochilor! 

Iar Atoateimpărțitorul îi coperi mai departe cu mi- 
lele sale şi le dărui o puzderie de copii. Şi trăiră mulțu- 
miţi şi înfloritori. 


Iar Şeherezada, dacă văzu că sultanul o ascultă nu fără 
plăcere, mai spuse, în noaptea aceea, povestea cu: 


FATA NEGUȚĂTORULUI DE BOABE DE NĂUT 


Mi s-a povestit, printre câte mi s-au povestit, că era 
odată în cetatea Cairo un neguţător de boabe de năut, 
cinstit şi prețuit de toţi, pe care Atoatedătătorul îl dăru- 
ise cu trei fete şi alt nimica să-i ducă stirpea mai departe. 
Şi, măcar că îndeobşte fetele nu aduc cu ele vreo bine- 
cuvântare, neguțătorul de năut primise cu împăcare 
darul Zămislitorului său; şi îşi iubea fetele cu o iubire 
mare. Şi-apoi, fetele erau ca nişte lune, iar cea mai mică 
le întrecea pe cele două surori ale ei, şi la frumuseţe, şi la 
farmec, şi la gingăşie, şi la cuminţenie, şi la deşteptăciu- 
ne, şi la desăvârşiri. lar pe micuța aceea o chema Zeina. 

Or, în fiecare dimineaţă, cele trei fete se duceau la o 
meşteră care le învăța meşteşugul cusutului de horbote 
pe mătăsuri şi pe catifeluri. Căci vânzătorul de năut, 
părintele lor, omul acela de treabă, dorise ca fetele lui să 
aibă o creştere aleasă, aşa ca ursita să poată să scoată în 
calea măritişului lor niscaiva feciori de negustori mari, 
şi nu nişte fii de precupeţi de rând ca el. 

Şi, în fiecare dimineaţă, când se duceau la meştera 
lor de horbote, fetele treceau pe sub fereastra fiului 

sultanului, cu mijlocul lor mlădiu, cu înfăţişarea lor de 
domniţe şi cu cele şase perechi de ochi babilonici, ce 
răzbăteau în toată frumuseţea prin iaşmacul ce-l purtau 
peste obraz. 

lar fiul sultanului, în fiecare dimineaţă, când le 
vedea că vin, le striga de la fereastră, cu un glas ațâţător: 

— Salamaleikum asupra fetelor precupeţului de boa- 
be de năut! Salamaleikum asupra celor trei slove drepte 
ale alfabetului! 

lar cea mai mare şi cea mai mijlocie răspundeau tot- 
deauna cu un zâmbet uşor din ochi, la urarea fiului 
sultanului; cea mai mică însă nu răspundea deloc şi îşi 
vedea de drumul ei, fără ca măcar să-şi ridice capul. Da 
dacă fiul sultanului stăruia, cerând de pildă veşti despre 
boabele de năut şi despre preţul pe piaţă al boabelor de 
năut, şi despre vânzarea boabelor de năut, şi despre cât 
de bune sau cât de rele sunt boabele de năut, şi despre 
sănătatea neguțătorului de boabe de năut, atunci, fata 
cea mică, numai ea, răspundea, fără ca baremi să se os- 
tenească a-i arunca o privire şahzadelei: 

— Da ce-i între boabele de năut şi tine, o, faţă de năut 

Şi tustrele pufneau în râs şi-şi vedeau de drumul lor. 

Or, fiul sultanului, care era îndrăgostit cu patimă de 
fata cea mai mică a neguţătorului de boabe de năut, 
micuța Zeina, nu mai contenea să se amărască de bat- 
jocura, de nepăsarea şi de nezorul ei la dorurile lui. Şi, 
într-o zi, când fata îşi râse de el mai tare ca de obicei, în 
răspunsul la întrebările lui, văzu că nu are să dobândească 
nimica de la ea cu vorbe dulci şi hotări să-i plătească 
umilind-o şi pedepsind-o. 

Şi-aşa, cum era fiu de sultan şi avea putere deplină 
asupra sufletelor, porunci să vină la el neguțătorul de 
boabe de năut şi îi spuse: 

— Eşti chiar tatăl celor trei fete? 

Iar precupeţul, tremurând, răspunse: 

— Da, pe Allah! ya sidi. 

Iar fiul sultanului îi spuse: 

— Păi, bre omule, vreau ca mâine, la ceasul de rugă- 
ciune, să te întorci aici, dinaintea mea, îmbrăcat şi gol 
totodată, râzând şi plângând în aceeaşi clipită, şi călare 
în vreme ce ai să mergi pe picioarele tale. Şi dacă, spre 
nenorocul tău, ai să-mi vii aşa cum eşti, fără a-mi mul- 
țumi cererile, ori dacă ai să mă mulţumeşti cu una, da 
nu ai să le îndeplineşti şi pe celelalte două, pieirea ta va 
fi fără zăbavă, iar capul tău are să-ţi zboare de pe gru- 
maji! 

Şi bietul precupeţ de boabe de năut sărută pământul 
şi plecă gândind: „Aceasta, cu adevărat, este o treabă 
până peste poate! Iar pieirea mea este fără de izbavă, 
hotărât!“ 

Şi, galben de-a binelea la chip, ajunse la fetele sale, 
cu burdihanul pântecelui întors pe dos şi cu nasul alun- 
git până la picioare. 

Iar fetele îi văzură îngrijorarea şi necazul, iar cea mai 
mică, tinerica Zeina, îl întrebă: 

— Pentru ce, o, părinte al meu, te văd atâta de galben 
la chip, iar lumea s-a înnegurat dinaintea feței tale? 

Şi el răspunse: 

— O, fata mea, am în lăuntrurile fiinţei mele o nă- 
pastă, iar în piept, o apăsare! 

Iar tânăra îi zise vânzătorului de boabe de năut, tatăl ei: 

— Povesteşte-mi năpasta, o, taică, întrucât poate că în 
felul acesta are să ţi se curme apăsarea şi are să ţi se uşu- 
reze pieptul!... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a opt sute optzeci şi noua noapte 


Urmă: 

... poate că în felul acesta are să ţi se curme apăsarea 
şi are să ţi se uşureze pieptul! 

lar el îi povesti tot necazul, de la început până la 
sfârşit, fără a uita niciun amănunt. Ci nu este de nicio 
trebuinţă să-l mai spunem şi noi încă o dată. 

Când auzi povestea necazului tatălui său şi când în- 
ţelese pricina supărării, a schimbării la chip şi a apăsării 
din pieptul lui, se porni pe-un râs, da un râs, de era să 
leşine de râs. Pe urmă se întoarse înspre el şi îi spuse: 

— Aşadar, numai atâta era, o, taică al meu? Pe Allah! 
atuncea, fii fără de păs şi fără de grijă, şi ţine-te de po- 
veţele mele în necazul acesta! Şi are să-i vie rândul şi 
fiului sultanului, nimicură ăla, să-şi muşte degetele şi 
să crape de ciudă. lacă-aşa! 

Şi chibzui o clipă, şi zise: 

— În ceea ce priveşte porunca dintâi, nu ai decât să 
te duci la vecinul nostru, pescarul, şi să-l rogi să-ţi vân- 
dă un năvod de-al lui. Şi să-mi aduci năvodul acela, şi 
am să-ți fac o mantie pe care să ţi-o pui pe trup, după 
ce ai să-ţi lepezi toate hainele. Şi, în felul acesta, ai să fii 
şi gol, şi îmbrăcat totodată. Iar în ce priveşte cea de-a 
doua poruncă, nu ai decât, atunci când ai să te duci la 
palatul sultanului, să iei cu tine o ceapă. Şi să te freci cu 
ea la ochi, încă din prag. Şi ai să şi plângi, şi ai să şi râzi 
în aceeaşi clipită. Şi, într-un sfârşit, în ce priveşte cea 
de-a treia poruncă, du-te, o, taică al meu, la vecinul 
nostru, asinarul, şi roagă-l să-ţi dea împrumut mânzul 
lui de măgar fătat anul acesta. Şi să iei măgărușul cu 
tine şi, când ai să ajungi la fiul sultanului, neisprăvitul 
acela, să încaleci pe măgăruș şi, întrucât picioarele tale 
au să atingă pământul, ai să mergi totodată pe picioarele 
tale, pe măsură ce măgăruşul are să meargă sub tine. Şi, 
în felul acesta, ai să fii şi călare, şi pe jos totodată! 
Şi-aceasta-i povaţa mea! Ci Allah este cel mai puternic, 
şi singur el este înţelept! 

Când vânzărorul de boabe de năut, tatăl mintoasei 
Zeina, auzi vorbele acelea ale fetei sale, o sărută pe fată 
între ochi şi îi spuse: 

— O, fiică a tatălui tău şi a mamei tale, o, Zeina, cine 
aduce pe lume fete ca tine acela nu mai moare! Slavă 
Aceluia carele ţi-a pus atâta deşteptăciune şi atâta minte 
în cap! 

Şi, pe clipă pe dată, lumea i se însenină dinaintea 
ochilor, grijile i se spulberară din inimă şi pieptul i se 
umflă. Şi mâncă oleacă, şi bău un ulcior cu apă, şi se 
duse să facă tot ce-l învățase fiică-sa. 

Şi-a doua zi, când totul fu gata, cum trebuia, negu- 
ţătorul de boabe de năut se duse la sarai și intră la fiul 
sultanului, cu chipul şi cu înfăţişarea cerute, îmbrăcat 
şi gol totodată, râzând şi plângând într-aceeaşi clipită, 
mergând pe jos şi tot atunci călărind, pe când măgăru- 
şul speriat începuse să zbiere şi să se vântuie în mijlocul 
sălii de primire. 

La priveliştea aceea, fiul sultanului se mânie şi se îm- 
bufnă până peste fire şi, neputând nicicum să-l pună 
pe neguțărorul de năut să îndure pedeapsa cu care îl 
probozise, dat fiind că omul îndeplinise poruncile ce i 
se dase, simţi că-i plesneşte băşica fierii din ficat. Şi se 
jură în sineşi că acum are să-şi plătească asupra chiar a 
fetei, şi că are s-o nimicească fără de scăpare. Şi îl iz- 
goni pe neguţătorul de boabe de năut şi începu să chib- 
zuiască în ce fel să-şi împlinească răutățile asupra fetei. 
Şi-aşa cu el! 

Ci în ceea ce o priveşte pe tinerica de Zeina, cum era 
tare mintoasă şi cum avea un ochi care vedea departe, 
iar nasul ei adulmeca mersul întâmplărilor, îi cam dete 
prin gând, din felul cum taică-său îi zugrăvise starea de 
furie a fiului sultanului, că afurisitul de băiat are să se 
ia de ea într-un chip primejdios. Şi îşi zise: „Până a se 
lua el de noi, ia să ne luăm noi de el!“ Şi se sculă în 

picioare şi se duse să caute un meşter de arme tare 
priceput în meseria lui, şi îi zise: 

— Vreau să-mi întocmeşti, o, taică al mâinilor dibace, 
o platoşă toată numai din oţele, pe măsura mea, şi nişte 
pulpare, şi nişte brăţare, şi un coif tot din oţel. Da-i 
numaidecât ca aceste lucruri să fie făcute în aşa fel, încât 
la cea mai ușoară mişcare în mers şi la cea mai uşoară 
atingere să scoată un zangăt ascuțit şi un vuiet înfri- 
coşător. 

lar meşterul răspunse că ascultă şi că se supune, şi nu 
zăbovi mult până ce să-i făurească lucrurile cerute, în- 
tocmai aşa precum fuseseră poruncile. 

Or, când se lăsă noaptea, tinerica Zeina se străvesti 
cumplit îmbrăcând hainele de fier şi luă în buzunar o 
pereche de foarfece şi un brici de bărbierit, şi înşfăcă în 
mână o furcă ascuţită, şi plecă la sarai, întrarmată astfel. 

Şi, când văzură de departe cum venea viteazul acela 
înfricoşător, străjerul de la poartă şi paicii palatului o 
luară la fugă în toate părţile. Şi, înlăuntrul saraiului, 
robii înspăimântați de vuietul asurzitor, pe care îl sco- 
teau feluritele părți ale hainelor de fier, şi de înfăţişarea 
cruntă a celui ce le purta, şi de țăpoiul pe care îl rotea 
pe sus, urmară pilda străjerului porţii şi a paicilor şi de- 
teră zor să se pitească fiecare, cu burta lipită de pământ, 
prin vreun ungher bine ferit. Şi, în felul acesta, fata pre- 
cupeţului de boabe de năut, neîntâlnind nicio piedică 
şi nici cea mai uşoară năzăreală de împotrivire, răzbătu 
fără de supărare până la odaia în care şedea, de obicei, 
licheluţa aceea de fecior al sultanului. 

lar fiul sultanului, când auzi tot zăngănitul năpras- 
nic şi când văzu că intră peste el acela care îl stârnea, fu 
cuprins, la vederea lui, de o spaimă mare şi gândea că 
are să vadă ivindu-se vreun efrit răpitor de suflete. Şi 
îngălbeni de tot, începu să dârdâie şi să clănţăne din 
dinţi, şi se prăbuşi pe podea, strigând: 

— O, preaputernicule efrit răpitor de suflete, cruță-mă, 
şi Allah are să te cruțe! 

Ci fata îi răspunse, luând un glas cumplit: 

— Leagă-ţi cleanţa şi fălcile, o, puşlamao, că de nu, îţi 
înfig furca aceasta în ochi! 

Iar băiatul, înfricoșat, strânse din buze şi din fălci şi nu 
cuteză nici să mai scoată vreo vorbă, nici să mai facă vreo 
mişcare. Iar fata precupeţului de boabe de năut se duse 
la el, pe când băietanul sta aşa pe podea, nemișcat şi 
pierit; şi, scoțând foarfecele şi briciul de bărbierit, îi rase 
jumătate de mustăcioară şi jumătate de barbă din partea 
stângă, jumătate de păr din partea dreaptă şi amândouă 
sprâncenele. După care îl mânji pe faţă cu balegă de 
măgar şi-i băgă o bucată în gură. Şi, când sfârşi, plecă așa 
cum venise, fără a cuteza cineva să i se aţină în cale. Şi se 
întoarse fără de niciun necaz acasă, unde se dezbrăcă 
repede de hainele de sârmă şi se culcă lângă surorile sale, 
ca să doarmă un somn bun până dimineaţa. 

Şi, în ziua aceea, ca de obicei, cele trei surori, după 
ce se spălară şi se pieptănară, şi se dichisiră, plecară 
de-acasă spre a se duce la meşteriţa lor întru ale chindi- 
selilor. Şi, ca în toate dimineţile, trecură pe sub fereastra 
fiului sultanului. Şi îl văzură cum sta, după năravul lui, 
acolo la fereastră, ci cu faţa şi cu capul înfololite într-o 
basma, în aşa chip, că numai ochii i se vedeau. Şi tus- 
trele, altmintrelea de cum le era felul obişnuit de-a se 
purta faţă de el, se uitară la fiul sultanului cu stăruință 
şi cu marghioleli. Iar fiul sultanului îşi zise: „Nu ştiu, da 
socot că se cam dau pe brazdă! Poate că, datorită bas- 
malei care îmi învăluie capul şi faţa, se face că ochii mi 
se arată mai frumoşi!“ Şi strigă înspre ele: 

— Hei, voi cele trei litere drepte ale alfabetului, o, 
puiandre ale inimii mele, salamaleikum asupra voastră, 
tustrele! Ce vă mai fac boabele de năut în dimineaţa 
aceasta? 

Iar cea mai mică dintre cele trei surori, tinerica Zeina, 
săltă capul spre el şi îi răspunse pentru surorile ei: 

— Hei, uallah! şi asupra ta să fie salamalecul, o, chip 
înfofolit! Ce-ţi mai fac în dimineaţa aceasta partea 
stângă a bărbii şi mustăţile, şi ce-ţi mai face jumătatea 
cea dep a capului, şi ce-ţi mai fac sprâncenele, şi ţi-a 
fost pe gust balega de măgar, o, drăguţule? Deie Allah 
să ai o mistuire plăcută la inima ta! 

Şi, după ce grăi acestea, o luă la fugă împreună cu 
surorile sale, chicotind de râs şi făcând din depărtare 
înspre fiul sultanului nişte semne de zeflemea şi de 
batjocoră. Şi-aşa! 

Şi, când auzi şi văzu toate astea, fiul sultanului pri- 
cepu, fără de vreo îndoială, că efritul de cu noapte nu 
fusese altul decât fata precupeţului de boabe de năut. Şi, 
mânios peste măsură, simţea cum fierea din beşica lui i 
se suie la nas şi se jurui că ori are să-i vie de hac fetişca- 
nei, ori moare. Și, ticluind un gând, aşteptă un răstimp 
ca să-i crească la loc barba, mustăţile, sprâncenele şi 

ărul, şi-apoi porunci să vie dinainte-i precupeţul de 
boabe de năut, tatăl potrivnicei cea tinerea; şi precu- 
peţul îşi zise, îcusând. înspre saraiul împărătesc: „Cine 
ştie, de data aceasta, ce belea mă mai aşteaptă din partea 
puşlamalei aceleia?“ Şi ajunse cam nu prea înseninat di- 
naintea fiului sultanului, care îi spuse: 

— Ia ascultă, bre! vreau să mi-o dai de soție pe fata ta, 
cea de-a treia, de care sunt îndrăgostit amarnic! Şi, de-ai 
să cutezi să nu vrei, are să-ți zboare căpăţâna de pe gru- 
maz! 

Iar precupeţul de boabe de năut răspunse: 

— Nu stă împotrivă nimica! Ci fiul sultanului nostru 
îngăduiască-mi numai un răspas scurt de vreme, ca să 
mă duc s-o întreb şi pe fata mea, înainte de a o mărita! 

Iar el răspunse: 

— Du-te şi întreab-o, dar să ştii bine că, dacă n-o să 
vrea, are să guste ca şi tine moartea cea neagră! 

Şi năucitul de precupeţ de boabe de năut se duse la 
fiică-sa şi-i povesti cum stă treaba, şi spuse: 

— O, fata mea, aceasta-i o năpastă de neabătut! 

Ci copilandra începu să râdă şi-i zise: 

— Pe Allah! o, taică, nu-i în treaba aceasta niciun fel 
de năpastă şi nici măcar mireasmă de năpastă. Întrucât 
căsătoria aceasta este o binecuvântare pentru mine, şi 
pentru tine, şi pentru surorile mele, fetele acestea. Iar eu 
îmi dau învoirea. 

Şi precupeţul de boabe de năut se duse să ducă răs- 

unsul fetei la fiul sultanului, care se înfioră de bucurie 
şi de mulțumire. Şi dete poruncă să se facă fără de ză- 
bavă pregătirile de nuntă, care începură numaidecât. 
Şi-aşa cu el! 

Ci în ceea ce o priveşte pe copilandră, apoi ea se duse 
să caute un cofetar priceput în meşteşugul de a face 
păpuşi de zahăr şi îi spuse: 

— Vreau de la tine să-mi faci o păpuşă toată de zahăr, 
care să fie de mărimea mea şi să semene cu mine, şi să 
aibă culoarea mea, cu părul făcut din fire de zahăr, şi cu 
nişte ochişori negri, şi cu o guriţă şi un năsuc drăgălaşe 
şi cu nişte sprâncene lungi şi subțirele, cu tot ce trebuie 
peste tot. 

Şi cofetarul, care avea nişte degete foarte îndemâna- 
tice, îi ticlui o păpuşă pe măsura şi pe asemănarea ci, 
atât de bine lucrată, că nu-i lipsea decât graiul spre a fi 
o fiică de-a lui Adam. 

Or, când veni noaptea de împreunare a nunţii, fata, 
ajutată de surorile ei, care ajunseră domniţele sale de 
fală, îşi petrecu cămaşa peste trupul păpuşii, pe care o 
culcă în pat, în locul ei, şi cobori asupra-i pologul patu- 
lui. Şi le dete surorilor sale poveţele de trebuinţă, şi se 
duse să se culce în odaie în dosul patului. 

Şi, când veni ceasul de împreunare, cele două fete, 
surorile mintoasei Zeina, ieşiră înaintea soțului şi îl poftiră 

în odaia de nuntă. Şi, după ce îi făcură urările de cuviință 
şi îl dădăciră cum să se poarte cu sora lor, adăugară: 

— Este gingaşă şi ţi-o încredințăm! Şi-i drăgălașă şi 
dulce, şi nu o să ai a te plânge de ea! 

Apoi îşi luară rămas-bun de la el și îl lăsară singur în 
odaie. 

Şi fiul sultanului, aducându-şi aminte atunci toate 
jignirile câte îl făcuse să le îndure fata procupeţului de 
boabe de năut, şi toate mâniile strânse în el împotriva 
ei, şi toate umilinţele lui, şi toate batjocurile cu care îl 
năpădise, se apropie de copila pe care o socotea că e cul- 
cată sub polog, şi care îl aştepta nemişcată. Şi îşi trase 
deodată sabia cea mare din teacă, şi-i arse o izbitură din 
toate puterile lui, de-i zbură capul făcut șăndări în toate 
părţile. lar una dintre bucăţi îi intră în gura pe care o 
ținea deschisă, revărsând un potop de sudalme asupra 
celei căsăpite. Şi simţi gustul de zahăr, şi se minună cu 
minunare mare, şi strigă: „Pe viaţa mea! iacătă că după 
ce m-a făcut, pe când era vie, să mănânc balega amară 
a măgarilor, mă face acuma, când a murit, să gust dul- 
ceața cea mai aleasă a cărnii ei.“ 

Şi, încredinţat că retezase capul unei făpturi atâta de 
dulci, îşi lăsă durerea să răbufnească şi vru să-şi spintece 
pântecele cu sabia ce-i slujise să păndărească păpuşa. 

Ci deodată copilandra cea vie ieşi din ascunzătoarea ei 
şi, pe la spate, îl apucă de mână şi îl sărută, spunându-i: 

— Să ne iertăm, iar Allah are să ne ierte şi El! 

lar fiul sultanului îşi uită toate necazurile când văzu 
zâmbetul fetişcanei celei dulci, pe care o jinduise atâta. 
Şi o iertă, şi-o iubi. 

Şi trăiră în spornicie, lăsând o puzderie de urmaşi. 


Iar Şeherezada, nesimţindu-se deloc ostenită în noaptea 
aceea, îi mai povesti sultanului Şahriar povestea următoare, 
care-i povestea cu Dezlegătorul. 

DEZLEGĂTORUL 


Se povesteşte că trăia odată, în prăvălia lui, din ce- 
tatea Damascului, din ţara Şamului, un tânăr neguţător 
care era ca luna în cea de-a paisprezecea noapte a ei, 
atâta de frumos şi atâta de ispititor, încât niciuna din- 
tre cele ce târguiau în suk nu putea să steie împotriva 
frumuseții lui minunate. Căci, cu adevărat, flăcăul era 
o bucurie pentru ochiul care îl privea şi o osândă pentru 
sufletul i ce-l vedea. Şi anume despre el a zis poetul: 


Stăpân îmi e sultanul frumuseții, 
Iar în făptura-i, parcă plămădită 
De însuşi Ziditorul lumii, creții 
Sunt toți de fală, pentru că-i zidită 
Fără prihană şi desăvârşită. 


Înfățișarea-i dulce-i şi gingaşă, 

Pe cât îi este inima de crudă; 

Iar ochii-i lungi, cu geană pătimaşă, 
Stârnesc război, zavistie şi ciudă 
Acelora ce-ar vrea să nu le pese 
De-atâtea baruri şi mândreti alese, 
Și pun pojaruri, jinduri şi roșeață 
Si-n inimile cele mai de gheață. 


Cârlionțate, pletele-catran 
Ca scorpionii-s; mijlocu-i subțire 
Precum e ramul arborelui ban, 


Ca bambusul, mlădiul peste fire. 


Bine-ntocmite-s şoldurile-i coapte, 

Ce tremură, când calcă-n mersu-i lin, 
Precum iaurtul crud al unui lapte 

În strachina vreunui beduin. 


Or, într-o bună zi, flăcăul şedea, ca de obicei, la geam- 
lâcul prăvăliei sale, cu ochii lui mari şi negri şi cu ispita 

chipului său, când intră o hanâmă ca să facă vreo târgu- 
ială. Iar el o întâmpină cu cinstire şi se porni între ei toc- 
meala asupra vânzării şi a cumpărării. Ci, peste o clipită, 
hanâma, înrobită cu totul de farmecele lui, îi spuse: 

— O, chip de lună, am să viu şi mâine să te văd. Şi ai 
să fii mulțumit de mine! 

Şi îl lăsă, după ce cumpără oarece, plătind fără a se 
precupeţi, şi plecă în calea ei. 

Şi, aşa cum făgăduise, veni iar la prăvălie, a doua zi, 
la acelaşi ceas. Da ţinea de mână o copilandră cu mult 
mai tânără decât ea, şi mai drăgălaşă, şi mai ispititoare, 
şi mai lipicioasă. Iar neguțătorul cel tânăr, când o văzu 
pe noua venită, nu mai avu ochi decât pentru ea și nu 
o mai luă în seamă pe cea dintâi, de parcă nici nu o mai 
vedea. lar aceasta, până la urmă, îi spuse: 

— O, chip binecuvântat, pe Allah! nu ai ales rău. Şi, 
dacă vrei, am să slujesc de mijlocitoare între tine şi fetiş- 
cana aceasta, care este chiar fata mea. 

Iar flăcăul spuse: 

— Binecuvântarea se află în mâna ta, o, prea-aleasă 
hanâmă! Hotărât, pe Prorocul! — asupra lui fie rugăciu- 
nea şi pacea! — dorul meu este până peste poate pentru 
copilanda aceasta, fiica ta. Ci, vai! dorul nu este împli- 
nit aievea şi, dacă stau să judec din cele ce se văd, fiica 
ta este prea bogată pentru mine. 

Ci ea se împotrivi, spunând: 

— Pe Prorocul! o, fiul meu, nu este nimica! Întrucât 
avem să te iertăm de zestrea pe care soţul este dator s-o 
scrie pe numele soției, şi luăm pe seama noastră toate 
angaralele nunții şi toate cheltuielile. Aşa că nu ai decât 
să te învoieşti şi ai să dobândeşti un culcuş bun, o pâine 
caldă, un trup proaspăt şi bunăstare! Întrucât, atunci 
când dai de o făptură atâta de frumoasă ca tine, o iei aşa 
cum este, fără a-i mai cere altceva decât să se poarte cu 
volnicie la ceea ce ştii, vârtos, dârz şi îndelung. 

Iar flăcăul răspunse: 
— Nu este nimica împotrivă... 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a opt sute nouăzecea noapte 
Urmă: 


„«. vârtos, dârz şi îndelung. 

Iar flăcăul răspunse: 

— Nu este nimica împotrivă. 

Şi, acolo pe loc, căzură la învoială în toate privinţele, 
şi se hotări ca nunta să se sărbătorească în cel mai scurt 
răstimp, fără de slujbe și fără de mosafiri, fără de me- 
terhanale, fără de dănţuitoare şi de cântărețe, şi fără de 
preumblări şi alaiuri. 

Şi, la ziua hotărâtă, se trimise după cadiu şi după 
martori. Şi fu scris senetul, precum învață Legea. lar ma- 
ma, de față cu cadiul şi cu martorii, îl pofti pe flăcău în 
odaia de nuntă şi îl lăsă singur cu soţia sa, spunându-i: 

— Bucuraţi-vă de norocul vostru, o, copiii mei! 

Şi, în noaptea aceea, nu se mai află în toată cetatea 
Damascului, din ţara Şamului, o pereche mai frumoasă 
decât a celor doi tineri îmbrăţişaţi, care se potriveau 
unul cu celălalt ca două jumătăţi dintr-o migdală. 

Şi-a doua zi, după o noapte petrecută în desfătări, 
mirele se sculă şi se duse să-şi facă spălările cele de datină 
la hammam. După care se duse la prăvălia lui, ca de obi- 
cei, şi şezu acolo până la închiderea sukului. lar atunci 
se sculă şi plecă la casa lui cea nouă, la nevastă-sa. 

Şi intră la harem, şi se duse drept la odaia de nuntă, unde 
în ajun se dedulcise cu atâtea lucruri minunate. Şi iacătă că, 

sub pologul patului, soţia lui, cu pletele desfăcute, dormea 
lipită de un copilandru cu obrazul neadumbrit de-un fir de 
păr, şi care o strângea cu patimă la piept. 

La priveliştea aceea, lumea se înnegură pe chipul mi- 
relui, care se buluci afară din odaie spre a se duce s-o ca- 
ute pe soacră-sa şi s-o aducă să vadă ceea ce era de văzut. 
Şi chiar că dete de soacră-sa, care sta în pragul odăii şi 
care, atunci când îl văzu galben la chip şi tare tulburat, 
îi zise: 

— Ce ai, o, fiul meu? Roagă-te întru Prorocul! 

Iar el răspunse: 

— Asupra lui fie rugăciunea şi pacea! Ce e asta, o, 
maică? Ce este ceea ce văd eu în pat? Mă adăpostesc în- 
tru Allah împotriva vicleniilor Celui bătut cu pietre? 

Şi scuipă năprasnic pe jos, ca asupra cuiva ce-ar fi 
fost la picioarele sale. Iar soacra spuse: 

— Şi pentru ce, o, fiul meu, toată mânia aceasta şi 
toată tulburarea aceasta? Oare din pricină că soția ta 
este cu altcineva? Ci, pe vredniciile Prorocului! au tu 
socoți că poate cineva să se hrănească, oare, cu văzduhul 
vremurilor? Şi socoți că ţi-am dat-o pe fata mea de so- 
ţie, fără a-ţi cere nimica de zestre şi de diată, ca tu acu- 
ma să te-apuci să-i osândeşti purtarea şi să-i strici 
toanele? Da asta-i un naz mare din partea ta, fiul meu! 
Întrucât mai degrabă ar trebui să-ţi spui că două femei 
ca noi nu ar fi izbândit să-şi trăiască zilele dacă nu ar fi 
fost slobode să facă ce vor! Acuma pricepi? 

lar mirele, buimăcit de toate câte auzea, nu izbuti 
decât să îngaime: 

— Mă adăpostesc întru Allah! El este Atotmilosârd- 
nicul! 

lar soacra urmă: 

— Ce, tot te mai plângi? Păi, copile al meu, dacă felul 
nostru de a trăi nu îţi este pe plac, nu ai decât să ne 
arăţi cât îţi sunt de late spetele! 

La vorbele acestea, tinerelul, până peste măsură de 
mânios, strigă, în aşa fel ca să fie auzit şi de mamă, şi de 
fiică: 

— Mă despărţesc de ea! pe Allah şi pe Prorocul! mă 
despărţesc! 

Şi, tot atunci, de sub polog, tânăra nevastă se ridică 
trosnindu-şi oasele şi, Ina. rostirea despărțeniei, îşi 
trase degrabă iaşmacul peste faţă, ca să nu mai stea dez- 
velită dinaintea aceluia care de aci încolo nu mai era 

entru ea decât un străin. Şi, odată cu ea, ieşi de sub po- 
be şi făptura cu care şezuse îmbrățişată atât de drăgăs- 
tos. Or, făptura aceea, care de departe semăna cu un 
băieţandru fără barbă, era, numai văzându-i valul pă- 
rului desfăşurat deodată, de-i ajungea până la glezne, 
era o copilă. 

Şi, pe când bietul tinerel sta înțepenit de uluială, doi 
martori, pe care soacra îi ascunsese în dosul unei per- 
dele, se iviră şi spuseră: 

— Am auzit rostirea de despărțenie şi adeverim că 
te-ai despărțit de soţia ta! 

lar mama îi spuse, râzând: 

— Eh, fiul meu, nu-ţi mai rămâne decât să pleci! Şi, 
ca să nu te duci cu o părere greşită, află că fetişcana de 
colea, şi care era culcată cu soţia ta, este fata mea cea mai 
mică. Iar ceea ce ai gândit tu este un păcat pe sufletul 
tău! Da să mai ştii că soţia ta a fost mai întâi măritată cu 
un tinerel care-i era drag şi care o avea şi el dragă. Ci, 
într-o zi, s-au certat şi, în toiul dihonici, ginerele meu i-a 
spus fetei mele: „Mă despărțesc de trei ori!“ Şi tu ştii că 
acesta-i jurământul de desp renie cel mai greu şi cel 
mai sfânt. Iar acela care l-a rostit nu poate să se mai 
însoare cu soţia lui de până aci, dacă i-ar veni cheful 
într-o zi, decât dacă soţia lui leagă alt măritiş cu alt băr- 
bat, care, la rându-i, s-o lase şi el. Şi-aşa că aveam trebu- 
inţă de un dezlegător, fiul meu. Şi l-am căutat multă 
vreme pe dezlegătorul acela, fără a-l găsi. Şi, până la 

urmă, am dat de tine. Şi am priceput, de cum te-am 
văzut, că ai să fii un dezlegător desăvârşit. Şi te-am ales. 
Şi s-a petrecut ceea ce s-a petrecut. Uassalam! 

Şi, cu asta, îl împinse afară din casă şi încuie poarta, 
în vreme ce soțul dintâi, de față cu tot acelaşi cadiu şi 
tot aceiaşi martori, scrise al doilea senet de căsătorie cu 
soția lui dintâi. 


— Şi-acesta-i, o, norocitule sultan, povestea cu Dezle- 
gătorul. Ci ea-i departe de-a fi la fel de desfătătoare ca poves- 
tea căpeteniei de agii. 


POVESTEA CU CĂPETENIA DE AGII 


Era odinioară la Cairo un kurd, venit în Egipt pe 
vremea domniei sultanului cel atotbiruitor, Saladin — 
aibă-l Allah întru milele sale! Şi kurdul acela era un ins 
cumplit de voinic, cu nişte mustăţi mari şi cu o barbă, 
de i se suia până la ochi, şi cu nişte sprâncene, de-i că- 
deau peste ochi, şi cu nişte smocuri de păr, de-i ieşeau 
din nas şi din urechi. lar chipu-i era atâta de amarnic, 
încât ajunse repede căpetenie de agii. lar puşlamalele 
din mahala numai cât ce-l vedeau de departe şi o şi luau 
la fugă, slobozindu-şi picioarele în vânt, mai sprinteni 
decât dacă ar fi zărit ivindu-se vreo gulă. lar mamele îşi 
speriau copiii spunându-le că au să-l cheme pe kurd, 
atuncea când aceştia nu erau cuminţi. Într-un cuvânt, 
era spaima mahalalei şi a cetăţii. 

Or, într-o bună zi, zdrahonul simţi cum îl apasă sin- 
gurătatea şi se gândi că tare bine ar fi, seara, când se în- 
toarce acasă, să găsească şi el nişte carne proaspătă bună 
de luat în gură. Şi aşa că se duse să caute o peţitoare şi-i 
zise: 

— Vreau să-mi iau femeie. Da am păţit multe şi ştiu 
câte belele aduc îndeobşte femeile cu ele. Drept aceea, 

întrucât doresc să am cât mai puţine încurcături cu pu- 
tinţă, vreau să-mi găseşti o fată fecioară, care să nu se fi 
depărtat vreodată de poalele maică-sii şi care să fie gata 
a trăi cu mine într-o casă alcătuită numai dintr-o odaie. 
Şi pun învoiala ca niciodată să nu iasă din casa şi din 
odaia aceea. Şi ia vezi dacă poţi ori dacă nu poţi să gă- 
seşti o atare fată! 

lar peţitoarea răspunse: 

— Pot! Şi pune jos arvuna! 

Iar căpetenia de agii îi dete un dinar drept arvună şi 
plecă în calea lui. Iar peţitoarea se sculă în picioare şi 
porni să caute fata cu pricina. Şi după mai multe zile de 
căutări şi de umblete, de întrebări şi de răspunsuri, găsi 
până la urmă o fată ce se învoi să trăiască deci cu kurdul, 
fără să iasă vreodată din casa alcătuită numai dintr-o 
odaie. Şi peţitoarea se duse să-i dea de ştire căpeteniei 
de agii despre izbânda strădaniilor ei, şi îi spuse: 

— Cea pe care ţi-am găsit-o este o fată fecioară, care 
nu s-a dezlipit vreodată de lângă maică-sa şi care mi-a 
spus, când i-am arătat dorința ta: „Ori că am să trăiesc 
cu căpetenia cea vitează, ori că stau aici încuiată cu 
maică-mea, tot aia-i!“ 

Iar kurdul fu mulțumit foarte de răspuns şi o întrebă 
pe peţitoare: 

— Şi cum este fata? 

Ea răspunse: 

— Este grasă şi durdulie, şi albă! 

El spuse: 

— Aşa-mi place! 

Şi-aşa că, întrucât şi tatăl fetei se învoia, şi mama fetei 
se învoia, şi fata se învoia, şi kurdul se învoia, nunta fu 
sărbătorită fără de zăbavă. Iar kurdul, taică al acelor 
mustăţi vajnice, o aduse pe fata aceea grasă şi durdulie, 
şi albă în casa lui, alcătuită numai dintr-o odaie, şi se 
încuie acolo cu ea şi cu ursita sa. Şi numai unul Allah 

ştie ce s-a petrecut în noaptea aceea. Și, a doua zi, plecând 
să-şi vadă de treburile de la agie, kurdul îşi zise: „Mi-am în- 
temeiat norocul cu fata aceasta.“ Iar seara, întorcându-se 
acasă, îi ajunse numai o privire spre a- şi da seama că 
totul era bine orânduit în casă. Şi î în fiecare zi îşi zicea: 

„Încă nu s-a născut acela căruia să-i fie dat a-şi băga na- 
sul în ciorba mea.“ Iar liniştea-i era desăvârşită, şi tihna, 
deplină. Şi habar n-avea că, în pofida priceperii lui celei 
multe, femeia-i iscusită din naştere şi că, dacă-şi doreşte 
ceva, nimica nu poate să-i stea în cale. Și-avea să capete 
şi el, în curând, învăţătura aceasta. 

Se afla, într-adevăr, pe uliţă, chiar peste drum de fe- 
reastra casei, un zalhangiu de carne de oaie. Şi măcela- 
rul acela avea un fiu, un pezevenghi desăvârşit, care din 
firea lui era plin de viață şi de voioşie, şi care de dimi- 
neață până seara cânta necurmat, cu un glas tare fru- 
mos. lar tânăra soţie a kurdului căpetenie de agii fu 
înrobită de farmecele şi de glasul fiului măcelarului, şi 
se petrecu între ei ceea ce se petrecu... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a opt sute nouăzeci şi una noapte 
Urmă: 


. Iar tânăra soţie a kurdului căpetenie de agii fu 
înrobită de farmecele şi de glasul fiului măcelarului, şi 
se petrecu între ei ceea ce se petrecu. 

Şi jupânul kurd se întoarse acasă în ziua aceea mai 
devreme ca de obicei, şi băgă cheia în broască, spre a 
descuia uşa. Iar soţia lui, care în clipita aceea se afla toc- 
mai în dârdora bucuriei, auzi scârțâitul cheii şi lăsă toate 
ca să sară drept în picioare. Şi dete zor să-l ascundă pe 

drăguţul ei într-un ungher al odăii, pe după frânghia 
pe care atârnau toate hainele, şi ale soţului, şi ale ei. Pe 
urmă îşi luă izarul cel mare, cel cu care se învăluia de 
obicei, şi cobori scărița să-l întâmpine pe bărbatul său, 
zdrahonul care, urcând scara până la jumătate, apucase 
să adulmece că se petrece în casa lui ceva ce nu se pe- 
trecea de obicei. Şi îi zise nevesti-sii: 

— Ce-i aici? Şi ce faci cu izarul? 

Iar ea răspunse: 

— Povestea cu izarul, o, stăpâne al meu, este o po- 
veste care, dacă ar fi scrisă cu acul pe colţul dinlăuntru 
al ochiului, ar sluji de învățătură aceluia care ar citi-o cu 
cinstire! Ci, mai întâi, vino şi stai colea pe divan, ca să 
ţi-o povestesc! 

Şi îl trase înspre divan, îl pofti să şadă jos şi urmă 
astfel: 

— Află, dar, că era în cetatea Cairo o căpetenie de agii, 
om amarnic şi zuliar, care o veghea pe nevastă-sa fără de 
răgaz. Şi, ca să fie încredinţat de credinţa sa, o închisese 
într-o casă, cumu-i aceasta, care nu avea decât numai o 
odaie. Ci, în pofida tuturor iscodelilor lui, muieruşca îl 
încornora din toată inima şi se împreuna pe coarnele 
lui cele nesimţitoare cu fiul unui măcelar vecin al lor, 
până ce, într-o zi, întorcându-se acasă mai devreme ca de 
obicei, căpetenia de agii mirosi ceva. Şi, într-adevăr, când 
femeia îl auzise la uşă, dăduse zor să-l ascundă pe dră- 
guţul ei, iar pe bărbatu-său îl trăsese pe un divan, întoc- 
mai precum făcui eu cu tine. Şi-atunci, muierea îi aruncă 
pe cap o basma pe care o avea în mână şi îl strânse cu ea 
de gât din toate puterile, uite-aşa! 

Şi, spunând acestea, nevestica aruncă izarul pe capul 
kurdului și i-l strânse pe după gât, râzând, şi urmându-și 
povestirea astfel: 

— Şi când puiul de lele fu bine prins în năframă şi cu 
capul, şi cu gâtul, femeiuşca strigă la drăguţul ei ascuns 

e după hainele soţului: „Hei, drăguţule, iute, iute! 
fugi!“ lar măcelarul cel tânăr dete zor să iasă din ascun- 
zătoarea lui şi să se repeadă, pe scară, în uliţă. Şi-aceasta-i 
povestea cu izarul pe care-l ţineam în mână, ya sidi! 

Şi, după ce povesti astfel povestea aceasta, şi văzând 
că drăguţul ei este de mult în afară de orice primejdie, 
nevestica lăsă izarul pe care îl răsucise vârtos împrejurul 
gâtului soțului ei, kurdul, și se puse pe-un râs, de se 
prăvăli pe spate. 

lar căpitanul kurd, scăpând din sugrumare, nu ştiu 
dacă se cade să râdă ori să se supere de povestea şi de 
joaca soției lui. Şi-apoi kurd era şi kurd rămânea. Şi 
drept aceea nu pricepu niciodată nimic din toată păța- 
nia. lar mustăţile şi smoacele lui de păr nu se feşteliră 
întru nimic. Şi muri ca un om fericit, mulțumit şi în- 
destulat, lăsând multă prăsilă pe urma lui. 


Iar Şeherezada, în noaptea aceea, mai spuse şi povestea 
ce urmează, şi care-i o înfruntare între mărinimia a trei inşi 
de soiuri osebite, şi-anume între un soţ, un drăguţ şi un hoț. 


CARE ESTE CEL MAI MĂRINIMOS? 


Se povesteşte că erau la Bagdad un văr şi o vară, care 
de când erau copii se îndrăgiseră cu o dragoste mare. 
lar părinţii lor îi meniseră unul altuia, zicând totdea- 
una: „Când s-o face mare Habib, avem să-l însurăm cu 
Habiba!“ Şi copiii trăiseră şi crescuseră împreună, şi 
odată cu ei crescuse şi dragostea lor. Ci, când ajunseră 
la vârsta să se însoare, ursita nu hotărî însurătoarea lor. 
Întrucât părinţii, loviți de prăvaliştea vremilor, rămă- 
seseră tare săraci; iar tatăl şi mama Habibei se socotiră 
norocoşi primindu-l ca soț pentru fata lor pe un prea- 
cinstit şeic, unul dintre negustorii cei mai bogaţi din 
Bagdad, care o ceruse de soţie. 

Şi, după ce măritişul ei cu şeicul fu hotărât, tânăra 
Habiba voi să-l vadă pe Habib pentru cea din urmă 
oară şi îi spuse plângând: 

— O, fiu al unchiului meu, o, mult-iubitule, tu ştii 
ce s-a întâmplat, şi ştii că părinţii mei m-au dat de soţie 
unui şeic pe care nu l-am văzut niciodată şi care nu m-a 
văzut niciodată. Şi iacătă că, prin căsătoria aceasta, sun- 
tem prădaţi pe totdeauna de iubirea noastră, o, verişo- 
rul meu! Şi poate că moartea noastră ar fi mai de dorit 
decât viaţa! 

lar Habib răspunse suspinând: 

— O, mult-iubita mea verișoară, amară-i soarta noas- 
tră, iar Viața noastră de-aci înainte nu mai are nicio 
însemnătate! Cum am mai putea noi, departe unul de 
altul, să mai simţim gustul vieţii şi să ne mai bucurăm 
de frumuseţile pământului? Of of! o, verişoara mea, 
cum avem să mai îndurăm noi povara ursitei noastre? 

Şi se plânseră unul pe altul, de era să se topească de 
durere. Pe urmă venită şi-i despărţiră, spunându-le că 
mireasa este aşteptată spre a fi dusă la casa soțului. 

lar deznădăjduita Habiba fu dusă cu alai la casa şei- 
cului. Şi, după slujbele cele îndătinare, şi după urările 
şi vorbele de binecuvântare, nunta luă sfârşit şi toată 
lumea plecă, lăsând-o pe tânăra mireasă la soţul ei. 

Iar când veni şi ceasul de împreunare, şeicul intră în 
odaia de nuntă şi o văzu pe nevastă-sa cum plângea în 
perne şi cum pieptul i se zbătea plin de suspine. Şi gândi: 
„De bună seamă, plânge şi ea aşa cum plâng toate fetele 
când se despărţesc de mama lor. Ci noroc că nu ţine 
prea mult, îndeobşte. Cu un pic de ulei izbuteşti să-i dai 
de hac până şi lacătului cel mai ruginit, iar cu dulceaţă 
se domesticesc până şi puii de leu!“ Şi se duse lângă fată, 
pe când ea plângea, şi îi zise: 

— Ya setti Habiba, o, lumină a sufletului, pentru ce 
îţi prăpădeşti tu aşa frumuseţea ochilor? Şi ce durere-i 

pe tine, de te face să uiţi până şi că lângă tine se află ci- 
neva pe care nu l-ai cunoscut până acuma? 

Ci fata, auzind glasul soţului ei, fu cuprinsă de alt val 
de lacrimi şi de suspine şi îşi cufundă capul şi mai tare 
în căpătâie. lar şeicul, cam încurcat, îi spuse: 

— Ya setti Habiba, dacă plângi după mama ta, din 
pricină că te-ai despărțit de ea, spune-mi şi mă duc să 
ţi-o aduc pe dată! 

Iar copila, drept orice răspuns, scutură din cap între 
perne, plângând şi mai tare, şi nimic altceva. Iar soțul 
zise: 

— Dacă după tatăl tău, ori după vreuna dintre suro- 
rile tale, ori după doica ta, ori după vreo dihanie dra- 
gă, vreun cocoș, ori vreo pisică, ori vreo gazelă, plângi 
tu ca atâta jale, spune-mi şi, pe Allah! plec să ţi-o aduc! 

Ci numai o mișcare tăgadnică din cap între perne 
fu răspunsul. Iar şeicul cugetă o clipă şi zise: 

— Poate că plângi chiar după casa părinţilor tăi, în care 
ţi-ai petrecut pruncia şi copilăria, o, Habiba? Dacă după 
ea plângi, spune-mi, şi te iau de mână şi-acolo te duc! 

Iar copila, oleacă mai alintată de vorbele cele bune 
ale soţului ei, ridică un pic capul; şi ochii ei frumoşi 
erau plini de lacrimi, iar obrazul ei vrăjitor era ca o fla- 
cără. 

Şi răspunse, cu un glas tremurând de plâns: 

— Ya sidi, nu după mama mea plâng, nici după tatăl 
meu, nici după surorile mele, nici după doica mea, nici 
după altele dragi mie! Te rog, dară, fierbinte, să mă ierți 
a-ți dezvălui pricina lacrimilor şi a jalei mele. 

Iar şeicul cel minunat, care vedea pentru întâia oară 
dezvelit obrazul soției sale, rămase tare tulburat de fru- 
museţea sa, de copilăreasca vrajă ce se revărsa din toată 
făptura ei şi de dulceaţa graiului său. Şi îi zise: 

— Ya setti Habiba, o, tu, cea mai frumoasă dintre fere 
şi cunună a lor, dacă nu despărţirea de ai tăi şi de casa 

ta îţi face jale, înseamnă că-i altă pricină. Şi te rog să 
mi-o spui, ca să-i caut leacul. 

Iar ea răspunse: 

— Fie-ţi milă! lartă-mă de a-ţi spune! 

El grăi: 

— Înseamnă, atunci, că pricina nu-i alta decât neplă- 
cerea şi sila ce ai faţă de mine. Or, pe viaţa ta! dacă mi-ai 
fi spus, prin mijlocirea mamei tale, că nu voiai să fii 
soția mea, eu hotărât că nu te-aș fi silit să intri împotri- 
va voiei tale în casa mea! 

Şi ea spuse: 

— Nu, pe Allah! o, stăpâne al meu, pricina chinului 
meu nu este nicidecum neplăcerea ori sila! Cum să am 
simţămintele acestea față de cineva pe care nu l-am 
văzut niciodată? Ci se datorează cu totul altui lucru, pe 
care n-aş putea să ţi-l dezvăluiesc! 

Ci el stărui mai departe, atâta de dibaci şi cu atâta 
bunătate, că fata, cu ochii în jos, sfârşi prin a-i mărturisi 
dragostea ce-o avea pentru vărul ei, spunând: 

— Pricina lacrimilor şi a jalei mele este o făptura dra- 
gă, care a rămas acasă, şi anume fiul unchiului meu, cel 
cu care am crescut laolaltă, care m-a îndrăgit şi pe care l-am 
îndrăgit din pruncie! lar dragostea, o, stăpâne al meu, este 
o buruiană care îşi are rădăcinile înfipte în inimă, şi, ca 
s-o smulgi, ar trebui să smulgi şi inima odată cu ea! 

La dezvăluirea aceasta a soţiei sale, şeicul lăsă capu-n 
jos, fără a scoate o vorbă. Şi cugetă un ceas de vreme, pe 
urmă săltă capul şi-i spuse fetei: 

— O, stăpâna mea, iesea lui Allah şi a Profetului său 
— asupra-i fe rugăciunea şi pacea! — îl opreşte pe drept- 
credincios să dobândească cu sila fie ce-o fi de la un 
drept-credincios. Iar dacă bucata de pâine nu se cade a 
fi luară cu sila de la un drept-credincios, ce va fi când 
este vorba să-i răpească inima? Aşa că linişteşte-ţi sufle- 
tul şi însenină-ţi ochii! Şi nimic nu are să se întâmple, 
decât ceea ce a fost scris la ursitoarea ta! 

Şi adăugă: 

— Ridică-te, dar, o, soţie a mea de-o clipă, şi, cu în- 
găduința şi cu deplina mea voie, du-te la acela care are 
asupra ta nişte drepturi mai temeinice decât ale mele şi 
fii a lui în toată ani Şi să te întorci aici de cu 
zori, până a se deştepta slugile şi a te vedea când te în- 
torci. Întrucât din ceasul acesta eşti ca o copilă a mea, 
din carnea şi din sângele meu! Iar părintele nu se atinge 
de fata lui. Şi, după ce am să mor, tu ai să fii moşteni- 
toarea mea! 

Şi mai adăugă: 

— Ridică-te, fiica mea, fără a şovăi, şi du-te de-l alină 
pe vărul tău, care pesemne că te plânge cum se plâng 
morţii! 

Şi o ajută să se scoale, şi îi puse cu chiar mâna lui 
rochiile cele frumoase şi nestematele de mireasă, şi o 
însoţi până la poartă. Iar ea ieşi în uliţă, cu hainele cele 
frumoase şi cu nestematele ei, ca o idoliță purtată în 
zilele de sărbătoare de către necredincioşi... 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a opt sute nouăzeci şi doua noapte 
Urmă: 


... Iar ea ieşi în uliţă, cu hainele cele frumoase şi cu 
nestematele ei, ca o idoliţă purtată în zilele de sărbătoa- 
re de către necredincioşi. Da nu apucă ea să facă nici 
douăzeci de paşi pe uliţă, pe unde niciun suflet nu tre- 
cea la ceasul acela de noapte, că deodată o umbră nea- 
gră sări din beznă şi se repezi la ea. Or, era un hoț, 
pândind vreo pradă de noapte, şi care, văzându-i sclipi- 
rea aie A îşi zisese: „Lacătă cu ce am să mă îm- 
bogăţesc pe toată viaţa!“ Şi o înşfăcă vârtos şi se găti s-o 
prade, spunându-i cu glas înfundat şi înfricoşător: 

— Dacă deschizi gura să strigi, lungimea are să ți se 
amestece cu lățimea! 

Şi pusese mâna pe salbe, când privirea lui dete de 
frumusețea obrazului fetei; şi, năucit cu totul, gândi: 
„Pe Allah! am s-o prad pe ea întreagă, că-i mai scumpă 
decât toate comorile!“ Şi îi zise: 

— O, stăpâna mea, nu ţi se va face niciun rău! Da nu 
mi te împotrivi, ci vino de bunăvoia ta cu mine. Şi 
noaptea noastră are să fie o noapte binecuvântată. 

Căci gândea: „Asta-i o almee! Căci numai almeele 
ies noaptea îmbrăcate cu atâta strălucire. Și pesemne că 
vine de pe la vreo nuntă de emir!“ 

lar copila, drept orice răspuns, începu să plângă. Şi 
hoțul îi zise: 

— Pe Allah! pentru ce plângi? Fac jurământ că n-am 
să te jefuiesc, dacă mi te dai de bunăvoie! 

Şi, totodată, o luă de mână şi vru s-o tragă după el. 
Atunci, printre plânsere, fata îi spuse cine era şi îi is- 
torisi mărinimia şeicului, soţul ei, şi nu-i ascunse nimi- 
ca din toată povestea. Şi adăugă: 

— lar acuma sunt în mâinile tale. Fă cu mine ce-ai 
vrea! 

Când hoţul, care era cel mai afurisit tâlhar la drumul 
mare din tot isnaful hoților de la Bagdad, auzi povestea 
ciudată a fetei şi când pricepu toată strălucirea purtării 
mărinimoase a şeicului, soțul ei, lăsă o clipă capu-n jos 
şi chibzui adânc. Pe urmă ridică fruntea şi-i spuse fetei: 

— Şi unde locuieşte fiul unchiului tău, cel pe care îl 
ai drag? 

Ea spuse: 

— În cutare mahala, pe cutare uliţă, unde şade în oda- 
ia ce dă spre grădina casei! 

lar hoţul spuse: 

— O, stăpâna mea, nu se va putea spune vreodată că 
doi îndrăgostiţi au fost păgubiţi de dragostea lor de 

către un hoț. Dăruiască-ţi Allah milele lui cele mai ale- 
se în noaptea aceasta, pe care te duci s-o petreci cu vărul 
tău! lar eu am să te călăuzesc şi am să te însoțesc, spre 
a te feri de întâlnirile nedorite cu alți hoți de-ai ca mine! 

Şi adăugă: 

— O, stăpâna mea, dacă vântul este al tuturora, flu- 
ierul nu este al meu! 

Şi, rostind acestea, hoțul o luă pe fetişcană de mână 
şi o însoți, cu toate cinstirile ce se arată față de o dom- 
niţă, până la casa iubitului ei. Şi îşi luă rămas-bun de la 
ea, după ce îi sărută poala rochiei, şi îşi văzu de dru- 
mul său. 

lar fata împinse poarta de la grădină, străbătu gră- 
dina şi se duse drept la odaia vărului ei. Şi îl auzi cum 
suspina, singur-singurel, cu gândul la ea. Şi bătu la uşă; 
şi glasul plin de plânsete al vărului ei întrebă: 

— Cine este la uşă? 

Ea spuse: 

— Habiba! 

Iar el dinlăuntru strigă: 

— O, glas al dulcei Habiba! 

Şi mai spuse: 

— Habiba este moartă! Cine eşti tu, care îmi vorbeşti 
cu glasul ei? 

Ea spuse: 

— Sunt eu, Habiba, fiica unchiului tău! 

Şi uşa se deschise, iar Habib căzu leşinat în braţele 
verişoarei sale. Şi când, în urma îngrijirilor dulcei Habiba, 
se trezi din leşinul lui, Habiba îl puse să se culce lângă ea, 
îi aşeză capul pe genunchii ei şi îi istorisi ce i se întâm- 
plase cu şeicul, soţul ei, şi cu hoțul cel mărinimos. Iar 
Habib, când auzi, fu atâta de tulburat, că dintru-ntâi nu 
izbuti să rostească o vorbă. Pe urmă se sculă deodată şi îi 
spuse verișoarei lui: 

— Vino, o, verişoara mea mult-iubită! 

Şi o luă de mână, fără a voi să se prilejuiască de ea, 
şi ieşi cu ea în uliţă, şi o duse, fără a rosti o vorbă, la ca- 
sa şeicului, soţul ei. 

Când şeicul o văzu pe soția sa întorcându-se cu tâ- 
nărul Habib, vărul ei, şi când înţelese pricina care îi 
aducea astfel pe amândoi la casa lui, îi pofti în chiar 
odaia lui şi îi sărută, aşa cum un părinte îşi sărută copiii, 
şi le spuse cu un glas plin de greutate: 

— Când un drept-credincios i-a spus soției lui: „Tu 
eşti fata mea, din carnea şi din sângele meu!“, nicio pu- 
tere nu mai poate să-l dezlege de vorbele lui! Încâr, dar, 
o, copiii mei, nu-mi datoraţi nimic! Întrucât sunt legat 
cu chiar vorbele mele! 

Şi, după ce le grăi astfel, scrise pe numele lor şi casa, 
şi bunurile ce le avea, şi se duse să locuiască în altă cetate. 


Iar Şeherezada lăsă în seama sultanului Şahriar să tragă 
învăţătura, fără a-l întreba nimic în privinţa aceasta. Şi, în 
noaptea aceea, mai spuse: 


BĂRBIERUL JUGĂNIT 


Cică era la Cairo un băieţandru, fără seamăn de fru- 
mos şi de dăruit. Şi avea ca prietenă, care îl iubea mult 
şi pe care şi el o iubea, o fetişcană al cărei soţ era un 
yuzbaşiu, vătaf peste o sută de caralii de agie, om plin 
de năprăsnicie şi de vitejie, care avea nişte mâini de nu- 
mai cu un deget de-al lor şi ar fi fost de-ajuns spre a-l 
strivi pe băiețandru. Şi yuzbaşiul acela avea toate însu- 
şirile cele minunate în stare să mulțumească haremul 
său: ci băieţandrul nu avea pic de barbă, iar soţia lui era 
dintre femeile acelea care poftesc mai mult la carnea de 
miel; şi era ca o cârlană dintre acelea cărora le place să 
se simtă strunite mai cu seamă de către flăcăiandri. 

Or, într-o bună zi, yuzbaşiul intră în casă şi îi spuse 
puiandrei, soția sa: 

— O, Cuzare, sunt poftit în după-amiaza aceasta să 
mă duc în cutare loc, în nişte grădini, ca să răsuflu văz- 
duh curat cu nişte prieteni. Dacă, dar, pentru o treabă 
sau alta, va fi nevoie de mine, vei şti unde să mă cauţi. 

lar soţia îi spuse: 

— Nimenea nu are să dorească altceva de la tine decât 
să te ştie în bucurie şi în mulţumire! Du-te de te veseleş- 
te în grădini, o, stăpâne al meu, şi aceasta să te însenine 
şi să te înflorească, spre bucuria noastră! 

Şi yuzbaşiul se i a pe drumul lui, firitisindu-se, 
încă o dată, că are o soţie atâta de grijulie, şi atâta de mult 
dăruită, şi atâta de mult ascultătoare, şi atâta de cuviin- 
cioasă. 

Şi, de cum întoarse el spatele, soţia strigă: 

— Mărire lui Allah, carele îl depărtează de la noi, în 
după-amiaza aceasta, pe aad acesta crunt! lacătă 
că am să trimit după clenciul inimii mele! 

Şi îl chemă pe [aburul pe care îl avea în slujba 
ei, şi-i spuse: 

— O, băiatule, du-te degrabă după Cutărică, din par- 
tea mea. lar dacă nu ai să lenen acasă, să-l cauţi peste 
tot până ce ai să-l găseşti şi să-i spui: „Stăpâna mea îţi 
trimite ju alecu: şi îţi spune să te duci la ea acasă, 
chiar acuma!“ 

lar hadâmbul cel micuţ ieşi de la stăpâna lui şi, ne- 
găsindu-l pe flăcăiandru acasă, porni să străbată, în cău- 
tarea lui, toate prăvăliile din suk, pe unde avea năravul 
de-a se duce să stea. Şi, până la urmă, îl găsi în prăvălia 
unui bărbier, unde intrase spre a se rade pe cap. Şi se 
T de el taman în clipita când bărbierul îi înfăşură 
gâtul cu un ştergar curat, şi îi spuse: 

— Deie Allah ca bărbieritul să-ţi fie plăcut! 

Iar hadâmbuţul, apropiindu-se, aşadar, de flăcău, se 
plecă înspre el şi-i spuse la ureche: 

— Stăpâna mea, Cutare îţi trimite salamalecurile ei 
cele mai alese şi mă însărcinează să-ţi spun că astăzi țăr- 
mul este limpede şi că yuzbaşiul este la grădini! Dacă, 
dar, ţii să te bucuri, nu ai decât să vii fără de amânare 
şi fără de zăbavă. 

lar băiețandrul, auzind acestea, nu mai putu să rab- 
de a mai zăbovi acolo nicio clipită şi-i strigă bărbierului: 

— Şterge-mă repede pe cap, că mă duc; şi am să mă 
întorc altă dată! 

Şi, rostind vorbele acestea, îi puse în mână o drahmă 
din argint, întocmai ca şi când ar fi fost dichisit pe cap 
de bărbier. Iar bărbierul, văzând atâta dărnicie, îşi zise: 
„Imi dă o drahmă când nici nu l-am ras pe cap! Ce-are 
să fie când are să şi fie ras pe cap? Pe Allah! iacătă un 
muşteriu pe care n-am să-l scap din ochi. Fără de nicio 
îndoială, când am să-l rad pe cap are să-mi dea un 
pumn de drahme de-acestea!“ 

Estimp, flăcăiandrul se ridică repede şi ieşi în uliţă. 
lar bărbierul îl însoţi până în pragul prăvăliei, spu- 
nându-i: 

— Allah fie cu tine, o, stăpâne al meu! Nădejdea mea-i 
că, după ce ai să-ţi orânduieşti daravelile cele zornice, ai 
să te întorci în prăvălia aceasta, din care ai să ieşi încă 
şi mai frumos decât la intrare. Allah fie cu tine! 

lar flăcăul răspunse: 

— Taiieb! prea bine! am să mă întorc! 

Şi o zbughi degrabă, şi pieri după colțul uliţei. 

Şi ajunse dinaintea casei drăguței sale, soția yuzba- 
şiului. Şi tocmai era gata să bată în uşă, când, spre ulu- 
irea lui nespusă, văzu răsărindu-i dinainte, venind din 
partea cealaltă a uliţei, bărbierul. Şi neştiind cam care 
putea să fie treaba ce-l făcea să fugă aşa pe bărbier, care 
de departe îi făcea nişte semne de chemare, nu mai băru 
în poartă. lar bărbierul îi spuse: 

— O, stăpâne al meu, Allah fie cu tine! Mă rog tie să 
nu uiţi de prăvălia mea, care s-a înmiresmat de venirea 
ta şi s-a luminat. Iar înțeleptul spuse: „Când te-ai de- 
dulcit într-un loc, să nu mai cauţi altul!“ Iar doftorul 
cel mare al arabilor, Abu Ali el Hossein Ibn Sina — 
asupra-i fie milele Celui Preatnalt! — a spus: „Niciun 
lapte nu este de asemuit, pentru copil, cu laptele 
mamei! Şi nimica nu-i este mai dulce capului decât 
mâna unui bărbier dibaci!“ Nădăjduiesc, dar, de la tine, 
o, stăpâne al meu, că ai să cunoşti prăvălia mea dintre 
toate celelalte prăvălii din suk. 

lar flăcăiandrul zise: 

— Hei, uallah! de bună seamă, am s-o cunosc, o, bär- 
bierule! 

Şi împinse poarta, care se şi deschisese de dinlăuntru, 
şi grăbi s-o închidă în urma lui. Şi urcă să se întâlnească 
cu drăguţa sa, spre a-şi face treaba cea îndătinată. 

Ci bărbierul, în loc să se întoarcă la prăvălia lui, ră- 
mase înfipt în uliţă, dinaintea porţii, zicându-şi: „Cel 
mai bine-i să-l aştept chiar aici pe muşteriul acesta, ca 
să-l călăuzesc chiar eu la prăvălie, de teamă să nu care 
cumva să greşească la cele ale vecinilor mei!“ 

Şi, fără a slăbi uşa măcar o clipită din ochi, se 
proțăpi acolo. 

Ci în ceea ce îl priveşte pe yuzbaşiu, după ce ajunse 
la locul de întâlnire, prietenul său îi zise: 

— Ya sidi, iartă-mi necuviinţa fără de pereche, de 
care mă fac vinovat faţă de tine. Ci a murit maică-mea 
şi trebuie să-i orânduiesc înmormântarea. artă-mă, dar, 
de-a nu putea să mă bucur astăzi cu tine, şi iartă-mi 
purtarea cea urâtă. Allah e milos! şi avem să venim altă 
dată împreună aici, cât mai curând. 

Şi îşi luă rămas-bun de la el, tot cerându-şi întruna 
iertăciune, şi plecă pe drumul lui. Iar yuzbaşiul, cu nasul 


166 O mie şi una de nopti 


cam alungit, îşi zise în sineşi: „Bătu-le-ar Allah pe babe- 
le cele afurisite, care înnegurează într-un chip atâta de 
ticălos zilele de voioşie! Şi afunda-le-ar Pârdalnicul în 
hăurile cele mai adânci dintr-al cincelea iad!“ 

Şi, grăind acestea, scuipă o dată cu năduf... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a opt sute nouăzeci şi treia noapte 
Urmă: 


.-. Şi» grăind acestea, scuipă o dată cu năduf, mormă- 
ind în barbă: „Scuip pe tine şi pe pământul care-o să te 
astupe, o, mamă a pacostelor!“ Şi îşi luă calea îndărăt 
înspre casă, şi ajunse pe ulița lui, cu nişte ochi bulbucați 
de mânie. 

Şi îl zări pe bărbierul ce sta înțepenit, cu privirile pe 
ferestrele de la casa lui, ca un câine care aşteaptă să i se 
arunce un os. Şi îl umflă şi-i zise: 

— Ce-i cu tine, bre? Şi ce treabă-i între tine şi casa 
aceasta? 

lar bărbierul se temeni până la pământ şi răspunse: 

— O, sidi yuzbaşiule, îl aştept aici pe cel mai bun 
muşteriu al prăvăliei mele! Întrucât pâinea mea este în 
mâinile lui! 

Iar yuzbaşiul, tare uimit, îl întrebă: 

— Ce băsădeşti tu, mă javră de efriți? Nu cumva casa 
mea o fi acuma loc de întâlnire pentru muşteriii unor 
bărbieri de teapa ta? Cară-te, o, puşlamao, că, de nu, ai 
să-mi afli greutatea mâinii! 

Iar bărbierul spuse: 

— Numele lui Allah fie asupra-ţi, o, stăpâne al meu, 
yuzbaşiule, şi asupra casei tale, şi asupra celor care locu- 
iesc în preacinstita-ţi casă, sălaş al bunei-cuviinţe şi al 

tuturor virtuţilor ! Ci, pe preascumpa-ţi viaţă! mă juru- 
iesc că muşteriul meu cel mai bun a intrat chiar aci! Şi, 
întrucât iacătă că-i cam de multişor de când se află aici, 
iar meseria şi prăvălia mea mă pun în neputinţă de a-l 
mai aştepta, mă rog ţie să-i spui, când ai să-l vezi, să nu 
zăbovească mai mult! 

lar soțul fetişcanei îi zise: 

— Şi ce fel de om este muşteriul tău, o, plod de co- 
doşi şi prăsilă de pezevenghi? 

E] spuse: 

— Este un tinerel frumos, cu nişte ochi iacă-aşa, şi 
cu un mijlocel iacă-aşa, şi cilibiu foc! E un şalabi întru 
totul, zarif la purtări şi la strai, şi filotim! şi dulce! o 
bucată de zahăr, ya sidi, un fagure de miere, uallahi! 

Când vătaful cel de peste o sută de caralii de agie 
auzi asemenea laudă şi asemenea zugrăvire a celui ce 
intrase în casa lui, îl înşfăcă pe bărbier de ceafă şi, zgâl- 
ţâindu-l de câteva ori, îi spuse: 

— O, prăsilă de puşlamale şi pui de lele! 

lar bărbierul cel zgâlrâit strigă: 

— Nu am nimic împotrivă! 

Iar yuzbaşiul urmă: 

— Încă mai cutezi să rosteşti asemenea vorbe despre 
casa mea? 

Iar bărbierul zise: 

- O, stăpâne al meu, ai să vezi ce are să-ți spună 
muşteriul meu când ai să-i spui: „Bărbierul cel cu mână 
dulce te aşteaptă la poartă!“ 

Iar yuzbaşiul, spumegând, răcni la el: 

— Dacă-i aşa, şezi aci şi-aşteaptă până mă duc să-ţi 
cercetez spusele! 

Şi se repezi în casă. 

Or, estimp, muieruşca, văzând şi auzind de după fe- 
reastră tot ce se întâmpla în uliţă, avusese destul răgaz să-l 
ascundă pe drăguţul ei în fântâna casei. Şi când yuzbaşiul 

intră în odaie, nu mai era acolo nici flăcău, nici nimic 
ce să se asemuie cât de cât cu aşa ceva. Şi o întrebă pe 
nevastă-sa: 

— Hei, pe Allah! o, femeie, oare chiar este cumva de 
crezut că un bărbat să fi intrat în casa noastră? 

Iar nevasta, ca supărată până peste poate de o atare 
bănuială, strigă: 

— O, ce ruşine asupra casei noastre şi asupra mea! 
Cum să fi putut, o, stăpâne al meu, să intre aici un băr- 
bat? Izgonit fie Cel-Rău! 

Iar yuzbaşiul spuse: 

— Păi un bărbier, care se află în uliţă, mi-a spus că aş- 
teaptă să iasă de la noi un tinerel, muşteriu de-al lui! 

Ea spuse: 

— Și nu l-ai sfărâmat de zid? 

El spuse: 

— Mă duc să-l sfărâm! 

Şi cobori, şi îl înşfăcă pe bărbier de ceafă, şi începu 
să-l răsucească, răcnind la el: 

— O, codoş al maică-tii şi-al nevesti-tii! Ai cutezat să 
rosteşti asemenea vorbe despre haremul unui drept- 
credincios? 

Şi urma, fără de îndoială, să-i facă dintr-odată lungi- 
mea să-i treacă prin lățime, când bărbierul strigă: 

— Pe adevărul pe care ni l-a dezvăluit Profetul, o, 
yuzbaşiule, l-am văzut cu ochii mei pe flăcău când a in- 
trat în casă! Da nu l-am văzut să fi ieşit! 

Iar celălaltul îl opri din răsuceală şi rămase până peste 
măsură de uluit auzindu-l pe insul acela stăruind a măr- 
turisi asemenea lucru până şi dinaintea morții. Şi îi zise: 

— Nu vreau să te ucid până a nu-ţi dovedi că minţi, 
o, câine! vino-ncoace! 

Şi îl târî în casă, şi începu să străbată cu el toate odă- 
ile, şi de jos, şi de sus, şi peste tot. Şi, după ce cercetară 
şi răscoliră tot, coborâră în curte şi scotociră prin toate 

colţurile, fără să găsească nimic. Şi yuzbaşiul se întoarse 
înspre bărbier şi-i spuse: 

— Nu este nimic! 

Iar celălalt spuse: 

— Dreptu-i, da mai este şi fântâna aceasta, pe care 
încă nu am cercetat-o. 

Şi-aşa! Iar flăcăul auzea toată vânzoleala și toate vor- 
bele lor. Și, la vorba din urmă, despre fântână şi despre 
cercetarea fântânii, îl blestemă în inima lui pe bărbier, 
gândind: „A, puiul de codoaşe ale puşlamalâcului! Are să 
mă ducă la spânzurătoare!“ lar nevestica, la rându-i, îl 
auzi şi ea pe bărbier vorbind de cercetarea fântânii şi co- 
bori în graba mare, strigându-i soțului ei: 

— Da până când, o, bărbate, ai să-l mai laşi să-ţi bată 
curtea şi haremul pe plodul ăsta dintr-un potop de în- 
cornoraţi ai neruşinării? Şi nu ţi-e ruşine ţie să-l bagi aşa 
în tihna sălaşului tău pe un străin de teapa ăstuia de co- 
lea? Ce mai aştepţi de nu-l osândeşti după nelegiuirea 
lui? 

Iar yuzbaşiul spuse: 

— Drept spui tu, o, femeie, trebuie să-l pedepsesc. Ci 
tu eşti cea ponegrită, aşa că tu se cade să-l osândeşti. Pe- 
depseşte-l după greutatea şi după fapta clevetirilor lui! 

Atunci, puicana se sui în casă şi luă un cuţit de la 
bucătărie, şi îl încinse la foc până ce se făcu alb de fier- 
binte. Şi veni la bărbierul pe care yuzbaşiul îl şi aşternu- 
se la pământ dintr-o smucitură. Şi, cu cuțitul cel încins, 
îi arse vinişoarele, şi îi scoase ouşoarele, în vreme ce yuz- 
başiul îl ținea proptit la pământ. După care îl aruncară 
în uliţă, strigând în urma lui: 

— Asta are să te înveţe minte să mai pălăvrăgeşti des- 
pre haremurile oamenilor cinstiţi! 

lar amărârul de bărbier zăcu acolo până ce nişte tre- 
cători miloşi îl ridicară şi îl duseră la prăvălia lui. Şi gata 
cu el! 

Ci în ceea ce îl priveşte pe flăcăiandrul închis în fån- 
tână, apoi acesta, de îndată ce toată zarva din casă 
conteni, dete zor să iasă din ascunzătoarea lui şi să-şi 
slobozească picioarele în vânt. Şi Allah coperi ceea ce 
avea de coperit! 


Iar Șeherezada nu voi să lase cumva noaptea aceea să 
treacă fără a-i mai povesti sultanului Şahriar şi povestea cu 
Faiiruz şi cu soția lui. 


POVESTEA CU FAIIRUZ ȘI CU SOŢIA LUI 


Se povesteşte că un sultan şedea într-o zi pe terasa 
saraiului său, revenindu-se şi bucurându-și ochii cu pri- 
veliştea cerului de deasupra capului şi cu grădinile cele 
frumoase de la picioarele sale. Şi dete deodată cu privi- 
rea, pe terasa unei case aşezate peste drum de saraiul 
său, de o femeie cum nu mai văzuse nicicând alta ase- 
menea ca frumuseţe. Şi se întoarse înspre cei care îl în- 
conjurau şi îi întrebă: 

— A cui este casa aceea? 

lar ei răspunseră: 

— A slujitorului tău, Faiiruz. lar femeia este soţia lui! 

Atunci, sultanul cobori de pe terasă; iar patima îl şi 
lăsase beat, fără de vin, şi dragostea era în inima lui. Şi 
îl chemă pe slujitorul său, Faiiruz, şi îi spuse: 

— Ia scrisoarea aceasta şi du-te în cutare cetate, şi adu-mi 
răspunsul! 

Şi Faiiruz luă scrisoarea, şi se duse acasă la el, şi îşi 
puse scrisoarea sub cap, şi îşi trecu aşa noaptea toată. 
lar când se făcu dimineaţă, se sculă, îşi luă bun-rămas 
de la soție şi plecă înspre cetatea cu pricina, habar nea- 
vând ce rosturi avea domnul său împotriva lui. 

Estimp, sultanul se ridică degrabă, numaidecâr după 
ce soţul plecă, şi se îndreptă, îmbrăcat în haine străvestite, 

înspre casa lui Faiiruz, şi bătu la uşă. Iar soţia lui Faiiruz 
întrebă: 

— Cine este la uşă? 

Şi el răspunse: 

— Sunt eu, sultanul, stăpânul soțului tău! 

Şi ea deschise. Iar el şi spuse, aşezându-se: 

— Am venit ca musafir. 

lar ea zâmbi şi răspunse: 

— Mă adăpostesc întru Allah de un astfel de musafirlâc. 
Întrucât chiar că nu mă aştept la nimica bun de la el! 

Ci sultanul spuse: 

— O, alean al inimilor, noi suntem stăpânul soţului 
tău şi socotim că nu ne prea cam cunoşti! 

lar ea răspunse: 

— Ba te cunosc, o, doamne şi stăpâne al meu, şi cu- 
nosc şi ce gând ai, şi ştiu şi ce vrei, şi că eşti stăpânul so- 
țului meu. Şi, spre a-ți dovedi că pricep prea bine care 
ţi-e treaba, te povăţuiesc, o, sultane al meu, să ai sufletul 
atâta de sus înălțat, cât să ți se potrivească şi ţie stihurile 
poetului: 


Nu am să-mi fac vreodată cale 
Pe drumul către vreun izvor 
Ce stă cu ghizdul buzei sale 
La bunăvoia tuturor 

Și-și lasă proaspetele ape 

Toţi trecătorii să-i adape. 


Când muștele cele murdare 
Și-abat pe farfuria mea 

Roirea lor bâzâitoare, 

De mi-ar fi foamea cât de grea, 
Las farfurie şi bucate, 

Că altceva nu se mai poate. 

La fel şi leul ocolește 

Un drum ce duce la vreun vad 

La care, strecurați boțeşte, 
Și câinii vin la adăpat, 
Să lipăie şi ei la fel 

De unde se adapă el. 


Şi, după ce spuse stihurile, soţia lui Faiiruz adăugă: 

— Ci tu, o, Măria Ta, ai bea din fântâna pe care alții 
înaintea ta şi-au pus buzele? 

Iar sultanul, auzind vorbele acestea, se uită la ea cu 
uimire. Şi fu atâta de tulburat, încât întoarse spatele, 
fără a mai găsi o vorbă de răspuns; şi, în graba lui de a 
fugi, îşi pierdu acolo unul dintre papuci. Şi-aceasta-i fu 
păţania. 

Ci în ceea ce îl priveşte pe Faiiruz, iacătă! După ce ieşi 
din casă, spre a se duce unde îl trimisese sultanul, căută 
scrisoarea în buzunar şi nu o găsi. Şi îşi aduse aminte că 
o pusese sub căpătâi. Şi se întoarse din drum, şi intră în 
casă chiar la o clipită după ce sultanul tocmai ieşise. Şi 
văzu imineul sultanului, pe prag. Şi numaidecât înțelese 
pricina trimiterii lui afară din cetate, în nişte locuri 
depărtate. Şi îşi zise: „Sultanul, stăpânul meu, nu mă tri- 
mite acolo decât ca să-și dea frâu slobod la o patimă 
tăinuită!“ Da păstră tăcerea şi, intrând fără zarvă în 
odaie, luă scrisoarea de unde o lăsase și plecă iar, fără ca 
soţia să fi prins de veste de întoarcerea lui. Şi părăsi ce- 
tatea în grabă, şi se duse să-şi îndeplinească solia cu care 
fusese însărcinat de sultanul, stăpânul său. Şi Allah îi 
scrise bună pace, şi omul duse scrisoarea la locul porun- 
cit, şi se întoarse în cetatea sultanului aducând răspunsul 
cerut. Şi, până a se duce să se odihnească la el acasă, dete 
zor să se înfăţişeze dinaintea sultanului care, spre a-l 
răsplăti pentru vrednicia lui, îl dărui cu o sută de dinari. 
Şi nimica nu se pomeni despre ceea ce ştim. 

lar Faiiruz, luând cei o sută de dinari, se duse la sukul 
giuvaiergiilor şi al argintarilor şi cumpără, de toți banii, 

nişte lucruri strălucite, tot felul de podoabe plăcute fe- 
meilor. Şi le duse pe toate nevesti-sii, spunându-i: 

— Acestea-s spre a sărbători întoarcerea mea! 

Şi adăugă: 

— la-le şi pe astea, şi tot ce ai aici, şi întoarce-te la 
casa tatălui tău! 

Iar ea îl întrebă: 

— Pentru ce? 

— Pentru că sultanul, stăpânul meu, m-a coperit cu 
bunătatea lui. Şi pentru că vreau ca toată lumea să afle, 
şi ca tatăl tău să se bucure văzând la tine toate podoa- 
bele acestea, drept aceea doresc să te văd cum pleci 
acolo unde îţi spun. 

Iar ea răspunse: 

— Cu drag şi cu toată inima bucuroasă! 

Şi se împodobi cu tot ce-i adusese bărbatu-său, şi cu 
tot ce mai avea, şi plecă la casa tatălui ei. Şi taică-său se 
bucură foarte de venirea ei şi de toate mândreţele pe ca- 
re le vedea pe ea. Şi şezu în casa tatălui său vreme de o 
lună întreagă, fără ca soţul ei, Faiiruz, să se mai fi gân- 
dit să vină Tana ea, şi fără ca baremi să fi trimis să ceară 
ştiri despre ea. 

Încât, la capătul lunii aceleia de despărţire, fratele 
tinerei neveste veni la Faiiruz şi-i zise: 

— O, Faiiruz, dacă nu vrei să dezvăluieşti pricina 
mâniei ce-o ai împotriva soţiei tale, şi pricina părăsirii 
în care ai lăsat-o, vino măcar şi apără-te, în pricina cu 
noi, dinaintea sultanului, stăpânul nostru! 

lar Faiiruz răspunse: 

— Dacă voi vreţi să vă judecaţi, eu nu am să mă judec! 

lar fratele tinerelei spuse: 

— Ci vino totuşi, ca să mă auzi ce pâră am! 

Şi se duse cu el dinaintea sultanului. 

Şi îl găsiră pe sultan, în sala de judeţe, cu cadiul 
stând jos lângă el. Şi fratele tinerei femei, după ce sărută 
pământul dintre mâinile sultanului, spuse: 

— O, stăpâne al nostru, vin să mă judec pentru o pri- 
cină! 

Iar sultanul îi spuse: 

— Pricinile de judecat îl privesc pe domnia sa, cadiul. 
Cu el se cade să vorbeşti! 

Iar fratele tinerei femei se întoarse înspre cadiu şi zise: 

— Allah lumineze judeţele domnului nostru, cadiul! 
Or, iacătă pâra şi jalba noastră: i-am închiriat, numai ca 
închiriere, omului acesta, o grădină frumoasă, bine 
ocrotită cu ziduri înalte şi păzite, minunat îngrijită şi 
sădită cu flori şi cu pomi roditori. Ci omul acesta, după 
ce a strâns toate florile şi a mâncat toate poamele, a dat 
jos zidurile, a lăsat grădina vraişte în cele patru vânturi 
şi a adus totul în stare de jaf. Şi-acuma vine să rupă în- 
voiala şi să ne dea îndărăt grădina în starea în care a 
adus-o! Şi-aceasta-i plângerea noastră şi pricina noastră, 
ya sidi’l cadi! 

Şi cadiul se întoarse înspre Faiiruz și fi zise: 

— Da tu ce ai a spune, o, tinere? 

Şi el răspunse: 

— Într-adevăr, le dau îndărăr grădina într-o stare mai 
bună decât era înainte! 

Iar cadiul îi spuse fratelui: 

— Este adevărat că dă îndărăt grădina în stare mai 
bună, precum ne mărturiseşte? 

Iar fratele zise: 

— Nu. Ci aş vrea să aflu de la el pricina care l-a îm- 
pins să ne-o dea îndărăt! 

Şi cadiul întrebă, întorcându-se înspre Faiiruz: 

— Ce ai de zis, o, tinere? 

Şi Faiiruz răspunse: 

— Le-o dau îndărăt din toată inima mea şi în pofida 
inimii mele! lar pricina acestei dări îndărăt, întrucât 
doreşte s-o afle, este că am intrat în grădina cu pricina şi 

am văzut pe pământul ei urmele trecerii leului şi ale 
piciorului lui. Şi mi-a fost frică să nu mă sfâşie leul, de 
m-aș mai încumeta încă o dată. Şi pentru aceea am dat 
grădina îndărăt stăpânului ei. Şi nu am făcut treaba aceas- 
ta decât din cinstire faţă de leu şi din frică pentru mine... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a opt sute nouăzeci şi patra noapte 
Urmă: 


... Şi nu am făcut treaba aceasta decât din cinstire față 
de leu şi din frică pentru mine. 

Iar sultanul, care sta tolănit pe perne şi asculta fără 
a lăsa să se vadă, când auzi vorbele lui Faiiruz, slujitorul 
său, şi pricepu unde bate tâlcul, se ridică pe jumătate şi 
îi spuse tânărului: 

— O, Faiiruz, linişteşte-ţi sufletul, alungă-ţi temerile 
şi întoarce-te la grădina ta. Întrucât, pe adevărul şi pe 
sfințenia Islamului! grădina ta este cea mai bine apărată 
şi cea mai bine păzită din câte am văzut eu în viața mea; 
iar zidurile ei sunt la adăpost de orice călcare; iar pomii, 
roadele şi florile ei sunt cele mai curate şi cele mai fru- 
moase din câte am văzut vreodată! 

Şi Faiiruz înțelese. Şi se întoarse la soţia lui. Şi o iubi. 
Şi, în felul acesta, nici cadiul, nici nimenea dintre cei 
mulți câți se aflau de față în sala de judeţe nu putu să 
priceapă nimic din pricina aceea, care rămase tăinuită 
între sultan şi Faiiruz şi fratele soţiei. Ci numai unul 
Allah este Atoateştiutor! 

OBÂRŞIA ȘI DEŞTEPTĂCIUNEA 


Era odată un om, şamit de baştină, pe care Allah îl 
dăruise, ca pe toți şamiţii din neamul său, cu un sânge 
vârtos şi cu o minte întunecată. Întrucât este lucru ştiut 
că, atunci când Allah a împărţit darurile sale oamenilor, 
a pus în fiecare pământ însuşirile cele bune şi însuşirile 
cele rele, care urmau să se treacă din neam în neam tu- 
turor celor ce aveau să se nască acolo. Şi-aşa îi dărui el cu 
minte şi cu isteciune pe locuitorii din Cairo, cu putere 
bărbătească pe cei din Egiptul-de-Sus, cu dragoste de 
poezie pe părinţii noştri arabi, cu vitejie pe călăreții din 
pustie, cu obiceiuri cuviincioase pe locuitorii din Irak, 
cu prietenie faţă de oaspeţi pe triburile cele rătăcitoare, 
şi cu multe alte daruri şi multe alte pământuri; ci sirie- 
nilor nu le dete decât patima după chilipir şi dorul de 
neguţătorie, şi îi uită cu totul când împărți darurile cele 
plăcute. Drept aceea, orice-ar face, un şamit, din ţările 
care se întind de la marea cea sărată până la marginile 
pustiului Damascului, are să fie pururea un mocofan 
cu sânge vârtos, iar mintea lui nu are să fie vreodată 
deschisă decât la ispita cea grosolană a chilipirului şi a 
pişicherlâcului. 

Şi-aşa că sirianul cu pricina se trezi într-o bună zi cu 
dorinţa de a se duce să chilipirgească pe la Cairo. Şi, fä- 
ră de nicio îndoială, numai soarta lui cea păcătoasă i-a 
suflat gândul acesta de a se duce să trăiască printre oa- 
menii cei mai plăcuţi şi mai isteţi de pe pământ. Ci, ca 
toţi cei din neamul lui, era plin de îngâmfare şi gândi că 
avea să-i năucească pe oamenii de acolo, întrucât avea să 
ducă nişte lucruri E pac cu el. Luă, într-adevăr, în 
nişte lăzi, tot ceea ce avea mai strălucit ca mătăsării, ca 
bogasiuri scumpe, ca arme luminate şi alte lucruri ase- 
menea, şi se cărăuşi în cetatea cea ocrotită, Misr Al- 


Kahirah, Cairo! 

Şi purcese cu a închiria o prăvălie pentru mărfurile 
sale şi o odaie pentru sine într-un han din cetate, în ini- 
ma sukurilor. Şi începu să se ducă în fiecare zi pe la 
mușterii şi pe la neguţători, poftindu-i să vină să-i vadă 
mărfurile. Şi urmă să lucreze tot aşa o bucată de vreme, 
până când într-o bună zi, cum se duse să se preumble, 
şi se tot uita ba la dreapta, ba la stânga, se întâlni cu trei 
fetişcane ce veneau aplecate şi legănate, și care râdeau 
spunându-i nişte lucruri aşa şi-aşa. Şi erau toate una 
mai frumoasă decât cealaltă, şi mai ispititoare, şi mai 
dulci. Şi, când le zări, mustăţile i se zburliră şi i se cu- 
cremurară; şi se apropie de ele, când fetele îi aruncară 
nişte ocheade, şi le zise: 

— Se poate, oare, să veniţi a-mi ţine tovărăşie plăcută, 
la hanul meu, spre a ne veseli în noaptea aceasta? 

Iar ele răspunseră, zâmbăreţe: 

— Binevoim, într-adevăr, şi vom face ceea ce ne vei 
spune să facem, spre a-ţi fi pe chef. 

lar el întrebă: 

— La mine sau la voi, o, stăpânele mele? 

Ele spuseră: 

— Eh, pe Allah! la tine! Ce, tu crezi cumva că soţii 
noştri ne-ar lăsa să aducem acasă bărbaţi străini? 

Şi adăugară: 

— In noaptea aceasta vom veni la tine! Spune-ne, 
aşadar, unde locuieşti. 

El spuse: 

— Locuiesc într-o odaie la cutare han, pe cutare uliţă. 

Iar ele spuseră: 

— Dacă-i aşa, pregătește-ne o cină şi ţine-ne-o la cald; 
iar noi vom veni la tine după ceasul rugăciunii de noapte. 

Iar el spuse: 

— Vorbele voastre sunt desăvârşite! 

Şi fetele îl lăsară, spre a-şi vedea de drum. Iar el, la 
rându-i, se duse după merinde şi cumpără peşte, castraveți, 

stridii, vin şi mirodenii, şi le aduse pe toate în odaia lui; 
şi pregăti cinci feluri de bucate cu carne, fără a mai pune 
la socoteală şi orezul, şi legumele; şi le găti chiar el, cu 
mâna lui; şi ţinu totul gata, cât mai bine cu putință. 

lar când se făcu vremea de cină, cele trei femei veni- 
ră, aşa cum făgăduiseră, învăluite în nişte căbănițe al- 
bastre, ce le făceau de nerecunoscut. Ci, după ce intrară, 
îşi aruncară hainele de pe umeri şi şezură jos ca nişte 
lune. Iar sirianul se sculă şi veni dinaintea lor, stând 
apoi şi el jos, ca un ulcior, după ce rânduise cum se cu- 
vine farfuriile pline cu bucate. Şi fetele mâncară fiecare 
atâta cât încăpu în ele. Iar el le aduse pe urmă sofraua 
cu vinuri. Şi cupa începu să se poarte între ei. Şi siria- 
nul, la îndemnurile lor stăruitoare, nu lăsă să-l treacă 
niciun rând de la băutură şi bău până ce începu capul 
să i se bălăngăne în toate părţile. Şi atunci, prinzând 
oarecare inimă, începu să se uite în ochii tovarăşelor 
sale; şi putu să se minuneze de frumuseţea fetelor şi să 
se bucure de nurii lor. Şi se învârti între uluială şi nä- 
uceală. Şi se clătină între aiureală şi zăpăceală. Şi nu mai 
ştiu să osebească bărbat de femeie. Iar starea lui fu ne- 
maipomenită, şi soarta — jalnică. Şi privea fără a vedea, 
şi mânca fără a bea. Şi dete să se slujească de picioare, 
şi căzu-n cap. Şi îşi roti ochii împrejur, şi scutură din nas 
mahmur. Şi suflă, şi strănută. Şi râse, şi plânse. După 
care se întoarse înspre una dintre cele trei mioare şi îi 
făcu întrebare: 

— Allah fie asupra ta! ya setti, ce nume-i fi având tu, 
oare? 

Ea răspunse, cum se cuvine: 

— Ai-mai-văzut-vreodată-pe-cineva-ca-mine? 

lar mintea lui zbură şi mai tare, şi strigă în gura mare: 

— Nu, uallahi, nu am mai văzut pe cineva ca tine! 

Pe urmă se întinse pe jos, sprijinindu-se în coate, şi 
o întrebă şi pe cea de-a doua: 

— Da pe tine, ya setti, o, sângele vieţii inimii mele, 
cum te cheamă? 

Ea răspunse: 

— N-ai-văzut-vreodată-pe-cineva-care-să-semene-cu- 
mine! 

Iar el strigă: 

— Inşallah! fie voia lui Allah, o, stăpână a mea, N-ai- 
văzut-vreodată-pe-cineva-care-să semene-cu-mine! 

Pe urmă se întoarse înspre cea de-a treia şi o întrebă: 

— Da pe tine, ya setti, o, pojar al inimii mele, cam 
care poate fi preacinstitul tău nume? 

Ea răspunse: 

— Uită-te-la-mine-şi-ai-să-mă-cunoşti! 

Şi, auzind acest al treilea răspuns, sirianul se rosto- 
goli pe duşumea, strigând cât îl ţinea gura: 

— Nu am nimica împotrivă, o, stăpână a mea, 
Uită-te-la-mine-şi-ai-să-mă-cunoşti! 

Şi ele preumblară pocalul necontenit şi îl deşertară 
în gârlejul lui, până ce se prăbuşi, cu capu-naintea pi- 
cioarelor şi cu suflarea împiedicată. Atunci, văzându-l 
în starea aceea, fetele se ridicară şi îi scoaseră turbanul, 
şi îi puseră pe cap o tichie de nebun. Pe urmă se uitară 
împrejurul lor şi puseră gabja pe tot ce găsiră la înde- 
mână, şi bani, şi lucruri de preț. Şi, încărcate cu prada, 
şi cu inima uşoară, îl lăsară în hanul lui să grohăie ca un 
bivol, şi lăsară odaia în seama stăpânului ei. Iar Aroate- 
acoperitorul acoperi ceea ce avea de acoperit. 

Or, a doua zi, când se trezi din beţia lui, sirianul se 
văzu singur în odaie şi nu zăbovi a băga de seamă că 
odaia fusese măturată de tot ce se afla în ea. Şi deodată 
îşi dobândi pe deplin simţurile şi strigă: 

— Nu este măreție şi putere decât numai întru Allah 
Slăvitul şi Marele! 

Şi se repezi afară din han, cu tichia de nebun pe cap, 
şi începu să-i întrebe pe toţi trecătorii dacă nu întâlniseră 

pe numitele Cutare, şi Cutare, şi Cutare. Şi rostea numele 
pe care i le spuseseră cele trei femei. lar oamenii, vă- 
zându-l împopoţonat aşa, îl credeau scăpat de la maris- 
tan şi răspundeau: 

— Nu, pe Allah! nu am văzut niciodată pe cineva ca 
cine! 

Iar alţii ziceau: 

- Niciodată nu am văzut pe cineva care să ţi se 
asemuie! 

Iar alţii răspundeau: 

— Ne uităm la tine, într-adevăr, da nu te cunoaştem! 

Încâr, la capătul întrebărilor, nu mai ştiu ce să facă 
şi nici cui să se plângă şi, până la urmă, întâlni un 
trecător milos şi bun de sfat, care îi spuse: 

— Ascultă-mă pe mine, o, şamitule! Cel mai bun lu- 
cru pe care îl ai de făcut, în împrejurarea aceasta, este de 
a te întoarce în țara Şamului, fără de amânare şi fără de 
zăbavă, întrucât la Cairo, vezi tu, oamenii ştiu să răsu- 
cească şi capetele tari, şi pe cele uşoare, şi ştiu să se joa- 
ce cu ouăle tot atâta de bine ca şi cu pietrele. 

Iar şamitul, cu nasul alungit până-n pământ, se în- 
toarse în ţara lui, din care n-ar fi trebuit să iasă niciodată. 

Şi, întrucât adesea li s-au întâmplat asemenea păța- 
nii, cei de baştină din ţara Şamului îi clevetesc în gura 
mare pe copiii Egiptului. 


lar Şeherezada, sfârșind de istorisit povestea aceasta, tăcu. 
Şi sultanul Şahriar î îi zise: 

— Numai unui Allah este Învățător şi Luminător! 

lar ea adăugă: 

— Da ce-ar mai rămâne din snoavele acestea, pe lângă 
Povestea cu Cartea magică? 

Iar sultanul Şahriar zise: 

— Ce-i cu cartea aceea magică, o, Şeherezada, şi care-i po- 
vestea ei? 

Iar ea spuse: 

— Las’ să ţi-o povestesc, o, Măria Ta, în noaptea urmă- 
toare, de-o vrea Allah şi dacă aşa este plăcerea ta! 

Iar sultanul zise: 

— De bună seamă! vreau să ascult, în noaptea următoare, 
povestea aceea, pe care nu o ştiu. 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a opt sute nouăzeci şi cincea noapte 


Micuța Doniazada se ridică de pe chilimul pe care sta 
ghemuită şi zise: 

— O, sora mea, când ai să începi să ne povesteşti povestea 
cu cartea magică? 

lar Şeherezada răspunse: 

— Fără amânare şi fără de zăbavă, dat fiind că aceasta-i do- 
rinţa stăpânului nostru, sultanul. 


Şi spuse: 


POVESTEA CU CARTEA MAGICĂ 


povesteşte, în hronicile noroadelor şi în cărțile 
Bad din vremurile vechi — ci numai unul Allah ştie 
trecutul tot şi poate să vadă cele ce vin! — că într-o noap- 
te ca toate nopţile califul, fiul califilor urmaşi drepți ai 
lui Abbas, Harun Al-Raşid, care domnea la Bagdad, s-a 
ridicat în patul său, pradă unei apăsări, şi aşa, îmbrăcat 
în hainele sale de noapte, a poruncit să fie chemat la el 
Massrur, spătarul Măriei Sale, care s-a şi înfăţişat nu- 
maidecât dinainte-i. Şi califul i-a zis: 

— O, Massrur, noaptea aceasta este sugrumătoare şi 
grea peste pieptul meu, şi doresc să-mi risipeşti poso- 
morala. 

Iar Massrur a răspuns: 

— O, emire al drept-credincioşilor, scoală-te şi haide 
să mergem pe terasă ca să privim cu ochii noştri pologul 
cerurilor presărat cu stele, şi să vedem cum se preumblă 
luna e în vreme ce înspre noi are să se ridice 
cântecul clipocitor al apelor, şi suspinele roților scârțâi- 
toare ale puţurilor cu scripeți de la grădinile de zarzavat, 
cele despre care a spus poetul: 


Fântâni cu scripeţi jalnic suspinând, 
De lacrimi pline şi de geamăt blând, 
V-asemuiţi cu-ndrăgostiții, când, 
În ciuda vrăjii ce le arde-n gând, 
Și zi, şi noapte-și trec mereu oftând, 
Fără-a-i mai da şi bucuriei rând. 


Şi tot poetul acela, o, emire al drept-credincioşilor, 
a spus, vorbind despre apa curgătoare: 

Iubita mea e-o fată vrăjitoare, 

Ea mă adapă şi tot ea îmi cântă, 
Ca o grădină fără asemănare: 
Izvoare-s ochii-i, cu privire blândă, 
Jar glasul ei e apa curgătoare. 


Şi Harun îl ascultă pe spătarul său şi clătină din cap, 
şi zise: 

— Nu de asta am chef în noaptea de-acum! 

Şi Massrur zise: 

— O, emire al drept-credincioşilor, se află în saraiul 
tău trei sute şaizeci de puiandre de toate culorile, aseme- 
nea cu tot atâtea lune şi gazele, şi îmbrăcate în rochii 
frumoase ca nişte flori. Scoală-te şi hai să le prefirăm 
pe toate cu privirea, fără ca ele să ne vadă, fiecare în ia- 
tacul ei. Şi ai să le asculţi cântecele, şi ai să le vezi jocu- 
rile, şi ai să te uiţi la zbengurile lor. Şi atunci, sufletul 
tău are să se simţească îmbiat înspre vreuna dintre ele. 
Şi ai s-o iei de soață, în noaptea aceasta, şi ea are să se 
dedea plăcerilor ei cu tine. Şi avem să vedem noi atunci 
ce-o să mai rămână din posomorala ta! 

Ci Harun spuse: 

— O, Massrur, du-te de mi-l adu pe Giafar numai- 
decât! 

Iar Massrur răspunse cu ascultare şi cu supunere. Şi 
se duse să-l caute pe Giafar acasă, şi îi spuse: 

— Hai la coird dropt eredince le 

Şi Giafar răspunse: 

— Ascult şi mă supun! 

Şi se sculă pe clipă pe dată, se îmbrăcă şi purcese cu 
Massrur la sarai. Şi se înfăţişă califului, care se afla tot 
în pat, şi sărută pământul dintre mâinile lui, şi zise: 

— Deie Allah să nu fie pentru vreun lucru rău! 

Iar Harun spuse: 

— Nu este de nimic alta decât de bine, o, Giafar! Ci 
sunt cam mohorât în noaptea aceasta, şi chinuit, şi 

apăsat. Şi l-am trimis pe Massrur să-ţi spună să vii aici 
ca să mă veseleşti şi ca să-mi risipeşti urârul. 

lar Giafar chibzui o clipită şi răspunse: 

— O, emire al drept-credincioşilor, când sufletul nos- 
tru nu voieşte să se veselească nici cu frumusețea ceru- 
lui, nici cu cea a grădinilor, nici cu dulceața vântului, 
nici cu vederea florilor, nu mai rămâne decât un leac, şi 
anume cartea. Întrucât, o, emire al drept-credincioşilor, 
cea mai frumoasă grădină este tot un dilas cu cărți. Iar 
o preumblare printre luminile lui este cea mai dulce şi 
cea mai vrăjită dintre preumblări! Scoală-te, aşadar, şi 
haidem să căutăm vreo carte, la întâmplare, pe rafturile 
dulapurilor cu cărți! 

lar Harun răspunse: 

— Drept grăieşti, o, Giafar! Acesta-i leacul cel mai 
bun împotriva urâtului. Şi deloc nu mă gândisem la el. 

Şi se sculă şi, însoţit de Giafar şi de Massrur, se duse 
în sala în care se aflau dulapurile cu cărți. 

lar Giafar şi Massrur tineau fiecare câte o făclie, şi 
califul lua cărțile din dulapurile cele strălucite și din 
lăzile de lemn înmiresmat, şi le deschidea, şi-apoi le 
închidea iarăşi. Şi cercetă aşa multe lăzi şi dulapuri şi, 
până la urmă, puse mâna pe o carte tare veche, pe care 
o deschise la întâmplare. Şi nimeri peste un lucru care 
pesemne că l-o fi ispitit straşnic, de vreme ce, în loc 
de-a lăsa cartea după o clipită, şezu jos şi începu s-o cer- 
ceteze foaie cu foaie şi să citească cu luare-aminte. Şi ia- 
cătă că deodată începu să râdă de se prăvăli pe spate. Pe 
urmă luă iarăşi cartea şi îşi urmă citirea. Şi iacătă că la- 
crimile începură să curgă din ochii lui; şi începu să 
plângă de i se udă barba toată, iar lacrimile-i curgeau 
printre firele din barbă până pe cartea pe care o ţinea pe 
genunchi. Pe urmă a cartea, o puse în zăloaga ei 
şi se ridică de plecare. 

Iar Giafar, după ce îl văzuse pe calif plângând şi râ- 
zând, nu se putu stăpâni să nu-i spună stăpânului său: 

— O, emire al drept-credincioşilor şi domn peste cele 
Două Lumi, cam care poate să fie pricina ce te-a făcut 
şi să râzi, şi să plângi aproape tot într-aceeaşi clipită? 

Iar califul, auzind întrebarea, se mânie până peste 
marginile mâniei şi răcni la Giafar, cu un glas sugru- 
mat: 

— O, câine din câinii de barmakizi, de unde atâta 
neobrăzare din partea ta? Şi ce te priveşte pe tine? lacătă 
că îţi iei nasul de a te dovedi supărător și îngâmfat, şi 
treci peste marginile rostului tău! Nu-ţi mai rămâne 
acuma decât să-l mai şi sfruntezi pe calif! Or, pe ochii 
mei! de vreme ce te bagi unde nu te priveşte, vreau ca 
povestea aceasta să aibă toate urmările pe care le cere. Îţi 
poruncesc, aşadar, să te duci să cauţi pe careva care ar 
putea să-ţi spună pentru ce am râs şi am plâns la citirea 
acestei cărţi, şi care să ghicească ce se află în scriptura 
aceasta, de la cea dintâi foaie până la cea din urmă. Şi 
dacă nu ai să-l găseşti pe insul acela, am să-ţi tai capul 
şi-am să-ţi arăt eu atunci ce m-a făcut să râd şi să plâng. 

Când auzi vorbele acestea şi când văzu mânia ca- 
lifului, Giafar spuse: 

— O, emire al drepr-credincioşilor, am săvârşit o gre- 
şeală. Iar greşeala este faptă de oameni de teapa mea, 
pe când iertarea este faptă a unora ce au sufletul ca acela 
al Măreţiei Tale. 

Ci Harun răspunse: 

— Nu! şi mă leg cu jurământ! Să te duci să-mi cauţi 
pe careva care să-mi spună numaidecât tot ce cuprinde 
cartea asta! De nu, am să-ţi tai capul pe clipă pe dată. 

Şi Giafar spuse: 

— O, emire al drept-credincioşilor, Allah a zidit 
cerurile şi lumile în şase zile, şi, dacă ar fi vrut, le-ar fi zi- 
dit într-un ceas. lar dacă nu a făcut aşa, a fost spre a ară- 
ta făpturilor sale că, în toate lucrurile, chiar spre a făptui 
binele, trebuie să purcezi cu chibzuinţă şi răbdare. Cu 

atât mai mult când este vorba de-a făptui ceva împotri- 
va binelui, o, emire al drept-credincioşilor. Ci, dacă ţii 
neabărut să mă duc să-l caut pe insul în stare să ghi- 
cească tot ce te-a făcut să râzi şi să plângi, îngăduie ro- 
bului tău măcar un răspas de trei zile! 

Iar califul spuse: 

— Dacă nu-mi aduci insul despre care e vorba, ai să 
pieri de moartea cea mai cruntă! 

lar Giafar răspunse: 

— Mă duc în solia poruncită! 

Şi ieşi numaidecâr, schimbat la faţă, cu sufletul tre- 
murând şi cu inima plină de amar şi de mâhnire. 

Şi se duse acasă, cu inima amară, mai întâi să-şi ia 
bun-rămas de la tatăl său, Yahia, şi de la fratele său, El- 
Fadl, şi să plângă. Iar ei îi spuseră: 

— Pentru ce te vedem în starea aceasta de tulburare 
şi de mâhnire, o, Giafar? 

Iar el le povesti tot ce se întâmplase între el şi calif, 
şi îi înştiinţă despre porunca primită. Şi adăugă: 

— Cine se joacă cu un tăiş ascuţit se taie la mână; iar 
cine se luptă cu leul are să fie ucis. În ceea ce mă priveş- 
te, nu se mai află loc pentru mine lângă calif; întrucât 
de-aci înainte şederea în preajma lui este cea mai mare 
dintre primejdii pentru mine, ca şi pentru tine, o, pă- 
rintele meu, şi ca şi pentru tine, o, fratele meu! Aşa că 
este mai bine să mă duc departe de ochii lui. Întrucât 
a-ţi mântui viaţa este un lucru tare scump şi niciodată 
nu e destul de cântărit la chiar preţul lui. Iar depărtarea 
este cea mai bună mântuire pentru gârurile noastre. 
Şi-apoi, poetul a spus: 


Tu viața-ți mântuie de tângă 
Și de prăpădul care vine, 

Jar casa las-o să se plângă 
Acelui ce-a zidit-o bine. 

Iar la acestea, părintele său şi fratele răspunseră: 

— Nu pleca, o, Giafar, întrucât califul s-ar putea să te 
ierte! 

Ci Giafar spuse: 

— A făcut jurământ! Or, cum aş putea eu să găsesc pe 
cineva în stare să ghicească de la cea dintâi privire pri- 
cina ce l-a făcut pe calif să râdă şi să plângă, precum şi 
ce cuprinde, de la început până la sfârşit, afurisita aceea 
de carte? 

Şi Yahia răspunse, atunci: 

— Drept grăieşti, o, Giafar! Numai plecarea ta ne mai 
poate mântui capetele. Şi cel mai bine ar fi să te duci la 
Damasc, şi să şezi acolo până ce prăvălişul soartei are 
să se sfârșească şi are să ni se întoarcă norocul cel bun. 

lar Giafar întrebă: 

— Şi în lipsa mea ce are să se facă soţia mea şi hare- 
mul meu? 

Iar Yahia spuse: 

— Du-te şi nu te mai îngriji de nimic. Acestea-s nişte 
porţi pe care tu nu mai ai răgazul să le descui. Du-te la 
Damasc, întrucât aşa ţi-a fost judeţul ursitei... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a opt sute nouăzeci şi şasea noapte 
Urmă: 


... Acestea-s nişte porţi pe care tu nu mai ai răgazul 
să le descui. Du-te la Damasc, întrucât aşa ţi-a fost 
judeţul ursitei. 

Şi Yahia adăugă: 

— Câr despre ceea ce ar putea să se mai întâmple, 
după plecarea ta, Allah are să vegheze. 

Ca urmare, Giafar vizirul îşi plecă urechea la vorbele 
părintelui său şi, fără de amânare şi zăbavă, luă la el o 
pungă în care se aflau o mie de dinari, îşi puse sileaful 
şi jungherul, îşi luă rămas-bun de la tatăl său şi de la 
fratele său, încălecă pe un catâr şi, neînsoţit de niciun 
rob şi de niciun slujitor, purcese la drum înspre Damasc. 
Şi, de-a dreptul prin pustie, se tot duse şi nu conteni să 
drumeţească decât în cea de a zecea zi, când ajunse la câm- 
pia cea verde a El-Marjului, care-i intrarea în Damascul 
cel desfătător. 

Şi văzu Minaretul Miresei cel frumos, care țâşnea 
din verdeaţa împrejmuitoare, îmbrăcat de la temelie 
până în vârf cu cahle daurii, şi grădinile cele scăldare de 
izvoare, unde se lăfăiau straturile de flori; şi câmpiile cu 
mirți, şi dealurile cu albăstrele, şi şesurile cu leandri. Şi 
se opri să se uite la toate acele mândreţi, ascultând pă- 
sările ciripitoare de prin copaci. Şi văzu că cetatea aceea 
era o cetate a cărei pereche nu fusese zămislită nicăieri 
pe faţa pământului. Se uită la dreapta, se uită la stânga 
şi, până la urmă, zări un om. Şi se duse la omul acela şi 
îi spuse: 

— O, fratele meu, care-i numele acestei cetăţi? 

lar omul răspunse: 

— O, doamne al meu, cetatea, în vremurile de de- 
mult, se chema Jullag, şi despre ea grăieşte poetul în 
stihurile acestea: 


Jullag îmi e străvechiul nume, 

Și inimilor le sunt drag! 

Prin mine râuri curg şirag, 

Şi-n preajmă-mi, din afund de veac. 


Grădină-a raiului pe lume, 
Cuib de minuni fără de preț, 
Damasc, cetate-a mea, şi steag, 
Chilim de vis, tărâm măreț, 

Nimic nu-mi poate fi mai drag 
Decât prea-albii tăi pereți. 


Mult prea frumoasele-ți terase 
Să fie binecuvântate, 

Şi pururi fie-ţi lăudate 
Prea-falnicele frumuseți 

De pe terasele-ți frumoase. 


Iar omul care prociti stihurile adăugă: 

— Se mai cheamă şi Şam, altfel zis Grăunte-de-Fru- 
museţe, dat fiind că ea este grăuntele frumuseții lui 
Dumnezeu pe pământ. 

lar Giafar simţi o dulce înfiorare auzind lămuririle 
acestea. Și îi mulțumi omului, şi descălecă de pe catâr, 
şi îl luă de frâu spre a putea să meargă așa cu el printre 
case şi geamii. Şi, încetişor, se preumbla cercetând una 
după alta casele cele frumoase, pe dinaintea cărora tre- 
cea. Şi, privind așa, zări, în fundul unei ulițe bine mă- 
turate şi bine stropite, o casă falnică în mijlocul unei 
grădini mari. lar în grădină văzu un cort de mătasă în- 
florară, împodobit cu chilimuri strălucite de Khorassan, 
şi cu perdele bogate, şi ticsit cu perne de mătasă, cu sca- 
une şi cu sofale. Iar un bărbat tânăr şedea jos, în mijlocul 
cortului, ca luna când răsare în cea de a paisprezecea zi 
a ei. Şi era îmbrăcat uşor, neavând pe cap decât o bas- 
ma, iar pe trup — numai o hăinuţă de culoare trandafi- 
rie. lar dinaintea lui şedeau cu luare-aminte o mulţime 
de inşi, şi băuturi de toate felurile şi de cele mai alese. 

lar Giafar se opri un răstimp să-și bucure ochii cu 
priveliştea aceea şi se simţi tare mulțumit de ceea ce 
vedea la bărbatul acela tânăr. Şi, uitându-se mai cu 
luare-aminte, zări lângă bărbat o femeie tânără și fru- 
moasă ca soarele pe un cer senin. lar pe pieptul ei se 
afla o alăută, ca un copil în braţele mamei sale. Şi cânta 
stihurile acestea: 

Vai de acei ce inima şi-o lasă 

În mâinile spre care doru-i poartă: 
Când vor dori s-o ia-ndărăt acasă, 
N-au să şi-o mai găsească decât moartă. 


Au dăruit-o mâinilor iubite 

Atunci când şi-au simţit-o-ndrăgostită — 
Pentru că inimii îndrăgostite 

Îi e robia dragostei menită. 


Adânc din piept şi-au smuls-o fără minte! 
Rosteşte tu, o, pasăre, mereu: 

„Din piept și-au smuls-o, neluând aminte 
Că are să le fie tare greu!“ 


Au omorât-o fără nicio vină, 
Jar mult-iubitu-acum îşi bate joc 
De cel ce cu iubire i se-nchină 


Și care arde-n dulcele ei foc. 


Eu sunt acel ce caută iubirea, 

Eu sunt iubirea, fratele ei sunt; 
Eu, mistuit, îmi plâng nefericirea 
Întruna suspinând şi repetând: 


„Priviţi-l pe cel ce iubirea crudă 

L-a vestejit! Chiar dacă neschimbat 
Rămase-n sineşi, ca să-i facă-n ciudă 
Ei fără milă l-au înmormântat!“ 


lar Giafar, auzind cuvintele şi cântecul, simţi o mul- 
țumire nemărginită, iar lăuntrurile i se tulburară la mlă- 
dierile acelui glas, şi rosti: „Pe Allah! e frumos!“ Ci 
copilandra şi începuse iarăși, pe alt glas, cu alăuta pe 
genunchi, să cânte stihurile acestea: 


Plin de aceste simțăminte, 
La dragoste să iei aminte: 

Nu e nimica uimitor 
Că te iubesc cu-atâta dor. 


Spre tine mâna mi-o întind, 
Cerându-ţi milă şi şoptind, 
Cu umilință, să te-nduri, 
Să-mi dai surâsiil dulcei guri! 


Îmi trece chinuita viață 

Pierind sub ochiul tău de gheată. 
Abh, niciodată nu mi-ai dat 
Surâsul drag, mult așteptat. 


De-atâta dor, plâns bob cu bob, 
Trăiesc pe lume ca un rob, 

Iar biata-mi inimă-i bolnavă 
De lacrimi negre de otravă. 


Până ce cântarea acestor stihuri să se sfârșească, 
Giafar se apropiase de poartă tot mai mult, mânat de 
desfătarea pe care o simţea de a o auzi şi de a o privi pe 
copilandra care cânta. Şi, deodată, tânărul ce sta culcat 
sub cort îl zări, se ridică pe jumătate, chemă pe unul 
dintre robii săi cei mărunței şi îi spuse: 

— ÎI vezi pe omul de colo, de la intrare, din fața noas- 
tră? 

Iar copilandrul spuse: 

— Da! 

lar tânărul bărbat spuse: 

— Trebuie să fie vreun străin, întrucât văd asupra lui 
semnele drumeţitului. Dă fuga de mi-l adu, şi ai grijă 
să nu-l superi. 

Şi băiatul răspunse: 

— Cu bucurie şi plăcere! 

Şi zori să se ducă la Giafar, care îl văzu venind; şi bă- 
ieţelul îi spuse: 

— În numele lui Allah, o, doamne al meu, mă rog 
ţie, aibi bunătatea de-a veni la stăpânul nostru. 

Iar Giafar trecu poarta cu copilandrul şi, ajungând di- 
naintea intrării în cort, îşi lăsă catârul pe seama robilor 
îndatoritori şi trecu pragul. Iar stăpânul cel tânăr se şi afla 
în picioare, întru cinstea sa; şi veni înspre el, desfăcându-şi 
larg mâinile, şi îl întâmpină cu nişte urări de bun venit, 
de parcă l-ar fi cunoscut dintotdeauna, şi, după ce mul- 
țumi lui Allah pentru trimiterea oaspetelui, cântă: 


O, oaspete al meu, bine-ai venit! 
Sosirea ta ne-aduce bucurie, 

Și ne dă viață chipul tău vrăjit. 

Pe chipul tău mă jur: simt cum învie 
Inima-n piept, de cum te-am fost zorit — 
Şi aș muri, de-ar fi să pieri, vai mie! 


Şi, după ce cântă acestea în cinstea lui Giafar, îi zise: 

— Placu-ţi de-a sta, o, dulce doamne al meu! Şi mă- 
rire lui Allah pentru fericita ta venire! 

Şi prociti rugăciunea pentru oaspetele de la Allah şi 
îşi urmă astfel cântecul: 


De-am fi avut vreun semn de înştiintare 
Despre venirea ta, pe sub picioare 

Am fi întins în calea ta, covor, 

Curatul sânge-al inimilor noastre 

Și catifeaua neagră-a ochilor. 

Căci mai presus ne eşti, venit din astre, 
Decât ni-i pleoapa ce-o plecăm cu dor. 


Şi, după ce sfârşi cântecul, se apropie de Giafar, îl 
sărută pe piept, îi preamări harurile şi îi spuse: 

— O, stăpâne al meu, ziua de azi este o zi fericită şi, 
de n-ar fi şi fost o sărbătoare, aş fi făcut-o eu, spre a da 
mulțumire lui Allah! 

lar robii se buluciră numaidecât dinaintea lor; şi el 
le spuse: 

— Aduceţi-ne cele pregătite! 

Iar ei aduseră tăvile cu mâncăruri, cu fripturi şi cu 
toate celelalte lucruri minunate, iar tânărul îi spuse lui 
Giafar: 

— O, doamne al meu, înţelepţii spun: „Dacă eşti pof- 
tit, îndestulează-ţi sufletul cu ceea ce se află dinaintea 
ta.“ Or, noi, dacă am fi ştiut că ai să ne luminezi astăzi 
cu sosirea ta, ţi-am fi gătit însăşi carnea noastră şi ne-am 
fi junghiat şi pruncii în cinstea ta. 

Iar Giafar răspunse: 

— Pun, aşadar, mâna, şi am să mănânc până ce am să 
mă satur! 

lar tânărul începu să-i dea cu chiar mâna lui bucăţile 
cele mai bune şi să stea la taifas cu toată dragostea şi cu 
toată plăcerea. Pe urmă fură aduse ibricul şi ligheanul, 
şi i se spălară mâinile. După care tânărul stăpân îl pofti 
să treacă în sala de băuturi, unde îi spuse ferişcanei să 
cânte. ar ea luă lăuta, îi potrivi strunele, o sprijini pe 
pieptul ei şi, după ce murmură o clipită, cântă: 


lacătă-l, mândrul oaspe, a căruia venire 
De toți e-ntâmpinată cu drag şi cu cinstire, 
Mai dulce ca nădejdea, măreț de strălucire. 


Din plete-i se revarsă o negură curată, 
De care înşişi zorii, cu fata speriată 
Și ruşinați, sărmanii, nici nu se mai arată. 


Iar când ursita-mi neagră era să mă omoare, 
Cerui oblăduința-i; şi el, venind din zare, 
Întoarse vieții-un suflet din moarte şi pierzare. 


Şi iată-mă acuma sunt robul pe vecie 
Al Craiului lubirii, iar dulcea mea robie 
Îmi e pe totdeauna deplina bucurie. 

Iar Giafar fu cuprins de o voioşie până peste poate, 
la fel cu voioşia tânărului, gazda sa. Ci tot nu contenea 
nicidecum a rămâne îngrijorat de năpasta lui cu califul. 
Iar îngrijorarea aceea era vădită pe chipul şi în purtarea 
lui. Şi nu rămase nevăzută ochilor tânărului, care price- 
pu limpede că Giafar era tulburat, înfricoșat, îngându- 
rat şi chinuit de ceva. lar Giafar, la rându-i, pricepu că 
tânărul băgase de seamă starea sa şi că, din bună-cuvi- 
inţă, se ferea să-l întrebe de pricina tulburării. Ci, până 
la urmă, tânărul îi zise: 

— O, doamne al meu, ascultă ceea ce au spus înţe- 
lepţii: 


Nu-ţi fie teamă şi nu te-ntrista 
De cele câte-asupra noastră vin. 
la mai degrabă un pocal şi bea 
Otrava sfântă a acestui vin 

Ce-alungă şi necaz, şi voie-rea. 


Nu vezi cum zugrăviră mâini de vis 
Cafianul băuturii-n flori frumoase, 

Cu crinul alb, cu dulcele narcis, 

Cu floarea de Neman, cu tiparoase, 

Pe vița viei scrise cu dichis? 


Dacă te-apasă gânduri şi tristețe, 

Tu leagănă-le-ncetişor şi blând, 
Pentru ca-n somn adânc să se răsfeţe 
La sânul băuturilor, cântând, 


Al florilor şi-al fetelor iubețe. 


Pe urmă îi spuse lui Giafar: 

— Nu-ţi chinui şi nu-ţi zbuciuma inima, o, stăpâne 
al meu. 

Şi îi zise fetişcanei: 

— Cântă! 

Iar ea cântă. Şi Giafar, care se desfăta la acele cântece 
şi era vrăjit de ele, spuse, într-un sfârşit: 

— Să nu contenim a ne veseli, când cu cântecul, când 
cu vorba, până ce lumina zilei are să se curme şi are să 
vină noaptea cu negurile ei... 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a opt sute nouăzeci şi şaptea noapte 
Urmă: 


— Să nu contenim a ne veseli, când cu cântecul, când 
cu vorba, până ce lumina zilei are să se curme şi are să 
vină noaptea cu negurile ei. 

Şi tânărul le porunci robilor să aducă nişte cai. Iar ei 
se supuseră îndată; şi îi aduseră oaspetelui stăpânului 
lor o iapă împărătească. Şi amândoi săriră pe spinarea 
cailor şi porniră să străbată Damascul, şi să se bucure de 
priveliştea sukurilor şi a ulițelor, până ce ajunseră dina- 
intea unei case luminate strălucit şi împodobite cu fa- 
nare de toate culorile; iar dinaintea unei porţi se afla o 
lampă mare de aramă frumos lucrată, spânzurând de 
un lanţ de aur. Iar în curtea casei erau nişte chioșcuri în- 
conjurate de cioplituri în piatră minunate, şi pline cu 
toate neamurile de păsări şi cu toate soiurile de flori; 
iar în mijlocul tuturor acelor clădiri se afla o sală boltită, 
cu ferestrele de argint. Iar tânărul deschise uşa de la sala 
aceea. Iar sala se ivi ca o grădină a raiului, însuflețiă de 
cântecele păsărilor şi de miresmele florilor, şi de clipo- 
citul izvoarelor. Şi casa toată răsuna de feluritele graiuri 
ale acelor păsări, şi era căptuşită numai cu mătasă, şi 
bine chivernisită cu perne de atlaz şi cu pene de struţ. Şi 
se mai afla acolo, de asemenea, o grămadă nenumărată 


196 O mie şi una de nopti 


de tot soiul de lucruri rare şi de minunăţii scumpe, şi 
era îmbălsămată de mireasma florilor şi a poamelor; şi 
adăpostea o sumedenie neînchipuită de bogății falnice, 
farfurii şi tacâmuri din argint, cupe de preţ, căţui pen- 
tru ars mirodenii, şi grămezi de ambră sură, de pulbere 
de aloe şi de poame uscate. Într-un cuvânt, era ca locu- 
ința zugrăvită în stihul acesta al poetului: 


Era o casă albă,-ntr-o grădină, 
Și care strălucea ca o lumină 
Din toată măreția ei deplină. 


Şi, după ce Giafar şezu jos, tânărul îi spuse: 

— Un potop de binecuvântări s-a coborât din cer asu- 
pra capului nostru, o, doamne şi oaspete al meu, odată cu 
venirea ta! 

Şi îi mai spuse încă multe alte lucruri gingaşe, şi îl 
întrebă, într-un sfârşit: 

— Şi care este pricina căreia îi datorăm cinstea sosirii 
tale în cetatea noastră? Aici găseşti prieteni şi bunăstare, 
şi toată dragostea! 

lar Giafar răspunse: 

— Eu, o, stăpâne al meu, sunt oştean de meserie, şi 
poruncesc peste o ceată de oşteni. lar de baştină sunt 
din cetatea Bassrei, de unde vin acuma. Iar pricina sosi- 
rii mele este că, neputând să-i plătesc califului haraciul 
pe care i-l datorez, am fost cuprins de spaimă pentru 
viaţa mea şi am luat fuga cu capu-n pământ, de frică. Şi 
nu m-am oprit din goană, prin câmpuri şi prin pustiuri, 
până ce m-a adus la tine soarta. 

lar tânărul spuse: 

— O, venire binecuvântată! Şi care-i numele tău? 

EI răspunse: 

— Numele meu este ca şi al tău, o, doamne al meu. 

Iar tânărul, auzind aceasta, zâmbi şi spuse râzând: 

— O, doamne al meu, aşadar te numeşti Abu'l Hassan! 
Ci mă rog ţie să nu mai ai nicio strângere de inimă şi 
nicio tulburare în pieptul rău. 

Şi dete poruncă să fie aduse bucatele. Şi li se aduseră 
nişte tablale pline cu tot felul de bunărăţuri alese şi 
desfătătoare, și mâncară, şi rămaseră mulțumiți. După 
care masa fu ridicată şi se aduseră ibricul şi ligheanul. Şi 
se spălară pe mâini, şi se ridicară, şi se duseră în sala de 
băuturi, care era plină cu flori şi cu poame într-un chip 
desăvârşit. Iar tânărul vorbi cu fetişcana în privința mu- 
zicii şi a cântecului. lar ea îi încântă pe amândoi şi îi des- 
fătă cu desăvârşirea meşteşugului ei; şi până şi casa, cu 
ziduri cu tot, era tulburată şi mişcată. lar Giafar, în vâl- 
vora înflăcărării sale, îşi scoase hainele şi le azvârli cât 
colo, după ce le făcu bucățele. Iar tânărul îi spuse: 

— Uallahi! deie Allah ca sfâşierea hainelor să aibă drept 
urmare bucuria şi nicidecum supărarea şi necazul. Și 
alunge Atotputernicul amarul urâtului de la noi. 

Pe urmă făcu semn unuia dintre robii lui, care nu- 
maidecât îi aduse lui Giafar nişte haine noi, ce preţuiau 
o sută de dinari, şi îl ajută să se îmbrace. lar tânărul îi 
spuse fetişcanei: 

— Schimbă glasul alăutei! 

Iar ea schimbă glasul şi cântă stihurile acestea: 


Privirea-mi pătimașă se pierde după el, 

Jar el nici nu ia seama la tristul meu măcel. 
Deci să-mi închei urarea şi cântecul, strigând: 
„Iubirea-mi pentru tine nici crâncenul mormânt 
Nu are să mi-o stingă din inimă nicicând!“ 


Iar când se isprăvi şi cântecul acesta, Giafar iarăși se 
despuie de haine chiuind. Şi tânărul îi spuse: 

— Fie ca Allah să-ţi îmbuneze viaţa şi facă el ca înce- 
putu-i să-i fie sfârşitul, iar sfârşitul să-i fie începutul! 

lar robii îl îmbrăcară pe Giafar iarăşi cu haine noi, 
mai frumoase decât cele dintâi. lar fetişcana nu mai rosti 
nimic vreme de un ceas, pe când cei doi şedeau la taifas. 
Pe urmă tânărul îi spuse lui Giafar: 

— Ascultă, o, doamne al meu, ce a spus poetul des- 
pre ţara în care, spre cinstea noastră, te-a adus ursita în 
ziua aceasta binecuvântată. 

Şi-i spuse fetişcanei: 

— Cântă-ne vorbele poetului despre valea noastră, cea 
care în vremurile de demult se chema valea Rabwatului. 

Şi copila cântă: 


O, dulce strălucire-a nopții noastre 
În valea-mbelțugatului Rabwat, 

Pe unde vântu-adie-n zări albastre 
Cu valuri de miresme-mbălsămat! 


E-o salbă împrejuru-i, sclipitoare: 
De pomi înalţi, de ierburi unduind. 
Câmpiile-i chilimuri sunt, de floare, 
Cu păsări care ciripesc argint. 


Livezile-i, când ne zăresc pe-aproape, 
Ne-mbie cu bogatul lor pomet. 

lar noi, pe mul) răcoroasei ape, 
Sorbim taclale-n cupe de poet. 


Frumoasă este valea noastră scumpă, 

Și darnică-i, iar vântul şoptitor, 

Când pe poteci prin lunca noastră umblă, 
Ne alai numai daruri de la flori. 


Când copila sfârşi de cântat, Giafar, pentru cea de-a 
treia oară, se despuie de hainele sale. Iar tânărul stăpân 
se ridică şi îl sărută pe frunte, şi porunci să fie îmbrăcat 
cu alt veșmânt. Căci tânărul acela, aşa cum se va dovedi, 
era omul cel mai mărinimos şi cel mai minunat de pe 

vremurile lui, iar dărnicia mâinii sale şi înălțimea sufle- 
tului său erau pe puţin tot atât de mari ca şi cele ale lui 
Hatim, căpetenia tribului Thay. Şi tăifăsui cu el mai 
departe despre întâmplările zilelor, şi despre tâlcuri, şi 
despre snoave, şi despre izbânzile cele mai de seamă ale 
poeziei. Şi îi zise: 

— O, doamne al meu, nu îţi împovăra mintea cu griji 
şi cu îngândurări. 

lar Giafar îi spuse: 

— O, stăpâne al meu, mi-am părăsit ţara fără a avea 
răgaz nici să mănânc, nici să beau. Şi am făcut-o cu 
gândul de a mă veseli şi de a vedea lumea. Dar dacă 
Allah mi-o hărăzi să mă mai întorc vreodată în ţara mea, 
şi dacă rudele mele, şi prietenii mei, şi vecinii mei au să 
mă cerceteze şi au să mă iscodească, întrebându-mă 
unde am fost şi ce am văzut, am să le spun binefacerile 
cu care m-ai cinstit şi hatârurile pe care le-ai grămădit 
asupra capului meu, în cetatea Damascului, din ţara 
Şamului. Şi am să le spun ce am văzut aici, şi ce am vă- 
zut dincolo, şi am să le rostesc nişte cuvântări tare fru- 
moase, şi am să le dezvăluiesc nişte lucruri pline de 
învățăminte despre toate cele cu câte are să mi se îmbo- 
găţească mintea pe lângă tine, în cetatea ta. 

lar tânărul răspunse: 

— Mă adăpostesc întru Allah împotriva ispitei gân- 
durilor de mândrie! Numai El este singur mare. 

Şi adăugă: 

— Vei rămâne cu mine atâta cât vei voi, zece ani, ori 
mult, precum ţi-o fi placul! Întrucât casa mea este casa 
ta, cu stăpânul ei şi cu tot ce se află în ca. 

Şi, estimp, făcându-se noapte târzie, intrară hadâm- 
bii şi aşternură pentru Giafar un pat gingaş în capătul 
sălii, la locul de cinste. Şi mai aşternură un pat, alături 
de cel al lui Giafar. Şi plecară, după ce orânduiră şi 
dichisiră totul precum se cuvine. lar Giafar vizirul, 

văzând acestea, îşi zise în sine: „Pesemne că gazda mea 
este neînsurată! Şi de aceea şi-a pus patul lângă al meu. 
Socor că pot să arunc o întrebare.“ 

Şi, ca urmare, cuteză să o întrebe pe gazda sa: 

— O, stăpânul meu, eşti holtei sau eşti însurat? 

Iar tânărul răspunse: 

— Sunt însurat, o, doamne al meu! 

Iar Giafar răspunse la aceasta: 

— Pentru ce, dar, dacă eşti însurat, vrei să dormi ală- 
turi de mine, în loc să te duci la haremul tău și să te 
culci ca oamenii însuraţi? 

lar tânărul răspunse: 

— Pe Allah, o, stăpâne al meu, haremul, cu tot ce se 
află în el, nu are să-şi ia zborul şi voi avea mai târziu tot 
timpul să mă duc şi acolo să mă culc. Ci acuma ar fi 
prea grosolan şi urât din parte-mi, şi grozav de necio- 
plit, şi, vai, cât de ruşinos! să-l las singur, spre a mă duce 
să mă culc în haremul meu, pe un om ca tine, un mu- 
safir, un oaspete de la Allah! O atare faptă ar fi cu totul 
potrivnică bunei-cuviinţe şi datorinţelor ospeţiei! Şi, cu 
adevărat, o, stăpâne al meu, atâta timp cât șederea ta va 
binevoi să cinstească această casă, nu am să-mi odihnesc 
capul pe patul din haremul meu, nici nu am să mă culc 
în harem, câtă vreme nu se va rosti bun-rămasul între 
tine şi mine, în ziua care îţi va plăcea şi pe care o vei 
alege, când ai să vrei să te întorci cu pace şi tihnă în ce- 
tatea şi în țara ta! 

lar Giafar îşi zise în sineşi: „Asta-i o treabă de-a mi- 
rărilea, minunătoare până peste poate!“ Şi dormiră îm- 
preună în noaptea aceea. 

lar a doua zi, dis-de-dimineaţă, se sculară și se duseră 
la hammam, unde tânărul — căruia, de fapt, i se spunea 
Attaf-cel-Darnic — trimisese, pentru folosința oaspetelui 
său, un rând de haine falnice. Şi, după ce se îmbăiară 
cum nu se poate mai desfătător, încălecară pe nişte cai 

minunaţi, pe care îi găsiră gata înşăuaţi la poarta ham- 
mamului, şi porniră înspre mecet, ca să meargă să vadă 
Mormântul Sultanei, şi îşi petrecură toată ziua aceea 
prefirând cu gândul vieţile oamenilor şi morţile lor. Şi tot 
aşa făcură şi mai apoi, în toate zilele, ducându-se să vadă 
când o piaţă, când alta, şi dormind noaptea cot la cot, 
în chipul mai înainte arătat, vreme de patru luni... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a opt sute nouăzeci şi opta noapte 
Urmă: 


... Şi tot aşa făcură şi mai apoi, în toate zilele, ducân- 
du-se să vadă când o piaţă, când alta, şi dormind noap- 
tea cot la cot, în chipul mai înainte arătat, vreme de 
patru luni. 

Or, la capătul acestui răstimp, Giafar îşi simţi su- 
fletul plin de tristeţe şi gândurile abătute; şi, într-o bună 
zi, şezu jos şi plânse. Iar Artaf-cel-Darnic, văzându-l că 
plânge, îl întrebă, spunându-i: 

— Allah alunge de la tine mâhnirea şi amarul, o, stă- 
pâne al meu! Pentru ce te văd plângând? Şi ce a putut 
să-ţi pricinuiască mâhnirea aceasta? Dacă ţi-e pieptul 
apăsat, pentru ce nu îmi dezvăluieşti pricina ce-ţi face 
inima grea şi sufletul amar? 

Iar Giafar răspunse: 

- O, fratele meu, îmi simt pieptul apăsat până 
peste poate şi mi-ar plăcea să umblu aiurea, pe ulițele 
Damascului, şi mi-ar plăcea tot aşa să-mi potolesc 
gândurile cu vederea geamiei ommiazilor! 

Şi Actaf-cel-Darnic răspunse: 

— Da cine, oare, ar putea să te oprească, o, fratele 
meu? Au nu mai eşti slobod să te duci să te preumbli pe 

unde vrei şi să-ţi răcoreşti sufletul cum îţi place, în aşa 
fel ca pieptul să ţi se uşureze şi mintea să ţi se însenineze 
şi să ţi se bucure? Într-adevăr, o, fratele meu, toate astea-s 
chiar nimic, chiar nimic! 

Şi Giafar se sculă să plece, când gazda îl opri spre a-i 
spune: 

- O, doamne al meu, ai numai bunătatea de a răb- 
da o clipă, pentru ca slugile noastre să-ţi poată înşăua o 
iepşoară. 

Ci Giafar răspunse: 

— O, prietene, mi-ar plăcea mai mult să mă duc pe 
jos; întrucât omul care-i călare nu se mai poate bucura 
privind şi luând seama împrejurul său; ci ceilalți oameni 
se bucură privindu-l şi luând seama la el. 

lar Attaf-cel-Darnic îi spuse: 

— Fie! Ci lasă-mă baremi să-ţi dau o pungă cu dinari, 
spre a putea să faci niscaiva mile în calea ta şi să împărţi 
bani cu pumnul, aruncându-i mulțimii! 

Şi adăugă: 

— Acuma, poţi să te duci să te preumbli. Şi deie Allah 
ca aceasta să-ţi liniştească sufletul, şi să te uşureze, şi să 
te facă să te întorci la noi plin de voioşie şi de mulţu- 
mire! 

Ca urmare, Giafar luă de la preadarnica lui gazdă o 
pungă cu trei sute de dinari şi ieşi din casă, însoţit de 
urările prietenului său. 

Şi se îndreptă încetişor, cu gândurile la năpasta în care 
îl băgase califul şi tare deznădăjduit de-a găsi vreo dezle- 
gare, ori ca vreo întâmplare să-i îngăduiască a dovedi tâl- 
cul, ori să găsească omul care l-ar putea dovedi, şi ajunse 
aşa dinaintea geamici celei falnice, şi sui cele trei zeci de 
trepte de marmură de la ușa cea mare, şi îşi bucură ochii 
minunându-se de miroziile cele frumoase de farfuriu, de 
auriturile, de nesrematele şi de marmorele strălucite, care 
o împodobeau pe toate părțile, şi de havuzurile cele 

frumoase, în care curgea o apă atâta de curată, că nici nu 
se vedea. Și se înălță cu gândul la Allah, şi îşi făcu rugă- 
ciunea, şi ascultă predica, şi şezu acolo până la prânz, 
simțind o răcoreală mare cum îi cobora în suflet şi îi li- 
niştea inima. Pe urmă ieşi din geamie şi îi milui pe calicii 
de la uşă, rostind stihurile acestea: 


Văzut-am frumuseţile minune 
Strânse aci-n geamia din Jullag. 

Și pe pereti văzut-am ce tâlc spune 
Preasfântul frumuseţilor şirag. 


Si-am înțeles, precum ca să se ştie, 
Din toată sfânta frumuseţe scrisă: 
Norodul, când se duce la geamie, 
Găseşte uşa pururea deschisă! 


Şi, după ce plecă de la moscheea cea frumoasă, îşi 
urmă preumblarea prin mahalale şi pe ulițe, privind şi 
luând seama, până ce ajunse dinaintea unei case strălu- 
cite, cu înfăţişare domnească, împodobită cu nişte feres- 
tre din argint chenăruite cu aur, care vrăjeau mintea, şi 
cu nişte perdele de mătasă la fiecare fereastră. Şi, în fața 
porţii, se afla o laviţă de marmură aşternută cu un chi- 
lim. Şi, cum se simţea cam ostenit de preumblarea sa, 
Giafar şezu jos pe laviţă şi începu să se gândească la sine, 
la starea lui, la întâmplările din vremea din urmă şi la 
ce s-o fi putut întâmpla, în lipsa lui, la Bagdad. 

Şi, deodată, iacătă că la una dintre ferestre perdeaua 
se trase la o parte şi o mână albă toată, urmată de stăpâ- 
na ei, se ivi cu o stropitoare micuță din aur. Şi femeia 
aceea era ca luna plină, cu nişte priviri pierzătoare de 
minţi şi cu un chip ce nu-şi avea sor’ pe lume. Şi zăbovi 
o clipă să stropească florile din glastrele de la fereastră, 
nişte flori de busuioc, de iasomie îngemănată, de garoafe 

şi de micsandre. lar mişcările ei erau numai gingăşie, 
numai duioşie şi frumusețe, pe când stropea cu mâna 
florile mirositoare. lar Giafar, la vederea ei, îşi simţi inima 
rănită de iubire. Şi se ridică în picioare, şi se temeni până 
la pământ dinaintea ei. Iar tinerica, sfârşind de stropit 
florile, se uită pe uliţă şi îl zări pe Giafar cum sta plecat 
până la pământ. Și, dintru-ntâi, dete să închidă fereastra 
şi să plece. Pe urmă se răzgândi şi, aplecându-se peste 
pervaz, îi spuse lui Giafar: 

— Casa aceasta este cumva casa ta? 

lar el răspunse: 

— Nu, pe Allah! o, stăpâna mea, casa nu este casa 
mea, dar robul care se află la uşa ei este robul tău! Şi 
aşteaptă poruncile tale! 

lar ea spuse: 

— Dacă această casă nu este a ta, atunci ce cauţi aici 
şi pentru ce nu pleci? 

lar el răspunse: 

— Pentru că, ya setti, m-am oprit aici spre a ticlui în 
cinstea ta câteva stihuri! 

Iar ea întrebă: 

— Şi cam ce ai putut să spui tu despre mine, în sti- 
hurile tale, bre omule? 

Şi numaidecât Giafar rosti imnul acesta, pe care îl 
ticlui acolo pe loc: 


Ea se ivi-ntr-o rochie-alburie, 

Cu ochii-i şi cu pleoapele-i minuni. 
Iar eu strigai: „Vino, minune vie, 
Numai cu graiul ochilor tăi buni 
Și fără-a mai rosti niciun cuvânt! 
Cu tine-aș fi eu fericit pe lume, 

Cu tine beat de fericire sunt. 

Slăvit să fie pururi Sfântul Nume, 


Acela care surâzând îți scrise 

Cu trandafiri obrajii amândoi — 
El singur poate să ia nişte vise 

Și chip aievea să le dea apoi! 

Albă îți este rochia, Cum este 

Și mâna-ți albă, şi precum deplină 
Îţi este soarta, ca într-o poveste: 

Un alb în alb, lumină în lumină. 


Pe urmă, întrucât în pofida acestor stihuri ea tot voia 
să plece, Giafar strigă: 

— Aşteaptă, fie-ţi milă, o, stăpâna mea! Jacătă alte sti- 
huri pe care le-am alcătuit despre înfăţişarea şi despre 
gingăşia ta! 

Iar ea spuse: 

— Şi cam ce-ai putut să spui tu în privința mea? 

Iar el rosti următoarele stihuri: 


Îi vezi tu chipul falnic cum răsare 
Și, cu tot vălul care îl adumbră, 
E ca o lună luminând pe zare? 


De strălucirea lui, preasfânta umbră 
A templelor în care e slăvită 

Se luminează toată-ntr-o clipită, 
Iar soarele, când o priveşte-n fată, 
Zavistnic se întunecă şi-ngheată. 


Îngălbeneşte roșul trandafir 
Când îi zăreşte fruntea, de necaz; 
Iar mărul rumen pare tibişir 

Pe lângă-mbujoratul ei obraz. 


Un muritor, dacă o vede-o dată, 
Rămâne pururi jertfă a iubirii, 
Arzând pe veșnicie, fără pată, 
În flăcările chinului simțirii. 

Când tânăra femeie auzi stihurile acestea, îi spuse 
lui Giafar: 

— Ai fost strălucit! Ci acestea-s nişte vorbe mai mari 
decât tine! 

Şi îi aruncă o ocheadă care îl săgetă, închise fereastra 
şi pieri grabnic. Iar vizirul Giafar şezu răbduriu pe lavi- 
tă, nădăjduind şi așteptând ca fereastra să se mai deschi- 
dă o dată și să-i ingaduie a mai arunca o privire asupra 
minunii abia zărite. Şi ori de câte ori da să se ridice şi 
să plece, patima îi spunea: „Stai!“ Și nu conteni să tot 
facă aşa până ce se lăsă seara. Atunci, se sculă, cu inima 
lulea, şi se întoarse acasă la Artaf-cel-Darnic. Şi îl găsi pe 
Artaf aşteptându-l chiar la intrarea casei, în prag, şi 
strigând, când îl văzu: 

— O, doamne al meu, m-ai lăsat astăzi cum nici nu 
se poate mai amărât de lipsa ta! lar gândurile mele erau 
cu tine, din pricina aşteptării îndelungi şi a zăbăvniciei 
întoarcerii tale. 

Şi se aruncă la pieptul lui şi îl sărută între ochi. Ci 
Giafar nu răspunse nimic, şi sta pierit. Iar Attaf se uită la 
el şi citi pe chipul lui multe vorbe, găsindu-l, într-adevăr, 
tare schimbat la față, şi galben, şi mohorât. Şi îi zise: 

— O, doamne al meu, te văd tulburat la chip şi cu 
mintea aiurea! 

lar Giafar răspunse: 

— O, doamne al meu, din clipa când m-am despărţit 
de tine şi până acuma m-a chinuit o durere rea de cap, 
întrucât am dormit greu as'noapte pe căpătâiul meu. 
Iar la geamie nu am priceput nimic din rugăciunile pe 
care le rosteau dn seed inelar. lar starea mea este 
jalnică, şi sănătatea mea-i mişelnică! 

Atunci, Attaf-cel-Darnic îşi luă oaspetele de mână 
şi îl duse în sala în care le plăcea lor, de obicei, să stea 
de vorbă. Iar robii aduseră tăvile cu mâncăruri pentru 
masa de seară. Ci Giafar nu putu să mănânce nimic şi 
ridică mâna. lar tânărul îl întrebă: 

— Pentru ce, o, doamne al meu, ridici mâna şi o de- 
părtezi de la mâncare? 

lar el răspunse: 

— Pentru că masa de asdimineaţă mi-a căzut greu şi 
nu mai pot să cinez. Ci nu este nicio supărare din asta! 
Întrucât nădăjduiesc că un ceas de somn are să facă răul 
să treacă, iar mâine n-o să mai am nimic la stomah! 

Ca urmare, Attaf porunci să se aştearnă patul lui 
Giafar, mai devreme ca de obicei, iar Giafar se întinse 
pe pat, cu gândurile tare clătinate. Şi îşi trase învelitoa- 
rea peste el, și începu să cugete la fetişcană, la frumu- 
seţea, la gingăşia, la făptura, la alcătuirea ei fericită şi la 
tot ceea ce Atoatedătătorul — preamărit fie El! — îi 
dăruise ca frumuseţe, ca strălucire şi ca desăvârşire. Şi îşi 
uită de toate câte i se întâmplaseră în zilele trecutului 
său, şi de necazul cu califul, şi de porunca primită, şi de 
neamurile, şi de prietenii, şi de ţara lui. Şi aşa era de 
amarnic zbuciumul gândurilor sale, încât se simţi cu- 
prins de ameţeală, iar trupu-i fu năpădit de înfiorare. Şi 
nu mai conteni să se tot sucească şi să se tot răsucească, 
potopit de foc, în patul lui, până dimineaţa. Și era ca un 
ins pierdut pe marea dragostei. 

Şi, cum se făcuse ceasul la care, de obicei, se sculau, 
Actaf se sculă cel dintâi şi se plecă asupra-i, şi-i zise: 

— Cum o duci cu sănătatea? Gândurile mele au stat 
toată noaptea plecate asupra ta. Şi am văzut limpede că 
n-ai gustat din somn până la ziuă. 

Iar Giafar răspunse: 

— O, fratele meu, nu prea mi-e bine, nu am niciun 


chef... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a opt sute nouăzeci şi noua noapte 

Urmă: 


— O, fratele meu, nu prea mi-e bine, nu am niciun 
chef. 

Auzind vorbele acestea, Attaf-cel-Darnic, minunatul, 
fu cuprins de tulburare până peste marginile tulburării şi 
trimise pe dată un rob alb să caute un doftor. Iar robul 
dete fuga să-şi împlinească misia, şi nu zăbovi mult până 
ce să se întoarcă cu doftorul cel mai bun din Damasc şi 
cel mai iscusit dintre doftorii de pe vremea lui. 

Şi doftorul, hakim de frunte, veni la Giafar, care sta 
întins pe pat, cu ochii pierduţi, şi se uită la faţa lui, şi îi 
zise: 

— Nu te tulbura că mă vezi, şi darul sănătăţii să fie 
asupra-ţi! Dă-mi mâna! 

Şi îi luă mâna, şi îi pipăi bătăile vinelor, şi văzu că tot 
lucrul era la locul lui, fără de nicio vătămătură, fără de 
nicio suferință şi fără de nicio durere, iar bătăile inimii 
erau pline şi opririle dintre bătăi erau opriri sănătoase. 
Şi, după ce cercetă toate acestea, pricepu care este pri- 
cina răului şi că bolnavul era bolnav de dragoste. Şi nu 
voi, de faţă cu Attaf, să pomenească nimic despre ceea 
ce băgase de seamă la bolnav. Şi, ca să facă lucrurile cu 
gingăşie şi fără multă zarvă, luă o bucată de hârtie şi 
scrise pe ea leacul. Şi puse încetişor hârtia sub capul lui 
Giafar, spunându-i: 

— Leacul se află sub capul tău! Şi ţi-am hotărât o 
curăţenie. Dacă o vei lua, vei fi vindecat. 

Şi, grăind astfel, hakimul îşi luă ziua-bună de la 
Giafar, spre a se duce să-i îngrijească pe ceilalți bolnavi 
ai săi, care erau mulți. Şi Attaf îl însoți până la poartă, 
unde îl întrebă: 

— O, hakimule, ce are? 

Şi hakimul răspunse: 

— Lucrul se află pe hârtie. 

Şi plecă. 
lar Attaf se întoarse la oaspetele său şi îl găsi sfârşind 
de citit poezia aceasta: 


Într-o zi veni la mine 

Un hakim, mă luă de mână, 
Să-mi măsoare, cum se cere, 
Ale inimii bătăi. 

Eu strigai: „Ci lasă mâna, 
Că nu-n mână şi nu-n vână, 
Ci în suflet arde focul 


Ce mă mistuie-n văpăi!” 


EL, atunci, îmi spuse iarăși. 
„Bea sirop de trandafir 
Mestecat cu suc de limbă 
Și nu spune nimănui! 

Eu îi răspunsei: „Siropul 
Bine-l ştiu, e-un elixir 
Ce-l adun de pe ie 


Pentru care mă pierdui. 


Ci de unde, o, hakime, 

Să găsesc eu suc de limbă? 

Și cum aş putea, hakime, 

Să mai potolesc vreodată 

Jarul care-mi arde viata, 

Dorul care-n En mă-nghimpă?“ 
Şi atunci, hakimu-mi spuse: 

„Eşti îndrăgostit rău, iată!“ 


Eu îi spun: «Da!» El răspunde: 
„Nu-i decât un singur leac: 

Să aduci pricina boalei 

Lângă tine-aci-n iatac!“ 


Iar Attaf, care nu auzise stihurile şi nu prinsese din ele 
decât versul de la urmă, fără a-l pricepe, şezu la capătul 
patului şi îl întrebă pe oaspetele său ce-i spusese şi ce 
îngrijiri îi hotărâse hakimul. Iar Giafar răspunse: 

— O, fratele meu, mi-a scris o hârtie care se află colea 
sub pernă. 

lar Attaf scoase hârtia de sub pernă şi o citi. Şi găsi 
pe ea rândurile acestea, scrise de mâna hakimului: 

„În numele lui Allah cel Atoatevindecătorul, părintele 
leacurilor şi al tămăduirilor! 

lată ce este de luat, cu ajutorul şi cu binecuvântarea 
lui Allah! 

Trei măsuri de înfățișare netulburată a iubitei, ameste- 
cate cu un dram de sfială şi cu oleacă de teamă de-a nu fi 
pândit de către pizmaşi; apoi, trei măsuri de împreunare 
deplină, străluminată cu un bob de zăbavă şi de depăr- 
tare; apoi, două dramuri de duioşie curată şi de gingăşie, 
fără amestec de tărâțe de despărțenie; să se facă un ir cu 
bob de tămâie de săruturi, cu care să se ungă dinții şi mij- 
locul; câte două măsuri din fiecare fel; apoi, o sută de săru- 
turi, pe cele două preafrumoase granate ce se cunosc, dintre 
care cincizeci trebuie să fie îndulcite, petrecându-le printre 
buze, urmând datina porumbeilor, iar cele douăzeci ur- 
mătoare după datina păsărelelor; apoi, două măsuri po- 
trivite de mângâieri de Alep şi de suspine de Irak; apoi, 
două oca de vârfuri de limbă, în gură şi în afara gurii, de 
mestecat şi de frământat bine; apoi, a se pune pe o plită 
trei drahme de boabe de Egipt, adăugându-se untură de 
cea bună, şi a se fierbe în apa dragostei şi în siropul doru- 
lui, la un foc de lemn de plăceri, în ungherul patimii; du- 
pă care să se strecoare totul printr-un divan cât mai moale 
şi să se adauge două oca de sirop de gură şi să se bea pe ne- 
mâncate, vreme de trei zile. Tar în cea de-a patra zi, să se 
ia ca masă de prânz o felioară din pepenele iubirii, cu lap- 
te de migdală şi cu zeamă de lămâie de jind; apoi, într-un 
sfârşit, să se ia trei măsuri de frământătură de coapse. Şi 
să se încheie cu o baie, întru desăvârşirea zviduirii. Și 
salamaleikum!“ 

Când Artaf-cel-Darnic isprăvi de citit leacurile, nu se 
putu opri de a râde şi de a-şi bate palmele una de alta. 
Pe urmă se uită la Giafar şi îi spuse: 

— O, fratele meu, doctorul acesta este un doctor ma- 
re, iar priceperea lui este o pricepere mare. lacătă că te-a 
găsit bolnav de iubire! 

Şi adăugă: 

— Spune-mi, aşadar, cine te-a fermecat şi de cine 
te-ai îndrăgostit? 

Giafar însă, cu capu-n jos, nu dete niciun răspuns şi 
nu voi să rostească nicio vorbă. lar Attaf se simţi tare 
mâhnit de tăcerea pe care Giafar o păstra, şi o păstrase 
faţă de el, şi rămase tare necăjit de lipsa lui de încredere, 
şi îi spuse: 

— O, fratele meu, au nu îmi eşti tu mai mult decât 
prieten, au nu eşti tu în casa mea aşa cum e sufletul 
într-un trup? ar între mine şi tine au nu sunt, oare, pa- 
tru luni petrecute întru prietenie, întru tovărăşie, întru 
tăifăsuială şi întru dragoste curată? Pentru ce, dar, să-mi 
tăinuieşti starea ta? În ceea ce mă priveşte, sunt tare în- 
tristat şi înfricoşat că te văd singur, fără de călăuz, într-o 
treabă atâta de gingașă! Tu, într-adevăr, eşti un străin, 
nu eşti din cetatea aceasta de scaun, pe când eu sunt fiu 
al acestei cetăţi şi pot să te ajut cu folos, şi pot să-ţi ri- 
sipesc tulburarea şi îngândurarea. Pe viaţa mea, peste 
care eşti stăpân, şi pe pâinea şi sarea care sunt între noi, 
mă rog ţie să-mi dezvăluieşti taina ta! 

Şi nu încetă să-i tot vorbească aşa, până ce îl hotări 
să se destăinuiască. Şi Giafar săltă capul şi-i spuse: 

— Nu am să-ţi tăinuiesc mai mult pricina tulburării 
mele, o, fratele meu! Şi de-acuma înainte nu am să-i 
mai învinuiesc pe îndrăgostiții care sunt bolnavi de dor 
şi de nerăbdare. Întrucât iacătă că mi s-a întâmplat o da- 
ravelă la care niciodată nu m-aş fi gândit că are să mi se 
întâmple, nu, niciodată! Şi nu ştiu ce are să mi se tragă 

din asta, întrucât păţania mea este o păţanie atât de afu- 
risită şi de încurcată, încât ar putea să mă ducă la pier- 
derea vieţii. 

Şi îi povesti ce i se întâmplase; cum, după ce şezuse 
jos pe laviţa de marmură, fereastra se deschisese dinain- 
tea lui şi cum o muieruşcă se ivise, cea mai frumoasă 
de pe vremea ei, care îşi stropise grădina de la fereastră. 
Şi adăugă: 

— Acuma inima mea pătimașă se zbuciumă de dra- 
goste pentru ea! A închis dintr-odată fereastra, după ce 
a repezit numai o aruncătură de ochi pe ulița unde mă 
aflam, şi a trântit-o atâta de repede, de parcă un străin 
ar fi văzut-o fără iaşmac pe faţă. Şi, din pricina prea- 
multului zbucium şi a pojarului dragostei în care mă 
aflu pentru ea, iacătă-mă acum că nu mai sunt bun de 
nimic, nu mai sunt în stare nici să mănânc, nici să beau 
ceva; iar somnul mi-e măcinat de patima dorului după 
aceea care şi-a aşezat cuibul în inima mea. 

Apoi adăugă: 

— Şi-aceasta-i păţania mea, o, Attaf, fratele meu, şi 
ţi-am povestit tot ce mi s-a întâmplat, fără a-ţi ascunde 
nimic. 

Când mult-darnicul Artaf auzi spusele oaspetelui său 
şi când le înţelese tot tâlcul, lăsă capu-n jos şi chibzui 
vreme de un ceas. Întrucât din toate arătările şi din toa- 
te semnele auzite, şi din zugrăvirea casei, a ferestrei şi a 
uliţei, pricepuse, fără putinţă de îndoială, că frumoasa 
cu pricina nu era alta decât chiar soţia lui, fata lui 
socru-său, pe care o iubea, şi care şi ea îl iubea, şi care 
locuia într-o casă aparte, cu slujnicele şi roabele ei. Şi îşi 
zise sieşi: „O, Ast nu se află ajutor şi putere decât nu- 
mai întru Allah Preaînaltul şi Atotputernicul! Şi de la 
Allah venim şi la El ne întoarcem!“ 

Iar mărinimia şi strălucirea sufletului său se ridicară 
pe dată deasupra, şi gândi: „Nu am să fiu, în prietenia 

mea, asemenea aceluia care zideşte pe nisip şi pe apă, ci, 
pe Allah cel Atormăreţ! am să-mi slujesc oaspetele cu 
sufletul şi cu tot bunul meu.“ 

Şi, chibzuind aşa, se înturnă cu o faţă zâmbitoare şi 
liniştită înspre oaspete şi îi spuse: 

— O, fratele meu, linişteşte-ţi sufletul şi înseninează-ți 
ochii, întrucât iau asupra capului meu de a face ca 
socotinţele tale să răzbată la ţinta înspre care năzuieşti. 
Cunosc, într-adevăr, neamurile copilandrei despre care 
mi-ai vorbit şi care de câteva zile este o femeie despărți- 
tă de soţul ei. Şi am să mă duc, pe clipă pe dată, să mă 
îngrijesc de cele de cuviinţă. Iar tu, o, fratele meu, aş- 
teaptă în deplină linişte întoarcerea mea şi ai să fii 
mulțumit. 

Şi îi mai spuse şi alte vorbe spre a-l linişti, apoi plecă. 

Şi se duse la casa lui, în care trăia nevastă-sa, copi- 
landra pe care o văzuse Giafar, şi intră în sala bărbaţilor, 
fără a-şi schimba hainele şi fără a spune o vorbă nimă- 
nui; şi îl chemă pe unul dintre hadâmbii cei tineri şi îi 
porunci: 

— Du-te la socrul meu, părintele stăpânei tale, şi 
spune-i să vină aici! 

lar hadâmbuţul dete fuga la socru şi îl aduse la stă- 
pânul său. 

Şi Attaf se ridică în cinstea lui socru-său, spre a-l 
întâmpina, şi îl sărută, şi îl pofti să şadă, şi îi spuse: 

— O, taică al meu, nu e nimic decât de bine! Află că, 
atunci când Allah îşi trimite binefacerile sale la slujitorii 
săi, le arată totodată şi calea de urmat. Or, calea mea este 
găsită, întrucât inima mea înclină înspre Mecca şi do- 
reşte să se ducă să vadă casa lui Allah şi să sărute piatra 
cea neagră a Sfintei Kaabe, pe urmă să plece mai departe 
la El-Medinah, să vadă şi mormântul Deo feri — 
asupra-i fie rugăciunea, pacea, milele şi binecuvântările! 
Şi am hotărât să mă duc la locurile sfinte anul acesta, şi 

să-mi fac hagialâcul la ele, ca să mă întorc hagiu desăvâr- 
şit. Pentru aceea, nu se cade să las în urma mea nici 
legături, nici angarale ori datorinţe, nici nimic ce-ar 
putea să-mi apese cugetul, întrucât niciun om nu ştie 
dacă mâine va mai fi sub prietenia ursitei sale. Şi, drept 
aceea, o, taică al meu, te-am chemat spre a-ţi înmâna 
semnul că mă despart de fiica ta, soția mea! 

Când socrul preadarnicului Attaf, părintele soției 
sale, auzi vorbele acestea şi înţelese că Artaf voia să se 
despărțească de soţie, rămase până peste poate de tul- 
burat şi, dând în mintea lui alt tâlc dedesubturilor acelei 
hotărâri, spuse: 

— O, Attaf, fiul meu, ce te sileşte a săvârşi atare faptă? 
Dacă vrei să pleci, lăsând-o aici pe soţia ta, oricât de 
lungă ţi-ar fi lipsa şi oricât răspas ar fi să te călătoreşti, 
soția ta nu ar avea de ce să-ți fie mai puţin soţie, şi avere 
a ta, şi bun al tău! Că nimica nu te sileşte să te despăr- 
peşti de ea, o, fiul meu! 

lar Attaf răspunse, pe când lacrimile îi curgeau din 
ochi: 

— O, taică al meu, am făcut jurământ, iar ceea ce este 
scris trebuie să se întâmple! 

lar părintele tinerei neveste, înmărmurit de vorbele 
lui Actaf, simţi jalea cum îi năpădeşte inima. lar tânăra 
soţie a lui Attaf, la ştirea aceea, rămase ca moartă, iar 
starea ei fu o stare amarnică, iar sufletul i se cufundă în 
noapte, în amărăciune şi în durere. Întrucât îl iubea din 
copilărie pe soţul ei, Artaf, care era fiul unchiului ei, iar 
dragostea sa pentru el era până peste poate... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a nouă suta noapte 


Urmă: 

„.. Întrucât îl iubea din copilărie pe soţul ei, Attaf, 
care era fiul unchiului ei, iar dragostea sa pentru el era 
până peste poate. 

lar Attaf, după ce îl înştiință pe socrul său de hotă- 
rârea luată, grăbi să se ducă la oaspete şi să-i spună: 

— O, fratele meu, m-am îngrijit de treaba cu tânăra 
cea despărțită de bărbatul ei şi a vrut Allah să facă a 
izbândi mijlocirea mea. Bucură-te, aşadar, întrucât acu- 
ma împerecherea ta cu ea are să fie lesnicioasă. Scoală-te 
şi scutură-te de mâhnire şi de mohorală. 

Şi Giafar se sculă îndată, iar mohorala i se topi, şi 
mâncă şi bău cu poftă, şi îi mulţumi Ziditorului. Şi 
atunci, Attaf îi spuse: 

— Află acuma, o, fratele meu, că, pentru ca eu să pot 
mijloci încă şi mai cu folos, nu trebuie ca tatăl iubitei 
tale, cu care am să mai vorbesc despre însurătoarea ta, să 
ştie că eşti un străin şi să nu-mi spună: „O, Attaf, da de 
când îşi mărită părinţii fetele cu bărbaţi străini, pe care 
nu îi cunosc?“ Aşa încât gândul meu este ca tatăl copilei 
să te cunoască într-un chip cât mai prielnic pentru tine. 
Şi, drept aceea, am să poruncesc să se întindă pentru 
tine nişte corturi la marginea cetăţii, cu nişte chilimuri 
frumoase, cu perne, cu lucruri scumpe şi cu cai. lar tu 
să te duci, fără ca să ştie cineva că ieși de aici, să te aşezi 
în corturile acelea frumoase, care au să fie corturile tale 
de drumeţie, şi să-ți faci o descălecare falnică în cetatea 
noastră. lar eu, la rându-mi, o să am grijă a răspândi în 
toată cetatea zvonul că eşti un om de vază de la Bagdad, 
ba chiar am să spun că eşti însuşi Giafar Al-Barmaki şi 
că vii din partea emirului drept-credincioşilor ca să 
cunoşti cetatea noastră! lar valiul Damascului, şi cadiul, 
şi naipul, pe care chiar eu am să mă duc să-i înştiinţez de 
sosirea vizirului Giafar, au să vină singuri în întâmpinarea 
ta, şi au să ţi se închine cu salamalecurile lor, şi au să 
sărute pământul dintre mâinile tale. Iar tu atunci să le 

spui la fiecare vorbele ce se cade să se spună şi să-i cinsteşti 
după cinurile lor. Şi am să vin şi eu la tine în cort, iar 
tu să ne spui nouă tuturora: „Am venit în cetatea voas- 
tră spre a-mi mai schimba priveliştea şi spre a găsi o soţie 
pe placul meu! Şi, cum am auzit vorbindu-se despre 
frumuseţea fetei emirului Amr, pe ea mi-ar plăcea s-o 
iau de soție!“ Și atunci, o, fratele meu, nu are să se în- 
tâmple decât ceea ce jinduieşti. 

Aşa îi grăi Attaf-cel-Darnic oaspetelui despre al cărui 
nume şi Eor a cărui stare nu avea habar, şi care nu era 
altul decât Giafar Al-Barmaki din cap până-n talpă. Şi 
nu se purta în felul acesta față de el decât pentru că îi 
era oaspete şi pentru că Giafar gustase din pâinea şi din 
sarea găzduirii lui. Întrucât Artaf-cel-Darnic era îm- 
podobit cu un suflet mare şi cu simțăminte dumneze- 
ieşti. Şi nu s-a mai aflat vreodată pe pământ, până la el, 
om care să i se asemuie, şi nu are să se mai afle vreodată 
nici după el. 

lar Giafar, când auzi vorbele prietenului său, se ridi- 
că în picioare şi luă mâna lui Attaf şi dete s-o sărute; ci 
Attaf nu voi să-l lase, ci îşi trase mâna repede. Şi Giafar, 
tăinuindu-şi mai departe numele şi cinul lui de mare 
vizir, şi de cap al barmakizilor, şi de cunună a lor, îi 
mulțumi gazdei sale cu toată căldura sufletului şi îşi 
petrecu noaptea aceea cu el, şi se culcă într-un pat cu el. 
Iar a doua zi, de cu zori, se sculară amândoi şi îşi făcură 
spălările, şi rostiră rugăciunea de dimineață. Pe urmă 
plecară împreună, şi Attaf îl însoţi pe prietenul său afară 
din cetate. 

După care Artaf porunci să se aşeze corturile şi să se 
rostuiască toate cele de trebuință, şi cai, şi cămile, şi ca- 
târi, şi mameluci, şi lăzi cu tot soiul de daruri de împăr- 
tit, şi sipete mari cu pungi de galbeni şi de arginţi. Şi 
trimise toate astea afară din cetate, tainic, şi se duse 
iarăşi la prietenul său, şi îl îmbrăcă într-o mantie de 

mare-vizir, strălucită întru totul şi de mare preţ. Şi puse 
să i se întocmească în cortul cel de fală un jeg de mare 
vizir, şi îl pofti să şadă pe el. Şi habar nu avea Attaf că acela 
ce avea să fie numit de aci înainte marele vizir Giafar era, 
într-adevăr, chiar Giafar, fiul lui Yahia barmakidul! Şi, 
acestea fiind făcute şi ticluite, trimise ca pristavi nişte 
robi la naipul Damascului să-l vestească de sosirea lui 
Giafar, vizirul cel mare, trimis cu solie de către calif. 

Şi, de îndată ce naipul Damascului fu înștiințat despre 
acea venire, ieşi din cetate, însoţit de mai-marii cetăţii de 
sub zabetul și de sub ocârmuirea sa, şi se duse în întâm- 
pinarea vizirului Giafar, şi sărută pământul dintre mâi- 
nile sale şi îi spuse: 

- O, doamne al meu, pentru ce nu ne-ai dat de ştire 
mai devreme despre binecuvântata ta venire, ca să ne fi 
fost cu putinţă a-ţi orândui o primire vrednică de cinul 
tău? 

Şi Giafar răspunse: 

— Nu era nicidecum de trebuință! Miluiască-te Allah 
şi să te ocrotească şi să-ți sporească sănătatea deplină; 
ci eu nu am venit aici decât cu gândul de a-mi schimba 
oleacă priveliştile şi de a cunoaşte cetatea voastră. Şi, de 
altminteri, nu am să rămân aici decât puţină vreme, 
numai atât cât să pot a mă însura. Căci, cu adevărat, am 
auzit că emirul Amr are o fată de neam ales şi doresc de 
la tine să tocmești treaba cu tatăl ei, şi să mi-o dobân- 
deşti de la el de soție. 

Iar naipul Damascului răspunse: 

— Ascult şi mă supun. Că soţul ei tocmai s-a despărțit 
de ea, întrucât doreşte să se ducă la Hedjaz în hagialâc. Şi, 
de îndată ce răstimpul cel legiuit al despărțirii are să se 
scurgă, nu are să mai fie nicio piedică pentru ca logo- 
direa cu Luminăţia Ta să-şi capete locul. 

Şi îşi luă ziua bună de la Giafar, şi plecă, pe clipă pe 
dată, la părintele tinerei neveste, soţia cea despărțită de 


A nouă suta noapte 219 


mult-darnicul Artaf, şi îl pofti să vină la corturi, şi îi 
spuse că vizirul cel mare, Giafar, îşi mărturisise dorința 
de a-şi sărbători căsătoria cu fiică-sa cea de viță aleasă. 
Iar emirul Amr nu putu să răspundă decât că ascultă şi 
că se supune. 

Atunci, Giafar dete porunca de a se aduce caftanele 
de fală şi pungile cu aur şi de a se împărţi plocoanele. Şi 
ceru sa vină cadiul şi martorii şi, fără zăbavă, îi puse să 
scrie senetul de căsătorie. Şi puse să se scrie, ca zestre şi 
ca adiată pentru tânăra nevastă, zece lăzi cu scumpeturi 
şi zece pungi cu aur. Şi porunci să fie scoase darurile, şi 
cele mari, şi cele mici, şi, cu filotimia lui de barmakid, 
puse să se împartă celor de faţă, bogaţi şi săraci, pentru 
ca toată lumea să fie mulțumită. Şi, după ce senetul fu 
scris pe o bucată de hârtie de mătasă, porunci să se aducă 
apă şi zahăr, şi puse să se întindă dinaintea oaspeţilor 
mesele cu mâncăruri şi cu bunătăţuri. Şi toată lumea 
mâncă, şi se spălă pe mâini. Pe urmă se aduseră dulce- 
țurile şi poamele, şi băuturile cele răcoritoare. 

Şi când totul se isprăvi şi după ce senetul fu pecetluit, 
naipul Damascului îi spuse vizirului Giafar: 

— Mă duc să orânduiesc o casă pentru şederea ta şi 
pentru primirea soţiei tale! 

Ci Giafar răspunse: 

— Aceasta nu este cu putinţă. Mă aflu aici trimis în 
solie de emirul drept-credincioşilor şi trebuie s-o iau cu 
mine pe soția mea la Bagdad, unde urmează a se face 
sărbătorile de nuntă, numai acolo. 

lar tatăl soţiei spuse: 

— la-ţi nevasta, şi ai să pleci când îţi va plăcea. 

Şi Giafar răspunse: 

— Nici aşa nu se poate, întrucât mai întâi trebuie să 
pun să se facă hainele de mireasă ale fiicei tale, şi, de 
îndată ce au să fie gata, am să plec, chiar în ziua aceea! 

Şi tatăl răspunse: 

— Nu am nimica împotrivă! 

lar când hainele miresei fură gata, şi dacă toate lu- 
crurile merseră cum trebuie, tatăl miresei porunci să fie 
adus palanchinul, iar fiica lui să se suie în el. Şi alaiul luă 
calea înspre corturi, cu o mulţime de lume. Şi, după 
bun-rămasurile şi dintr-o parte, şi din cealaltă, se dete 
semnul de plecare. Şi Giafar, pe calul său, şi soţia, în 
palanchinul cel strălucit, luară drumul înspre Bagdad, 
cu o pohfală măreaţă şi bine orânduită. 

Şi călătoriră o bucată de vreme. Şi tocmai ajunseseră 
la locul ce se cheamă Tiniat el'Iqab, care se află la cale 
de o jumătate de zi de Damasc, când Giafar se uită în 
urma lui şi zări departe, înspre Damasc, un călăreț ce 
venea după ei în goana calului. Şi porunci numaidecât 
caravanei să se oprească, spre a putea să vadă cam ce 
treabă putea să fie. Iar când călăreţul fu aproape de tot 
de ei, Giafar se uită la el şi iacătă că era Attaf-cel-Darnic, 
care venea după ei strigând: 

— Nu te opri, o, fratele meu! 

Şi se apropie de Giafar şi îl sărută, şi îi spuse: 

— O, doamne al meu, nu am avut pic de tihnă departe 
de tine. O, Abu'l-Hassan, fratele meu, ar fi fost mai bine 
pentru mine să nu te fi văzut și să nu te fi cunoscut nici- 
odată, întrucât acuma nu mai pot să-ţi îndur lipsa. 

Şi Giafar îi mulţumi şi îi spuse: 

— Nu am fost în stare să mă apăr împotriva tuturor 
binefacerilor cu care m-ai copleşit. Ci mă rog la Allah 
să înlesnească întâlnirea noastră cât mai curând şi să nu 
ne mai despărțească niciodată. El este cel Atotputernic 
şi El poate ceea ce vrea. 

Pe urmă Giafar se dete jos de pe cal şi porunci să se aş- 
tearnă un chilim de mătase, şi şezu alături de Attaf. Şi li 
se aduse un cocoș fript, nişte puiandri, nişte zaharicale şi 
alte bunătăţuri. Şi mâncară. Şi li se aduseră poame uscate, 
şi curmale coapte. Pe urmă băură vreme de un ceas şi 
încălecară iar pe caii lor. Şi Giafar îi spuse lui Attaf: 

— O, fratele meu, orice călător trebuie să plece înspre 
locul lui de plecare. 

lar Attaf îl strânse la piept, şi îl sărută între ochi, şi 
îi spuse: 

— O, frate al meu, Abu'l Hassane, să nu curmi trimi- 
terea scrisorilor tale către noi, şi să nu-ţi alungeşti lipsa 
de lângă inima noastră. Şi dă-mi ştiri, despre toate câte 
ţi s-or întâmpla, aşa fel încât să fie ca şi cum aş fi lângă 
tine. 

Şi îşi mai spuseră şi alte vorbe de rămas-bun, şi se 
despărțită, şi fiecare plecă pe drumul său. Şi iacă-aşa cu 
Giafar, vizirul cel mare, de care prietenul său nici cu 
gândul nu gândea că ar fi chiar Giafar. Şi-aşa şi cu Attaf- 
cel-Darnic! 

Iar în ce o priveşte pe copilandra cea despărțită de 
bărbat, soţia cea proaspătă a lui Giafar, iacătă... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a nouă sute una noapte 
Urmă: 


... Iar în ce o priveşte pe copilandra cea despărțită 
de bărbat, soţia cea proaspătă a lui Giafar, iacără. Dacă 
pricepu că şi cămilele, şi caravana se opriseră din mers, 
scoase capul de sub palanchin şi îl văzu pe vărul ei, 
Artaf, aşezat jos pe chilim lângă Giafar, şi cum şedeau 
amândoi mâncând şi bând laolaltă, şi cum îşi luară pe 
urmă rămas-bun. Şi ea îşi zise în sineşi: „Pe Allah! acela 
este vărul meu, Attaf, iar celălalt este bărbatul care m-a 
văzut la fereastră şi peste care chiar îmi pare că am lăsat 
să curgă oleacă de apă, când îmi stropeam grădina de la 
fereastră. Şi, fără nicio îndoială, este prieten cu verișorul 
meu. S-a îndrăgostit de mine şi a zugrăvit casa mea; şi 

atunci, dărnicia şi mărinimia sufletului vărului meu au 
trecut peste orice; şi s-a despărțit de mine pentru ca pri- 
etenul lui să mă ia de soţie.“ Şi, cugetând astfel, începu 
să plângă singurică, în palanchin, şi să se căineze despre 
cele ce i se întâmplaseră, despre despărțenia de verişorul 
său, pe care îl iubea, de părinţii şi de rudele ei. Şi îşi pe- 
trecu prin minte cine este ea acum şi cine fusese. Şi 
lacrimi fierbinţi îi curgeau din ochi, în vreme ce spunea 
stihurile acestea: 


Plâng când îmi amintesc de-aceste locuri 
Pe care-n suflet pururi le dezmierd. 
Plâng frumuseti şi bucurii, şi jocuri, 

Pe care pe vecie-acum le | 

Nu-l osândiți, oh, pe de iubeşte 

Și care din iubire-nebuneşte! 


Aceste locuri şi aceste piețe 
Cuprind tot ce pe lume am mai drag. 
Mărire celui ce cu frumusete 


Le-a-mpodobit pe toate, de la prag. 


Păstreze-Allah acele zile sfinte 

Pe care le-am trăit aici cu voi, 

O, scumpi prieteni! Şi mă rog fierbinte 
Să mă întoarcă iarăşi înapoi. 


Iar când sfârşi de rostit stihurile, plânse şi se jelui, şi 
iarăşi spuse: 


Mă mir cum Jără voi mai pot trăi, 
Sub viforul atâtor vijelii. 

Of, prea-iubiţii mei care vă las, 
Până la cel din urmă-al vieți-mi ceas 
Cu voi are să-mi fie pururea, 

Plină de dorul vostru, inima. 


După care iar plânse şi suspină, şi nu se putu opri 
a-şi aminti şi stihurile acestea: 

O, voi, cei căror sufletul v-am dat, 
Întoarceti-vă iarăși lângă mine. 

Din suflet să vă smulg am încercat, 
Ci nu am izbutit, şi greu îmi vine. 


Cu milă se cuvine să priveşti 

La jertfa unei vieți zare se curmă, 

Și până-n ceasul morţii pământeşti 
Spre tine-și mână dorul cel din urmă. 


O, nu mă minunez că v-am pierdut: 
M-aș minuna numai dacă vreodată 
Ursita întru care m-am născut 

Ar fi să-i fie altuia-nchinată. 


Şi-atâta cu ea! Ci în ceea ce îl priveşte pe vizirul cel 
mare, Giafar, iacătă. De îndată ce caravana porni iarăşi 
la drum, veni lângă palanchin şi îi spuse cai proaspăt 
măritate: 

— O, stăpână a palanchinului, ne-ai omorât! 

Ci, la vorbele acestea, ea se uită la el cu dulceaţă şi 
cu sfiiciune, şi răspunse: 

— Nu se cade să-ţi vorbesc, întrucât sunt verişoara-soţie 
a prietenului şi a tovarăşului tău, Attaf, emirul mărinimiei 
şi al dărniciei faţă de prieteni. Dacă pâlpâie în tine cel mai 
mărunt simţământ omenesc, s-ar cădea să faci şi tu pentru 
el ceea ce el, în mărinimia lui, a făcut pentru tine! 

Când auzi vorbele acestea, Giafar rămase tare tulbu- 
rat în sufletul său; ci, pricepând cât de plină de măreție 
era acea împrejurare, îi spuse tinerei soții: 

— O, tu, oare, chiar îi eşti verişoara-soţie? 

lar ea spuse: 

— Da! lu m-ai văzut la fereastră în cutare zi, când s-a 
întâmplat cutare şi cutare lucru, şi când inima ţi s-a 
T după mine. Şi i-ai povestit lui. Iar el s-a despărțit 

e mine. Şi, aşteptând să treacă răstimpul legiuit, a pre- 
gătit toate câte Îmi pricinuiesc atâta mâhnire acuma. 

Şi, dacă te-am lămurit cum stau lucrurile, nu-ţi mai rä- 
mâne acum decât să te porţi ca un om. 

Când auzi vorbele acestea, Giafar se porni să suspine 
amarnic, spunând: 

— De la Allah venim şi la el ne întoarcem. O, tu, ia- 
cătă că acuma îmi eşti poprită, şi ai rămas în mâinile 
mele ca un zălog sfânt, până ce ai să te întorci la locul 
pe care vei binevoi să-l arăţi. 

Pe urmă spuse uneia dintre slugile lui: 

— Te însărcinez cu paza stăpânei tale. 

Şi călătoriră așa mai departe, zi şi noapte; şi-atâta cu ei! 


Ci în ceea ce îl priveşte pe califul Harun Al-Raşid, 
iacătă. Îndată după plecarea lui Giafar, se simţi amărât 
şi plin de mâhnire din pricina lipsei lui. Şi fu cuprins de 
o mare nerăbdare, şi tulburat de dorul de a-l vedea iar. 
Şi se căi de porunca peste putinţă de împlinit, la care îl 
osândise pe vizir, nevoindu-l astfel să rătăcească prin 
pustiuri şi sihăstrii ca un pribeag, şi silindu-l, la anan- 
ghia aceea, să-şi părăsească locurile de baştină. Şi trimise 
crainici în toate părţile să-l caute. Ci nu putu să capete 
nicio ştire despre el şi rămase tare necăjit că nu-l mai 
avea alături. Şi aşa că îi ducea dorul şi îl aştepta. 

Or, când Giafar cu caravana lui ajunse aproape de 
Bagdad, califul fu înștiințat despre aceasta şi se bucură 
în sufletul său, şi îşi simţi inima cum i se uşurează și 
pieptul cum i se înfiorează. Și ieşi întru întâmpinarea 
lui, şi, de îndată ce ajunse lângă el, îl sărută şi îl strânse 
la piept. Şi se întoarseră împreună la sarai, iar emirul 
drept-credincioşilor îl pofti pe vizirul său să-i stea ală- 
turi şi îi zise: 

— Acuma, istoriseşte-mi povestea ta din clipa când ai 
ieşit din saraiul acesta şi tot ce ţi s-a întâmplat în răs- 
timpul cât ai lipsit. 

Şi Giafar îi istorisi toate câte i se întâmplaseră, din 
clipa plecării sale până în clipa întoarcerii. Ci nu este de 
niciun folos să le mai spunem şi noi încă o dată. lar 
califul fu cuprins de o minunare mare, şi zise: 

— Uallahi! mi-ai pricinuit multă mâhnire cu lipsa ta. 
Ci acuma tare aş dori să-l cunosc pe prietenul tău! lar 
în ceea ce o priveşte pe copilandra din palanchin, soco- 
tinţa mea este că se cade să te despărțeşti numaidecât de 
ea şi s-o porneşti pe drumul de întoarcere, însoţită de o 
slugă de credință. Întrucât dacă tovarăşul tău are să vadă 
în tine un vrăjmaş, are să ne fie şi nouă un vrăjmaş; iar 
dacă va păsi în tine un prieten, are să ne fie şi nouă tot 
prieten. Şi avem să-l poftim să vină în mijlocul nostru, 
şi avem să-l vedem, şi are să ne facă bucurie a-l aştepta, 
şi avem să ne petrecem vremea cu el în voioşie. Un atare 
om nu este de lepădat, iar de la mărinimia lui avem să 
tragem o pildă mare şi multe alte lucruri folositoare. 

Şi Giafar răspunse: 

— A asculta înseamnă a ne supune. 

Şi porunci să se orânduiască pentru copila cu pricina 
o casă tare frumoasă, într-o grădină plăcută, şi puse la po- 
runcile ei un şir întreg de robi şi de slugi. Şi îi trimise încă 
chilimuri şi farfuriuri şi toate lucrurile celelalte de câte 
s-ar fi putut a avea trebuinţă. Ci nu se duse pe la ea şi nu 
căută s-o vadă vreodată. Şi în fiecare zi îi trimitea salama- 
lecurile lui şi vorbe liniştitoare în ceea ce priveşte întoar- 
cerea sa acasă şi întâlnirea cu vărul ei. Şi îi hotări o mie de 
dinari pe lună pentru cheltuielile ei de trai. Şi-atâta cu 
Giafar şi cu califul, şi cu copilandra din palanchin. 

Ci în ceea ce îl priveşte pe Attaf, lucrurile luară cu 
totul altă întorsătură! Într-adevăr, de cum îşi luă bun- 
rămas de la Giafar şi porni îndărăt pe drumul său, toți 
cei care erau zavistioşi pe el se prilejuiră de întâmplare 
spre a-i vicleni pieirea în mintea naipului de la Damasc. 
Şi îi spuseră naipului: 

— O, doamne al nostru, au cum de nu-ţi arunci ochii 
înspre Artaf? Ori tu nu ştii că vizirul Giafar era priete- 
nul lui? Şi nu ştii că Attaf a dat fuga după el, spre a-și 
lua rămas-bun, atunci când oamenii noştri s-au întors, 
şi că l-a însoţit până la Katifă? Şi nu ştii că Giafar i-a 
spus atunci: „Nu ai trebuință de nimic ce ţi-aş putea 
rostui, o, Attaf?“ Şi că Attaf i-a răspuns: „Da, am trebu- 
ință da ceva. Şi anume de un firman al califului, prin 
care să fie mazilit naipul Damascului.“ Şi astea au fost 
spuse şi făgăduite între ei. Şi lucrul cel mai cuminte care 
îti rămâne de făcut este să-l pofteşti la tine la masa de 
dimineaţă, până a nu te foi el la masa lui de seară. 
Întrucât izbânda se caută în prilej, iar norocul nu îl aju- 
tă decât pe acela care cutează. 

Şi naipul Damascului răspunse: 

- Bine aţi grăit! Aduceţi-l, aşadar, la mine numai- 
decât. 

lar ei se duseră acasă la Attaf, care se odihnea liniştit, 
fără să aibă habar că cineva ar putea să ţese ceva împo- 
triva sa. Şi se aruncară asupra-i, înarmaţi cu junghere şi 
cu bâte, şi-l bătură până îl umplută de sânge. Şi îl târâră 
dinaintea naipului. Iar naipul porunci să-i fie prădată 
casa. Şi robii fai, şi bunurile lui, şi toți ai lui trecură în 
mâinile afurisiţilor. Şi Attaf întrebă: 

— Care este nelegiurea mea? 

lar ei răspunseră: 

— O, faţă de catran! au chiar atâta eşti de neştiutor al 
judeţului lui Allah (preamărit fie El), încât să-l vicle- 
neşti pe naipul Damascului, domnul şi părintele 
nostru, şi pe urmă să socoţi că poţi să dormi tihnit în 
casa ta? 

Şi i se dete poruncă pâdelui să-i taie capul pe clipă pe 
dată. Şi gâdea îi rupse o bucată din mantie şi îl legă la 
ochi. Şi chiar apucase să ridice spada asupra gâtului lui 
Attaf, când unul dintre emirii ce se aflau de față la osân- 
dă se ridică şi zise: 

— O, naipule, nu te grăbi aşa să porunceşti a i se tăia 
acestui om capul. Căci graba este sfat de la Şeitan, iar 
zicala spune: „Numai acela ajunge la ţintă care poartă 
răbdarea în inima sa, pe câtă vreme greşeala este fapta 
aceluia ce se grăbeşte.“ Opreşte-te, dar, de a te grăbi în 
ceea ce priveşte gâtul acestui om; întrucât s-ar putea ca 
aceia care au vorbit împotriva lui să nu fie decât nişte 
mincinoşi. Şi nimenea nu este ocolit de zavistie. Aşa că 
ai răbdare, întrucât s-ar putea să te căieşti mai târziu că 
i-ai luat viaţa pe nedrept. Şi cine ştie ce are să se întâm- 
ple când vizirul Giafar are să audă năpasta pe care ai 
poruncit s-o îndure prietenul şi tovarășul său! Şi-atunci 
capul tău nu are să-ţi mai stea în tihnă pe grumaz... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a nouă sute doua noapte 
Urmă: 


... Şi-atunci capul tău nu are să-ţi mai stea în tihnă 
pe grumaz. 

Când auzi vorbele acestea, naipul Damascului se 
scutură de somnia lui şi ridică mâna, şi opri spada ce 
ameninţa de-atâta de aproape viaţa lui Attaf. Şi porunci 
ca Artaf să fie numai aruncat în temniţă şi legat cu lan- 
çul de gât. Şi îl târâră, în pofida ţipetelor şi a rugămin- 
ţiilor lui, în temnița cetăţii, şi fu legat de gât cu lanţul, 
precum fusese poruncit. Şi toate nopțile, şi toate zilele 
Artaf şi le trecea plângând, luându-l de martor pe Allah 
şi rugându-l să-l izbăvească de chinuri şi de năpaste. 

Şi trăi astfel vreme de trei luni. 

Or, într-o noapte, se trezi şi se umili dinaintea lui 
Allah, şi făcu câţiva paşi prin temnița lui, atâta cât îi 

îngăduia lungimea lanţului. Şi văzu că era singur în 
temniţă şi că temnicerul, care în ajun îi adusese pâinea 
şi apa, uitase să încuie uşa în urmă-i. Şi de la uşa aceea 
întredeschisă venea o limbă de lumină. lar Artaf, dacă 
văzu aşa, îşi simți deodată vinele cum i se umflă de o 
putere până peste poate şi, dintr-o zvâcnitură, rupse lan- 
çul care îl lega. Şi, pe dibuite, cu multă grijă, o luă la 

icior prin întortocheturile temniţei adormite și, până 
fa urmă, se pomeni dinaintea chiar a porții ce da înspre 
uliţă. Şi nu avu mult de scotocit până să găsească cheia, 
spânzurată într-un cui. Şi, deschizând uşa, fără niciun 
zgomot, ieşi în uliţă şi fugi în noapte. Iar negurile lui 
Allah îl ocrotiră până dimineața. 

Şi de îndată ce porţile cetăţii se deschiseră, ieşi ames- 
tecându-se printre lume şi grăbi pasul înspre Alep. Şi, 
după o drumeţie lungă, ajunse fără de necaz la cetatea 
Alepului, şi intră în geamia cea mare. Şi acolo văzu o 
ceată de oameni străini, care se pregăteau vădit de ple- 
care. Şi îi întrebă unde se duc. Iar ei răspunseră: 

— La Bagdad! 

Şi Attaf strigă pe dată: 

— Merg şi eu cu voi! 

Iar ei spuseră: 

— Trupurile noastre ale pământului sunt, ci zaherea- 
ua nu ne vine decât numai de la Allah! 

Şi plecară, cu Attaf între ei. Şi, peste douăzeci de zile 
de drum, ajunseră la cetatea Kufa; şi îşi urmară aşa că- 
lătoria până ce ajunseră la Bagdad. Şi Attaf văzu o cetate 
strașnic zidită, şi falnică, şi bogată în palate mărețe, care 
se înălțau până la cer, şi plină de grădini frumoase; şi 
trăiau în ea deopotrivă şi învăţaţi, şi neştiutori, şi săraci, şi 
bogați, şi buni, şi răi. Şi intră în cetate, învăluit în mantia 
lui de om sărac, pe cap cu un turban slinos şi deşirat, şi cu 
o barbă nețesălată şi cu niște plete tare lungi peste ochi. Şi 
starea lui era jalnică. Şi aşa intră el pe uşa de la cea dintâi 

geamie din cale. Şi nu mâncase de două zile. Şi şezu jos 
într-un colț, să se odihnească şi să cugete cu jale, când un 
cerşetor, din tagma cerşetorilor care milogesc pe la porţile 
lui Allah, intră în geamie şi veni de şezu chiar dinaintea 
lui. Şi puse jos de pe umeri un sac vechi, pe care îl avea în 
cârcă, şi îl deznodă, şi scoase o pâine, pe urmă un pui, pe 
urmă altă pâine, pe urmă nişte plăcinte, pe urmă o por- 
tocală, pe urmă nişte măsline, pe urmă nişte gogoşi cu 
curmale, pe urmă un castravete. Şi flămândul de Attaf cu 
ochii vedea şi cu nasul adulmeca. lar cerşetorul începu să 
mănânce, şi Attaf să se uite la el, pe când cerşetorul îşi în- 
fuleca tihnit prânzul, care părea chiar masa lui Issa, fiul 
Miriamnei (asupra lor a amândurora fie pacea și binecuvân- 
tarea lui Allah!). Şi Artaf, care nu numai că nu mâncase de 
două zile, da care de patru luni nu se mai săturase, îşi zise 
în sineşi: „Pe Allah! tare aş mai lua o îmbucătură din pui- 
canul acela minunat, şi o bucată din pâinea aceea, şi baremi 
o felie din castravetele acela grozav.“ Şi dorința de pâine, şi 
de puişor, şi de castravete ardea atâta de tare în ochii lui, 
încât cerşetorul se uită la el. Şi, de atâta foame năprasnică, 
Attaf nu se putu opri să nu plângă, iar cerşetorul dete din 
cap uitându-se la el şi, după ce înghiți îmbucătura de minu- 
năţie, care îi umplea gura, prinse grai şi spuse: 

— Pentru ce, dar, o, taică al bărbilor slinoase, faci ca 
străinii şi ca javrele cele hămesite, care cerşesc cu ochii 
bucăţica pe care o mănâncă stăpânul lor? Pe ocrotirea 
lui Allah! de-ai vărsa tu atâtea lacrimi cât să umpli cu ele 
şi Yaxartul, şi Bactrosul, şi Dajlahul, şi Eufratul, şi apa 
Bassrei, şi apa Antiohiei, şi Oronrele, şi Nilul Egiptului, 
şi marea cea sărată, şi adâncurile tuturor mărilor, tot nu 
ţi-aş da nicio bucată din ce mănânc. Da dacă vrei să 
mănânci pui alb şi pâine caldă, şi miel fraged, şi toate 
zaharicalele şi plăcintele lui Allah, nu ai decât să baţi la 
poarta vizirului cel mare, Giafar, fiul lui Yahia barmakidul. 


Întrucât şi el a primit la Damasc găzduire de la un om 

pe nume Attaf, şi întru amintirea, şi întru cinstirea ace- 
luia îşi împarte şi el acuma milele; şi nici nu se mai 
scoală, nici nu se mai culcă fără a vorbi despre el. 

Când auzi vorbele acestea ale cerșetorului cel cu 
sacul bine ticsit, Attaf își ridică ochii înspre cer şi grăi: 
„O, tu, cel ale căror gânduri sunt de nepătruns, iacătă 
că îţi reverşi iarăşi milele tale asupra slujitorului tău!“ Şi 
rosti stihurile acestea: 


De-ndată ce-ţi vezi trebile-ncurcate, 
Le lasă-n plata Domnului-a-toate, 
Pe urmă şezi lângă necazul tău 
Şi-alungă de la tine gândul rău. 


După care se duse la un neguţător de hârtie şi îi ceru 
să-i dea de milă o bucăţică de hârtie şi să-i împrumute 
un calam, numai cât să scrie câteva cuvinte. Şi neguţă- 
torul binevoi să-i dea ceea ce îi ceruse. Şi Attaf scrise 
cele ce urmează: 

„Din partea fratelui tău, Attaf, pe care Allah îl ştie! 
Cel ce stăpâneşte lumea să nu care cumva să se îngâmfe, 
întrucât într-o zi va fi doborât şi va rămâne singur în 
țărână cu soarta lui cea amară. Dacă m-ai vedea, nu m-ai 
mai cunoaşte, din pricina sărăciei şi a ticăloşiei; căci po- 
trivniciile vremilor, foamea, setea şi un drum lung mi-au 
adus şi trupul, şi sufletul în stare de sfârşeală. Şi iacătă că, 
sosind aici, te găsesc iară. Și pacea fie cu tine!“ 

Pe urmă împături scrisoarea şi dete calamul îndărăt 
stăpânului lui, mulțumind cu căldură. Şi întrebă unde 
este casa lui Giafar. Şi, după, ce i se arătă unde este, Attaf 
se opri şi şezu dinaintea porţii, la oarecare depărtare. lar 
străinii de la poartă îl văzură cum sta aşa în picioare acolo 
şi nerostind nicio vorbă. Şi nici ei nu-i ziseră nimic. Şi 
tocmai când începea să se simtă tare încurcat de şederea 
aceea, un hadâmb, îmbrăcat într-o mantie falnică şi 

încins cu un brâu din aur, trecu pe lângă el. Şi Attaf se 
duse la hadâmb şi îi sărută mâna, şi îi spuse: 

— O, doamne al meu, trimisul lui Allah! (asupra-i fie 
rugăciunea şi pacea!) a spus: „Mijlocitorul unei fapte 
bune este ca şi acela care săvârşeşte fapta cea bună, iar 
acela care a făcut o faptă bună este din rândul preafe- 
riciţilor lui Allah în cer.“ 

Şi hadâmbul întrebă: 

— Şi de ce ajutorinţă ai lipsă? 

El spuse: 

— Doresc de la bunătatea ta să duci hârtia aceasta 
stăpânului acestei case, spunându-i: „Fratele tău, Artaf, 
este la poartă.“ 

Când auzi asemenea vorbe, hadâmbul fu cuprins de 
o mânie mare şi ochii îi ieşiră din cap, şi zbieră: 

- O, mincinos sfruntat! Aşa socoţi tu că arată fratele 
vizirului Giafar? 

Şi, cu mâna în care ţinea un toiag cu capătul din aur, 
îl plesni pe Attaf peste față. Şi sângele lui Attaf ţâşni din 
obraz, şi bietul de el căzu cât era de lung la pământ, în- 
trucât osteneala, foamea şi plânsetul îl slăbiseră până 
peste poate. Ci stă scris la Sfânta Carte: „Allah a pus 
simțământul bunătăţii în inima unor robi, întocmai 
cum a pus simțământul răutăţii în inima unor nerobi.“; 
drept aceea, un alt hadâmb, care văzuse de departe tot 
ce ceea se petrecuse, se duse la cel dintâi, plin de mânie 
şi de supărare față de cele ce făcuse, şi de milă față de 
Attaf. lar hadâmbul dintâi spuse: 

— N-ai auzit că se dedea frate cu vizirul Giafar? 

Iar cel de al doilea hadâmb îi răspunse: 

— O, om al răutăţii, şi fiu al răutăţii, şi rob al răutăţii! 
O, blestematule! O, mișelule! Da ce, Giafar o fi vreun 
proroc de-ai noştri? Au nu e şi el un câine de-al pămân- 
tului ca și noi? Au nu toţi oamenii sunt frați, dacă au ca 
tată şi ca mamă pe Adam şi pe Eva, şi n-a zis poetul: 

Toţi oamenii pe lume-s frați de-o seamă; 
Părinte li-e Adam, şi Eva mamă. 


Şi osebirea nu se află, oare, numai în bunătatea mai 
multă ori mai puţină din inimi? 

Şi, după ce vorbi astfel, se aplecă asupra lui Attaf, şi 
îl ridică, şi îl ajută să şadă jos, şi îl şterse de sângele ce-i 
curgea pe faţă, şi îl spălă, şi îi scutură praful de pe haine, 
şi îl întrebă: 

— O, fratele meu, ce doreşti? 

Şi Attaf răspunse: 

— Nu doresc decât ca hârtia aceasta să-i fie dusă lui 
Giafar şi să-i fie dată în mână. 

Iar slujitorul cel cu inimă miloasă luă hârtia din mâi- 
nile lui Attaf şi intră în sala în care şedea vizirul cel mare, 
Giafar barmakidul, în mijlocul dregărorilor, al rudelor 
şi al prietenilor săi, unii stându-i de-a dreapta, iar alţii 
de-a stânga. Şi toţi beau, şi spuneau stihuri, şi se desfă- 
tau cu zvoana de alăute şi cu cântările cele dulci. Iar 
Giafar vizirul, cu pocalul în mână, le spunea celor dim- 
prejurul său: 

— O, voi toţi câţi sunteţi laolaltă, lipsa de dinaintea 
ochilor nu înseamnă şi lipsa din inimă. Şi nimica nu 
poate să mă oprească a nu mă gândi la fratele meu, Attaf, 
şi să vorbesc despre el. Acela-i omul cel mai strălucit al 
vremii şi al anilor lui. Mi-a dăruit cai, şi robi tineri, albi 
şi negri, şi fete tinere, şi haine frumoase, şi lucruri scum- 
pe, atâtea cât să întocmească zestrea şi adiata pentru soţia 
mea. Şi dacă nu s-ar fi purtat aşa, eu hotărât că m-aş fi 
prăpădit şi aş fi pierit fără de mântuire. Și a fost binefă- 
cătorul meu, fără să ştie cine sunt, şi a fost darnic fără 
niciun gând de câştig ori de vreun folos! 

Când auzi vorbele acestea ale săpânului său, slujito- 
rul cel cu suflet bun se bucură în inima lui, şi păşi îna- 
inte, şi îşi plecă gâtul şi capul dinainte-i, şi îi înfăţişă 

hârtia. lar Giafar o luă şi, citind-o, fu cuprins de o stare 
de tulburare ca un om care ar fi băut otravă. Şi nu mai 
ştiu nici ce face, nici ce spune. Şi căzu cât era de lung, 
drept cu faţa pe podea, încă mai ţinând în mână cupa 
de cleştar şi hârtia. Şi cupa se sparse într-o puzderie de 
bucățele, şi îl tăie la frunte, adânc. Şi Angele începu să 
curgă, iar hârtia îi scăpă din mână. 

Când slujitorul văzu toate astea, dete zor să-și slo- 
boadă picioarele în vânt, din pricina spaimei de ce avea 
să urmeze. lar prietenii vizirului Giafar îl ridicară pe 
stăpânul lor şi îi opriră curgerea sângelui. Şi strigară: 

— Nu se află mântuire şi putere decât întru Allah cel 
Preaînalt şi Atotputernic! Blestemaţii aceştia de slujitori 
sunt pururea bântuiţi de firea lor cea rea: tulbură viața 
domnilor din palate şi îi supără în ceasurile lor cele mai 
plăcute. Pe Allah! acela care a scris hârtia aceasta chiar 
că ar trebui să fie târât la valiu, care să-i ardă o sută de 
ciomege şi să-l arunce în temniță. 

Şi, ca urmare, robii vizirului ieşiră să-l caute pe cel 
care scrisese hârtia. Şi Attaf curmă toată căutarea spu- 
nând: 

— Eu sunt, o, stăpânii mei! 

Iar ei îl înșfăcară şi îl târâră dinaintea valiului, şi cerură 
să-i hotărască o sută de lovituri de ciomag. Şi valiul aşa 
făcu. ȘI, pe deasupra, porunci să se scrie pe lanţurile lui 
din temniţă: „Pe viață.“ Aşa-i făcură lui Attaf-cel-Darnic! 
Şi iarăşi îl aruncară la popreală, unde şezu alte două luni, 
şi unde urmele i se dur şi i se şterseră. 

Şi, după aceste el luni, se născu un copil la emirul 
drept-credincioşilor, Harun Al-Raşid, care, cu prilejul 
acela, porunci să se împartă pomeni şi să se facă daruri 
la toată lumea, iar întemnițați să fie sloboziţi din tem- 
niţe şi din poprelişti. Iar printre cei ce fură scoşi astfel 
din lanţuri se afla şi Aia cal Dimni. 

Când se văzu slobozit de la opriş, slab, flămând, pră- 
pădit şi gol, Artaf îşi ridică privirile spre cer şi strigă: 

„Preamărit să fii, Doamne, în toată împrejurarea!“ Şi 
oftă şi zise: „Am îndurat toate acestea, din pricină, fără 
de îndoială, că oi fi săvârşit vreo greşeală cândva, întru- 
cât Allah m-a fericit cu milele sale cele mai alese, iar eu 
i-am răspuns cu neascultare şi cu răzvrătire. Ci mă rog 
lui fierbinte să mă ierte, întrucât mă cufundasem prea 
tare în stricăciune şi în purtarea mea cea ticăloasă!“ 
Pe urmă rosti stihurile acestea: 


O, Doamne, muritorul săvârşeşte 

Ce nu se cade şi ce nici gândeşte! 

E-un biet sărman, şi-ntreaga viață ține 
Numai de sfânta milă de f tine. 


Într-ale vieții patimi şi plăceri, 
De sine-și uită, şi de ce-a fost ieri, 
Plin de prostie pururi va rămâne, 
Tu iartă-i lui greşalele, stăpâne! 


Şi mai vărsă câteva lacrimi, şi îşi zise în sineşi: „Acu- 
ma ce să fac? Dacă plec înspre ţara mea, slab cum sunt, 
am să mor înainte de-a ajunge acolo; iar de-aş avea no- 
rocul să ajung, nu aş avea nicio linişte pentru viața mea, 
din pricina naipului; iar dacă rămân aici, printre cerşe- 
tori, să cerşesc şi eu, niciunul dintre ei nu are să mă 
îngăduiască în isnaful lor, întrucât nimenea nu mă cu- 
noaşte; şi nu pot să-mi fiu pentru mine de niciun ajutor 
şi de niciun A 

Drept aceea, am să las grija soartei mele aceluia ca- 
rele este stăpânul soartelor... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a nouă sute treia noapte 


Urmă: 

. Drept aceea, am să las grija soartei mele aceluia 
carele este stăpânul soartelor. lacătă că totul s-a întors 
împotriva mea şi totul este potrivnic aşteptărilor mele. 
Şi multă dreptate avea poetul atunci când spunea: 


Am străbătut întreg pâmântul 
Din Răsărit până-n Apus, 

Și numai trudă şi durere 
Aflai oriunde m-am fost dus. 


Am cunoscut potop de oameni, 
Dar nicăierea n-am găsit 

Un om să-mi fie pe potrivă 

Şi nici prieten nesmintit. 


Şi iarăşi plânse şi jeli: „O, Allah! dă-mi virtutea răb- 
dării!“ După care se ridică şi porni înspre o geamie, în 
care intră. Şi şezu acolo până după-amiază. lar foamea 
lui nu făcu alta decât să sporească; şi Attaf zise: „Pe mi- 
losârdia şi pe atotputernicia ta, mă jur că nu am să cer 
nimic de la nimeni altul afară de Tine!“ Şi şezu în gea- 
mie, fără a întinde mâna la niciun drept-credincios, pâ- 
nă la căderea nopţii. Şi-atunci ieşi, zicând: „Ştiu spusa 
profetului — asupra-i fie binecuvântarea şi tihna lui 
Allah! — care zice: «Allah îţi îngăduie să dormi în sfântul 
lăcaş, ci tu lasă lăcaşul pentru închinătorii săi, căci sfân- 
tul lăcaş este pentru rugăciune şi nu pentru dormit.»“ 

Şi rătăci pe uliţi o vreme, până ce, într-un sfârşit, 
ajunse la nişte ziduri năruite, unde intră spre a-şi trece 
noaptea şi a dormi. Şi, în beznă, se împiedică şi căzu 
cu fața la pământ. Şi simți că se prăbuşise chiar peste lu- 
crul de care se împiedecase. Şi văzu că era trupul unui 
om ucis de curând. Iar cuțitul ucigașului se afla lângă el 
pe pământ. 

lar Actaf, când pricepu cum stă treaba, sări în sus cu 
zdrenţele de pe el năclăite de sânge. Şi şezu aşa, împietrit, 

buimăcit şi neştiind la ce să se îndemne, zicându-şi: 
„Oare să stau ori să fug?“ Şi, pe când se afla în starea 
aceea, valiul şi cu oamenii săi de la agie tocmai treceau 
pe dinaintea intrării de la ruină; şi Attaf strigă: 

— Veniţi de vă uitaţi aici! 

Iar ei intrară cu făcliile lor şi găsiră trupul celui omo- 
rât, şi cuțitul lângă el, şi pe nenorocitul de Attaf în pi- 
cioare, la capul celui omorât, cu zdrenţele lui cruntate 
de sânge. Şi răcniră la el: 

- O, mişelule, tu l-ai ucis! 

Iar Attaf nu dete niciun răspuns. Ei, atunci, se repe- 
ziră pe el, iar valiul le zise: 

— Legaţi-l belci şi aruncați-l în temniță, până ce avem 
să dăm seama despre întâmplarea aceasta marelui vizir, 
Giafar. lar dacă Giafar are să poruncească moartea uci- 
gaşului, avem să-l dăm în seama călăului. 

Şi făcură precum spuseră. 

Şi-aşa că a doua zi calemgiul de la agie puse în scris 
pentru Giafar toată întâmplarea, ticluită astfel: „Am 
intrat într-o ruină şi am dat acolo peste un ins care îl omo- 
râse pe altul. lar noi l-am cercetat şi el a mărturisit, cu 
tăcerea lui, că era făptaşul omorului. Care sunt, dară, po- 
runcile tale?“ lar vizirul porunci să-l dea morţii. Şi, ca 
urmare, îl scoaseră pe Attaf din temniţă, îl târâră la locul 
unde se făceau spânzurătorile şi tăierea capetelor, rupseră 
o fâşie din zdrenţele lui şi îl legară cu ea la ochi. Şi îl 
deteră în seama gâdelui. lar gâdea îl întrebă pe valiu: 

— O, doamne al meu, să-i retez gâtul? 

Şi valiul răspunse: 

— Kes! 

lar gâdele îşi roti paloşul cel ascuţit, care străluci şi 
aruncă sclipiri în văzduh; şi îl răsuci, şi îl şi adusese îna- 
inte spre a-i zbura căpăţâna lui Attaf, când un strigăt se 
auzi în spatele lui: 

— Opreşte-ţi mâna! 

Şi era glasul vizirului cel mare, Giafar, care se întor- 
cea dintr-o preumblare. 

Iar valiul îi ieşi înainte şi sărută pământul dintre 
mâinile lui. Şi Giafar îl întrebă: 

— La ce s-a strâns aici atâta lume? 

Şi valiul răspunse: 

— La osânda unui tânăr de la Damasc, cel pe care 
l-am găsit ieri în casa năruită şi care, la toate întrebările 
noastre, de trei ori rostite, a răspuns cu tăcerea în pri- 
vinţa insului de viță aleasă, pe care l-a ucis. 

Şi Giafar zise: 

— Aha, un om a venit de la Damasc până aici ca să se 
bage într-o belea ca aceasta? Uallahi, iacără un lucru 
peste putinţă! 

Şi porunci să fie adus osânditul dinaintea lui. Și 
când osânditul ajunse dinainte-i, Giafar nu îl cunoscu, 
întrucât înfăţişarea lui Attaf se schimbase, iar chipul său 
cel frumos şi toată fala strălucirii lui se topiseră de mult. 
Şi Giafar îl întrebă: 

— Din ce ţară eşti, o, tinere? 

Iar el răspunse: 

— Sunt un om din Damasc! 

Şi Giafar întrebă: 

— Chiar din cetate, sau de prin satele învecinate? 

Iar Attaf răspunse: 

— Uallahi! o, doamne al meu, sunt chiar din cetatea 
Damascului, în care m-am născut. 

Şi Giafar întrebă: 

— Nu cumva l-ai cunoscut, din întâmplare, pe un om 
vestit pentru mărinimia și pentru dărnicia inimii lui, 
pe care îl chema Attaf? 

Iar osânditul la moarte răspunse: 

— L-am cunoscut pe vremea când erai prieten cu el şi 
şedeai la el, în cutare casă, pe cutare uliţă, din cutare ma- 
hala, o, stăpâne al meu, şi când vă duceaţi amândoi să vă 

preumblați împreună prin grădini! L-am cunoscut atunci 
când te-ai însurat cu verişoara şi soţia lui! L-am cunos- 
cut când v-aţi luat rămas-bun pe drumul Bagdadului 
şi când aţi băut din aceeaşi cupă! 

Şi Giafar răspunse: 

— Da! tot ceea ce spui despre Attaf este adevărat! Da 
ce s-a întâmplat cu el după ce ne-am despărțit? 

Şi el răspunse: 

— O, stăpâne al meu, a fost bătut de soartă; şi i s-a 
întâmplat cutare, şi cutare, şi cutare lucru! 

Şi îi înşirui istorisirea a toate câte i se întâmplaseră, 
din ziua despărțirii lor, pe drumul ce ducea la Bagdad, 
până în clipa când gâdele era să-i reteze gâtul. Şi spuse 
stihurile acestea: 


M-a luat în gheare timpul 
Și m-a supus şi-nfrânt, 

Pe când tu îți duci viața 
În slavă şi în cânt. 


Jur împrejuru-mi lupii 
Se strâng să mă sfâşie, 
Pe când tu, leul falnic, 
Stai plin de măreție. 


Orice-nsetat din lume 
La ușa ta când bate, 
Tu îi alini durerea 

Și buzele-nsetate. 

E cu putință, oare, 
Ca eu să mor de sete, 
Când tu eşti tuturora 
Izvor de zaiafete? 


Şi, după ce rosti stihurile acestea, strigă: 
— O, Giafar, doamne al meu, te cunosc! 

Şi mai strigă: 

— Eu sunt Attaf! 

lar Giafar, la rându-i, se ridică în picioare, dând un 
strigăt mare, şi se repezi în braţele lui Artaf. Şi-atâta de 
mare fu bucuria lor, încât rămaseră ca ameţiţi o bucată 
de vreme. Şi, când îşi veniră iarăşi în fire, se sărutară şi 
se întrebară unul pe altul despre toate câte li se întâm- 
plaseră, de la început până la sfârşit. Şi încă nu sfârşiseră 
ei de a-şi face toate destăinuirile, când un strigăt mare 
se auzi; şi se întoarseră şi văzură că strigătul fusese scos 
de un şeic, care venea spunând: 

— Nu este omeneşte ceea ce se petrece aici! 

Şi se uitară la el şi văzură că şeicul acela era un bătrân 
cu o barbă cănită cu hennea, şi cu capul coperit de o bas- 
ma albastră. Şi Giafar, când îl văzu, îl pofti să vină la el 
şi îl întrebă ce necaz îl aduce. Iar şeicul cel cu barba 
cănită strigă: 

— Depărtaţi-l, o, oamenilor, pe nevinovatul de sub 
satâr! Întrucât omorul acela nu este săvârşit de el, şi el 
n-a ucis pe nimeni; iar leşul tânărului omorât nu este 
fapta lui, şi nu are niciun amestec în treaba aceasta! În- 
trucât ucigaşul nu sunt decât chiar eu! 

Şi Giafar, vizirul, spuse: 

— Atunci, tu l-ai omorât? 

El răspunse: 

— Da! 

El întrebă: 

— Şi pentru ce l-ai ucis? Au nu ţi-e pic de teamă de 
Allah, în inima ta, de ucizi aşa un fiu de neam ales, un 
haşimit? 

Iar şeicul răspunse: 

— Tânărul pe care l-ați găsit mort era bunul meu şi eu 
însumi l-am crescut. Şi în fiecare zi căpăta bani de la mine 
pentru cheltuielile lui. Ci, în loc să-mi fie credincios, se 

ducea să petreacă ba cu unul, Șumuşag, ba cu unul, 
Najiş, ba cu Ghazis, ba cu Ghubar, ba cu Ghuşir, ba cu 
alți ticăloşi; şi îşi petrecea zilele cu ei, dându-mă uitării pe 
mine. Şi, pe barba mea! toți se lăudau că l-au avut, până 
şi Odis măturătorul de gunoaie, până şi Abu-Butran, 
papugiul. lar ciuda mea nu făcea decât să sporească în 
fiece zi. Şi degeaba l-am povăţuit, şi degeaba m-am stră- 
duit să-l fac să-şi schimbe purtările, că n-a ascultat de 
niciun sfat şi de nicio dojană; până când, într-un sfârşit, 
alaltăieri seară, l-am prins cu numitul Şumuşag, măță- 
larul; şi, când l-am văzut așa, s-a înnegurat lumea dinain- 
tea feţei mele şi, chiar în casa năruită în care l-am prins, 
acolo l-am şi omorât! Şi m-am dezlegat aşa de toate chi- 
nurile câte mi-a pricinuit. Şi asta-i povestea mea! 

Pe urmă adăugă: 

— Şi am păstrat tăcere până astăzi. Da când am auzit 
ca în locul făptaşului avea să fie osândit un nevinovat, 
n-am mai putut să păstrez taina şi am venit aici ca să-l 
scot pe nevinovat de sub secure! Şi iacără-mă dinaintea 
voastră: frângeţi-mi grumazul şi luați viaţă pentru viaţă! 
Da daţi-i mai întâi drumul tânărului acestuia nevino- 
vat, care nu are niciun amestec în treaba asta! 

lar Giafar, auzind vorbele şeicului, cugetă o clipă şi 
zise: 

— Pricina este îndoielnică! Şi, la îndoială, nu ai alta 
de făcut decât să depărtezi mâna! O, şeicule, du-te în 
pacea lui Allah şi să ţi se ierte! 

Şi îi dete drumul. 

După care îl luă pe Attaf de mână şi î strânse iarăşi 
la piept, şi îl duse la hammam. Şi, după ce prăpăditul 
de Attaf se învioră şi se întremă, se duse cu Giafar la sa- 
raiul califului. Şi intră la calif şi sărută pământul dintre 
mâinile lui, şi zise: 

— Attaf-cel-Darnic se află aici, o, emire al drept-cre- 
dincioşilor! Acela care mi-a fost gazdă la Damasc, care 

m-a omenit cu atâta cinstire, cu atâta bunătate şi cu 
atâta dărnicie, şi care m-a aşezat mai presus decât chiar 
sufletul lui! 

Şi Al-Raşid spuse: 

— Adu-l la mine numaidecât! 

Şi Giafar îl aduse aşa cum era, slăbit, vlăguit şi tre- 
murând încă de tulburare. Ci Attaf tot nu se lăsă a nu-i 
închina califului temenelile şi salamalecurile sale, în cel 
mai frumos chip şi cu cele mai iscusite vorbe. lar Al- 
Raşid suspină când îl văzu şi spuse: 

— În ce stare te văd, o, bietul de tine! 

Iar Attaf plânse; şi, la poftirea lui Al-Raşid, îşi isto- 
risi toată povestea, de la început până la sfârşit. Şi în 
vreme ce povestea, Al-Raşid plângea şi suspina, la fel ca 
şi Giafar, plin de mâhnire. 

Şi iacără că, estimp, intră şeicul cel cu barba cănită, 
cel ce fusese iertat de către Giafar. Şi califul, când îl vă- 
zu, începu să râdă. 

Pe urmă îl rugă pe Artaf-cel-Darnic să şadă şi îl puse 
să-şi mai spună o dată povestea. Şi când Attaf sfârşi de 
istorisit, califul se uită la Giafar şi îi zise: 

— Ja spune-mi, o, Giafar, ce socoţi să faci pentru fra- 
tele tău, Attaf? 

Şi el răspunse: 

— Mai întâi, sângele meu este sângele lui, iar eu îi 
sunt rob. Apoi, ţin gata, anume pentru el, nişte lăzi în 
care se află trei milioane de dinari din aur; apoi, de tot 
atâtea milioane, am pregătit pentru el nişte cai de soi 
ales, nişte copilandri, nişte robi albi şi negri, nişte fete 
din toate ţările, şi tot felul de bunuri. Iar el are să şadă 
cu noi, ca să ne bucurăm de el. 

Şi adăugă: 

— În ceea ce priveşte verişoara şi soția sa, aceasta-i o 
treabă între mine şi el! 

Şi califul pricepu că venise vremea să-i lase singuri pe 
cei doi prieteni; şi le îngădui să plece. Şi Giafar îl duse 
pe Artaf acasă şi îi spuse: 

— O, Artaf, fratele meu, află că fiica socrului tău este 
neatinsă şi că nu i-am văzut chipul dezvelit, din ziua de 
când noi ne-am despărţit... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a nouă sute patra noapte 
Urmă: 


— O, Attaf, fratele meu, află că fiica socrului tău este 
neatinsă şi că nu i-am văzut chipul dezvelit, din ziua de 
când noi ne-am despărţit. Şi iacătă că m-am dezlegat şi 
m-am despărţit de ea, lăsând-o ţie; şi am şters senetul de 
nuntă dintre mine şi ea. Şi îţi dau îndărăt, tot în starea în 
care se află, zălogul cel scump, pe care l-ai pus în mâi- 
nile mele. 

Şi aşa fu. Iar Attaf şi verişoara sa se găsiră iarăşi, cu 
aceeaşi dragoste şi cu aceeaşi bucurie. 

lar în ceea ce îl priveşte pe naipul Damascului, care 
fusese izvorul tuturor necazurilor lui Attaf, califul îşi tri- 
mise caraliii să-l zeberească şi să-l lege în lanţuri, şi să-l 
arunce în temniţă. Şi să-l lase acolo până la o nouă po- 
runcă. 

Iar Attaf petrecu la Bagdad câteva luni, în fericire 
desăvârşită, alături de verişoara lui şi alături de Giafar, 
prietenul său, şi în tovărăşia lui Al-Raşid. Şi tare ar mai 
fi vrut să-şi petreacă toată viaţa la Bagdad; ci îi veneau 
de la Damasc noian de scrisori din partea rudelor şi a pri- 
etenilor săi, care îl rugau stăruitor să se întoarcă în ţara 

lui; şi socoti că era dator să facă aşa. Şi se duse să ceară 
buna învoire a califului, care îi dete îngăduinţa, da nu 
fără păreri de rău şi nu fără suspine de prieten. Ci nu 
voi să-l lase să plece fără a-i da dovezi de bunăvoință. 
Aşa încât îl căftăni valiu al Damascului şi îl impodobi 
cu toate însemnele slujbei sale. Şi porunci să fie însoţit 
de un alai de călăreţi şi de o caravană de catâri şi de că- 
mile, cu o sumedenie de poveri de daruri strălucite. Şi 
aşa fu dus cu pohfală până la Damasc. 

Şi toată cetatea Damascului fu luminată şi împodo- 
bită, cu prilejul î întoarcerii lui Attaf, cel mai mărinimos 
dintre fiii cetății. Întrucât Attaf era iubit şi cinstit de 
tot norodul din toate stările, şi mai cu seamă de către 
cei săraci, care îi plânseseră mereu lipsa. 

Ci, pentru naip, porunca de-a doua a califului ajun- 
se întru privinţa lui osândindu-l la moarte, pentru ne- 
dreptăţile ce săvârşise. Ci preabunul Attaf puse vorbă 
în apărarea sa pe lângă Al-Raşid, care atunci se mărgini 
a-i schimba osânda cu întemnițarea pe viață. 

Cât despre Cartea cea magică, în care califul citise 
lucrurile acelea, ce-l făcuseră să râdă şi să plângă toto- 
dată, nici nu se mai pomeni. Întrucât Al-Raşid, cu totul 
bucuros că-l avea iarăşi alături pe vizirul său, Giafar, 
nu-şi mai aduse aminte de nişte lucruri trecute. lar 
Giafar, care la rându-i nu izbutise deloc să tălmăcească 
ce cuprindea cartea, nici să găsească omul în stare a i-o 
tălmăci, se feri să mai aducă vorba despre atare treabă. 
Şi, de altminteri, nu este de niciun folos să mai aflăm 
nici noi nimic, întrucât, de atunci încolo, toţi trăiră în 
fericire, şi în prietenie netulburată, şi în toate huzururile 
vieţii, până la sosirea Sfărâmătoarei de bucurii şi Zidi- 
toarei de morminte, cea care şade la porunca Stăpânului 
ursitelor, Singurul viu, Atormilosârdnicul față de drept- 
credincioşii săi. 

— Şi asta este, o, mult-norocitule sultan, urmă Șeherezada, 
tot ceea ce ne-au lăsat povestitorii despe Attaf-cel-Darnic, 
care locuia la Damasc. Ci povestea lui nici nu se poate ase- 
mui, nici pe de aproape, nici pe departe, cu aceea pe care 
am de gând să ţi-o povestesc, dacă nu cumva vorbele mele 
ți-au împovărat sufletul. 

Iar Şahriar răspunse: 

— Ce tot spui tu, o, Şeherezada? Povestea aceasta m-a um- 
plut de învățăminte, şi m-a luminat, şi m-a făcut să cuget. Şi 
iacătă-mă-s gata să te ascult, ca în ziua dintâi. 

Atunci, Şeherezada spuse: 


POVESTEA CEA STRĂLUCITĂ 
CU CRĂIŞORUL DIAMANT 


je povesteşte în cărţile oamenilor desăvârşiţi, ale 
$ învăţaţilor şi ale poeţilor care şi-au deschis saraiul 
înțelepciunii lor şi pentru cei care dibuiesc în nevolnicie 
laude multe şi alese aceluia carele, pe pământ, i-a dăruit 
cu strălucire pe câţiva dintre oameni, întocmai cum a 
aşezat pe bolta cerurilor soarele, bageaca slavei sale, iar 
la marginea zărilor a pus zorile, facla din sala de noap- 
te a frumuseţii lui; carele a înveşmântat cerul în mantia 
de mătasă a norilor, şi pământul în caftanul cel luminos 
al verdeţii; carele a împodobit grădinile cu pomi, şi pomii 
cu hainele lor verzi; carele a dat însetaţilor izvoarele cele 
cu ape bune, petrecăreţilor le-a dat umbra viţei-de-vie, 
femeilor le-a dat frumuseţea, primăverilor le-a dat tran- 
dafirii, trandafirilor le-a dat zâmbetul, şi, spre a încununa 
trandafirii, le-a dat gâtlejul cântător al privighetorilor; 
carele a pus femeia sub ochii bărbatului, iar în inima 
bărbatului a sădit dorinţa, ca pe un giuvaier în inima 
pietrei! — se povesteşte, aşadar, că într-o împărăție de 
printre împărăţiile cele mari era un domn falnic, al că- 
ruia fiece pas era o fericire, ai căruia robi erau o bucu- 
rie şi un noroc, şi care era mai drept decât Chosroe- 
Anuşirvan, şi mai darnic decât Hatim-Tai. 

Şi domnul acela cu fruntea senină se chema Şams- 
Şah, şi avea un fiu cu purtări alese şi cu farmece minu- 
nate, asemănător la frumuseţe cu steaua Canope când 
străluceşte peste mare. 

Iar flăcăul acela împărătesc, pe care îl chema Diamant, 
veni într-o zi la părintele său şi zise: 

— O, tată al meu, astăzi mi-e lehamite de traiul în 
cetate, şi sufletului meu îi e dor să plece la vânătoare şi 
la preumblare, spre a se însenina. Altminteri, de atâta 
zaiflâc, am să-mi sfâşii hainele de pe mine. 

Când auzi vorbele feciorului său, sultanul Şams-Şah, 
dată fiind dragostea cea mare, pe care o avea pentru el, 
grăbi să dea poruncile de trebuinţă pentru vânătoarea şi 
pentru preumblarea cu pricina. Şi chehaelele de vână- 
toare şi păsărarii pregătiră şoimii, iar grăjdarii înşăuară 
caii de munte. lar beizadea Diamant trecu în fruntea 
unei cete strălucite de flăcăi bine clădiţi şi o luă cu ei îns- 
pre locurile pe unde dorea el să vânătorească, spre a-şi 
risipi sastiseala din suflet. 

Şi, călărind într-un vârtej turbat, ajunse până la 
urmă la poalele unui munte ce da cu vârful de cer. Şi, 
la poalele acelui munte, era un copac mare; iar la poa- 
lele acelui copac curgea un izvor; iar din izvorul acela se 
adăpa un cerb-lopătar, cu capul plecat asupra apei. Şi 
Diamant, vrăjit de privelişte, porunci oamenilor lui 
să-şi oprească pe loc caii şi să-l lase să se ducă singur să 
ispitească şi să prindă vânatul acela. Şi se repezi cu tot 
focul bidiviului său înspre cerbul cel sălbatic şi mân- 
dru... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a nouă sute cincea noapte 
Urmă: 


... Şi se repezi cu tot focul bidiviului său înspre cer- 
bul cel sălbatic şi mândru, care, pricepând că viaţa-i 

spânzura de-o clipită, făcu o săritură mare şi, cu o răsu- 
citură sprintenă, se află dincolo de bătaia săgeţii, pe cele 
patru picioare ale lui, mâncând depărtarea sub copite, 
spre câmpie. lar Diamant, slobozit, în vântul goanei, 
se luă după cerb în câmpie, hăt departe de ceata sa înar- 
mată. Şi îşi văzu de urmărirea lui, până ce calul, tot nu- 
mai o spumă şi fără de răsuflare, lăsă să-i spânzure o 
limbă uscată, în pustiul acela, în care nu se vedea nici 
urmă şi nici mireasmă de fiu de-al lui Allah, şi unde, 
drept orice suflare, nu se afla decât duhul Nevăzutului. 

Or, atunci, taman ajunsese dinaintea unei coline de 
nisip, care îi închidea zarea şi pe după care cerbul pie- 
rise. lar Diamant, mohorât, se sui pe colină şi, ajungând 
pe povârnișul celălalt, văzu deodată o altă privelişte 
aşternându-i-se sub priviri. Întrucât, în locul uscăciunii 
nemiloase a pustiului, o oază răcoroasă îşi ducea acolo 
traiul de verdeață, udată de pârâuri şi împodobită cu 
straturi sălbatice de flori roşii şi de flori albe, asemănă- 
toare cu asfinţitul şi cu zoritul de zi. Şi Diamant simţi 
cum sufletul i se însenină şi cum inima-i înfloreşte, de 
parcă ar fi intrat în grădina păzită de Radwan, străjerul 
cel întraripat. 

După ce coconul Diamant se minună de desăvârşi- 
rea lucrării Atoatezămislitorului, după ce îşi adăpă calul 
şi după ce bău şi el din apa cea bună a oazei, în căuşul 
mâinii, se ridică şi îşi roti privirile, spre a cerceta împre- 
jurimile după amănuntele lor. Şi iacătă că la umbra 
unui copac tare bătrân, ce părea că îşi are rădăcinile 
afundate până la porţile cele de dinlăuntru ale pămân- 
tului, văzu un jeţ singuratic. Şi pe jeţul acela şedea un crai 
bătrân, cu capu-ncununat de coroana împărătească şi 
cu picioarele desculțe, cufundat în gânduri. Şi Diamant, 
cuviincios, i se temeni cu un salamalec. Iar sultanul cel 
bătrân îi răspunse la salamalec şi îi zise: 

— O, fecior de crai, pentru care pricină ai străbătut 
pustia cea amarnică, pe unde nici pasărea nu poate să 
mai bată din aripi şi unde sângele fiarelor sălbatice se 
preschimbă în fiere? 

Iar Diamant îi istorisi păţania lui, şi adăugă: 

— Da tu, o, mult-bătrâne doamne, poţi să-mi spui 
pricina șederii tale în locul acesta împresurat de sihăs- 
trie? Întrucât povestea ta trebuie să fie o poveste ciudată! 

Şi akanu cel bătrân răspunse: 

— Hotărât, povestea mea este ciudată şi de-a miră- 
rilea! Ci atâta-i de ciudată, încât ar fi mai bine ca tu să 
nu stărui a-i auzi din gura mea istorisirea. De nu, are să 
fie pentru tine pricină de lacrimi şi de năpaste. 

Ci beizadea Diamant spuse: 

— Poţi să vorbeşti, o, bătrâne, întrucât sunt hrănit 
cu laptele maicii mele şi sunt fiul tatălui meu. 

Şi stărui întruna spre a-l hotărî să-i istorisească cele 
ce dorea să asculte. 

Atunci, sultanul cel bătrân, stând pe jeţul lui de sub 
pom, spuse: 

— Ascultă, dar, vorbele pe care am să le scot din căsu- 
lia inimii. Strânge-le şi pune-le în pulpana hainei tale. 

Şi îşi plecă o clipă capul, pe urmă îl ridică şi grăi 
astfel: 


Află, dar, o, flăcăule, că, înainte de venirea mea în 
ostrovul acesta din inima pustiului, am fost domn peste 
pământurile de la Babyl, în mijlocul bogățiilor, al sa- 
raiurilor, al oștilor şi al slavei mele. Iar Allah Slăvitul — 
Preamărit fie EI! — îmi hărăzise ca urmaşi şapte copii 
împărăteşti, care îl binecuvântau pe Zămislitorul lor şi 
care erau bucuria inimii mele. Şi toate din împărăţia mea 
se petreceau în pace şi în îmbelşugare, până ce într-o zi fiul 
meu cel mare află din gura unui chervanagiu că în ţările 
cele depărtate ale Sinnului şi ale Masinnului trăieşte o 

domniţă, fiica sultanului Camus, fiul lui Tammuz, pe 
care o cheamă Mohra şi care nu-şi are seamăn pe lume; 
că desăvârşirea frumuseţii ei înnegurează faţa lunii 
pline; şi că Iosif şi Zuleikha dinaintea ei îşi au urechea 
găurită cu belciugul robiei. Cu-o vorbă, că e plăsmuită 
întocmai ca în stihurile poetului: 


E-o frumusețe care-și face pradă 
Din inimile celor ce-o privesc; 
Sidef din rai e păru-i ca o nadă, 
Obrajii-s trandafiri care-nfloresc. 


Jar buzele-i rubine-s şi zahar; 

Și dinții-i albi surâd chiar şi-n inânie. 
E-o frumusețe care pune jar 

În suflete, şi care le sfâşie. 


Şi chervanagiul îi mai spuse fiului meu cel mare că 
sultanul Camus nu mai are alt copil, decât pe mult- 
norocita aceea de fată. Iar mlădița cea fermecătoare din 
grădina frumuseţii fiind ajunsă la primăvara înmuguri- 
rii ei, şi albinele începând să roiască prin preajma tru- 
pului înflorit, era nezăbavnic, cumu-i datina, spre a i 
se alege un soț, să se adune de prin toate țările toţi dom- 
nişorii cei tineri în vârstă de-a cere şi de-a fi primiţi. Ci 
se hotărî că peţitorii sunt datori să răspundă numaide- 
cât la o întrebare pe care avea să le-o pună domnița, în- 
trebare ce nu cuprindea decât vorbele acestea: Care sunt 
legăturile dintre Roada-bradului şi Chiparos? Şi-atâta era 
tot ce i se cerea pețitorului ca zestre pentru domniţă 
din partea soţului, ci cu legământul că aceluia care nu 
va şti să răspundă cu pricepere la întrebare i se va tăia 
capul şi i se va agăța în vârful saraiului. 

Or, când fiul meu află toate acestea din gura cherva- 
nagiului, inima i se pârjoli ca o bucată de carne pe grătar; 

şi veni la mine, vărsând lacrimi ca dintr-un nor de po- 
toape. Şi, gemând, îmi ceru îngăduinţa să plece, spre a 
se duce să încerce a dobândi domniţa din ţările Sinnului 
şi Masinnului. 

Iar eu, speriat peste poate de pornirea lui de nebu- 
nie, degeaba încercai să-l tămăduiesc, întrucât doftoria 
poveţelor rămase fără de putere asupra răului pricinuit 
de boala iubirii. Şi atunci, îi spusei fiului meu: 

- O, lumină a ochilor mei, dacă nu poţi, fără a muri 
de jale, să te opreşti de-a pleca înspre meleagurile Sinnului 
şi Masinnului, unde domneşte sultanul Camus, fiul lui 
Tammuz, părintele domniţei Mohra, am să te însoțesc 
în fruntea oștilor mele. Şi, dacă sultan Camus are să 
primească de bunăvoie să mi-o dăruiască pe fiică-sa 
pentru tine, totul are să fie bine; dacă nu, pe Allah! am 
să poruncesc să se dărâme asupra-i zidurile saraiului său 
şi am să-i spulber împărăţia în vânt. Şi aşa, fata are să 
ajungă o roabă şi un bun al tău. 

Ci fiul meu cel mare nu se arătă deloc a găsi gândul 
meu pe placul său şi îmi răspunse: 

— Nu este potrivit cu cinstea noastră, o, tată al meu, 
să luăm cu sila ceea ce nu ni se dăruieşte cu bună-cre- 
dință. Aşa că trebuie să mă duc chiar eu să dau răs- 
punsul cerut şi s-o dobândesc astfel pe fata sultanului. 

Eu, atunci, pricepui mai bine decât oricând că nicio 
făptură nu poate, față de ceea ce i-a fost scris la ursitoa- 
re, să şteargă nici măcar o slovă din cuvintele pe care 
le-a zugrăvit în Cartea Ursitelor diacul cel întraripat. 
Şi, văzând că aşa fusese scris la soarta copilului meu, îi 
dădui, nu fără prisos de suspine, îngăduința de a se du- 
ce. Şi, ca urmare, îşi luă bun-rămas de la mine şi plecă 
să-şi caute ursita. 

Şi ajunse pe meleagurile cele afunde, peste care dom- 
neşte sultanul Camus, şi se înfăţişă la saraiul unde şade 
domnița Mohra, şi nu putu să răspundă la întrebarea 

despre care ţi-am spus, o, străinule. Şi domniţa cea fără 
pic de milă puse să i se taie capul şi să-i fie agăţat în vâr- 
ful saraiului. Iar eu, la ştirea aceasta, plânsei toate lacri- 
mile deznădejdii. Şi, îmbrăcat cu haine de moarte, şezui 
închis cu durerea mea vreme de patruzeci de zile. lar 
toți prietenii îşi coperiră capul în cenuşă. Şi de durere 
ne sfâşiarăm hainele. Şi tot saraiul răsuna de ţipete de 
jale şi de un zbucium ca acela de la Învierea de Apoi. 

Atunci, cel de al doilea fecior al meu, cu chiar mâna 
lui, puse în inima mea cea de a doua rană a chinului, în- 
ghiţind ca şi frate-său băutura morţii. Căci, ca şi fratele 
lui mai mare, voi să facă şi el încercarea. Pe urmă veni 
rândul celorlalți cinci copii ai mei, care, în acelaşi chip, 
luară calea pieirii şi muriră ca jertfe ale simțământului 
dragostei. 

Iar eu, lovit fără de leac de ursita cea neagră şi dobo- 
rât de o jale fără de nădejde, îmi lăsai scaunul de domnie 
şi ţara şi plecai să rătăcesc pe căile bejaniei. Şi trecui, ca un 
lunatic, prin câmpii şi prin pustietăți. Şi ajunsei, cum mă 
vezi, cu coroana pe cap şi cu picioarele goale, în locul 
unde mă aflu acum, așteptând moartea în jeţul acesta. 

După ce beizadea Diamant auzi povestirea sultanu- 
lui cel bătrân, fu lovit şi el de săgeata simțământului 
ucigaş şi începu să scoată nişte oftaturi de dor, ce scă- 
părau scântei. Întrucât, cum a spus poetul: 


S-a strecurat iubirea-n mine 

Și fără ca s-o fi văzut, 

Doar prin auz! Și nu mi-e bine. 
Nici n-am habar cum de-a putut 
Necunoscuta mea iubită 

Să-mi fure inima vrăjită. 


Şi iacă-aşa cu sultanul de odinioară de la Baby, cel ca- 
re sta pe jeţul lui, în oază, şi iacătă povestea lui cea tristă! 

Cât despre soţii de vânătoare ai lui Diamant, apoi 
aceia, îngrijoraţi foarte de lipsa crăişorului lor, după un 
răstimp, în ciuda poruncii pe care le-o dase de a nu se 
duce după el, plecară să-l caute și, într-un sfârşit, îl gă- 
siră tocmai când ieşea din oază. Şi beizadeaua venea cu 
capul jalnic lăsat în piept, şi cu chipul cuprins de veş- 
tejire. Iar ei se strânseră împrejurul lui, ca fluturii la un 
trandafir, şi îi deteră un cal de schimb, sprinten la fugă, 
uşor ca o adiere de vânt, care gonea mai iute decât în- 
chipuirea. lar Diamant dete ak său dintâi slugilor din 
alaiul său, şi încălecă pe cel ce i se adusese, şi care avea 
o şa aurită şi un frâu împodobit cu mărgăritare. Şi ajun- 
seră cu toţii, fără de necaz, la saraiul sultanului Şams- 
Şah, părintele lui Diamant. 

Şi sultanul, în loc de a-l vedea pe fiul său cu un chip 
înflorit şi cu o inimă uşurată, în urma acelei preumblări 
şi a acelei vânători, îl găsi tare mohorât la obraz şi cu- 
fundat într-un noian de mâhnire neagră. Căci dragostea 
îl pătrunsese până la oase, îl făcuse slab şi fără de putere, 
şi acuma îi mistuia inima şi sufletul... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a nouă sute şasea noapte 
Urmă: 


„.„ Căci dragostea îl pătrunsese până la oase, îl făcuse 
slab şi fără de putere, şi acuma îi mistuia inima şi 
sufletul. 

Şi sultanul, după multe stăruinți şi rugăminţi, izbuti 
până la urmă să-l înduplece pe fiul lui să-i dezvăluiască 
pricina acelei stări pline de jale. Şi, odată dat la o parte 
vălul tainei, sultanul îl sărută pe fiul său şi îl strânse la 
piept, şi îi spuse: 

— Nu-i niciun necaz! însenină-ţi ochii şi linişteşte-ţi 
sufletul cel drag, întrucât am să trimit la sultan Camus, 
fiul lui Tammuz, care domneşte peste țările Sinnului şi 
ale Masinnului, nişte soli cu o scrisoare scrisă de mâna 
mea, spre a i-o cere de soţie pentru tine pe fiica lui, 
Mohra. Şi am să pun să i se ducă, pe cămile, o mulţime 
de calabalâcuri cu haine de preţ, cu giuvaieruri scumpe 
şi cu daruri de toate soiurile, vrednice de domni. Şi 
dacă, spre prăpădul vieţii lui, părintele domniţei Mohra 
nu va primi cererea noastră şi are să ne fie astfel un pri- 
sos de ruşinare şi de supărare, am să trimit asupra-i oști- 
le de poghiaz, care să-i năruiască în sânge scaunul de 
domnie şi să-i spulbere coroana în vânt. Și aşa avem s-o 
dobândim cinstit pe preafrumoasa Mohra, cea cu pur- 
tări năzdrăvane. 

Aşa îi vorbi, de pe jeţul său daurit, sultanul Şams-Şah 
fiului său, Diamant, de faţă cu vizirii, cu emirii şi cu ule- 
malele, care încuviinţară din cap vorbele împărăteşti. 

Ci beizadea Diamant răspunse: 

— O, adăpost al lumii, nu putem face aşa! Mai degra- 
bă am să mă duc chiar eu şi am să dau răspunsul cerut. 
Şi numai prin vrednicia mea am s-o dobândesc pe 
domniţa cea vrăjitoare. 

Iar sultanul Şams-Şah, auzind răspunsul fiului său, 
începu să scoată nişte gemete îndurerate şi spuse: 

— O, suflet al tatălui tău, mi-am păstrat până acuma, 
datorită ţie, şi strălucirea ochilor, şi vlaga trupului, căci 
tu eşti singura mângâiere a inimii mele bătrâne de sul- 
tan, şi singurul stâlpar al frunţii mele. Cum de poţi să 
mă părăseşti ca să dai fuga în calea morţii celei fără de 
mântuire? 

Şi îi vorbi aşa mai departe, spre a-i înduioşa inima. 
Ci în zadar. Şi, ca să nu-l vadă cum moare sub ochii lui 
de jale mocnită, fu nevoit să-l lase să plece slobod. 

Şi crăişorul Diamant încălecă pe un cal frumos ca 
un vis, luând drumul ce ducea înspre împărăţia lui 
Camus. Iar tatăl său şi mama sa, şi toţi ai săi îşi frămân- 
tară mâinile de deznădejde şi se cufundară în fântâna 
cea fără de fund a mâhnirii. 

Şi coconul Diamant drumeţi din otac în otac, şi, dată 
fiind bună pacea care îi fu menită, ajunse, într-un sfârșit, 
în mult-depărtata cetate de scaun din inima împărăției 
lui Camus. Şi se pomeni dinaintea unui sarai mai înalt 
decât un munte. lar în vârful acelui sarai spânzurau cu 
miile capetele de beizadele şi de crai, unele cu coroana 
lor, iar altele goale şi pletoase. Iar pe întinsul meidanului 
erau ridicate corturile de atlazuri de zarafir şi de satinuri 
chinezeşti, cu perdele de muselinuri daurite. 

Şi, după ce se minună îndelung, de toate, beizadea 
Diamant băgă de seamă că la poarta cea mare a saraiului 
sta spânzurată o tobă împodobită cu nestemate, la fel ca 
şi măciuca ei. lar pe toba aceea sta scris cu slove de aur: 
„Orice ins de sânge împărătesc, care ar vrea s-o vadă pe 
domnița Mohra, să bată cu măciuca în toba aceasta.“ Şi 
Diamant, fără a şovăi, descălecă din şa şi se duse drept 
la poarta cu pricina. Şi luă măciuca împodobită cu nes- 
temate şi izbi cu ea în vuvă atâta de năprasnic, încât hu- 
ietul pe care îl scoase cutremură cetatea toată. 

Şi numaidecât slugile de la sarai se înfățişară şi îl du- 
seră pe beizadea la sultanul Camus. Şi sultanul, la vede- 
rea frumuseţii lui, îşi simţi sufletul răpit şi gândi să-l 
scape pe crăişor de la moarte. Şi-aşa că îi spuse: 

— Vai de tinerețea ta, o, fiul meu! Pentru ce vrei să-ţi 
pierzi viaţa, ca toți cei care nu au putut să răspundă la 
întrebarea fetei mele? Leapădă-te de ispita aceasta, fie-ţi 
milă de zilele tale şi te fac musaip al meu. Întrucât 
nimenea, afară numai de Allah cel Atoateştiutor, nu cu- 
noaşte tainele şi nu poate să descurce gândurile cele 
zănatice ale unei fete. 

Şi, întrucât beizadea Diamant stăruia în hotărârea 
lui, sultan Camus îi mai spuse: 

— Ascultă, o, fiul meu! Imi este cu mare jale să văd 
cum merge la o moarte fără de fală un flăcău atâta de 
frumos de pe meleagurile Soarelui-Răsare. Drept aceea, 
mă rog ţie, până a nu înfrunta clipa cea neagră, chibzu- 
ieşte vreme de trei zile; şi numai atunci întoarce-te să 
ceri hatârul ce are să despărțească dulcele-ţi cap de îm- 
părăţia trupului tău. 

Şi îi făcu semn să plece. 

Iar coconul Diamant fu nevoit în ziua aceea să se în- 
toarcă de la sarai. Și, spre a-şi trece vremea, porni să 
hoinărească prin sukuri şi prin prăvălii, şi văzu că oame- 
nii din ţara aceea a Sinnului şi a Masinnului erau plini 
de cuviinţă şi de isteciune. Ci se simțea mânat mereu 
înspre casa în care trăia aceea a cărei viață îl momise din 
afundul ţării lui, întocmai precum acul este tras înspre 
piatra magnetică. 

Şi ajunse dinaintea grădinii saraiului, şi gândi că, 
dacă ar izbuti să se strecoare acolo în grădină, ar putea 
s-o zărească pe domniță şi să-şi mulțumească sufletul 
cu vederea ei. Ci nu ştia cum să facă să se strecoare înlă- 
untru, fără a fi oprit de străjerii de la poartă; când iacătă 
că zări un şanţ ce-şi vărsa apa din grădină, pe sub zid. 
Şi îşi zise că ar putea să intre cumva în grădină odată cu 
apa. Drept care, cufundându-se dintr-odată în apa din 
şanţ, trecu fără de nicio piedică pe sub zid în grădină. 
Şi şezu un răstimp într-un loc ferit, spre a-şi zvânta hai- 
nele la soare. 

Pe urmă se sculă şi începu să se preumble cu paşi 
agale printre pomi. Şi se minuna de grădina aceea verde, 
scăldată de apa izvoarelor şi împodobită ca un bogătan 
într-o zi de sărbătoare; şi unde floarea trandafirului alb 
îi zâmbea surorii sale de pe trandafirul cel roşu; unde gra- 
iul privighetorilor îndrăgostite de iubiții lor, trandafirii, 

era duios ca o cântare dulce pe nişte stihuri gingaşe; unde 
pe patul florilor din straturi se tolăneau potoape de fru- 
museţi; unde stropii de rouă de pe purpura trandafirilor 
erau ca lacrimile unei copile cuminţi, pe care a necăjit-o 
cineva; unde păsărelele din livadă, bete de voioşie, cân- 
tau toate cântecele din gâtlejul lor, pe când printre 
crengile chiparoşilor cei drepți de pe malul izvoarelor 
îngurluiau turturelele cu gâtul împodobit de salba sfii- 
ciunii; unde, într-un sfârşit, totul era atâta de desăvârşit 
de frumos, încât, puse în cumpănă, grădinile Iremului 
nu puteau să fie decât un tufăriş de spini. 

Şi, cum se preumbla aşa, domol şi cu luare-aminte, 
crăişorul Diamant se pomeni deodată, la o cotitură de 
cărare, dinaintea unui havuz de marmură albă, iar pe 
malul havuzului era aşternut un chilim de mătasă. Şi 
pe chilimul acela şedea tolănită leneș, ca o panteră la 
odihnă, o copilă atâta de frumoasă, încât toată grădina 
se aprindea de la strălucirea sa. lar mireasma cosiţelor 
părului ei era atâta de tare, încât răzbătea până în cer, 
ca să înmiresmeze cu ambra minţile huriilor. 

Şi beizadea Diamant, la vederea acelei mult-norocite 
copile, pe care nu mai putea să se sature privind-o, aşa 
precum un bolnav de dropică nu se mai satură să bea 
din apa Eufratului, pricepu că o frumuseţe ca aceea nu 
putea să se reverse decât numai de la Mohra, cea pentru 
care potop de suflete se mistuiau ca nişte fluturi într-o 
făclie. 

Şi iacătă că, pe când Diamant sta răpit de vrajă şi de 
minunare, o copilandră dintre însoţitoarele Mohrei 
veni înspre locul unde se afla el ascuns şi dete să umple 
cu apă de la izvor un pocal din aur, pe care îl ţinea în 
mână. Şi deodată fata scoase un țipăt de spaimă şi scăpă 
în apă pocalul din aur. Şi se întoarse în fugă, tremurând 
şi cu mâna la inimă, între soaţele ei. lar acelea o duseră 

numaidecât la stăpâna lor, Mohra, ca să-i lămurească 
pricina zăpăcelii şi a scăpării pocalului în apă. 

Şi copila, care pe numele ei se chema Creangă-de- 
Mărgean, izbutind să-şi mai potolească oleacă bătăile 
inimii, îi spuse domniţei: 

— O, cunună a capului meu, o, stăpâna mea, pe când 
mă aflam aplecată asupra râului, am văzut deodată 
oglindindu-se în apă un chip tânăr de flăcău, atâta de 
frumos, că nici nu ştiu de este al unui fecior de oameni 
ori al vreunui fiu de ginni. Şi, de tulburare, mi-a scăpat 
pocalul din aur din mână în apă... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a nouă sute şaptea noapte 
Urmă: 


... oglindindu-se în apă un chip tânăr de flăcău, atâta 
de frumos, că nici nu ştiu de este al unui fecior de oa- 
meni ori al vreunui fiu de ginni. Şi, de tulburare, mi-a 
scăpat pocalul din aur din mână în apă. 

Auzind vorbele spuse de Creangă-de-Mărgean, 
domniţa Mohra, spre a se încredința, porunci ca o altă 
fată dintre însoțitoarele ei să se ducă îndată şi să se uite 
în apă. Şi numaidecât o altă fară dete fuga la râu şi, când 
văzu oglindit în ape chipul cel minunat, se întoarse în 
goană, cu inima arsă şi gemând de iubire, să-i spună 
stăpână-sii: 

— O, stăpână a noastră, Mohra, nu ştiu, da aş zice că 
acel chip din apă este chipul vreunui înger ori al vreu- 
nui fecior de ginni! Ori poate că o fi coborât în râu 
chiar luna! 

La spusele acestea ale însoţitoarei sale, domniţa 
Mohra simţi tăciunele ispitei cum i se aprinde în suflet; 

şi dorința de a vedea chipul vrăjit îi zvâcni în inimă. Şi 
se sculă pe picioarele ei cele gingaşe şi, mândră ca pău- 
nii, porni înspre izvor. Şi văzu chipul lui Diamant. Şi se 
îngălbeni de tot la obraz, şi căzu pradă dragostei. 

Şi, clătinându-se, şezu sprijinită de soaţele ei; apoi 
porunci să fie chemată în mare grabă doica ei şi îi spuse: 

- Du-te, o, doică, şi adu-mi-l pe cel al cărui chip se 
oglindeşte în apă. Ori de nu, am să mor! 

lar manca răspunse că ascultă şi că se supune, şi ple- 
că, scociorând cu ochii în toate părțile. 

Şi, după un răstimp, privirea-i căzu, într-un sfârşit, 
asupra cotlonului unde şedea pitit crăişorul cel cu trup 
minunat, flăcăul cu obraz de soare, cel pe care îl pizmu- 
iau până şi sorii cerului. Şi, la rându-i, văzându-se do- 
vedit, preafrumosului Diamant îi veni deodată gândul, 
spre a-şi scăpa viața, să se prefacă nebun. 

Încât, când doica veni să-l ia de mână, cu toate gri- 
jile ce se pun atunci când se ating aripile unui fluture, 
şi îl duse dinaintea stăpânei sale celei fără de asemuire, 
flăcăul cu obraz de soare, crăişorul cu trup vrăjitor înce- 
pu să râdă ca smintiţii şi să spună: 

— Sunt flămând şi nu mi-e foame! 

Şi, tot aşa, să spună: 

- Un munte de bumbac s-a făcut ca pământul din 
pricina apei! 

Şi la fel spuse, dându-și ochii peste cap: 

— Ceara s-a topit din pricina zăpezii; cămila a mân- 
cat jarul; şoarecele a mistuit pisica! 

Şi adăugă: 

— Eu, şi nimeni altul, am să mănânc lumea toată! 

Şi urmă, fără a-şi pierde răsuflarea, să înşiruiască tot 
aşa o sumedenie de vorbe fără cap şi fără coadă, fără 
rost şi fără tâlc, până ce domnia se încredință de nebu- 
nia lui. 

Atunci, cum avusese destul răstimp să se minuneze 
de frumusețea lui, se simţi cutremurată în inimă şi tulbu- 
rată în cuget, şi, plină de mâhnire, spuse, întorcându-se 
înspre însoţitoarele sale: 

— Vai, vai! uf, ce păcat! 

Şi, după ce rosti vorbele acestea, se înfioră şi se scu- 
tură ca un puişor de găină pe jumătate mort. Întrucât 
dragostea, pentru întâia oară, intrase în sinea ei şi stâr- 
nise urmările cele de obşte. 

Or, după o bucată de vreme, izbuti să se rupă din vra- 
ja de a-l privi pe flăcău şi spuse cu tristeţe soaţelor sale: 

— Cum vedeţi, flăcăul acesta este nebun, ca urmare 
a faptului că în mintea lui şi-au făcut sălaş ginnii. Iar voi 
ştiţi că nebunii lui Allah sunt nişte sfinți mari, şi că este 
un păcat tot atâta de mare lipsa de cuvioşie faţă de sfinţi 
precât este acela de a te îndoi de însăşi puterea lui Allah 
sau de obârşia cerească a Coranului. Aşa că se cade să-l 
lăsăm aici în slobozenie deplină, ca să trăiască în voie şi 
să facă tot ce-o vrea. Şi nimeni să nu se apuce să-l înfrun- 
te ori să nu-i dea orice-o fi să-şi dorească ori să ceară. 

Pe urmă se întoarse înspre flăcău, pe care îl lua drept 
vreun sfânt cucernic, şi îi spuse, sărutându-i mâna cu o 
evlavie smerită: 

— O, preacinstite cucernice, fă-ne hatârul de a-ți ale- 
ge ca adăpost grădina noastră, unde vei avea tot ce îţi va 
fi de trebuinţă. 

Şi cucernicul cel tinerel, care era chiar Diamant în 
carne şi oase, răspunse, bulbucându-și ochii: 

— De trebuinţă! de trebuinţă! de trebuință! 

Şi adăugă: 

— Chiar nimic! chiar nimic! chiar nimic! 

Atunci, domnița Mohra îl lăsă, după ce se temeni 
pentru cea din urmă oară dinaintea lui, şi plecă lămu- 
rită şi mohorâtă, urmată de prietenele şi de manca ei 
bătrână. 

Şi-aşa că preacucernicul tinerel fu înconjurat de-aci 
înainte de tot felul de cinstiri şi de îngrijiri. Iar chioşcul 
ce i se lăsă ca adăpost fu slujit de roabele cele mai cre- 
dincioase ale domniţei Mohra şi, de dimineața până sea- 
ra, era ticsit cu tablale pline cu bucate de toate soiurile. 
lar evlavia flăcăului ajunse a fi cinstită de tot saraiul. 
Şi-aşa că toţi veneau în graba cea mai mare să măture 
ţărâna pe unde umblase el şi să strângă rămăşiţele de la 
mesele lui, ori bucăţile tăiate de la unghiile lui, ori 
vreun alt lucru asemănător, spre a-şi face talismane din 
ele. 

Or, într-o zi, copila pe care o chema Creangă-de- 
Mărgean, şi care era prietena cea mai dragă a domniţei 
Mohra, intră la cucernicul cel tânăr, care era singur, şi 
se duse lângă el, galbenă toată de tulburare şi tremu- 
rând, şi îşi puse capul cu umilinţă la picioarele lui şi, 
oftând şi gemând întruna, îi spuse: 

— O, cunună de pe capul meu, o, stăpâne al desăvâr- 
şirilor, Allah Preaînaltul, izvoditorul frumuseții cu care 
eşti însemnat, are să se facă încă şi mai mult pentru tine, 
prin mijlocirea mea, dacă vrei să îngăduieşti. Inima 
mea, care tremură pentru tine, e tristă şi se topeşte de 
dragoste precum ceara, căci săgețile privirilor tale au 
lovit-o, iar sulița iubirii a străpuns-o. Spune-mi, aşadar, 
fie-ţi milă! cine eşti şi cum ai ajuns în grădina noastră; 
aşa încât, cunoscându-te mai bine, să pot să te slujesc 
mai cu folos. 

Ci Diamant, care se temea să nu fie la mijloc vreo 
viclenie de-a domniţei Mohra, nu se lăsă săgetat de vor- 
bele rugătoare și de privirile pătimaşe ale fetişcanei, şi 
urmă mai departe a se rosti tot aşa cum fac cei a căror 
minte este, într-adevăr, sub puterea ginnilor. lar Creangă- 
de-Mărgean, gemând și suspinând, se rugă mai departe 
de flăcău şi se învârti împrejurul lui ca un fluture de 
noapte împrejurul unei făclii. Şi, întrucât el tot nu se da 

în vileag, răspunzând pe de lături, ea, într-un sfârșit, îi 
spuse: 

— Pe Allah şi pe Prorocul! deschide-ţi lăuntrurile ini- 
mii şi dezvăluie-ţi față de mine taina. Întrucât este ne- 
îndoielnic că ai o taină ascunsă. lar eu am o inimă care-i 
un sipet a cărui cheie se pierde după ce a fost încuiat. 
Grăbeşte-te, aşadar, pentru dragostea care se şi află spre 
folosul tău în sipetul acesta, și spune-mi cu toată încre- 
derea ceea ce de bună seamă că ai a-mi spune! 

Când auzi vorbele acestea ale gingaşei Creangă-de- 
Mărgean, beizadea Diamant se încredinţă că mireasma 
dragostei se putea mirosi din spusele ei şi că, aşa fiind, 
nu avea de ce să nu-i dezvăluiască preagingaşei fete cum 
stă treaba. Se uită, așadar, o clipită la ea, fără a scoate o 
vorbă; pe urmă zâmbi la rându-i şi, deschizându-şi băie- 
rile inimii, spuse: 

— O, preafrumoaso, dacă am ajuns până aici, după 
ce am îndurat un potop de cazne şi m-am primejduit 
amarnic, am făcut-o numai cu nădejdea de a răspunde 
la întrebarea domniţei Mohra, şi anume: „Care sunt le- 
găturile dintre Roada-bradului și Chiparos?“ Dacă, o, 
preamiloaso, ştii tu răspunsul cel bun de dat la între- 
barea aceasta tulbure, spune-mi-l şi simțămintele inimii 
mele au să se aprindă pentru tine... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a nouă sute opta noapte 
Urmă: 
... şi simțămintele inimii mele au să se aprindă pen- 


tru tine. 
Şi beizadea Diamant adăugă: 

— Să nu ai nicio îndoială! 

lar Creangă-de-Mărgean răspunse: 

— O, flăcăule nesăbuit, de bună seamă! nu am nicio 
îndoială în ceea ce priveşte simţămintele de căprior ale 
inimii tale, da dacă vrei să-ţi răspund în privinţa între- 
bării aceleia ciudate, atunci făgăduieşte-mi pe adevărul 
credinţei noastre că ai să mă iei de soție şi că ai să mă 
pui mai presus de toate femeile din saraiul tatălui tău, 
în împărăţia ta. 

Atunci, beizadea Diamant luă mâna fetei şi şi-o duse 
la inimă, făgăduindu-i cinstirile nunții şi cinul pe care 
i-l cerea. 

Când Creangă-de-Mărgean dobândi de la beizadea 
Diamant făgăduiala și încredințarea, se înfioră de voie 
bună şi de mulțumire, şi îi spuse: 

— O, comoară a vieţii mele, află că sub patul de fildeş 
al domniței Mohra stă ascuns un arap negru. Şi acel 
arap a venit şi s-a oploşit acolo, neştiut de nimeni, afa- 
ră de domniţă, după ce a fugit din ţara lui, care este ce- 
tatea Wakak. Or, tocmai ticălosul de arap a stârnit-o pe 
domniţa noastră să le pună fiilor de crai întrebarea 
aceea ciudată. Aşa că, dacă vrei să afli dezlegarea cea 
adevărată a întrebării, trebuie să te duci în cetatea ara- 
pului, carevasăzică în cetatea Wakak. Şi numai aşa poate 
să fie dezlegată taina. Şi-atâta-i tot ce ştiu eu în privinţa 
legăturilor dintre Roada-bradului şi Chiparos. Ci Allah 
este mai ştiutor! 

Când auzi din gura preafrumoasei Creangă-de- 
Mărgean vorbele acestea, beizadea Diamant îşi zise în 
sineşi: „O, inima mea, trebuie să mai rabzi oleacă până 
a vedea ce lumină va să ni se arate de după perdeaua 
tainei. Întrucât de acuma, o, inima mea, fără de îndoială 
că vei avea de înfruntat în cetatea arapului, şi anume în 
cetatea Wakak, destule năpaste care au să te necăjească.“ 
Pe urmă se întoarse înspre fată şi îi spuse: 

— O, preamiloaso, de bună seamă! atâta vreme cât 
nu voi fi plecat la cetatea Wakak, cetatea arapului, şi nu 
voi fi pătruns taina despre care-i vorba, socotesc că nu 
îmi este îngăduită nicio tihnă. Ci, dacă Allah mi-o hărăzi 
ocrotință şi m-o ajuta să răzbat la dobânda jinduită, am 
să-ţi împlinesc, atunci, dorința. De nu, mă învoiesc a nu 
mai sălta capul până la Ziua de Apoi. 

Şi, după ce grăi astfel, crăişorul Diamant îşi luă 
rămas-bun de la Creangă-de-Mărgean cea suspinândă, 
cea gemândă, cea oftândă, şi, cu inima topită, ieşi din 
grădină, nevăzut de nimeni, şi se duse la hanul unde îşi 
avea lucrurile de drum, şi încălecă pe un cal frumos ca 
un vis, şi plecă pe drumul lui Allah. 

Ci întrucât habar nu avea în ce parte era aşezată ce- 
tatea Wakak, şi nici despre drumul pe care trebuia să 
apuce spre a răzbate la ea, şi nici pe unde urma să treacă 
spre a ajunge acolo, începu a-şi întoarce privirile înspre 
toate zările, căutând vreun semn ce-ar fi putut să-l lu- 
mineze, când iacătă că dete cu ochii de un derviş îm- 
brăcat într-o mantie verde şi cu picioarele încălțate în 
nişte papuci de saftian galben ca lămâia, cu un toiag în 
mână şi semănând cu Khizir străjerul, aşa de strălu- 
citoare față avea şi aşa de luminoasă îi era mintea asupra 
lucrurilor; şi dervişul acela venea înspre beizadea. Şi 
Diamant se duse la preacinstitul derviş, îl întâmpină cu 
un salamalec şi descălecă de pe cal. Şi, după ce dervişul 
îi întoarse salamalecul, Diamant îl întrebă: 

— În ce parte, o, preacinstite, este aşezată cetatea 
Wakak şi la ce depărtare se află? 

Iar dervişul, după ce se uită cu luare-aminte la beiza- 
dea vreme de un ceas, îi spuse: 

— O, fecior de crai, opreşte-te de-a purcede pe un 
drum fără de ieşire şi pe o cale înfricoşată. Leapădă-te 
de gândul nebunesc şi apucă-te de orice altă caznă, în- 
trucât, de-ai sta toată viața să-ţi răsuceşti capul căutând 

drumul acela, şi tot n-ai să-i afli urma. Ba încă, râvnind 
să ajungi la cetatea Wakak, dai vântului morţii şi ființa, 
şi viaţa ta cea scumpă! 

Ci beizadea Diamant îi spuse: 

— O, preacinstite şi preacucernice şeic, ţinta mea este 
o ţintă mare, iar rostul meu este un rost atâta de însem- 
nat, încât mai degrabă aş fi gata să jertfesc o mie de vieți 
ca a mea decât să mă lepăd de gândul meu. Dacă, aşa- 
dar, ştii ceva despre acel drum, fii-mi călăuză precum 
Khizir străjerul. 

Dacă văzu că Diamant nu voia să se abată cu niciun 
chip de la gândul lui, în pofida multelor poveţe de tot 
felul, ce urmase a i le da, dervişul îi spuse: 

— O, tinere binecuvântat, află că cetatea Wakak este 
aşezată în inima muntelui Kaf, acolo unde sălășluiesc 
ginnii, marezii şi efriţii, atât în lăuntrul, cât și în afara 
ei. Şi, spre-a ajunge acolo, sunt trei drumuri: un drum 
pe la dreapta, altul pe la stânga şi altul pe la mijloc; da 
trebuie să mergi pe drumul din dreapta, şi nu pe cel din 
stânga, precum nu trebuie să încerci nici a-l lua pe cel 
de la mijloc. De fapt, după ce ai să drumeţeşti o zi şi o 
noapte, şi după ce au să se arate zorii cei adevăraţi, ai să 
vezi un minaret pe care se află o lespede de marmură, 
cu o însemnare săpată în litere kufice. Or, tu chiar în- 
semnarea aceea trebuie s-o citeşti. Şi numai după citirea 
ei urmează să-ţi orânduieşti drumurile! 

lar beizadea Diamant îi mulțumi bătrânului şi îi să- 
rută mâna. Pe urmă încălecă iarăşi pe cal şi o luă pe dru- 
mul din dreapta, care avea să-l ducă la cetatea Wakak. 

Şi merse o zi şi o noapte pe drum, şi ajunse la poalele 
minaretului dervişului. Şi văzu că minaretul era mare 
cât bolta sinilie a cerurilor. Şi în zidul lui era învrâstată 
o lespede de marmură săpată cu o scriere kufică. lar 
scrierea aceea se citea aşa: „Cele trei drumuri pe care le 
vezi dinaintea ta, o, călătorule, duc toate la ţara Wakak. 

Dacă purcezi pe cel din stânga, ai să înduri multe ama- 
ruri. Dacă purcezi pe cel din dreapta, ai să te căieşti. lar 
dacă o iei pe cel de la mijloc, are să fie înfricoşător!“ 

După ce îşi desluşi scrierea şi după ce îi pricepu tot 
tâlcul, beizadea Diamant luă un pumn de ţărână şi, 
aruncându-l în deschizătura hainei sale, spuse: „Să fiu 
făcut țărână, da să ajung la ţintă!“ Şi iarăşi sări în şa şi, 
fără a şovăi, purcese pe cel mai primejdios dintre cele 
trei drumuri, acela de la mijloc. 

Şi merse o zi şi o noapte, neabătut. Și, dimineaţa, se 
arătă privirii lui o întindere mare, acoperită de nişte 
copaci cu crengile până la cer. Iar copacii erau rânduiţi 
ca un gard ce slujea şi de hotar al unei grădini înverzite, 
şi de adăpost al ei împotriva vântului sălbatic. Iar poarta 
de la grădina aceea era închisă cu o stâncă mare. Şi acolo, 
spre a străjui poarta şi grădina, şedea un arap cu o față 
atâta de neagră, încât așternea o umbră întunecată peste 
toată grădina, şi de la care noaptea cea fără de lună îşi 
trăgea negurile. Şi plodul acela de păcură era uriaş. Buza 
lui de sus se ridica mult deasupra nărilor ce se asemuiau 
cu nişte pătlăgele vinete, iar buza de jos îi spânzura până 
la gât. La piept ţinea o piatră de moară, ce-i slujea de 
pavăză; iar o spadă lucrată din fier chinezesc îi atârna la 
brâul făcut dintr-un lanţ de fier atâta de gros, încât prin 
oricare dintre zalele lui ar fi putut să treacă, în toată 
voia, un elefant de război. Şi, la ceasul acela, arapul 
sta culcat cât era de lung pe nişte blăni de jivină; iar din 
gura-i căscată larg ieşeau nişte sforăituri surori cu tune- 
tele. 

Şi beizadea Diamant descălecă, fără a se tulbura, 
agăță frâul calului nu departe de căpățâna arapului şi, 
sărind peste poarta de piatră, intră în grădină. 

lar reveneala din grădină era atâta de minunată, 
încât crengile pomilor se clătinau ca nişte oameni beți. 
Iar pe sub pomi treceau nişte căpriori mari, care aveau 

în coarne nişte podoabe din aur bătute cu nestemate, pe 
când o haină de horbote le coperea spinarea, iar nişte 
basmale de atlaz fluturau legate la gâtul lor. Şi toţi căpri- 
orii aceia, şi cu copitele de dinainte, şi cu picioarele de 
dindărăt, şi cu ochii, şi cu sprâncenele, începură să-i fa- 
că semne vădite lui Diamant să nu intre în grădină. Ci 
Diamant, fără a lua în seamă semnele lor, şi socotind 
mai degrabă că acei căpriori nu fac aşa din ochi, din 
sprâncene şi din picioare decât spre a-şi răzvedi şi mai 
limpede bucuria ce-o aveau de a-l întâmpina, începu să 
se preumble liniştit pe cărările din grădină. 

Şi, într-un sfârşit, ajunse, preumblându-se aşa, la un 
sarai ce n-ar fi fost de asemuit nici cu cel al lui Kessra 
ori al lui Kaisar. lar prin uşa întredeschisă se itea un 
chip vrăjit de fetişcană, care era o zână şi care ar fi făcut-o 
până şi pe luna cea nouă să se răsucească de pizmă. Şi 
căpşorul acela, ai cărui ochi ar fi făcut-o de ocară până 
şi pe floarea de zarnacadea, se uita ba într-o parte, ba 
într-alta, zâmbind. 

Or, de cum îl zări pe Diamant, rămase înmărmurită 
şi totodată răpită de frumusețea lui. Şi şezu un răspas de 
vreme aşa; pe urmă îi răspunse la salamalec și îl întrebă: 

— Cine eşti, o, tinere plin de cutezanță, care îi îngă- 
dui să intri într-o grădină în care nici păsările cerului nu 
îndrăznesc să-şi fâlfâie aripile? 

Aşa grăi către Diamant copilandra, pe care o chema 
Latifa, cea atâta de frumoasă, încât era prăpădul vremi- 
lor ei... 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a nouă sute noua noapte 


Urmă: 

.. Aşa grăi către Diamant copilandra, pe care o che- 
ma Latifa, cea atâta de frumoasă, încât era prăpădul 
vremilor ei. Şi Diamant se temeni până la pământ dina- 
intea sa şi, ridicându-se apoi, răspunse: 

— O, mlădiță din grădina desăvârşirii, o, stăpâna mea, 
sunt cutare, fiul lui cutare, şi mă aflu aici pentru cutare 
şi pentru cutare lucru! 

Şi îi istorisi povestea lui de la început până la sfârşit, 
fără a ocoli niciun amănunt. Ci nu ar avea niciun rost 
s-o mai spunem încă o dată. 

lar Latifa, auzindu-i istorisirea, îl luă de mână şi îl 
pofti să şadă jos lângă ea pe chilimul întins sub bolta de 
viță de la intrare. Pe urmă, cu vorbe dulci, îi spuse: 

— O, chiparos umblăror din grădina frumuseţii, ce 
păcate pe tinereţile tale! 

Pe urmă adăugă: 

— O, ce gând amăgitor! o, ce dor greu de împlinit! o, 
ce primejdie! 

Şi mai zise: 

— Trebuie să-ți schimbi gândul, dacă ţii la sufletul 
tău cel scump. Şi mai degrabă rămâi aici cu mine, pen- 
tru ca mâna ta cea binecuvântată să se prindă de gâtul 
darurilor mele. Întrucât desfătările cu o fată frumoasă, 
şi ca o zână la chip, cum sunt eu, socot a fi mai de dorit 
decât să cauţi necunoscuturile. 

Ci Diamant răspunse: 

— Câtă vreme nu voi fi plecat la cetatea Wakak şi nu 
voi fi dezlegat taina cu pricina, şi anume: „Care sunt 
legăturile dintre Roada-bradului şi Chiparos?“, orice 
bucurie şi orice mulțumire îmi sunt oprite. Ci, o, prea- 
minunato, după ce îmi voi împlini dorul, am să-mi 
pun, însurându-mă cu tine, salba împerecherii noastre 
la gâtul darurilor tale. 

lar Latifa suspină, spunând: 

— O, inimă părăsită! 

Pe urmă făcu semn unor paharnici cu obrazul de 
trandafir să vină mai aproape. Şi porunci să fie aduse 
nişte fete a căror vedere uluia soarele şi luna, şi ale căror 
plete unduinde stârneau o înfiorare fără de voie în 
inimile îndrăgostiţilor. Şi porniră să se rotească pocalele 
de bună-venire, spre a-l cinsti pe oaspetele cel vrăjit, în 
zvon de alăute şi de cântece. lar gingăşia fetelor, înge- 
mănată cu cea a cântecelor, răpea şi îmbăta inimile toa- 
te, şi pe cele deschise, şi pe cele închise. 

Or, după ce cupele fură golite, beizadea Diamant se 
sculă în picioare spre a-şi lua rămas-bun de la copilan- 
dră. Şi îi spuse, după ce îi aşternu dinainte urările şi 
mulțumirile lui: 

— O, domniţă a lumii, acum aş vrea să-mi cer învoire 
de la tine; întrucât, precum ştii, drumul pe care îl am 
de străbătut este lung şi, dacă aş zăbovi o clipită mai 
mult, pojarul dragostei tale şi-ar revărsa flăcările în hol- 
dele sufletului meu. Ci, de-o vrea Allah, după izbânda 
dorului meu, am să mă întorc să culeg de aici trandafirii 
dorinţei şi să-mi potolesc setea inimii arse. 

Când fetişcana văzu că beizadea Diamant, după care 
se aprinsese toată, stăruie în hotărârea lui de-a o părăsi, 
se sculă şi ea în picioare şi luă un toiag lucrat în chip de 
şarpe, asupra căruia bojmodi nişte vorbe într-o limbă ne- 
înțeleasă. Şi deodată roti toiagul şi îl izbi cu el pe bei- 
zadea în umăr atâta de strașnic, încât acela se răsuci de 
trei ori pe loc şi căzu jos, pierzându-și pe dată înfăţişarea 
de om. Şi se preschimbă într-un căprior ca toţi căpriorii. 

Şi numaidecât Latifa îi agăţă în coarne nişte podoa- 
be asemenea cu cele ce le purtau ceilalți căpriori, şi îi 
legă la gât o năframă de mătasă înhorbotată, şi îi dete 
drumul în grădină, strigându-i: 

— Du-te între semenii tăi, de vreme ce n-ai voit să te 
bucuri de un chip frumos de zână! 

Şi Diamant căpriorul se duse pe cele patru picioare 
ale lui, animal ca înfăţişare, da rămânând asemeni fiilor 
lui Adam în ceea ce priveşte însuşirile lăuntrice şi 
simţămintele. 

Şi umblând aşa pe cele patru picioare, de-a lungul 
cărărilor pe unde ca şi el hălăduiau semenii lui pres- 
chimbaţi în rumegătoare, Diamant căpriorul începu să 
cugete adânc la starea cea nouă, ce-i fusese dată, şi să 
chibzuiască în ce fel ar putea să-şi dobândească slobo- 
zenia şi să scape din mâinile vrăjitoriţei. Şi, târcolind 
aşa, ajunse într-un colț din grădină unde zidul era cu 
mult mai jos decât în toate celelalte părți. Şi, după ce îşi 
înălță sufletul înspre Stăpânul ursitelor, îşi luă vânt şi 
dintr-o săritură trecu peste zid. Ci, fără de zăbavă, pri- 
cepu că se afla tot în aceeaşi grădină, de parcă nici n-ar 
fi sărit peste zid; şi se încredinţă atunci că lucrul acesta 
era urmarea puterilor vrăjii. Şi-apoi de şapte ori la rând 
sări peste zid în acelaşi chip, dar fără mai multă izbândă, 
întrucât se pomenea tot în acelaşi loc. Atunci, nedume- 
rirea lui ajunse până peste orice margine, iar tăciunii 
nerăbdării îi arseră copitele. Şi porni pe un du-te-vino 
de-a lungul zidului, ca un leu în cuşcă, până ce se po- 
meni dinaintea unei deschizături ca o fereastră, săpate 
în zid, şi care rămăsese nevăzută privirilor lui. Se stre- 
cură prin deschizătura aceea şi, cu mare caznă, se văzu 
de data aceasta dincolo de împrejmuirea grădinii. 

Şi se pomeni într-altă grădină, a cărei mirosnă desfă- 
tătoare înmiresma minţile. Iar la capătul cărărilor acelei 
grădini i se arătă un sarai. Iar la una dintre ferestrele 
saraiului văzu un obraz tânăr şi dulce la culoare ca la- 
leaua cea gingaşă, şi cu nişte ochi ce-ar fi stârnit zavistia 
gazelei chinezeşti. Pletele ei, de culoarea chihlimbarului, 
strânseseră în ele toate razele soarelui, iar pielea-i era ca 
de iasomie persienească. Şi avea fața zâmbitoare şi în- 
dreptată înspre Diamant. 

Or, atunci când căpriorul Diamant ajunse aproape 
de tot de fereastra ei, fata se ridică în mare grabă şi co- 
borî în grădină. Şi smulse câteva smocuri de iarbă; şi, ca 
spre a-l îmblânzi şi a-l face să nu fugă la apropierea 
ei, îi întinse de departe iarba, cu multă drăgălăşie, ples- 
căindu-şi limba. lar Diamant căpriorul, care nu voia 
mai mult decât să vadă cam ce putea să fie cu această 
de-a doua fată, porni înspre copilandră, dând fuga aşa 
cum fac animalele flămânde. Şi numaidecâr copila, pe 
care o chema Gamila şi care era soră cu Latifa după tată, 
da nu şi după mamă, apucă panglica de mătasă de la 
gâtul beizadelei-căprior şi se sluji de ea ca de o zgardă 
spre a-l mâna înlăuntrul palatului ei. Iar acolo, dete zor 
să-l îmbie cu poame şi cu cele mai alese răcoritoare. lar 
el mâncă şi bău până ce se sătură. 

Şi-apoi îşi lăsă capul pe-o parte, şi-l puse pe umărul 
copilei şi începu să plângă. lar Gamila, tare tulburată când 
văzu lacrimile cum curg aşa din ochii acelui căprior, îl 
dezmierdă gingaş cu mâna ei cea dulce. Iar el, simțind 
asupra-şi duioşia aceea, îşi puse capul jos la picioarele fetei 
şi începu să plângă şi mai tare. Iar ea îi spuse: 

— O, căpriorul meu drag, de ce plângi? Te iubesc mai 
mult ca pe mine însămi! 

Ci el îşi îndoi plânsetele şi lăcrimările, şi îşi alintă 
capul de picioarele dulcei şi miloasei Gamila, care pri- 
cepu de data aceasta, fără nicio putinţă de îndoială, că 
o ruga fierbinte să-i dea iarăşi înfăţişarea lui cea ome- 
nească. 

Atunci, măcar că îi era tare frică de vrăjitoria Latifa, 
sora ei mai mare, se sculă şi se duse de luă dintr-o firidă 
din perete un sipeţel împodobit cu nestemate. Și, 
atunci pe loc, îşi făcu spălările cele sfinte, se înveşmântă 
cu şapte rochii de in, proaspăt înălbite, şi luă un picuţ 
din lictarul ce se afla... 

În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a nouă sute zecea noapte 
Urmă: 


... Şi, atunci pe loc, îşi făcu spălările cele sfinte, se în- 
veşmântă cu şapte rochii de in, proaspăt înălbite, şi luă 
un picuţ din lictarul ce se afla în sipeţel. Şi îi dete căpri- 
Okala să mănânce lictarul acela şi, în aceeaşi clipită, îl 
trase cu putere de năframa vrăjită, care îi înconjura gâ- 
tul. Iar căpriorul se scutură o dată şi, ieşind din forma 
lui de rumegător, îşi luă iarăşi înfăţişarea de fiu de-al 
lui Adam. 

Pe urmă veni de sărută pământul dintre mâinile ti- 
nerei Gamila şi, mărturisindu-i mulţumirile, îi spuse: 

— Iacătă, o, domniţă, că m-ai scăpat din gheara bles- 
temului şi mi-ai dat iarăşi viaţa de făptură omenească. 
Deci, cum aş putea, cu limba mea, să-ţi mulțumesc pe 
măsura bunătăţii tale, când toate firele făpturii mele 
cântă preamărirea bunăvoinţei şi a milei tale, o, mult- 
norocito! 

Ci Gamila se repezi să-l ajute a se ridica de jos şi, 
îmbrăcându-l în haine împărăteşti, îi spuse: 

— O, tinere beizadea, a cărui strălucire răzbate prin 
haine şi a cărui frumuseţe ne luminează casa şi grădina, 
cine eşti şi ce nume ai? Şi care este pricina căreia îi dato- 
răm cinstea venirii tale, şi cum ai fost prins în iţele suro- 
rii mele, Latifa? 

Atunci, crăişorul Diamant istorisi mântuitoarei sale 
toaată povestea lui. Iar când isprăvi de grăit, fata îi spuse: 

— O, Diamant, ochi al meu, leapădă-te, mă rog ţie 
fierbinte, de gândul cel primejdios şi fără de roadă, care 
te frământă, şi nu te duce să-ţi pui tinerețea cea dulce şi 
viaţa, care este scumpă, la voia unor puteri necunoscute. 

Întrucât este dincolo de orice socotință a te pune fără 
de pricină în calea primejdiei. Mai degrabă rămâi aici şi 
umple-ţi cupa vieţii cu vinul desfătărilor. Întrucât 
iacătă-mă gata a te sluji cum vei vrea şi a pune huzurul 
tău mai presus de al meu, ascultându-te precum ascultă 
un copil de glasul maicii sale. 

lar Diamant răspunse: 

— O, domniţă, datorinţele ce le am faţă de tine sunt 
atâta de grele asupra aripilor sufletului meu, încât ar tre- 
bui, fără de zăbavă, să-mi fac pielea pantofiori şi să în- 
calç cu ei picioarele tale gingaşe. Căci tu m-ai îmbrăcat 
iarăşi cu înfățișarea mea de om, scoţându-mă din blana 
de căprior şi mântuindu-mă din vrăjitoriile surorii tale, 
farmazoana. Numai că, deocamdată, dacă mărinimia 
va avea să se reverse asupra-mi, mă rog ţie fierbinte 
să-mi îngăduieşti neamânat o învoire de câteva zile, spre 
a izbuti să-mi îndeplinesc dorul. Şi-atunci când, mulțu- 
mită ocrotinței pe care o aştept de la Allah Preaînaltul, 
am să mă întorc de la cetatea Wakak, am să purced nu- 
maidecâr pe calea desfătărilor tale, aşternându-mă la 
picioarele tale cele vrăjitoare. Şi, făcând aşa, nu voi so- 
coti decât că îndeplinesc datorinţele unei inimi care ştie 
să păstreze recunoştinţa. 

Când fata văzu că oricât ar urma să mai stăruie spre 
a-l face să se înduplece, Diamant nu se putea învoi cu 
ceea ce îl sfătuia ea şi că rămânea prins de gândul lui 
cel fără de nădejde, nu putu să facă altfel decât să-i în- 
găduiască să plece. Drept care, plângând, oftând şi ge- 
mând, îi spuse: 

— O, ochi al meu, întrucât nimeni nu se poate scu- 
tura de ursita prinsă la gâtul lui şi-i scrisa ta să mă pără- 
seşti îndată după ce ne-am întâlnit, spre a te ajuta în 
drumul tău, spre a-ţi înlesni întoarcerea şi spre a-ţi ocroti 
sufletul cel scump, vreau să-ți dăruiesc trei lucruri ce 
mi-au fost hărăzite ca moştenire! 

Şi se duse de luă un sipet mai mare dintr-o altă firidă 
din perete, îl deschise şi scoase din el un arc din aur cu 
săgețile lui, o spadă de oţel chinezesc şi un jungher cu 
plăselele de jad, şi le înmână lui Diamant, spunându-i: 

— Arcul şi săgețile acestea au fost ale prorocului 
Saleh — asupra-i fie rugăciunea şi pacea! Spada aceasta, 
care este ştiută sub numele de Scorpionul lui Soleiman, 
este atâta de straşnică, încât, de-ai lovi cu ea un munte, 
l-ai despica întocmai ca pe un săpun. ŞI, într-un sfârşit, 
jungherul acesta, făurit odinioară de înțeleptul Tammuz, 
este de nepreţuit pentru cel care îl are, întrucât îl apără 
de orice lovire, datorită puterii tainice din lama lui. 

Pe urmă adăugă: 

- Ci, o, Diamant, nu ai să poţi răzbate până la ceta- 
tea Wakak, de care ne despart şapte oceane, decât cu 
ajutorul uncheşului meu, Al-Simmurg. Pentru aceea, 
lipeşte-i urechea de buzele mele şi ascultă bine poveţele 
ce vor izvori spre folosul tău. 

Şi tăcu un răstimp, apoi spuse: 

— Află, dar, o, scumpe al meu Diamant, că la o zi de 
drum de-aici este o fântână; şi chiar lângă fântâna aceea 
este saraiul unui sultan negru, cu numele de Tak-Tak. 
Iar saraiul lui Tak-Tak este străjuit de patruzeci de etio- 
pieni sângeroşi, fiecare având sub poruncile lui o oaste 
de cinci mii de arapi crunți. Or, sultanul Tak-Tak are să 
fie binevoitor față de tine, date fiind lucrurile pe care ţi 
le înmânez; ba are să-ţi facă multe chefuri, măcar că, 
îndeobşte, are năravul de-a pune să fie prăjiți în frigare 
trecătorii de pe drum, și a-i mânca fără de sare şi fără de 
mirodenii. Iar tu să stai două zile în ospeţie la el. După 
care Tak-Tak are să te trimită cu alai la saraiul ate 
meu, Al-Simmurg, cu ajutorul căruia poate că vei izbuti 
să răzbați până la cetatea Wakak şi să dezlegi taina legă- 
turilor dintre Roada-bradului şi Chiparos. 

Iar ca încheiere spuse: 

- Mai ales, o, Diamant, ia bine seama să nu care 
cumva să te depărtezi nici măcar cu un fir de păr de la 
ceea ce ţi-am spus! 

Pe urmă îl sărută, plângând, şi îi zise: 

— Şi-acuma, când din pricina lipsei tale viaţa are să 
fie o povară pentru inima mea, până ce te vei întoarce 
eu nici nu am să mai zâmbesc, nici nu am să mai vor- 
besc, ci am să-i țin cugetului meu necontenit deschisă 
uşa mâhnirii. Suspinele au să curgă neostoit din inima 
mea şi nu am să vreau să mai știu nimic despre făptura 
mea. Întrucât, fără de putere şi fără de nicio stâlpare 
lăuntrică, făptura mea nu va mai fi de-acuma înainte 
decât oglinda sufletului meu. 

Pe urmă începu să rostească stihurile acestea: 


O, inima-mi, să n-o arunci departe 
De ochii dulci, pe care i-a-ndrăgit 
Narcisa ce se zbuciumă şi arde. 

O, zu, cel care nu te-ai bețivit, 

Să nu-l alungi pe cel ce n-are parte 
Decât de-alinul vinului coclit, 

Ci du-l în crâşmă iar, să-și bea amarul! 
Of, inima-mi nu poate să mai scape 
De oștile ce-mprăștie pojarul 

Țâșnind de sub prădalnicele-ți pleoape; 
Cum, când s-a spart, rămâne spart paharul, 
Așa va sta, până-mi vei fi aproape, 

Și haina mea, de zbucium şi de dor! 
O, frumusete dulce, o, iubite, 

O, bunule, o, farmec vrăjitor, 

Stă inima-mi şi zace de ispite 

Sub nemilosul, cruntul tău picior 
Gingaș ca iasomiile-nflorite! 

O, inima-mi de fată fără minte, 

La vârsta cea mai caldă-a tinereţii, 
Cât va să zacă ea de-aci-nainte 

Si până la adâncurile vieții, 

În jurul unui fur de vise sfinte, 
Tâlhar de inimi, soare-al frumuseții! 


Pe urmă copila îşi luă rămas-bun de la Diamant, 
chemând asupra lui binecuvântările şi urându-i bună 
pace. Şi zori să se întoarcă în sarai, spre a-şi ascunde 
lacrimile ce-i scăldau obrajii. 

lar Diamant, pe calul său, plecă frumos ca un fiu de 
ginni şi îşi urmă drumul din olac în olac, întrebând de 
cetatea Wakak. Şi călărind aşa, până la urmă ajunse fără 
de necaz la o fântână. Or, aceea era chiar fântâna copilei. 
Şi chiar acolo se înălța cetatea de strajă a sultanului ara- 
pilor, năprasnicul Tak-Tak. Şi Diamant văzu, într-adevăr, 
că împrejurimile acelui castel erau străjuite de niște 
etiopieni înalţi de zece coţi, cu chipurile înfricoşătoare... 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a nouă sute unsprezecea noapte 
Urmă: 


. Şi Diamant văzu, într-adevăr, că împrejurimile 
acelui castel erau străjuite de nişte etiopieni înalţi de 
zece coţi, cu chipurile înfricoşătoare. Şi, fără a lăsa spai- 
ma să-i năpădească pieptul, îşi legă calul sub pomul de 
la fântână şi şezu jos la umbră spre a se odihni. Şi îi auzi 
pe arapi cum vorbeau între ei: 

— Într-un sfârşit, iacătă că după amar de vreme o făp- 
tură omenească vine să ne mai îndestuleze cu nişte carne 
proaspătă. Puneţi iute gabja pe chilipirul acesta, să-şi 
mai îndulcească şi sultanul nostru limba şi cerul gurii. 

Şi, ca urmare, vreo zece-doisprezece etiopieni dintre 
cei mai crunți porniră înspre Diamant, ca să-l înşface şi 
apoi, fript la frigare, să-l ducă sultanului lor. 

Când văzu că ceasul vieţii lui chiar sosise, Diamant 
trase de la brâu spada solomonească şi, năpustindu-se 
asupra haidăilor, pe o sumedenie dintre ei îi făcu să se 
călătorească înspre câmpiile morţii. Iar când procleţii 
aceia ai iadului poposiră la capătul călătoriei la care fu- 
seseră porniţi, ştirea ajunse printr-un crainic şi la sulta- 
nul Tak-Tak care, cuprins de o mânie vânătă, îl trimise 
numaidecât, spre a-i veni de hac cutezătorului, pe văta- 
ful arapilor săi, smolitul de Mak-Mak. Iar acel Mak- 
Mak, care era o pacoste vestită, venea în fruntea oastei 
lui de smoliţi, ca o roire de viespi. Şi moartea fulgera 
din ochii care-şi căutau prada. 

Or, la vederea lui Mak-Mak, beizadea Diamant se 
ridică pe cele două picioare ale sale şi îl aşteptă cu 
pulpele încordate. Și ricălosul de Mak-Mak, şuierând 
ca o năpârcă încornorată, şi mugind pe nările lui găvă- 
noase, veni drept asupra lui Diamant, îşi ridică ghioaga 
cea sfărâmătoare de tigve şi o învârti în aşa chip, de vâ- 
jâia văzdubhul. Ci, tot atunci, Diamant cel preaiubit îşi 
zvâcni braţul întrarmat cu jungherul lui Tammuz şi, ca 
într-o sticlire de fulger, înfipse lama între coastele etio- 
pianului cel uriaş şi îl făcu pe plodul acela dintr-o liotă 
de încornoraţi să bea moartea dintr-o sorbitură. Şi pe 
dată îngerul morţii veni lângă blestemat, aducându-i 
ceasul de pe urmă. 

Şi-atunci, arapii din ceata lui Mak-Mak, când îl vă- 
zură pe vătaful lor căzut la pământ, cu lungimea-i tur- 
tită peste lățime, îşi sloboziră picioarele în vânt şi îşi 
luară zborul ca vrăbiile dinaintea babanului cel cu plisc 
vârtos. lar Diamant se luă după ei şi îi omori pe care îi 
omori. Şi scăpară care scăpară. 

Când sultanul Tak-Tak auzi de prăpădul lui Mak- 
Mak, mânia i se sui la nas atâta de năprasnic, încât nu-şi 
mai osebea mâna dreaptă de mâna stângă. Şi prostia lui 
îl stârni să se ducă însuşi să-l înfrunte pe Diamant, 

viteazul munţilor şi al văilor, cununa vitejilor. Ci, la ve- 
derea voinicului tunător, plodul cel negru al scârbavnicei 
cu nas mare îşi simţi vinele cum se înmoaie, burdihanul 
cum i se chirceşte şi vântul morţii cum bate peste capul 
lui. lar Diamant îl luă la ochi şi, slobozind înspre el una 
dintre săgețile prorocului Saleh — asupra-i fie rugăciu- 
nea şi pacea! —, îl făcu să-și înghită ţărâna de pe călcâie 
şi, dintr-o lovitură, îi trimise sufletul să se sălășluiască în 
locurile cele negre, unde Doica Vulturilor îi şi cără cala- 
balâcurile. 

După care Diamant făcu terci din arapii ce-l încon- 
jurau pe sultanul lor mort şi tăie drum drept cu calul 
său printre trupurile văduvite de suflete. Şi ajunse aşa, 
biruitor, la poarta saraiului unde domnise Tak-Tak. Şi 
băru la poartă, aşa cum bate un stăpân la poarta casei 
lui. Iar cea care veni să-i deschidă era una căreia acel 
Tak-Tak al blestemului îi răpise şi scaunul de domnie, 
şi moştenirea. Şi era o copilandră ca o gazelă speriată, şi 
avea un chip atâta de ispititor, încât presăra sare pe rana 
din inima iubeţilor. Şi dacă nu ieşise mai de departe în 
întâmpinarea lui Diamant, nu o făcuse din pricină că, 
într-adevăr, greutatea şoldurilor de sub mijlocelul ei 
gingaş nu i-o îngăduise, şi pentru că dolofanul ei, îm- 
podobit cu un potop de gropiţe, era atâta de falnic şi de 
binecuvântat, încât nu putea să şi-l mişte decât anevoie, 
dat fiind că se cutremura din chiar firea lui, ca iaurtul 
din strachina beduinului şi ca o bucată de pestil de 
gutuie în mijlocul unei tablale înmiresmate cu smirnă. 

Şi îl primi pe Diamant cu toate revărsările de bucu- 
rie ale unei întemnițate faţă de cel care îi aduce slobo- 
zenia. Şi voi să-l suie în scaunul de domnie al sultanului 
răposat. Ci Diamant nu voi să primească şi, luând-o de 
mână, o pofti să urce chiar ea în scaunul acela, pe care 
Tak-Tak îl răpise părintelui ei. Şi nu-i ceru nimic în 

schimbul atâtor faceri de bine. Atunci, biruită de mări- 
nimia lui, copila îi spuse: 

— O, preafrumosule, de ce credinţă ţii tu, de săvâr- 
şeşti binele aşa, fără a nădăjdui răsplată? 

Iar Diamant răspunse: 

— O, domniţă, credința Islamului este credința mea, 
şi legea lui este legea mea! 

Iar ea îl întrebă: 

— Şi pe ce sunt stătorite, o, stăpânul meu, legea aceea 
şi credința aceea? 

El răspunse: 

— Sunt stătorite numai pe adeverirea Unităţii, prin 
mărturisirea crezului ce ne-a fost dezvăluit de Profetul 
nostru — asupra-i fie rugăciunea și pacea! 

Ea întrebă: 

— Şi poţi tu să-mi faci hatârul de a-mi dezvălui, la 
rându-ţi, mărturisirea acelui crez care îi face pe oameni 
atâta de desăvârşiți? 

El spuse: 

— Mărturisirea stă numai în aceste cuvinte: „Nu este 
alt dumnezeu decât unul, Allah, şi Mohamed este trimi- 
sul lui Allah!“ Şi oricine le rosteşte din inimă, pe clipă pe 
dată se şi încunună întru Islam. Şi, de-ar fi fost el chiar 
cel mai de pe urmă dintre necredincioşi, ajunge numai- 
decât deopotrivă cu cel mai ales dintre musulmani. 

Auzind vorbele acestea, domniţa Aziza îşi simţi ini- 
ma înfiorară de credinţa cea dreaptă; aşa că ridică deo- 
dată mâna şi, ducându-şi degetul arătător în dreptul 
ochilor, rosti şehadaua şi se încunună numaidecât întru 
Islam... 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a nouă sute douăsprezecea noapte 

Urmă: 


.. aşa că ridică deodată mâna şi, ducându-şi degetul 
arătător în dreptul ochilor, rosti şeþadaua şi se încunu- 
nă numaidecât întru Islam. 

După care, domniţa Aziza îi spuse lui Diamant: 

— O, stăpâne al meu, acuma, că m-ai făcut sultană şi 
sunt pe deplin luminată asupra căii celei drepte, iacătă-mă 
între mâinile tale, gata să te slujesc cu ochii mei, şi gata 
să fiu o roabă între roabele din haremul tău. Vrei, aşa- 
dar, să-mi faci hatârul de a primi de soție pe sultana 
acestei țări şi să trăieşti cu ea oriunde ţi-o plăcea, luând-o 
în alaiul tău, sub strălucirea frumuseţii tale? 

Şi Diamant răspunse: 

— O, stăpână, îmi eşti tot atâta de scumpă ca şi viața 
mea, ci acuma o treabă de mare însemnătate mă cheamă, 
pentru care mi-am părăsit şi tatăl, şi mama, şi împără- 
ţia, şi ţara. Şi poate că părintele meu, sultanul Şams-Şah, 
chiar m-o şi plânge, la ceasul de-acum, ca pe un mort, 
ori încă şi mai rău. Ci eu trebuie să merg acolo unde mă 
aşteaptă ursita, în cetatea Wakak. Şi, la întoarcerea mea, 
inşallah! am să mă însor cu tine şi am să te iau în țara 
mea, şi am să mă bucur de frumuseţea ta. Însă, deocam- 
dată, doresc să aflu de la tine, dacă ştii, unde se găseşte 
Al-Simmurg, moşul domniței Latifa. Întrucât numai 
Al-Simmurg acela va putea să mă îndrume înspre ce- 
tatea Wakak. Ci eu habar nu am unde şade şi nu ştiu 
nici măcar cine este, ori de este vreun ginn sau vreo fiin- 
tă omenească. Dacă, dar, ai tu ceva la știință despre un- 
cheşul domniţei Gamila, acel preascump Al-Simmurg, 
grăbeşte de-mi spune, ca să plec în căutarea lui. Şi asta-i 
tot ceea ce îţi cer deocamdată, dat fiind că doreşti să-mi 
fii pe plac. 

Când auzi de ţinta lui Diamant, domniţa Aziza se 
necăji în inima ei şi se mohori până peste poate. Ci, 

văzând bine că nici lacrimile, nici suspinele nu ar izbuti 
să-l destoarne pe tânărul beizadea de la hotărârea lui, 
se sculă din jeț şi, luându-l de mână, îl duse în tăcere pe 
sub bolțile palatului şi ieşi cu el în grădină. 

Şi era o grădină asemenea cu aceea peste care Radwan 
este străjer întraripat. O întindere de trandafiri mărgi- 
nea cărările, iar adierea ce trecea peste trandafirii aceia, 
şi părea că ar cerne mosc, înmiresma răsuflarea şi îmbăl- 
săma minţile. Acolo laleaua îmbobocea beată de propriu-i 
sânge, iar tiparoasa se zbuciuma cu tot freamătul său 
spre a preamări în felul ei cântecul măsurat al filomelei. 
Acolo izvoarele alergau ca nişte copii râzând, pe sub 
trandafirii ce-şi înstrunau cu ele mugurii. 

Şi-aşadar, domniţa Aziza, târându-şi după ea grelele-i 
fălnicii, în pofida mijlocului subțire, ce se prăpădea sub 
o povară atâta de vajnică, ajunse împreună cu Diamant 
la poalele unui copac mare, ce ocrotea la ceasul acela sub 
frunzaru-i măreț somnul unui uriaş. lar domniţa îşi 
apropie buzele de urechea lui Diamant şi-i spuse cu glas 
şoptit: 

— Cel pe care îl vezi culcat aci este chiar cel pe care 
îl cauţi, unchiul domniţei Gamila, Al-Simmurg cel zbu- 
rător. Dacă, atunci când are să se scoale din somnul lui, 
norocul tău o vrea ca el să-şi deschidă ochiul drept îna- 
intea ochiului stâng, are să fie bucuros a te vedea şi, cu- 
noscând după armele tale că eşti trimis la el de către fiica 
fratelui său, are să facă pentru tine ceea ce ai să-i ceri, Da 
dacă, spre nenorocul şi spre ursita ta fără de leac, ochiul 
lui stâng are să se deschidă cel dintâi luminii, vei fi pier- 
dut fără de izbavă; întrucât are să te înşface, cu toată vi- 
tejia ta, şi, ridicându-te de la pământ cu puterea braţelor 
lui, are să te ţie sus, ca pe o vrabie în ghearele unui șoim, 
şi are să te trântească de pământ, sfărâmându-ţi oasele 
cele dulci, o, preascumpul meu, şi făcând să se îngemă- 
neze lungimea trupului tău prearâvnit cu lăţimea! 

Pe urmă adăugă: 

— Şi acuma Allah să te ocrotească, şi să te păstreze, şi 
să zorească întoarcerea ta lângă o îndrăgostită pe care 
au şi năpădit-o suspinele pricinuite de lipsa ta! 

Şi îl lăsă, depărtându-se în graba mare, cu ochii plini 
de lacrimi şi cu obrajii înroşiți ca florile de rodie. 

Iar Diamant aşteptă vreme de un ceas ca uriașul Al- 
Simmuzrg cel zburător să se trezească din somnul lui. Şi 
gândea în cugetul său: „De ce s-o fi numind uriașul aces- 
ta zburător? Şi cum o fi putând el, fiind atâta de uriaş, 
să se înalțe fără aripi în văzduh şi să umble altfel decât 
un elefant?“ Pe urmă îşi pierdu răbdarea văzând că Al- 
Simmurg sforăia mai departe sub pom cu un vuiet în- 
tocmai precum al unei turme de elefanți tineri; şi-aşa că 
se aplecă şi îl gâdilă la talpa picioarelor. Iar uriașul, la pi- 
păitul acela, se cutremură scurt şi bătu văzduhul cu 
picioarele, slobozind o vântuitură înfricoşătoare. Şi, tot 
atunci, deschise amândoi ochii deodată... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a nouă sute treisprezecea noapte 
Urmă: 


„„. se cutremură scurt şi bătu văzduhul cu picioarele, 
slobozind o vântuitură înfricoşătoare. Şi, tot atunci, 
deschise amândoi ochii deodată. 

Şi îl văzu pe tânărul crăişor, şi pricepu că el era făp- 
taşul gâdilelii de la talpă. Drept care, ridicându-şi picio- 
rul, îi slobozi crăişorului drept în obraz o vântuitureală 
care ținu vreme de un ceas şi care ar fi otrăvit, la patru 
parasanji de jur împrejur, orice făptură vie. lar Diamant 
nu scăpă de la acea vijelie drăcească decât datorită pu- 
terii ascunse în armele pe care le purta la el. 

Şi-aşa, când uriaşul Al-Simmurg îşi isprăvi zaherea- 
ua, se răsuci pe şezutul său şi, uitându-se cu mirare la 
domnișorul cel tânăr, îl întrebă: 

— Ce? Încă n-ai murit de prăpădul pe care ţi l-am 
slobozit, bre, făptură omenească? 

Şi, rostind acestea, se uită la el mai cu luare-aminte 
şi văzu armele pe care le purta. 

Atunci, se sculă pe cele două picioare ale lui şi se te- 
meni dinaintea lui Diamant, şi îi spuse: 

— O, stăpâne al meu, iartă-mi purtarea! Da dacă m-ai 
fi prevestit de venirea ta prin vreun rob, ţi-aş fi aşternut 
chiar pletele mele pe pământul pe care aveai să păşeşti. 
Nădăjduiesc, dar, că nu ai să pui la inimă ceea ce a fost 
fără de voia şi fără de gând rău din partea mea. Încât 
fă-mi hatârul de a-mi spune ce necaz mare te apasă, de 
ţi-ai luat osteneala să vii până în locul acesta, unde nu 
pot să răzbată nici ființe omeneşti, nici jivine. Grăbeşte, 
dar, de-mi lămureşte pricina, ca să pot osteni întru fo- 
losul rău, la caz de nevoie, şi să te ajut a-ţi izbândi no- 
rocul. 

lar Diamant, după ce îl încredinţă pe Al-Simmurg 
de dragostea sa, îi istorisi povestea, fără a ocoli niciun 
amănunt. Pe urmă îi spuse: 

— Şi nu am venit până la tine, o, taică al zburătorilor, 
decât spre a dobândi ajutorul tău şi a răzbate până la 
cetatea Wakak, peste oceanele cele de netrecut. 

După ce Al-Simmurg auzi istorisirea lui Diamant, 
îşi duse mâna la inimă, apoi la frunte, şi răspunse: 

— Pe capul şi pe ochiul meu! 

Pe urmă adăugă: 

— Avem să plecăm fără de zăbavă înspre cetatea Wakak, 
ci numai după ce avem să rostuim zahereaua mea cu 
de-ale gurii. Pentru aceea, am să mă duc să vânez nişte 
măgari sălbatici, de care este plină pădurea de aici, şi am 
să aduc vreo câţiva ca să fac nişte chebap din carnea lor, 


284 O mie şi una de nopti 


şi nişte burdufuri din pieile lor. Şi, când avem să fim ros- 
tuiți amândoi cu lucrurile acestea trebuitoare, ai să te sui 
pe grumazul meu ca pe un cal, iar eu am să-mi iau zborul 
cu tine. Şi aşa am să te ajut să treci peste cele șapte oceane. 
Iar când am să fiu slăbit de osteneală, tu să-mi dai chebap 
şi apă, până ce avem să ajungem la cetatea Wakak. 

Şi întocmai precum spusese, plecă numaidecât la 
vânătoare şi prinse şapte măgari sălbatici, câte unul pen- 
tru trecerea peste fiecare ocean, şi făcu din ei chebapul 
şi burdufurile de care pomenise. Pe urmă se întoarse la 
Diamant şi îl pofti să se suie pe grumazul lui, după ce 
umpluse cu chebapul făcut din cei şapte măgari sălba- 
tici o desagă pe care şi-o petrecuse pe după gât, şi după 
ce îşi pusese în spinare cele şapre burdufuri umplute cu 
apă de izvor. 

Or, când Diamant se văzu cocoțat aşa pe grumazul 
lui Al-Simmurg uriașul, îşi zise în sineşi: „Uriașul acesta 
este mai mare decât un elefant şi se laudă că poate să 
zboare fără aripi cu mine prin văzduhuri! Pe Allah! 
acesta-i un lucru de-a mirărilea şi de care n-am mai au- 
zit să se fi pomenit vreodată.“ Şi, în vreme ce cugeta 
astfel, auzi deodată ca un vuiet de vânt prin crăpătura 
unei uşi, şi băgă de seamă că pântecele uriaşului se um- 
flă văzând cu ochii şi ajunge pe dată mare cât o boltă de 
casă. Şi vuietul acela de vânt se făcea acuma asemenea 
cu un şuierat de foale, pe măsură ce pântecele uriaşului 
se umfla. Şi deodată Al-Simmurg izbi cu piciorul în pă- 
mânt şi se ridică, într-o clipită, cu toată povara lui, 
plutind pe deasupra grădinii. Pe urmă se înălță mai de- 
parte în ceruri, mișcând din picioare ca o broască prin 
apă. Şi, când ajunse la o înălțime potrivită, lunecă drept 
înspre apus. Şi, când se simțea dus împotriva voii lui, de 
către vânt, mai sus decât dorea, slobozea vreo două-trei 
vântuituri, de felurite tării şi lungimi. Iar când, dimpotri- 
vă, ca urmare a acelor pierderi, pântecele i se dezumfla, 

sorbea aerul prin toate deschizăturile lui de sus, adică pe 
gură, pe nas şi pe urechi. Şi numaidecit se ridica iarăşi în 
văzduhul siniliu, şi luneca drept şi iute ca pasărea. 

Şi călătoriră aşa, ca păsările, plutind pe deasupra 
apelor şi străbătând unul după altul oceanele. Şi, de fie- 
care dată după ce străbăteau câte o mare dintre cele şap- 
te mări, coborau să se odihnească oleacă pe pământ 
tare, să mănânce chebap de măgar sălbatic şi să bea apă 
din burdufuri. 

Totodată uriașul îşi împrospăta şi tainul de puteri 
de zbor, da numai după ce dormea câteva ceasuri spre 
a se întrema de ostenelile călătoriei... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a nouă sute paisprezecea noapte 
Urmă: 


.„. Totodată uriașul îşi împrospăta şi tainul de puteri 
de zbor, da numai după ce dormea câteva ceasuri spre a 
se întrema de ostenelile călătoriei. Şi, după şapte zile de 
străbatere prin văzduh, ajunseră într-o dimineață dea- 
supra unei cetăţi cu aN şi cu totul albe, care dormea 
între grădinile ei. Iar zburătorul îi spuse lui Diamant: 

— Tu de acuma înainte îmi eşti ca un fiu şi nu-mi 
pare rău deloc de ostenelile câte le-am îndurat ca să te 
car până aici. Acuma am să te cobor pe terasa cea mai 
înaltă din cetatea aceasta, care-i chiar cetatea Wakak şi 
în care fără de nicio îndoială că ai să găseşti dezlegarea 
pe care o cauţi la ghicitoarea aceea, şi anume: „Care 
sunt legăturile dintre Roada-bradului şi Chiparos!“ 

Pe urmă adăugă: 

— Da, aici este cetatea arapului cel negru, care se află 
sub patul de fildeş al domniţei Mohra. Şi aici ai să poţi 

tu cunoaşte întru cât este acel arap izvoditorul acelei 
socoteli mult încurcate. 

Şi, rostind acestea, cobori dezumflându-se încet-în- 
cet şi îl lăsă pe beizadea Diamant, binişor şi fără de 
zguduială, taman pe terasa cu pricina. Şi, luându-şi 
bun-rămas de la el, îi dete un smoc de păr din barbă, 
spunându-i: 

— Păstrează cu grijă asupra-ţi firele acestea din barba 
mea şi să nu te desparţi de ele niciodată. Iar când ţi s-o în- 
tâmpla vreo năprasnă amarnică, şi ori de câte ori vei avea 
trebuință de ajutorul meu, fie ca să te scap de la vreo 
ananghie, fie ca să te aduc îndărăt acolo de unde te-am 
luat, nu vei avea decât să dai foc la unul dintre firele aces- 
tea de păr şi ai să mă şi vezi fără de zăbavă dinaintea ta. 

Şi, cu asta, se umflă iar şi se înălță în văzduh, lopă- 
tând uşor şi spornic înspre casa lui. 

lar Diamant, şezând pe terasă, începu să chibzuiască 
la cele ce avea de făcut. Şi se întreba cam cum urma să 
purceadă, spre a cobori de pe terasă fără să fie zărit de 
oamenii ce locuiau în casă, când deodată văzu că se 
iveşte pe scară venind înspre el un tinerel de o frumu- 
seţe fără pereche, şi care era chiar stăpânul acelei case. 
lar flăcăiandrul cel zâmbitor la chip îl întâmpină cu un 
salamalec şi îi ură bun venit, spunând: 

— Ce dimineaţă luminoasă aduce venirea ta pe terasa 
casei mele, o, tu, cel mai frumos dintre oameni? Eşti în- 
ger, eşti ginn ori eşti făptură omenească? 

lar Diamant răspunse: 

— O, flăcăule drag, sunt ființă omenească, bucuroasă 
că îşi începe ziua aceasta cu preadulcea vedere a ta. Şi 
mă aflu aici pentru că aici m-a mânat ursita mea. Şi 
atâta-i tot ceea ce pot să-ți spun despre rostul meu pe 
binecuvântata-ţi casă. 

Şi, grăind astfel, îl strânse pe tinerel la piept. Şi amân- 
doi îşi jurară prietenie. Şi coborâră laolaltă în sala de 

primire, şi mâncară, şi băură împreună. Mărire Aceluia 
carele împrietenește două ființe frumoase şi carele nete- 
zeşte în calea lor stavilele şi dezleagă încurcărurile! 

Or, după ce prietenia se legă între Diamant şi băie- 
țandrul care se numea Farah şi care era chiar prietenul 
de taină al sultanului cetăţii Wakak, Diamant îi zise: 

— O, prietene Farah, tu, care eşti preaiubit de sultan 
şi tovarăș al lui de inimă, şi, drept urmare, nimic nu 
poate să-ţi rămână ascuns din treburile împărăției aces- 
teia, ai putea, dată fiind prietenia noastră, să-mi faci un 
bine ce nu are a-ţi cere nicio cheltuială? 

lar tânărul Farah răspunse: 

— Pe capul şi pe ochii mei, o, prietene Diamant! Gră- 
ieşte şi, de-ar fi să-mi dau şi pielea ca să-ţi faci din ea 
papuci, m-aş supune cu bucurie şi cu mulţumire! 

Iar Diamant îi zise, atunci: 

— Poţi tu numai să-mi spui care sunt legăturile din- 
cre Roada-bradului şi Chiparos? Şi poţi să-mi lămureşti, 
cu acelaşi prilej, rostul arapului cel negru culcat sub pa- 
cul de fildeş al domniţei Mohra, fiica sultanului Tammuz 
ben Camus, stăpânul peste meleagurile Sinnului şi 
Masinnului? 

Când auzi întrebarea lui Diamant, tânărul Farah se 
schimbă cu totul la chip, şi faţa i se făcu galbenă, şi tul- 
bure privirea. Şi începu să tremure de parcă s-ar fi po- 
menit dinaintea îngerului Asrail. lar Diamant, văzându-l 
în starea aceea, îi spuse cele mai dulci cuvinte, spre a-i 
linişti sufletul şi a i-l scutura de spaime. lar tânărul 
Farah îi grăi, într-un sfârşit: 

- O, Diamant, afla că sultanul a poruncit să fie 
omorât orice băştinaș şi orice străin care ar rosti numele 
Chiparos sau Roada-bradului. Întrucât Chiparos este 
chiar numele sultanului nostru, iar Roada-bradului este 
numele sultanei noastre. Şi iacătă tot ce ştiu eu despre 

această taină înfricoșată. În ceea ce priveşte legăturile 
dintre sultanul Chiparos şi sultana Roada-bradului, 
habar n-am, tot aşa precum limba mea nu ştie să-ţi spu- 
nă nimic despre rostul arapului cu pricina, în treaba 
aceasta primejdioasă. Tot ceea ce pot să-ţi spun, o, 
Diamant, spre a te mulțumi, este că nimeni altul, afară 
doar de sultanul Chiparos, nu cunoaşte taina aceea as- 
cunsă. Iar eu stau gata să te călăuzesc la sarai şi să te duc 
dinaintea sultanului. Iar tu ai să te pricepi cum să-i do- 
bândeşti dragostea, şi poate că ai să izbuteşti, atunci, să 
dezlegi singur nodul acela încurcat. 

Şi Diamant îi mulțumi prietenului său pentru ajutor 
şi hotărî împreună cu el ziua când să se ducă la sultanul 
Chiparos. Şi când ceasul aşteptat veni, plecară împreu- 
nă la sarai; şi se țineau de mână, ca doi îngeri. lar sul- 
tanul Chiparos, când îl văzu pe Diamant, se umplu de 
desfătare şi de zâmbet. Şi, după ce îşi bucură privirile 
uitându-se la el vreme de un ceas, îi porunci să se apro- 
pic. lar Diamant veni dinaintea sultanului şi, după te- 
menelile şi urările cuvenite, îi dete în dar un mărgăritar 
roşu, pe care îl purta legat la un şirag de mătănii de 
chihlimbar galben, atâta de scump, că toată împărăția 
Wakak nu ar fi putut să-i plătească preţul şi nici domnii 
cei mai mari nu ar fi putut să dobândească unul pe po- 
trivă. lar Chiparos fu mulțumit până peste poate şi 
primi peşcheşul, spunând: 

— Este primit de inima noastră. 

Pe urmă adăugă: 

— O, flăcău împodobit cu gingăşie, poţi să-mi ceri în 
schimb orice hatâr vei voi; îți este îndeplinit de la în- 
ceput. 

Şi Diamant, de cum auzi vorbele acestea, pe care le 
nădăjduia, răspunse: 

— O, doamne, al vremilor, ferească-mă Allah de a-ţi 
cere alt hatâr decât acela de a-ți fi rob! Ci, dacă binevoieşti 

chiar a-mi îngădui şi dacă îmi dăruieşti iertarea vieţii, 
ți-aş spune ceea ce am pe inimă! 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a nouă sute cincisprezecea noapte 
Urmă: 


... ți-aş spune ceea ce am pe inimă! 

Şi Diamant adăugă: 

— O, doamne al meu, suzzii şi orbii sunt tare fericiţi 
că nu sunt ispitiți de prăpădurile care pătrund în noi 
prin ochii şi prin urechile noastre. Întrucât, în necazul 
care este necazul meu, urechile mele sunt cele care au 
tras asupra-mi nenorocul! Întrucât, o, tu, pavăză a lu- 
mii, din ziua cea neagră când am auzit pomenindu-se 
dinaintea mea cele ce am să-ţi povestesc, nu am mai 
avut nici tihnă, nici odihnă. 

Şi îi istorisi de şart toată povestea. Ci nu ar fi de 
niciun folos s-o luăm iarăşi de la cap. Pe urmă adăugă: 

— Şi acuma, dacă ursita m-a cinstit cu vederea prea- 
luminoasei tale feţe, o, doamne al vremurilor, şi dacă 
binevoieşti a-mi dărui, ca pe un hatâr nepreţuit, mila pe 
care îmi îngăduieşti a ţi-o cere, am să-ţi cer numai să-mi 
spui care sunt întocmai legăturile dintre stăpânul nos- 
tru, sultanul Chiparos, şi stăpâna noastră, sultana 
Roada-bradului, şi să-mi spui, cu prilejul acesta, şi care 
este rostul arapului cel negru culcat la ceasul de acum 
sub crivatul de fildeş al domniţei Mohra, fiica sulta- 
nului Tammuz ben Camus, oblăduitorul peste țările 
Sinnului şi ale Mesinnului. 

Aşa îi vorbi Diamant sultanului Chiparos, domnul 
cetății Wakak. Iar sultan Chiparos, pe măsură ce Diamant 
vorbea, se schimba vădit şi la față, şi la starea sufletului. 

lar când Diamant îşi încheie spusele, Chiparos se făcuse 
ca focul; şi pojarul se aprinsese în ochii lui. Iar clocotul 
lăuntric îi fierbea în piept, asemenea întru totul cu clo- 
cotul unei căldări pe vatra jarului. Şi rămase o clipă fără 
a putea să scoată nicio şoaptă. Şi deodată răbufni, zicând: 

— Vai de tine, o, străinaşule! Pe viaţa capului meu, de 
n-ai fi ajuns să-mi fii ca şi sfânt, în urma jurământului 
ce-am făcut de a-ţi dărui iertarea vieţii, într-o clipită ți-aş 
fi şi despărţit căpățâna de grumaz! 

lar Diamant spuse: 

— O, doamne al vremilor, iartă-i robului tău necu- 
viinţa! Ci nu am săvârşit-o decât după îngăduință. lar 
acuma, orice ai spune, nu poţi, dată fiind făgăduinţa 
ta, să faci altfel decât să te îndupleci faţă de rugămintea 
mea. Întrucât tu mi-ai poruncit să rostesc dinainte-ţi o 
dorinţă, iar dorinţa aceasta, pe care mi-o cunoşti, este 
chiar singura dorință care mă arde. 

Atunci, sultan Chiparos, la spusele acestea ale lui 
Diamant, rămase până peste poate de încurcat şi de mo- 
horât. Iar sufletul i se repezea ba înspre pornirea de a-l 
omori pe Diamant, ba înspre aceea i a-şi ține făgădu- 
ielile date. Ci pornirea de a-l omori era, şi încă cu mult, 
cea mai aprigă. Izbuti totuşi să şi-o înfrâne deocamdată 
şi îi zise lui Diamant: 

— O, fiu al sultanului Şams-Şah, pentru ce vrei tu să 
mă sileşti a-ţi da pe vânt viaţa degeaba? N-ar fi mai bine 
pentru tine să te e de Aadal pripadu care te stă- 
pâneşte şi să-mi ceri în schimb altceva, fie şi o jumătate 
din împărăţia mea? 

Ci Diamant stărui, spunând: 

— Sufletul meu nu-şi doreşte nimica mai mult, o, 
sultane Chiparos! 

Atunci, sultanul îi spuse: 

— Nu am nimica împotrivă. Da să ştii bine că, după ce 
am să-ți dezvăluiesc ceea ce vrei să afli, am să poruncesc 
să ţi se taie capul, fără de mântuire! 

lar Diamant zise: 

— Pe capul şi pe ochii mei, o, doamne al vremurilor! 
după ce am să aflu dezlegarea pe care o caut, şi anume: 
care sunt legăturile dintre stăpânul nostru, sultanul 
Chiparos, şi stăpâna noastră, Roada-bradului, şi care-i 
rostul arapului cu domniţa Mohra, îmi voi face spă- 
lările cele sfinte şi voi muri cu capul tăiat! 

Atunci, sultanul Chiparos rămase tare posomorât, 
nu doar pentru că se ade silit să dezvăluiască o taină 
la care ţinea mai mult decât la sufletul său, ci şi din pri- 
cina morții nesăbuite a lui Diamant. Şezu, aşadar, cu 
capu-n jos şi cu nasul lungit, vreme de un ceas. După 
care puse paicii să golească sala domnească şi le dete 
prin semne câteva porunci. lar paicii ieşiră, şi-apoi se 
întoarseră din nou peste o clipită, ţinând de o curea din 
piele roşie în polo cu nestemate un ogar frumos, 
din neamul ogarilor de culoarea sturzului. Şi pe urmă 
întinseră, cu multă fală, un chilim mare şi pătrat, de 
atlaz. lar ogarul veni şi se aşeză pe unul dintre colțurile 
chilimului. După care intrară în sală câteva femei roabe, 
având în mijlocul lor o copilandră, cu trup gingaş, cu 
mâinile legare la spate, vegheată cu ochi aprigi T doi- 
sprezece etiopieni crunţi. Şi roabele o puseră pe fetiş- 
cană să şadă pe colțul dimpotrivă al chilimului, şi 
dinaintea ei o tablă pe care se afla un cap de arap. Iar 
acel cap era ţinut în sare şi în balsamuri, şi părea tăiat 
de curând. 

Pe urmă sultanul făcu alt semn. Şi numaidecât intră 
baş-bucătarul saraiului, urmat de nişte robi ce aduceau 
tot soiul de mâncăruri ispitite la vedere şi la gust; şi aşeză 
toate bucatele acelea pe o faţă de masă dinaintea oga- 
rului. Şi, după ce câinele mâncă şi se sătură, rămăşiţele 
fură puse într-o strachină murdară şi amărâtă dinaintea 
copilei celei frumoase, care avea mâinile legare. Şi fata 
începu dintru-ntâi să plângă; pe urmă să zâmbească; și 
lacrimile ce cădeau din ochii ei se făceau mărgăritare, 

iar zâmbetele de pe buzele ei se făceau trandafiri. lar 
etiopienii strânseră cu gingăşșie mărgăritarele şi tranda- 
firii, şi le deteră sultanului. 

După care sultanul Chiparos îi spuse lui Diamant: 

— A venit ceasul morţii tale, fie sub paloş, fie în 
ştreang! 

Ci Diamant zise: 

— Da, de bună seamă, o, Măria Ta! dar nu până ce 
nu am să capăt de la tine lămurirea despre ceea ce am 
văzut acuma. După care am să mor! 

Atunci, sultanul Chiparos îşi săltă poala de la cafta- 
nul său împărătesc peste piciorul cel stâng și, cu bărbia 
în palma dreaptă, grăi aşa: 

— Află, dar, o, fiu al sultanului Şams-Şah, că această 
copilandră, pe care o vezi astfel cu mâinile legate la spa- 
te şi ale cărei lacrimi şi zâmbete sunt mărgăritare şi tran- 
dafiri, se cheamă Roada-bradului. Şi este soția mea. lar 
eu, sultanul Chiparos, sunt stăpânul acestei țări şi al 
acestei cetăţi, care este cetatea Wakak... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a nouă sute şaisprezecea noapte 
Urmă: 


— Află, dar, o, fiu al sultanului Șams-Şah, că această 
copilandră, pe care o vezi astfel cu mâinile legate la spa- 
te şi ale cărei lacrimi şi zâmbete sunt mărgăritare şi tran- 
dafiri, se cheamă Roada-bradului. Şi este soția mea. lar 
eu, sultanul Chiparos, sunt stăpânul acestei ţări şi al 
acestei cetăţi, care este cetatea Wakak. 

Or, într-o zi dintre zilele lui Allah, mă aflam plecat 
din cetatea mea la o vânătoare, când fusei cuprins în 
câmp de o sete amarnică. Şi, asemenea celui pierdut 

într-un pustiu, umblai prin toate părţile căutând apă. 
Şi, după destule cazne şi căutări, într-un sfârşit, dădui 
peste o groapă întunecată, cu apă, săpată de neamurile 
cele de demult. Şi îi mulțumii lui Allah Preaînaltul pen- 
tru norocul acela, măcar că nu mai aveam putere nici să 
mă mişc. Da chemând într-ajutor numele lui Allah, 
izbutii să ajung până la ghizdurile gropii, la care era 
greu să răzbaţi, din pricina erei A şi a sfărâmătu- 
rilor. Pe urmă, slujindu-mă de fesul meu ca de o găleată 
şi de turbanul adăugat la brâul meu ca de o frânghie, 
lăsai totul să alunece în fântână. Iar inima mi se şi ră- 
corea, numai auzind clipocitul apei în fesul meu. 

Ci, vai! când vrusei să trag frânghia aceea închipuită, 
nimica nu veni la mine. Întrucât fesul se făcuse atâta de 
greu, de parcă ar fi strâns în el toate năpastele. Şi mă 
străduii în toate chipurile, încercând să-l mişc, fără a iz- 
buti. Şi, la capătul deznădejdii şi nemaiputând să îndur 
setea ce mă seca, strigai: „Nu este ajutor şi putere decât 
la Allah! O, fiinţe ce v-aţi ales lăcaşul în groapa aceasta, 
ori că sunteţi ginni, ori că sunteţi făpturi omeneşti, 
fie-vă milă de un sărman de-al lui Allah, pe care setea l-a 
adus în pragul morţii, şi Lăsaţi-mă să-mi scot din fântână 
găleata. O, preastrăluciţilor stăpâni ai acestei fântâni, mi 
se usucă sufletul şi mi se îneacă răsuflarea în gură!“ 

Şi începui să-mi strig aşa obida, şi să gem lung, până 
ce, într-un sfârşit, răzbăru din fântână până la urechea 
mea un glas din care pricepui vorbele acestea: „Viaţa 
este mai de preţ decât moartea. O, slujitorule al lui 
Allah, dacă ne scoţi din puţul acesta, avem să te răsplă- 
tim. Viaţa este mai de preţ decât moartea!“ 

Eu atunci, uitând pe-o clipită de setea mea, îmi adunai 
puterile câte îmi mai rămăseseră şi, opintindu-mă, ajunsei, 
într-un sfârşit, să izbândesc a scoate din fântână fesul cu 
tot ce atârna de el. Şi văzui, încleştate cu mâinile de fesul 
meu, două muieri tare bătrâne, şi oarbe, şi cocârjate la 

trup ca un arc, şi atâta de slabe, încât ar fi putut să treacă 
prin urechile acului. Ochii le erau înfundaţi în cap, fălcile 
fără dinţi, capetele se bâţâiau jalnic, picioarele le tremu- 
rau, iar părul le era alb ca bumbacul dărăcit. Şi când, cu- 
prins de milă şi uitându-mi de-a binelea de sete, le 
întrebai care era pricina de sălăşluiau în puţul cel vechi, 
ele îmi spuseră: 

— O, tinere preamilos, am stârnit odinioară mânia 
stăpânului nostru, domnul ginnilor cei Dintru-ntâi 
Născuţi, care ne-a văduvit de vedere şi a poruncit să fim 
aruncate în puţul acesta. Şi iacătă-ne gata să te ajutăm să 
dobândești, drept mulțumire, tot ce ţi-ai putea dori. Ci, 
mai întâi, avem să-ți arătăm cum să ne lecuieşti de orbie. 
Şi, odată lecuite, avem să fim dobânda binefacerii tale. 

Şi urmară astfel: 

— Nu departe de aici, în cutare loc, se află un râu, 
unde are obiceiul să vină pe mal o vacă de cutare cu- 
loare. Du-te şi caută nişte baligă proaspătă de la vaca 
aceea, unge-ne cu ea pe ochi şi, în chiar clipita aceea, 
avem să ne căpătăm iarăşi vederea. Ci, atunci când vaca 
are să se ivească, tu trebuie să te ascunzi de ea, întrucât, 
dacă te-ar vedea, nu s-ar mai băliga. 

Eu atunci, supunându-mă spuselor lor, pornii înspre 
partea unde se aha râul cu pricina, pe care nu-l văzusem 
în căutările mele de mai înainte, şi ajunsei la locul arătat, 
unde mă ghemuii pe după niște stufărişuri. Şi nu peste 
mult timp văzui că iese din apă o vacă albă ca argintul. Şi, 
de cum ajunse pe mal, se bălegă îmbelşugat, apoi începu 
să pască la iarbă. După care intră iarăşi în apă şi pieri. 

Eu mă ridicai numaidecâr din locul meu, strânsei 
balega de la vaca aceea albă şi mă întorsei la fântână. Și 
unsei cu balegă ochii bătrânelor, iar ele numaidecât îşi 
căpătară vederile şi se uitară în toate părțile. 

După care îmi sărutară mâinile şi îmi spuseră: 

— O, stăpâne al nostru, doreşti bogăţie, ori sănătate, 
ori vrei să ai parte de vreo mândreţe de fară? 

Iar eu, fără a şovăi, răspunsei: 

— O, mătuşele mele, Allah Preadarnicul m-a şi miluit 
cu bogăţie şi cu sănătate. Ci, în ceea ce priveşte frumu- 
seţea, niciodată nu am avut la îndemână cu ce să-mi 
astâmpăr inima! Daţi-mi parceaua aceea de mândrețe, 
despre care pomeneaţi! 

lar ele îmi spuseră: 

— Pe capul şi pe ochii noştri! avem să-ţi dăm parcea- 
ua de mândreţe. Este chiar fiica sultanului nostru. E 
asemenea cu bobocul cel zâmbitor al trandafirului din 
grădină, şi-i ea însăşi un trandafir, fie de grădină, fie 
sălbatic. Ochii-i sunt galeşi ca ai unui om bar iar un 
sărut de-al ei potoleşte un potop de necazuri dintre cele 
mai negre. In ceea ce priveşte pl fa ei, în totului 
tot, soarele se topeşte dinainte-i, luna se luminează de 
la ea şi toate inimile cad răpuse, iar părinţii ei, care o au 
dragă până peste poate, o ţin toată vremea la pieptul 
lor şi îşi încep ziua bucurându-şi ochii cu frumuseţea ei. 
Şi-aşa cum e, cu tot ce are ea tainic, va să fie a ta; şi ai să 
te bucuri de ea; iar ea, la fel, de tine... 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a nouă sute șaptesprezecea noapte 
Urmă: 


.. iar părinţii ei, care o au dragă până peste poate, o 
ţin toată vremea la pieptul lor şi îşi încep ziua bucu- 
rându-şi ochii cu frumuseţea ei. Şi-aşa cum e, cu tot ce 
are ea tainic, va să fie a ta; şi ai să te bucuri de ea; iar ea, 
la fel, de tine. Aşa că avem să te călăuzim la ea; şi amân- 
doi aveţi să faceţi ceea ce aveţi de făcut. Ci să iei seama 
ca părinţii ei să nu te vadă, mai ales la ceasul îmbrăţi- 
şărilor; întrucât te-ar arunca de viu în foc. Ci nici răul 

acela nu are să fie fără de leac; întrucât noi avem să fim 
mereu acolo, spre a veghea asupra ta şi a te scăpa de la 
moarte. Şi chiar că nimica nu are să ţi se întâmple decât 
bine, întrucât noi avem să venim la tine în temniţă şi 
avem să te ungem pe trup cu untură de şarpe faraonic, 
încât, de-ar fi să stai şi o mie de ani pe vreun rug ori în 
vreun cuptor, trupul tău nu va păți nici cel mai mic rău, 
iar focul ar fi pentru tine ca o scaldă tot atâta de răco- 
roasă ca într-un izvor din grădina lremului. 

Şi, după ce mă prevestiră astfel despre tot ceea ce avea 
să mi se întâmple, şi mă liniştiră de la început în ceea 
ce privește sfârşitul lucrurilor, cele două bătrâne mă pur- 
tară, cu o iuţeală ce mă ameţea, până la saraiul cu pri- 
cina, care era saraiul sultanului ginnilor cei Dintru-ntâi 
Născuţi. Şi deodată mi se păru că mă văd în raiul cel 
desăvârşit. Iar în sala lăturalnică, în care fusei dus, o 
văzui pe aceea ce îmi fusese menită de ursitoare, o co- 
pilă luminată de chiar frumuseţea ei şi culcată în criva- 
tul ei, cu capul sprijinit pe o pernă vrăjită. Şi, hotărât! 
față de strălucirea ei s-ar fi ruşinat până şi soarele; iar 
de-ai fi privit-o mai îndelung, ţi-ai fi spălat mâinile de 
înţelepciune şi de viaţă. Şi-atunci, numaidecât, săgeata 
cea ageră a dorinţii de desfătare cu ea lovi adânc în 
inima mea. Şi rămăsei dinaintea ei, cu gura căscată, pe 
când copilul ce-mi fusese lăsat de moştenire se însufleți 
amarnic şi nu mai râvnea nimica alta decât să adulmece 
văzduhul vremilor. 

La priveliştea aceea, copila cea lunară îşi încruntă 
sprânceana, îndemnată parcă de vreun simțământ de 
ruşine, în vreme ce privirea-i plină de vicleşuguri îşi da 
îngăduinţa. Şi îmi spuse cu un glas pe care îl voia mâ- 
nios: 

~ O, făptură omenească, de unde ai venit şi ce-i cu 
asemenea cutezanţă la tine? Au nu te temi că o să-ţi speli 
mâinile cu chiar viața ta? 

Iar eu, pricepându-i gândurile cele adevărate față de 
mine, răspunsei: 

— O, stăpâna mea ca de miere, ce viață este mai de 
dorit decât clipa aceasta, în care sufletul meu se bucură 
de icoana ta? Pe Allah! mi-ai fost scrisă de la ursitoare 
şi am venit aici anume spre a mă supune ursitei mele. 
Mă rog, aşadar, ţie, pe ochii tăi, diamantele acelea, să 
nu mai risipeşti cu vorbe deșarte o vreme ce-ar putea 
să fie folosită mai cu alt rost. 

Atunci, copilandra se scutură dintr-odată de înfăţi- 
şarea ei adormită şi se repezi la mine, împinsă parcă de 
un dor nebiruit, şi mă luă în braţe, şi mă strânse la 
pieptu-i cu nesaţ, şi se îngălbeni de tot, şi căzu topită în 
braţele mele. Şi nu zăbovi a se zmuci, a zvâcni şi a icni, 
cu atâta foc, încât, atunci pe loc şi numaidecât, copilul 
cel nătărău se şi strecură în leagănul său, fără de țipete 
ori necaz, întocmai ca peştele într-un pârâu ori într-un 
iaz. lar sufletul meu, scăpat de orice greu, nu mai luă 
aminte decât la desfărul fierbinte şi la ce avea dinainte. 
Şi ne trecurăm ziua toată, şi noaptea toată, fără a vorbi, 
fără a mânca, fără a bea, numai în frământ de şolduri şi 
de coapse, şi în tot ce mai urmează, întru ceea ce se dă 
şi întru ceea ce se ia. Şi berbecul cel încornat nu o ocroti 
deloc pe oiţa aceea războinicoasă, iar bătăile lui erau 
chiar ca ale unui adevărat taică vânjos la grumaz, iar zu- 
maricaua pe care o dărui fu o zumarica bine mestecată, 
iar tătânele strălucirii nu se lăsă mai prejos de căușul cel 
năzdrăvan, iar dulcele mizilic îi fu năprasnicului cel 
chior mertic, iar catârca iabraşă fu domolită de cârja 
dervişului la ispaşă, iar mierloiul cel mut de față îşi po- 
trivi glasul după filomela cea cântăreață, iar iepurica 
fără ureche întocmai cu cocoşul cel fără de glas o pere- 
che, iar zbanţul cel fără de căpută făcu să fulgere limba 
cea mută, şi, într-un cuvânt, tot ceea ce era de luat fu 
luat, şi ceea ce era de dat fu dat; şi nu mai contenirăm 

treaba măreață decât atunci când se făcu dimineaţă, ca 
să rostim rugăciunea amândoi şi să ne ducem să ne spă- 
lăm apoi. 

Şi petrecurăm aşa o lună întreagă, fără ca să aibă 
habar cineva că mă aflam în sarai şi de viaţa grozavă pe 
care o duceam noi doi, plină numai de giugiuleli fără de 
cuvinte şi de alte lucruri la fel. Iar bucuria mea ar fi fost 
deplină, de n-ar fi fost spaima pe care nu contenea s-o 
trăiască iubita mea, că are să vadă taina noastră descope- 
rită de către tatăl şi mama sa, teamă atâta de amarnică, 
într-adevăr, încât smulgea inima din inimă. 

Or, ziua aceea atâta de înfricoşată nu zăbovi a veni. 
Întrucât, într-o dimineaţă, tatăl copilandrei, când se scu- 
lä, se duse în iatacul fetei sale şi luă seama că frumuseţea 
ei lunară şi frăgezimea ei se cam ofiliseră şi că un fel de 
lâncezeală grea îi adâncea trăsăturile şi i le acoperea cu o 
veştejeală. Şi, pe dată, o chemă şi pe mamă, şi îi spuse: 

— Pentru ce s-o fi schimbat aşa la culoare faţa fetei 
noastre? Au nu vezi şi tu cum vântul cel jalnic al toam- 
nei a veştejit trandafirii din obrajii ei? 

lar mama se uită îndelung, tăcută şi cu ochi bănu- 
ielnici, la fata care dormea cuminte, şi, fără a rosti un 
cuvânt, se duse lângă ea, săltă cu o mişcare repede că- 
maşa şi, cu două degete de la mâna stângă, despărţi cele 
două jumătăți vrăjitoare de jos ale fetei sale. 

Şi cu ochii ei văzu ceea ce văzu, şi anume dovada 
neabătută a fetiei ce-şi luase zborul de la iepuriţa de cu- 
loarea iasomiei... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a nouă sute optsprezecea noapte 


Urmă: 

... Şi cu ochii ei văzu ceea ce văzu, şi anume dovada 
neabătută a fetiei ce-şi luase zborul de la iepuriţa de cu- 
loarea iasomiei. Şi, la dovedirea aceea, era să leşine de 
tulburare şi strigă: 

— O, ruşinea şi cinstea ei jefuite! O, fară dezmățată 
şi atâta de ticăloasă! O, urmele cele de netăgăduit de pe 
haina fecioriei ei! 

Pe urmă o zgâlrâi repezit şi o trezi, ţipând la ea: 

— Dacă nu mărturiseşti adevărul o, cățeao, am să te 
fac să guşti moartea cea cruntată! 

Şi tinerica, trezită aşa deodată şi văzând-o pe maică-sa 
cu un nas plin de mânie neagră împotriva ei, îi dete-n 
gând ce se întâmplase şi pricepu tulbure că ceasul amar- 
nic venise. Încât nu încercă nici să tăgăduiască ceea ce nu 
era cu putință de tăgăduit, nici să mărturisească ceea ce 
era de nemărturisit. Şi chibzui să lase-n jos capul şi 
pleoapele, şi să păstreze tăcere. Şi, din vreme în vreme, 
sub potopul vorbelor ca o vijelie aruncate de maică-sa, 
se mulțumi să salte o clipită pleoapele, spre a le cobori 
apoi numaidecât peste ochii buimăciți. Cât de-a răspun- 
de într-un fel ori într-altul, se feri cu grijă. Şi când, la 
capătul întrebărilor, al bruftuirurilor şi al vuietelor de 
furtună, mama îşi simţi glasul răguşit şi gârlejul că nu 
mai scoate niciun grai, o lăsă pe fiică-sa acolo şi ieşi clo- 
cotind să dea poruncă să se cerceteze tot saraiul, spre a-l 
dibui pe făptașul pagubei. Şi mă dibuiră peste tare puţină 
vreme, căutările fiind făcute pe urma lăsată de mirosul 
meu de făptură omenească, pe care nasul lor îl adulmeca. 

Şi-aşa că mă înhățară şi mă duseră afară din harem 
şi din sarai; şi, strângând o grămadă mare de lemne, mă 
dezbrăcară şi se pregătiră să mă arunce pe rug. Şi, în cli- 
pita aceea chiar, cele două bătrâne din fântână veniră 
înspre mine şi le spuseră străjerilor: 

— Vrem să aruncăm pe trupul cel ticălos al acestei 
făpturi omeneşti un chiup cu ulei de lampă, pentru ca 

focul să se lipească mai bine de el şi să ne scape cât mai 
degrabă de vederea lui ticăloasă. 

Iar străjerii nu avură nimica de zis, ba dimpotrivă! 
Atunci, cele două bătrâne îmi turnară pe trup un chiup 
plin cu ulei solomonesc, despre ale cărui puteri mă lă- 
muriseră, şi mă frecară cu el peste tot, fără a lăsa neunsă 
nicio bucăţică din făptura mea. După care străjerii mă 
puseră în mijlocul rugului cel uriaş şi-i deteră foc. Şi, în 
puţină vreme, flăcările mânioase mă împresurară. Ci 
limbile roşii, care mă atingeau, mi se păreau mai dulci 
şi mai răcoroase decât mângâierea apei din grădinile 
Iremului. Şi şezui acolo de dimineaţa până seara, în mij- 
locul acelei văpăi, tot atâta de nevătămat ca şi în ziua 
când ieşisem din pântecele maicii mele. 

Or, ginnii cei Dintru-ntâia Naştere, şi care ațâțaseră 
focul în care credeau că de mult mă şi făcusem scrum, 
îl întrebară pe stăpânul lor ce aveau de făcut cu cenuşa 
mea. lar sultanul le răspunse să ia cenușa şi s-o arunce 
iarăşi în foc. lar sultana adăugă: 

— Ci, mai înainte, udaţi-vă pe ea! 

Şi, potrivit poruncii, ginnii slujitori stinseră focul, 
spre a-mi lua cenuşa şi a se uda pe ea. Şi mă găsiră zâm- 
bitor şi nevătămat, în starea în care am spus. 

La priveliştea aceea, sultanul şi sultana ginnilor cei 
Dintru-ntâia Naştere nu mai avură nicio îndoială în 
ceea ce priveşte puterile mele. Şi cugetară în mintea lor, 
şi chibzuiră că erau datori de aci înainte să-l cinstească 
pe un om atâta de strălucit. Și găsiră că era potrivit s-o 
mărite pe fata lor cu mine. Şi veniră, şi mă luară de mâ- 
nă, şi îşi cerură iertăciune pentru purtarea lor, şi mă 
înconjurară cu multă cinste şi căldură. Şi, când le dezvă- 
luii că sunt fiul sultanului de la Wakak, se bucurară pâ- 
nă peste marginile bucuriei, binecuvântând ursita care 
o împerechea pe fata lor cu cel mai strălucit dintre fiii 

lui Adam. Şi sărbătoriră cu toată pohfala şi bucuria în- 
surătoarea mea cu mândreţea aceea cu trup de trandafir. 

Şi când, peste un şir de zile, mă ajunse dorul de a 
mă întoarce la împărăţia mea, cerui îngăduința de la 
socrul meu, tatăl soției mele. Şi măcar că le era cu du- 
rere să se despărțească de fata lor, nu voiră să se pună 
cumva împotriva dorinței mele. 

Şi porunci să ni se pregătească un car din aur, tras de 
şase perechi de ginni zburători, şi îmi dărui, în chip de 
peşcheş, o grămadă de giuvaieruri şi de gemme minu- 
nate. Şi, după bun-rămasuri şi urări de bine, fuserăm 
duşi, într-un răstimp de cât să închizi un ochi şi să-l 
deschizi iar, în cetatea Wakak, cetatea mea. 

Or, află acuma, o, flăcăule, că tinerica pe care o vezi 
dinaintea ta, cu mâinile legate la spate, este fata socrului 
meu, sultanul ginnilor De-la-Obârşii. Chiar ea este so- 
ţia mea şi o cheamă Roada-bradului. Şi despre ea a fost 
vorba până acum, şi tot despre ea are să fie vorba şi în 
ceea ce am să-ţi povestesc de aci înainte. 

Şi-aşa, într-o noapte, la o vreme după întoarcerea 
mea acasă, dormeam lângă soţia mea, Roada-bradului. 
Şi, din pricina căldurii, care era mare, mă trezii, cum nu 
aveam obiceiul, şi băgai de seamă că, în ciuda fierbinţelii 
înăbuşitoare, picioarele şi mâinile Roadei-Bradului erau 
mai reci ca gheaţa. Şi rămăsei nedumerit când simţii 
răceala aceea ciudată şi, temându-mă ca nevasta-mea să 
nu fie lovită de vreo boală rea, o trezii încetişor şi îi 
spusei: 

— Dulceaţa mea, eşti rece toată! Ţi-e rău sau ce ai? 

Iar ea îmi răspunse cu glas nepăsător: 

— Nu am nimic. Mai adineaori am avut o trebuință 
şi, din pricina spălăturii pe care am făcut-o pe urmă, 
îmi sunt reci picioarele şi mâinile. 

Iar eu crezui că spusele ei sunt adevărate şi, fără a 
mai rosti o vorbă, mă culcai iar. 

Or, peste câteva zile, se petrecu același lucru; iar so- 
ţia, la întrebarea mea, dete aceeaşi lămurire. Ci, de data 
aceasta, nu mai fusei mulțumit deloc şi o umbră de bă- 
nuială intră tulbure în mintea mea. Şi din clipita aceea 
rămăsei îngrijorat. Ci îmi încuiai toate bănuielile în si- 
petul inimii şi trăsei zăvorul tăcerii la uşa limbii mele... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a nouă sute nouăsprezecea noapte 
Urmă: 


... Ci îmi încuiai toate bănuielile în sipetul inimii şi 
trăsei zăvorul tăcerii la uşa limbii mele. Şi, spre a încerca 
o scăpare din îngrijorarea mea, mă dusei pe la grajduri 
să mă mai uit la caii mei cei frumoşi. Şi văzui caii pe 
care îi ţineam numai pentru folosinţa mea, dată fiind 
fuga lor mai iute ca vântul, că ajunseseră atâta de slabi 
şi de topiţi, încât le ieşeau oasele prin piele, iar spinarea 
le era roasă în mai multe locuri. Şi eu, nemaipricepând 
nimic, poruncii să vină dinainte-mi toţi grăjdarii şi îi 
întrebai: 

— O, pui de căţele, ce-i asta? Şi cum aşa? 

Iar ei se aruncară cu faţa la pământ dinaintea mâniei 
mele, şi unul dintre ei săltă un pic fruntea tremurând, 
şi îmi spuse: 

— O, stăpâne al nostru, am a-ţi spune câteva lucruri 
de taină. 

lar eu îi aruncai năframa ocrotirii, poruncindu-i: 

— Spune-mi adevărul, şi nu-mi ascunde nimic, alt- 
minteri țeapa te aşteaptă! 

Atunci, el spuse: 

— Află, o, stăpâne al nostru, că în fiece noapte, ne- 
abătut, sultana, stăpâna noastră, îmbrăcată în hainele 

sale împărăteşti, gătită cu podoabele şi cu giuvaerurile 
sale, asemenea cu Balkis în fala dichiselilor ei, vine la 
grajd, alege unul dintre caii dragi Măriei Tale, încalecă 
pe el şi pleacă să se preumble. Şi, pe la sfârşit de noapte, 
când se întoarce, calul nu mai este bun de nimic şi cade 
la pământ, sfârşit. Şi iacătă că de mult ține starea aceasta 
de lucruri, de care niciodată nu am cutezat să dăm de 
ştire sultanului, stăpânul nostru! 

Or eu, aflând treburile astea ciudate, mă tulburai în 
inima mea, iar îngrijorarea mi se vijelui, şi bănuielile 
mi se înrădăcinară adânc în minte. Şi toată ziua îmi 
trecu astfel, fără să am o clipită de linişte spre a mă gândi 
la treburile domniei. Şi aşteptam noaptea cu o nerăbda- 
re care îmi zvâcnea picioarele şi mâinile fără de voia 
mea. Încât, atunci când se făcu ceasul la care mă du- 
ceam, de obicei, lângă soţia mea, noaptea, intrai la ea şi 
o găsii gata dezbrăcată şi troznindu-şi încheieturile a 
somn. Şi îmi zise: 

— Sunt tare ostenită şi nu mai am alt dor decât să mă 
culc. Iacătă că somnul mi se şi aşterne pe ochi. Uf haide 
să ne culcăm! 

Iar eu, la rându-mi, izbutii să-mi tăinui zbuciumul 
lăuntric şi, prefăcându-mă a fi încă şi mai toropit de 
somn decât ea, mă întinsei pe crivat, măcar că eram cu 
totul treaz, şi începui să răsuflu cu sforăituri, ca beţiva- 
nii care dorm prin cârciumi. 

Atunci, femeia aceasta a blestemului se sculă ca o pi- 
sică şi îmi puse la buze o ceaşcă din care îmi turnă în 
gură tot ce se afla în ea. lar eu avusei puterea să nu mă 
dau nicicum în vileag; ci, răsucindu-mă oleacă înspre 
perete, ca şi cum aş fi dormit mai departe, scuipai pe tă- 
cute în pernă zeama de bang, pe care mi-o turnase în 

ură. lar ea, fără a avea vreo îndoială asupra puterilor 
ii. nu se mai sfii de nimic şi se vâbzoli în voie 
prin odaie, şi se spălă, şi se dichisi, şi îşi dete cu kohl la 
ochi, şi cu nard prin păr, şi cu sârmea indienească pe 

sprâncene, şi cu missie tot indienească pe dinți, şi se în- 
miresmă cu balsam tare de trandafiri, şi se împodobi 
cu giuvaieruri, şi ieşi călcând de parcă ar fi fost beată. 

Atunci, după ce o aşteptai să iasă, mă sculai din pat şi, 
aruncându-mi pe umeri o mantie, mă luai după ea, cu 
paşi furişaţi. Şi o văzui cum se duce la grajduri, şi cum 
alege un cal frumos şi sprinten ca acela al domniţei Şirin. 
Şi încălecă pe el, şi plecă. Și vrusei şi eu să încalec pe un 
cal, şi să mă țin după ea; ci mă gândii că tropotul copitelor 
ar ajunge la urechile soției dezmăţate şi că astfel ar bănui 
ceea ce trebuia să-i rămână neştiut. Incât, strângându-mi 
brâul pe după mijloc aşa cum fac saizii şi olăcarii, o luai 
la fugă fără zarvă pe urmele calului soției mele, slobo- 
zindu-mi picioarele în vânt. Iar când mă poticneam, mă 
sculam numaidecât; iar când cădeam, mă ridicam pe dată, 
fără a-mi pierde nădejdea. Şi fugii aşa mai departe, sfâ- 
şiindu-mi picioarele în pietrele de pe drum. 

Or, află, o, tinere, că, fără ca eu să-i fi dat poruncă 
să vină după mine, ogarul pe care îl vezi colea dinaintea 
ta, cu gâtul împodobit cu zgardă din aur, plecase după 
mine şi gonea credincios alături fără a da glas. 

Şi, după câteva ceasuri de goană fără de răgaz, soţia 
mea ajunse într-o câmpie goală, în care nu se afla decât 
numai o casă, mică şi zidită din ceamur, unde sălașluiau 
nişte arapi. Şi descălecă din şa şi intră în casa arapilor. 
lar eu vrusei să intru după ea; ci uşa se închise, până să 
apuc să ajung în prag, şi mă mulțumii să mă uit printr-o 
bageacă, spre a încerca să aflu cam ce treabă putea să 
fie acolo. 

Şi iacătă că arapii, care erau în număr de şapte şi se 
asemuiau cu nişte bivoli, o întâmpinară pe soţia mea 
cu înjurături înfricoşate, şi o înşfăcară, şi o tăbârciră la 
pământ, şi o călcară în picioare cu lovituri atâta de cum- 
plite, încât gândii că i-au frânt oasele şi că şi-a dat du- 
hul. Ci ea, departe de a se arăta potopită de bătaia aceea 

cruntă, din care şi astăzi mai poartă urme pe umeri, pe 
pântece şi pe spinare, se mulțumea să le spună arapilor: 

— O, dragii mei, pe focul dragostei pe care vi-o port, 
mă jur vouă că am zăbovit oleacă în noaptea aceasta, 
numai din pricină că sultanul, soțul meu, jegosul acela, 
tuhăsoiul acela afurisit, a stat treaz până peste ceasul lui 
obişnuit. Altminteri, oare, aş fi aşteptat eu atâta până să 
viu şi să-mi bucur sufletul cu băutura desfărărilor voas- 
tre? 

lar eu, văzând acestea, nu mai ştiam nici unde mă 
aflam, nici dacă nu eram cumva pradă vreunui vis cum- 
plit. Şi îmi ziceam în cugetul meu: „Ya Allah! nu am 
atins-o niciodată pe Roada-bradului nici măcar cu un 
trandafir! Au cum se face de îndură acuma asemenea 
lovituri, fără să moară?“ Şi, pe când eu cugetam astfel, 
îi văzui pe arapi, domoliţi de rugăminţile de iertare ale 
soţiei mele, cum o dezbracă din creştet până în talpă, 
rupând hainele de pe ea şi smulgându-i giuvaierurile şi 
podoabele, pe urmă cum se reped peste ea, ca un singur 
ins, ca s-o potopească din toate părţile deodată. Iar ea, 
sub potopirea aceea, răspundea cu nişte suspine în- 
fundate, cu nişte ochi albi şi cu gâfâituri. 

Eu atunci, neputând să îndur mai mult priveliștea, 
mă aruncai prin bageacă în mijlocul odăii şi, înşfăcând 
o măciucă dintre măciucile ce se găseau acolo, mă prile- 
juii de năuceala arapilor, care gândeau că o fi coborât 
peste ei vreun ginn, şi tăbărâi asupra-le, şi îi doborâi cu 
lovituri straşnice, bine alduite în capetele lor. Şi pe cinci 
dintre ei îi deznodai în felul acesta de deasupra soţiei 
mele, şi îi dădui de-a berbeleacul drept în fundul ia- 
dului. Ceea ce văzând, ceilalți doi arapi care mai rămă- 
seseră se deznodară singuri de soţia mea și îşi căutară 
izbăvirea în fugă. Ci izbutii să mai pun gabja pe unul şi, 
dintr-o lovitură, îl şi aşternui la picioarele mele; şi, cum 
nu era decât ameţit, luai o frânghie şi vrusei să-l leg de 

mâini şi de picioare. Ci, pe când mă aplecam, soția mea 
se repezi deodată pe la spate şi mă împinse cu atâta 
putere, de mă întinse jos. Atunci, arapul se folosi de 
prilejul acela spre a se scula şi a mi se aburca pe piept. 
Şi tocmai ridica măciuca spre-a isprăvi dintr-o lovitură 
treaba cu mine, când câinele meu cel credincios, ogarul 
acesta de culoarea sturzului, îi sări în beregată și îl do- 
borî la pământ, rostogolindu-se peste el. Iar eu mă pri- 
lejuii numaidecât de clipita prielnică, spre a mă năpusti 
asupra potrivnicului meu și, dintr-o răsucitură de mâ- 
nă, îi şi priponii mâinile și picioarele. Pe urmă veni şi 
rândul Roadei-Bradului, s-o iau şi s-o leg, fără a rosti o 
vorbă, în vreme ce ochii mei scăpărau scântei. 

Sfârşind treaba, îl târâi pe arap afară din casă şi îl le- 
gai de coada calului. Pe urmă o luai pe soția mea şi o 
pusei dinainte-mi în şa, de-a curmezişul, ca pe o desagă. 
Şi, urmat de ogarul care îmi scăpase viaţa, mă întorsei 
la sarai, unde cu chiar mâna mea îi tăiai capul arapului 
al cărui trup, târât tot lungul drumului, nu mai era de 
mult decât o zdreanţă vie, şi dădui carnea lui câinelui 
s-o mănânce. Şi poruncii să i se pună la sare capul, care 
este chiar căpăţâna pe care, iacătă, o vezi aici pe tablaua 
aceasta, dinaintea Roadei-Bradului. Şi, drept orice osân- 
dă pentru soția mea, dezmăţata, o pedepsii numai cu 
priveliştea zilnică a capului pe care i l-am tăiat arapului, 
hăndrălăul ei. Şi-aşa cu ei cu amândoi. 

Ci, în ceea ce îl priveşte pe cel de al şaptelea arap, 
care izbutise să fugă, acela nu se opri din alergătură pâ- 
nă ce nu ajunse în ţările Sinnului şi Masinnului, unde 
domneşte sultanul Tammuz ben Camus. Şi, după un 
şir de sforării, ticălosul de arap izbuti să ajungă a se as- 
cunde sub crivatul de fildeş al domniţei Mohra, fata 
sultanului Tammuz. Şi-acuma este sfetnicul ei de taină. 
Şi nimeni din sarai nu ştie că arapul se află sub crivarul 
domniţei. 


308 O mie şi una de nopti 


Şi iacătă, o, tinere, toată povestea mea cu această 
Roada-bradului. Şi-acesta-i rostul arapului cel negru, la 
ceasul de-acum sub crivatul de fildeş al fetei sultanului 
de la Sinn şi Masinn, domnița Mohra, ucigaşa atâtor 
feciori de crai. 

Aşa îi grăi sultanul Chiparos, stăpânul cetății Wakak, 
tânărului beizadea Diamant. 

Pe urmă adăugă... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a nouă sute douăzecea noapte 
Urmă: 


... Aşa îi grăi sultanul Chiparos, stăpânul cetăţii 
Wakak, tânărului beizadea Diamant. 

Pe urmă adăugă: 

— De-acuma, după ce ai auzit ceea ce nicio făptură 
omenească nu ştie, întinde-ţi capul, care nu mai este al 
tău, şi spală-te pe mâini de viaţă! 

Ci Diamant răspunse: 

— O, doamne al vremilor, ştiu că mi-e capu-n mâinile 
tale şi sunt gata să mă despărțesc de el fără prea multe 
păreri de rău. Însă până acuma nodul cel mai de seamă 
al poveştii tale nu este încă destul de lămurit, în mintea 
mea, Întrucât încă nu ştiu pentru ce şi-a ales cel de-al şap- 
telea arap ca adăpost tocmai subpatul domniței Mohra, 
şi nu alt loc de pe pământ, şi mai ales cum se face că 
domnia s-a învoit să-l ţină în iatacul ei! Aşa că lămu- 
reşte-mă cum s-a petrecut lucrul; şi, de îndată ce am să 
aflu, îmi voi face spălările cele sfinte şi voi muri! 

Când auzi vorbele acestea ale lui Diamant, sultanul 
Chiparos rămase până peste poate de uluit. Întrucât nu 

se aştepta la o asemenea întrebare şi, de altminteri, nici- 
odată nu-l mânase ispita să afle amănuntele pe care le 
cerea Diamant. Drept aceea, nevoind să arate că habar 
nu avea de o pricină atâta de însemnată, îi spuse tână- 
rului beizadea: 

— O, călătorule, ceea ce mă întrebi acuma este ceva 
ce ţine de tainele puterii domneşti şi, dacă ţi le-aş dezvă- 
lui, aş trage asupra capului şi a împărăției mele cele mai 
grele năpaste. Pentru aceea, mai degrabă am să-ţi cruţ 
viaţa şi capul, şi am să-ţi iert cutezanţa. Grăbeşte-te, aşa- 
dar, să pleci din sarai, până a nu mă desturna din hotă- 
rârea mea de a te lăsa să pleci slobod! 

lar Diamant, care nu nădăjduia să scape atâta de les- 
ne, sărută pământul dintre mâinile sultanului Chiparos 
şi, dumirit acuma despre toate câte voise să ştie, ieşi din 
sarai dând slavă lui Allah carele îi menise mântuirea. Şi se 
duse să-şi ia rămas-bun de la tânărul său prieten, Farah, 
copilandrul cel drăgălaş, care vărsă lacrimi la plecarea lui. 
Pe urmă se sui pe terasa casei şi arse un fir de păr din barba 
lui Simmurg. Şi numaidecât se dezlănțui o răbufnitură ca 
de furtună, după care zburătorul se ivi dinainte-i. 

Şi, după ce îl întrebă ce voiește, îl luă în spinare, îl tre- 
cu peste cele şapte oceane şi îl aduse cu dragoste şi bună- 
voinţă la sălaşul său. Şi îl ţinu să se odihnească vreme de 
câteva zile. După care îl luă iar în spinare şi îl duse la 
domnița Aziza cea dulce, în mijlocul trandafirilor ce-şi 
îngemănau bobocii. Şi Diamant o găsi pe dulceața aceea, 
care îi plângea lipsa şi suspina după întoarcerea lui, iar 
obrajii ei se făcuseră asemenea florii de rodie. Şi, când îl 
văzu că intră, însoţit de Al-Simmurg zburătorul, inima i 
se topi; şi fata se ridică de jos, tremurând precum căpri- 
oara când sare la chemarea căpriorului. Iar Al-Simmurg 
zburătorul, ca să nu-i stânjenească, ieși din sală, lăsându-i 
să se alinte în voie. lar când se întoarse, peste un ceas de 
vreme, îi găsi tot îmbrățişaţi, strălucire cu strălucire. 

lar Diamant, care îşi împlinise toate dorurile, îi spu- 
se lui Al-Simmurg; 

— O, binefăcătorule al nostru, o, taică al uriaşilor şi 
cunună a lor, aş dori acuma de la tine să ne porţi până 
la Gamila, nepoata ta cea minunată, care mă aşteaptă pe 
chilimurile roşii ale dorului! 

Şi Al-Simmurg cel năzdrăvan îi luă pe amândoi, câte 
unul pe fiecare umăr, şi îi duse, într-un răstimp cât să 
închizi şi iarăşi să deschizi un ochi, până la gingaşa 
Gamila, pe care o găsi cufundată în tristeţe, nemaiştiind 
nimica de făptura ei, şi suspinând stihurile acestea: 


O, inima-mi, n-o alunga departe 
De chipul drag, pe care l-a-ndrăgit 
Narcisa ce se zbuciumă de moarte! 
Iar dacă tu nu te-ai bețivănit, 

Să nu-l cerţi pe cel care n-are parte 
Decât de-alinul unui vin coclit — 

Ci du-l în crâșmă iar, să-şi bea necazul! 
Of, nu mai poate inima-mi să scape 
De oștile ce şi-au pornit poghiazul, 
Stârnite de sub vajnicile-ți pleoape! 
Și nu mai ştiu să-mi răcoresc obrazul 
La niciun şipot, al niciunei ape! 
Mi-e haina toată un pojar de dor, 

O, frumusețe scumpă, o, iubite, 

O, răule, o, fermecat fecior! 
De-atâta chin, de-atâtea lungi ispite, 
Supusă zac sub cruntul tău picior 
Gingaş ca iasomiile-nflorite! 

O, inima mea, ca un foc fierbinte, 
La vârsta fără minte-a tineretii, 

Cât i-o fi scris să zacă-n chinuri sfinte 
Oftând de dorul dragostei şi-al vieții, 
Sub jugu-n care pe vecie-o prinde 

Un fur de inimi, soare-al frumuseţii? 

lar Diamant, care nu uitase nicidecum câte datorin- 
te avea faţă de mult-miloasa Gamila, cea care îl scosese 
din pielea lui de cerb şi îl slobozise din vrăjitoriile suro- 
rii ei, Latifa, fără a mai pune la socoteală darul acelor 
arme magiceşti, cu care îl împodobise, nu pregetă să-i 
dovedească fierbinte simţămintele sale de îndatorință. 
Şi, după revărsările de bucurie ale întâlnirii, o rugă pe 
sultana Aziza să-l lase un ceas cu Gamila, fără de mar- 
tori. Iar Aziza găsi cererea lui întemeiată şi împărțeala 
cinstită, şi ieşi, împreună cu Al-Simmurg, lar când, pes- 
te un ceas de vreme, se întoarse, o găsi pe Gamila topită 
în braţele lui Diamant. 

Atunci, Diamant, căruia îi plăcea să facă fiecare lu- 
cru la ceasul cuvenit, se răsuci înspre cele două soţii ale 
sale şi înspre Al-Simmurg, şi le spuse: 

— Gândesc că este vremea să hotărâm şi rosturile 
domniţei Latifa, vrăjitoriţa, care este sora ta, ya Gamila, 
şi fiica fratelui tău, o, taică al zburătorilor. 

Şi toţi răspunseră: 

— Nu avem nimica împotrivă! 

Pe urmă Al-Simmurg, la rugămintea lui Diamant, 
zbură până la nepoata sa, vrăjitoria Latifa, şi, dintr-o 
rotitură de mână, îi legă mâinile la spate şi o aduse di- 
naintea lui Diamant. lar tânărul cocon, luând seama la 
ea, zise: 

— Spre-a o judeca, să şedem aici roată şi să chibzuim 
asupra osândei. 

lar după ce luară loc unii în faţa altora, Al-Simmurg 
îşi dete cu socoata, spunând: 

— Se cade ca, fără de şovăire, să izbăvim neamul 
omenesc de făcătoarea aceasta de rele. Eu socot că, fără 
a zăbovi, s-o spânzurăm cu capu-n jos şi pe urmă s-o 
tragem în ţeapă. Sau am mai putea, după spânzurare, să 
dăm carnea ei s-o mănânce vulturii și păsările de pradă. 

lar Diamant se întoarse înspre sultana Aziza şi îi ceru 
părerea. lar Aziza spuse: 

— Eu socot că ar fi mai bine să uităm greşelile ei faţă 
de soțul nostru, Diamant, și s-o iertăm, dată fiind bu- 
curia noastră din ziua aceasta binecuvântată! 

Şi, la rându-i, Gamila fu de părere că se cădea a fi ier- 
tate păcatele surorii sale şi să i se ceară, în schimb, să le dea 
îndărăt înfăţişarea omenească tuturor flăcăilor pe care îi 
preschimbase în căpriori. Atunci, Diamant spuse: 

— Bine, iertarea şi slobozia să fie asupra ei! 

Şi îi aruncă năframa lui. Pe urmă zise: 

— Acuma ar trebui să mă lăsați cu ea vreme de un ceas! 

Şi se învoiră numaidecât cu dorința lui. lar când se 
întoarseră în sală, o găsiră pe Latifa, iertată şi mulțumi- 
tă, în braţele flăcăului. 

Şi, după ce Latifa îi întoarse la înfăţişarea lor dintâi 
pe domnişorii şi pe ceilalți inşi pe care, cu vrăjitoriile ei, 
îi prefăcuse în căpriori, şi când îi slobozi, după ce le dete 
să mănânce şi cu ce să se îmbrace, Al-Simmurg luă în 
spinare pe Diamant şi pe cele trei soţii ale lui şi îi duse, 
în scurt răstimp, până în cetatea sultanului Tammuz ben 
Camus, tatăl domniţei Mohra. Şi ridică nişte corturi 
anume pentru ei, la marginea cetăţii, şi îi lăsă acolo să se 
odihnească oleacă, ducându-se chiar el, la rugămintea lui 
Diamant, în haremul în care se afla cadâna Creangă-de- 
Mărgean. Şi o vesti pe copilă de sosirea lui Diamant, pe 
care fata îl aştepta cu suspine şi cu inima potopită de dor. 
Şi nu îi fu greu s-o hotărască a se lăsa dusă de el la iubitul 
ei. Şi o aduse în cortul în care Diamant aţipise, şi o lăsă 
singură cu el, luându-le pe celelalte trei soții. lar Diamant, 
după revărsările de bucurie ale întoarcerii, ştiu să-i 
dovedească gingaşei Creangă-de-Mărgean că nu îşi uitase 
făgăduielile şi, atunci pe loc, îi grăi în graiul ce se cuve- 
nea. lar ea se umplu de bucurie şi de mulțumire, iar cele 
trei soții ale lui Diamant o găsiră tare dulce. 

Or, după ce toate treburile acestea de inimă fură 
încheiate astfel între Diamant şi cele patru soţii ale sale, 
flăcăul se gândi să-şi îndeplinească şi dorul cel mai 
mare, care îl făcuse să plece de acasă. Şi ieşi din cort, şi 
porni singur înspre cetate, şi ajunse pe locul meidanu- 
lui, dinaintea palatului domniţei Mohra, acolo unde 
spânzurau, cu miile, căpăţânile de crăişori şi de domni, 
unele purtându-şi cununile, iar altele goale de tot şi cu 
părul vânzolit. Şi se duse la tobă, şi o vuvăi cu tărie, spre 
a da de ştire că stă gata să-i dea domniţei Mohra răs- 
punsul pe care îl cerea de la peţitorii ei... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a nouă sute douăzeci şi una noapte 
Urmă: 


„„. spre a da de ştire că stă gata să-i dea domniţei 
Mohra răspunsul pe care îl cerea de la peţitorii ei. 

Şi pe dată străjerii îl duseră la sultanul Tammuz ben 
Camus, care îl cunoscu numaidecât pe flăcăul a cărui fru- 
museţe îl fermecase şi căruia îi spusese, întâia oară: „Cu- 
getă vreme de trei zile şi întoarce-te apoi să ceri înfăţişarea 
care are să despărțească de trup preagingaşu-ţi cap.“ 

Or, de data aceasta, îi făcu semn să se apropie şi îi zise: 

— O, fiul meu, Allah aibă-te în paza lui! Tot mai stă- 
ruieşti a voi să afli tainele şi să descâlceşti gândurile cele 
năstruşnice ale unei copile? 

lar Diamant spuse: 

— Iscusinţa ghicitului vine de la Allah, iar noi nu 
avem a ne îngâmfa de darurile lui Allah! Or, taina pe 
care fiica ta a ascuns-o în sipetul inimii sale, şi la care ce- 
re dezlegarea, nimeni nu o cunoaște. Ci eu am cheia. 

lar sultanul spuse: 

— Păcat de tinereţile tale! lacătă că vii să-ți speli mâi- 
nile de viaţa ta! 

Şi, cum nu mai nădăjduia să-l întoarne pe flăcău de 
la gândul cel amarnic, porunci robilor să dea de ştire stă- 
pânei lor, Mohra, că un cocon străin a venit, cu gândul 
de-a fi primit de ea, spre-a încerca să-i dezlege smintelile. 

Şi numaidecât în sala de primire, după valul de mi- 
reasmă al pletelor îmbălsămate, intră fecioara domniță 
cea cu legănări vrăjite, mult-norocita Mohra, pricina 
retezării atâtor vieți, aceea la care nu te mai saturai să te 
uiţi, întocmai precum un dropicos nu se mai satură să 
bea din apa Eufratului, şi pentru care mii de suflete se 
mistuiau ca fluturii în flacără. Şi, dintr-o aruncătură de 
ochi, îl cunoscu în Diamant pe santonul cel tânăr din 
grădină, flăcăul cu obraz de soare, cu trup vrăjitor, a că- 
rui icoană îi tulburase atâta inima. Şi, ca urmare, răma- 
se peste măsură de uluită; ci nu zăbovi a pricepe că fusese 
amăgită de santonul acela, care pierise deodată, fără a 
lăsa vreo urmă. Şi se mânie în sufletul ei, şi îşi zise: „De 
data aceasta nu are să-mi mai scape.“ Și, după ce şezu 
pe laviţa jeţului domnesc, alături de tată-său, îl privi pe 
flăcău în faţă, cu ochii înneguraţi, şi îi spuse: 

— Toată lumea cunoaşte întrebarea! Răspunde! Care 
sunt legăturile dintre Roada-bradului şi Chiparos? 

lar Diamant grăi: 

— Răspunsul, o, domniţă, iacătă-l: legăturile dintre 
Roada-bradului şi Chiparos sunt rele. Întrucât Roada- 
bradului, care este soţia lui Chiparos, sultanul cetăţii 
Wakak, a găsit plată dreaptă pentru ceea ce a săvârşit. Şi 
sunt şi nişte arapi în povestea ei! 

La vorbele acestea ale lui Diamant, domniţa Mohra 
se îngălbeni de tot la chip, iar spaima îi umplu inima. 
Ci, stăpânindu-şi tulburarea, spuse: 

— Vorbele tale nu sunt limpezi. Aşa că, numai după 
ce ai să-mi dai şi alte lămuriri, am să văd dacă ştii ade- 
vărul sau dacă minţi. 

Dacă văzu că domniţa Mohra nu vrea să se dea bă- 
tută faţă de ceea ce era vădit şi că se încăpățânează să nu 
priceapă din jumătate de cuvânt, Diamant îi spuse: 

— O, domniţă, dacă vrei să-ți povestesc mai pe larg, 
dând la o parte perdeaua care acoperă ceea ce se cade a 
fi acoperit, începe cu a-mi spune de la cine ai aflat lu- 
crurile acestea, despre care o fată fecioară n-ar trebui să 
aibă nici habar! Întrucât nu este cu putinţă să nu ai aici 
pe careva a cărui venire a fost un prăpăd pentru toți co- 
conii de până la mine! 

Şi, rostind acestea, Diamant se întoarse înspre sultan 
şi spuse: 

— O, doamne al vremilor, nu se cade să mai rămâi ne- 
ştiutor în ceea ce priveşte taina în care trăieşte cinstita-ți 
fiică, şi mă rog ţie să-i porunceşti a răspunde la între- 
barea pe care i-am pus-o! 

Iar sultanul se întoarse înspre frumoasa Mohra şi îi 
făcu din ochi un semn care voia să zică: „Vorbeşte!“ Ci 
Mohra pastră tăcerea şi, în pofida semnelor înnoite ale 
tatălui său, nu voi nicidecum să-şi dezlege limba din 
nodul cu care o înnodase. 

Atunci, Diamant îl luă pe sultanul Tammuz de mâ- 
na şi, fără a rosti o vorbă, îl duse în odaia domniţei 
Mohra. Şi deodată se aplecă şi, dintr-o smucitură, ridică 
patul de fildeş al domniței. Şi iacără că deodată sipetul 
tainei domniţei se sparse în țăndări pe piatra trudito- 
rului, iar arapul, sfetnicul ei, se arătă ochiloi tuturora, 
cu capul lui cel creţ. 

La priveliştea aceea, sultanul Tammuz şi toți cei de 
față rămaseră cufundaţi în uluire; pe urmă, de ruşine, îşi 
acoperiră capetele, iar pielea li se umplu de asudare. Şi 
bătrânul sultan nu mai întrebă nimic, nevoind ca ocara 
lui să li se arate oamenilor de la curtea împărătească în 


316 O mie şi una de nopti 


toată deplinătatea ei. Şi, fără ca măcar să mai ceară alte 
lămuriri, o dete pe fiică-sa în mâinile lui Diamant, ca 
să facă din ea ce-o vrea. Şi adăugă: 

— Nu îţi cer, o, fiul meu, decât să te duci cât mai de- 
grabă de aici, luând-o pe fata aceasta stricată, aşa ca să 
nu mai aud pomenindu-se de ea, şi ochii mei să nu mai 
îndure vederea ei! 

Cât despre arap, apoi pe acela îl traseră în țeapă. 

Iar Diamant nu pregetă a da ascultare bătrânului 
sultan şi, luând-o pe domniţa pierită, o duse la corturile 
lui, legată de mâini şi de picioare, şi îl rugă pe Al-Simmurg 
zburătorul să-l care, cu toate soțiile lui, până la poarta 
cetăţii tătâne-său, sultanul Şams-$ah. Lucru ce fu săvâr- 
şit pe dată. lar năzdrăvanul Al-Simmurg îşi luă atunci 
rămas-bun de la Diamant, fără a voi să-i primească 
mulțumirile. Şi, umflându-se, plecă în calea lui. Şi-arâta 
cu el! 

Cât despre sultanul Şams-Şah, tatăl lui Diamant, 
când ştirea întoarcerii fiului său mult-iubit ajunse până 
la el, seara amarului i se preschimbă în dimineaţă de 
bucurie, după ce, din pricina lipsei lui, făcuse din cei 
doi ochi ai săi o fântână. Şi ieşi în întâmpinarea fiului, 
pe când crăinicirea bunei vestiri se răspândea în toată 
cetatea, iar voioşia se ridica în toate casele. Şi se duse la 
el, tremurând de tulburare, şi îl lipi pe beizadea de piep- 
tul său, şi îl sărută pe gură şi pe ochi, şi plânse îndelung 
asupra lui, țipând. lar Diamant, cu mâinile împreunate, 
se străduia să-i oprească plânsetele şi suspinele. Iar când, 
într-un sfârşit, bucuriile cele dintâi se mai potoliră olea- 
că, şi când bătrânul sultan putu să grăiască, îi spuse fiu- 
lui său, Diamant: 

— O, ochi şi lampă a casei părintelui tău... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 

Dar când fu cea de a nouă sute douăzeci şi doua noapte 
Urmă: 


.„. O, ochi şi lampă a casei părintelui tău, istoriseşte-mi 
cu de-amănuntul povestea călătoriei tale, ca să trăiesc cu 
gândul zilele lipsei tale celei jalnice. 

Şi Diamant îi istorisi bătrânului sultan Şams-Şah toate 
câte i se întâmplaseră, de la început până la sfârşit. Da nu 
ar fi de niciun folos să le mai spunem şi noi încă o dată. 
Pe urmă i le înfățişă, una câte una, pe cele patru soţii ale 
sale, iar la sfârşit o aduse dinainte-i pe domniţa Mohra, 
cea cu mâinile şi cu picioarele priponite. Şi îi spuse: 

— Acuma, o, taică al meu, poruncește tu în privința 
ei orice vei voi. 

Şi bătrânul sultan, pe care cel Preaînalt îl dăruise cu 
minte şi cu înţelepciune, gândi în sineşi că fiul său, în 
adâncul inimii lui, pesemne că o îndrăgise pe fetişcana 
aceea cruntă, pricină a morţii atâtor coconi frumoşi, de 
vreme ce pentru ea îndurase toate necazurile şi toate 
ostenelile. Şi îşi zise că, dacă ar judeca-o aspru, l-ar în- 
trista, fără de nicio îndoială. Incât, după ce mai cugetă 
un răstimp, îi spuse: 

— O, fiul meu, acela care, după multe cazne şi 
piedici, dobândeşte un mărgăritar ră de preţ, trebuie 
să-l păstreze cu grijă! De bună seamă, domnița aceasta 
cu mintea năzdrăvană s-a făcut vinovată, în orbirea ei, 
de fapte nevrednice; ci se cuvine a le socoti ca fiind să- 
vârşite din vrerea celui Preaînalt. Şi dacă atâția flăcăi au 
fost văduviţi de viață din vina ei, este pentru că așa a 
scris în Cartea Ursitei acela carele scrie ursitele. Pe de 
altă parte, să nu uiţi, o, fiul meu, că această copilă s-a 
purtat față de tine cu multă gingăşie, atunci când te-ai 
strecurat ca santon în grădina ei. Şi-apoi ştii şi tu că 
mâna dorinţii nimănuia, fie arap, fie oricine-o fi de pe 
lume, nu s-a atins de roada pomişorului făprurii ei, şi că 

nimenea nu s-a bucurat de gustul mărului bărbiei sale, 
nici de fisticul buzelor ei. 

lar Diamant fu înduioşat de vorbele acestei dulci 
rostiri, cu atâta mai mult cu cât preanorocitele cele cu 
gingaşe purtări, soțiile sale, sprijiniră cu încuviințarea 
lor judeţul sultanului, drept care, alegând o zi şi un ceas 
prielnic, flăcăul cel cu trup de soare se desfătă cu luna 
aceea vicleană, asemănătoare cu şarpele de pe comori. 
Şi avu de la ea, ca şi de la celelate patru soții legiuite ale 
sale, nişte copii minunaţi, ai căror paşi s-au dovedit tot 
atâtea fericiri, şi care au avut de robi, ca şi părintele lor, 
Diamant cel Strălucit, şi ca şi bunicul lor, Şams-Şah cel 
Măreţ, norocul şi fericirea. 

Şi-aceasta-i povestea craiului Diamant, cu toate năz- 
drăvăniile câte i s-au întâmplat... Încâr, slavă aceluia ca- 
rele a lăsat poveştile celor de demult ca învățătură spre 
folosul celor de azi, pentru ca oamenii dăruiţi cu minte 
să înveţe înţelepciunea! 


lar sultanul Şahriar, care ascultase povestea aceasta cu o 
luare-aminte adâncă, îi mulţumi întâia oară Şeherezadei, 
spunând: 

— Laudă ţie, o, gură de miere! M-ai făcut să uit gândurile 
cele amare! 

Pe urmă, deodată, obrazul i se înnegură. lar Șeherezada 
văzând aceasta, dete zor să spună: 

— Da, o, doamne al vremilor! Da ce este povestea aceas- 
ta pe lângă cele ce am să-ţi povestesc despre Dascăãlul lafurilor 
şi al per. e 

Iar sultanul Şahriar întrebă: 

— Cine este, o, Şeherezada, dascălul acela al lafurilor şi al 
perdafurilor, de care eu habar n-am? 

